
CUVvÂNT-ÎNAINTE 


Lucrarea de faţă a avut ca punct de plecare cursurile ţinute de autori la 
facultăţile de filologie. Urmărind descrierea elementelor de bază ale gramaticii, 
lucrarea oferă o imagine de ansamblu asupra structurii gramaticale a limbii 
române. Obiectivul principal al acestei lucrări este familiarizarea cititorilor 
cu temele fundamentale din domeniul gramaticii. Astfel, prin conţinutul său, 
ea reprezintă un mijloc de informare aprofundată şi sistematizată asupra 
cunoştinţelor din domeniul gramaticii limbii române, cunoştinţe relevante 
pentru însuşirea conştientă a fenomenelor de limbă şi, în ultimă instanţă, pentru 
dezvoltarea competenţei de comunicare. 

Lucrarea este structurată în două părți. 

În prima parte sunt prezentate noţiunile de bază ale morfologiei. 
Se precizează aici obiectul de studiu şi unităţile morfologiei, sunt definite 
noțiunile de parte de vorbire, categorie gramaticală, sens gramatical, formă 
flexionară, fiind expuse criteriile de identificare a părţilor de vorbire şi 
fiind examinată structura morfologică a cuvântului. 

Principiul de organizare a materiei, în cuprinsul acestei secţiuni, 
este cel tradiţional: după părţi de vorbire şi categorii gramaticale. Părţile 
de vorbire, descrise în aspectele lor esenţiale, sunt prezentate în ordinea 
întâlnită frecvent în manualele de gramatică. Fiecare subcapitol începe cu 
definiţia părţii de vorbire şi cu examinarea caracteristicelor ei esenţiale, 
continuă cu prezentarea claselor lexico-gramaticale, a categoriilor 
gramaticale şi a funcţiilor sintactice pe care le poate avea partea de vorbire 
respectivă şi se încheie cu descrierea procedeelor de formare a cuvintelor 
noi din cadrul părţii de vorbire respective. 

Partea a doua a lucrării are ca scop descrierea nivelului sintactic al 
limbii române, nivel a cărui caracteristică esenţială o reprezintă funcţionarea 
cuvintelor în unităţi superioare comunicative. Constituind o expunere 
a aspectelor fundamentale ale sintaxei ca ştiinţă a organizării şi funcţionării 
limbii în procesul de comunicare, secţiunea dată începe cu evidenţierea şi 
clarificarea noţiunilor de bază ale acestui domeniu. Ele vizează obiectul 
de studiu şi sarcinile sintaxei, relaţiile dintre sintaxă şi celelalte ramuri 
ale ştiinţei despre limbă, în special cu lexicul şi cu morfologia. Urmează 
apoi o examinare a celor două tipuri de unităţi comunicative de bază: 
propoziţia şi fraza, fiind examinate trăsăturile lor distinctive, elementele 
componente, relaţiile stabilite între acestea şi mijloacele de realizare 
a elementelor constitutive şi a relaţiilor dintre ele la nivelul propoziției şi 
la cel al frazei. 

În continuare, lucrarea cuprinde descrieri sintetice ale părţilor de propoziţie 
şi ale propoziţiilor subordonate, acestea fiind organizate în conformitate cu 


următoarea schema generală. Fiecare subcapitol începe cu definiţia părţii de 
propoziţie sau a subordonatei corespunzătoare, trece apoi la întrebările şi la 
criteriile folosite pentru identificarea acestora, urmează examinarea termenilor 
regenţi, a mijloacelor de realizare, a elementelor de relaţie şi a elementelor 
corelative, încheindu-se cu o descriere a regulilor care vizează topica şi 
punctuaţia unităţii respective. În felul acesta, părţile de propoziţie şi propoziţiile 
subordonate sunt tratate dintr-un punct de vedere unitar. 

Mai trebuie precizat că, de-a lungul timpului, în gramatică s-au 
prefigurat numeroase viziuni, orientări. Astfel că, dincolo de consensul 
lingviştilor privind unităţile de bază ale morfologiei şi ale sintaxei, există 
numeroase diferenţe/controverse determinate de modul de concepere 
a acestora. Totodată, cei interesaţi de studierea gramaticii se pot confruntă 
cu situaţii când unele fenomene sunt încă puţin cercetate. În aceste condiţii, 
este evident că nu toate problemele controversate din domeniul gramaticii 
limbii române cunosc o soluţionare univocă, de aceea autorii au fost puşi 
în situaţia de a opta pentru o anumită modalitate de înţelegere a problemei, 
pentru un anumit punct de vedere. Aceasta însă nu înseamnă că cititorul 
este obligat să accepte doar opinia propusă în lucrare. În orice situaţie de 
acest gen, cititorul este în drept să pună în discuţie problema respectivă, 
căutând argumente care să-i permită să-şi exprime acordul sau dezacordul 
cu varianta prezentată în lucrare. 

Conținuturile cuprinse în cele două părţi ale lucrării sunt expuse succint, 
iar unele dintre teme sunt rezumate în formă de tabel, ceea ce facilitează 
receptarea şi memorizarea informaţiei. 

Reprezentând un curs sintetic, lucrarea se adresează unui cerc 
larg de cititori, fiind utilă nu numai studenţilor filologi, ci şi tuturor 
celor interesaţi de cunoaşterea limbii române în scopul perfecţionării 
competenţelor de comunicare. 


MORFOLOGIA 


OBIECTUL DE STUDIU AL MORFOLOGIEI 


Morfologia este ramura lingvisticii care, împreună cu sintaxa, constituie 
gramatica. Morfologia are ca obiect de studiu analiza cuvintelor din perspectiva 
structurii lor interne şi sub aspectul modificărilor formale în vederea utilizării 
lor în propoziţie. În acest sens, morfologia se opune sintaxei care studiază 
structura propoziției şi relaţiile stabilite între cuvinte în calitatea lor de elemente 
componente ale propoziției. 

Proprietățile formale ale cuvintelor şi ale elementelor lor componente 
sunt studiate în morfologie împreuna cu funcţiile și sensurile gramaticale, 
care sunt exprimate în cuvânt. Din acest punct de vedere, morfologia se opune 
lexicologiei, care studiază sensul lexical al cuvintelor. De exemplu, cuvântul 
şcoală, ca unitate a sistemului lexical, se defineşte prin sensul „instituţie 
de învățământ public, unde se predau elementele de bază ale principalelor 
discipline“. Din perspectivă morfologică, acest cuvânt reprezintă un substantiv. 
El dispune de un ansamblu de forme gramaticale care îi permit să exprime 
semnificaţii specifice categoriilor de număr, caz, determinare. 

Morfologia analizează caracteristicile gramaticale ale cuvintelor 
(categoriile gramaticale, sensurile gramaticale, mijloacele de exprimare 
a sensurilor gramaticale), în funcţie de care ele sunt grupate în clase lexico- 
gramaticale (părţile de vorbire). În felul acesta, studiul structurii gramaticale 
a limbii este organizat în morfologie pe aşa-numitele părţi de vorbire, care nu 
sunt altceva decât clase de cuvinte. Secţiunea care examinează caracteristicile 
gramaticale responsabile de flexionarea cuvintelor poartă numele de 
morfologie flexionară. 

O altă secţiune delimitată în cadrul acestei ramuri a lingvisticii este 
morfologia derivativă. Ea are ca obiect de investigaţie procesul de formare 
de cuvinte noi pe baza celor care există deja în limbă prin derivare, compunere 
şi prin schimbarea clasei lexico-gramaticale. Antrenarea în procesul formării 
cuvintelor a unor mijloace formale care sunt combinate în conformitate cu 
anumite modele motivează includerea aspectului dat în morfologie. Pe de altă 
parte, procesul de formare a cuvintelor implică schimbarea sensului elementelor 
de bază. Prin urmare, sistemul formării cuvintelor are un statut ambiguu, fiind 
plasat între lexic şi structura gramaticală. 

Aşadar, morfologia încearcă să găsească răspuns la următoarele 
întrebări: Cum sunt formate cuvintele şi cum îşi schimbă ele forma în 
procesul utilizării lor? 


a 


UNITĂȚILE MORFOLOGIEI 


Unitatea fundamentală a morfologiei este cuvântul, care este analizat sub 
aspectul structurii şi al posibilităţii de a-şi schimba forma în raport cu anumite 
categorii gramaticale. Cuvântul este văzut, în morfologie, ca un ansamblu de 
forme flexionare folosite pentru exprimarea sensurilor gramaticale specifice 
anumitor categorii gramaticale. De exemplu, cuvântul a scrie poate avea mai 
multe forme flexionare: scriu, scrii, scrie, am scris, ai Scris, a Scris, voi scrie, 
vei scrie, va scrie etc. Toate aceste forme păstrează intact sensul lexical al 
cuvântului, însă se caracterizează prin diferite sensuri gramaticale. În funcţie de 
trăsăturile lor lexico-gramaticale, cuvintele sunt grupate în clase numite părți 
de vorbire. 

În acelaşi timp, la structuralişti unitatea fundamentală a gramaticii 
este morfemul, definit drept cea mai mică unitate a limbii dotată cu sens. În 
aceste condiţii, morfologia are ca sarcină inventarierea, definirea şi clasificarea 
morfemelor, precum şi combinarea lor în structura cuvântului. 


PĂRȚILE DE VORBIRE 


Părțile de vorbire sunt clase de cuvinte stabilite pe baza unor trăsături 
lexico-gramaticale comune. Clasificarea cuvintelor în părți de vorbire se 
face în funcție de următoarele trei criterii: lexico-categorial, morfologic şi 
sintactic. În primul caz, se ţine cont de sensul lor lexical general (este vorba 
de statutul categorial al cuvântului), în cel de al doilea, se au în vedere 
caracteristicile lor morfologice (posibilitatea de a realiza anumite categorii 
gramaticale) şi, în sfârşit, sunt luate în considerare trăsăturile sintactice 
(posibilitatea de a îndeplini anumite funcţii sintactice). 

În unele gramatici ale limbii române se disting nouă părţi de vorbire: 
substantivul, adjectivul, numeralul, pronumele, verbul, adverbul, prepoziţia, 
conjuncţia şi interjecţia. Există însă şi lucrări în care se vorbeşte despre zece 
părți de vorbire. Aceasta este situaţia în cazul în care articolul este interpretat 
ca parte de vorbire distinctă, şi nu ca un instrument gramatical folosit pentru 
exprimarea unor categorii gramaticale ale numelui. 

După cum reiese din definiţie, toţi membrii unei clase lexico-gramaticale 
prezintă trăsături categorial-semantice, morfologice şi sintactice comune. 
Astfel, din punct de vedere semantic, părțile de vorbire se disting în funcție 
de sensul lor categorial: substantivul denumeşte obiecte în sens larg (băiat, 
carte, dezvoltare, dârzenie), adjectivul desemnează însuşiri ale obiectelor (alb, 
înalt, frumos, rece), verbele semnifică acţiuni sau, într-un sens mai larg, procese 
(a lucra, a scrie, a trece, a se dezvolta), adverbele exprimă caracteristici şi 
circumstanţe ale acţiunilor (bine, încet, afară, ieri, repede). 


Subclasificarea cuvintelor în baza acestor sensuri categoriale abstracte 
(„obiect“, „însușire“, „proces, acţiune“, „caracteristică a procesului“) nu este 
un procedeu uşor de realizat avându-se în vedere faptul că sensul categorial nu 
este marcat prin mijloace de expresie. În plus, în cadrul fiecărei părţi de vorbire 
există cuvinte al căror conţinut lexical diferă de sensul lor lexical general. 
De exemplu, cuvintele așteptare, mişcare, plecare, vizionare, prin sensul 
lor lexical, exprimă acţiuni, procese, ele însă sunt considerate substantive, 
deoarece descriu aceste acţiuni ca obiecte ale gândirii noastre. În acelaşi timp, 
există părţi de vorbire despre care se spune că nu exprimă noțiuni. Acestea sunt 
prepoziţiile, conjuncțiile şi interjecţiile. Ele sunt identificate şi diferenţiate doar 
în funcţie de rolul lor gramatical. 

În plan morfologic, unităţile din componenţa părţii de vorbire date îşi pot 
schimba forma gramaticală în raport cu aceleaşi categorii gramaticale, deci au 
în comun aceeaşi paradigmă morfologică. Astfel, substantivele sunt variabile 
în raport cu numărul, cazul, determinarea, adjectivele se schimbă după gen, 
număr, caz şi grade de comparaţie, verbele se modifică după diateză, mod, timp, 
persoană şi număr, iar adverbele sunt în general invariabile, deşi unele dintre ele 
pot avea categoria gradelor de comparaţie. Ea se exprimă însă cu ajutorul unor 
instrumente gramaticale, şi nu prin modificarea formei adverbului. Totodată, 
trebuie avut în vedere că nu toate cuvintele din cadrul unei părți de vorbire 
sunt variabile în raport cu categoriile proprii clasei lexico-gramaticale date. De 
exemplu, se întâlnesc substantive care nu se folosesc la plural (smoa/ă, curaj, 
istețime), adjective fără grade de comparaţie (militar, orb, viu), verbe care nu 
au diateza pasivă (a alerga, a înota) etc. 

În plan sintactic, cuvintele ce constituie o anumită parte de vorbire se 
caracterizează prin aceleaşi funcţii sintactice. Altfel spus, fiecare parte de 
vorbire este specializată pentru anumite funcţii sintactice. Funcţiile sintactice 
specifice părților de vorbire cardinale sunt următoarele: pentru substantiv, 
funcţiile sintactice de subiect, complement direct, indirect, de agent, sociativ 
şi instrumental; pentru adjectiv, funcţia sintactică atributivă; pentru verb, 
funcţia sintactică predicativă; pentru adverb, funcția sintactică de complement 
circumstanţial. Toate aceste părţi de vorbire pot îndeplini în enunţ şi funcţii 
sintactice nespecifice. Astfel, substantivul poate fi şi nume predicativ sau 
atribut. În aceste cazuri, sunt însă necesare mijloace suplimentare care 
marchează funcţia sintactică a substantivului. Substantivul apare în poziţia 
numelui predicativ fiind introdus printr-un verb copulativ (Prietenul meu este 
student.), iar în poziţia atributului este însoţit de o prepoziţie (casă de piatră, 
nucul de lângă poartă). 

Clasificarea cuvintelor în părţi de vorbire este o clasificare lexicală şi 
gramaticală în acelaşi timp, deoarece pentru delimitarea acestor clase se ia 
drept criteriu sensul lor lexical general (statutul categorial al cuvântului), forma 
gramaticală şi funcţia sintactică. Ponderea fiecărui dintre cele trei criterii în 
delimitarea părţilor de vorbire este diferită în cazul diferitor părţi de vorbire. 
Datorită acestui fapt, cele trei criterii, lexical, morfologic şi sintactic, care se 


- 


aplică la delimitarea părților de vorbire sunt considerate a fi complementare. 
Aceasta deoarece niciunul dintre ele nu este aplicabil în absolut toate situaţiile. 
Astfel, criteriul semantic nu totdeauna este suficient pentru delimitarea părţilor 
de vorbire cardinale. De exemplu, pentru a putea deosebi un verb de numele 
cu sensul de acţiune (a se mişca — mişcare) este necesar să se recurgă la 
caracteristicile lor morfologice şi sintactice. Substantivul îşi va schimba forma 
după numere şi cazuri, iar verbul se va modifica în raport cu diateza, timpul, 
modul, persoana şi numărul. În enunţ, aceste cuvinte vor apărea cu funcţii 
sintactice diferite. 

Cercetările lingvistice au relevat două trăsături de bază ale părţilor de 
vorbire în calitatea lor de clase lexico-gramaticale: eterogenitatea claselor 
şi posibilitatea trecerii unităţilor lexicale dintr-o clasă în alta. Caracterul lor 
eterogen face dificilă delimitarea distinctă a acestor clase. În plus, în limbă 
există unităţi care prezintă trăsături comune pentru două părţi de vorbire, de 
exemplu, participiul, în cele mai multe cazuri, combină trăsăturile verbului cu 
cele ale adjectivului. Trecerile frecvente de la o clasă la alta fac şi mai dificilă 
operaţia de delimitare a părţilor de vorbire. 


Clasificarea părților de vorbire 


Părţile de vorbire, în calitatea lor de clase lexico-gramaticale, pot fi 
clasificate în funcţie de aceleaşi trei criterii: semantic, morfologic şi sintactic. 

În plan semantic, se delimitează: a) părţile de vorbire cu sens lexical 
autonom (autosemantice) şi b) cele fără sens lexical autonom, adică lipsite 
de sens lexical determinabil (sinsemantice). Părţile de vorbire cu autonomie 
semantică sunt cele care exprimă noţiuni: substantivul, adjectivul, numeralul, 
pronumele, verbul, adverbul. Părţile de vorbire lipsite de autonomie semantică 
sunt prepoziţia şi conjuncţia. Ultimele două sunt calificate drept elemente de 
relaţie. Interjecţia, care exprimă sentimente, senzaţii, acte de voinţă sau imită 
sunete şi zgomote din natură, ocupă un loc aparte în această clasificare. 

Din punct de vedere morfologic, părțile de vorbire pot fi: 
a) flexibile (îşi schimbă forma în raport cu anumite categorii gramaticale): 
substantivul, adjectivul, numeralul, pronumele şi verbul; b) neflexibile 
(sunt invariabile în raport cu categoriile gramaticale): adverbul, prepoziţia, 
conjuncţia, interjecţia. 

Substantivul, adjectivul, pronumele şi numeralul alcătuiesc clasa numelui. 
Cu unele excepţii, cuvintele din clasa numelui se declină. Astfel, substantivul îşi 
schimbă forma în raport cu numărul, cazul şi categoria determinării. Adjectivele 
şi unele numerale sunt variabile după gen, număr şi caz. Categoriile după care 
se schimbă pronumele sunt persoana, numărul, cazul şi genul. 

Verbul, care se conjugă, îşi schimbă forma în raport cu diateza, modul, 
timpul, persoana, numărul şi genul. 

Adverbul are categoria gradelor de comparaţie. Totuşi, el nu este 


o parte de vorbire flexibilă deoarece, în raport cu această categorie, 
adverbul propriu-zis nu suferă niciun fel de modificări formale. Gradele 
de comparaţie sunt exprimate la adverb cu ajutorul unor cuvinte cu rol de 
instrumente gramaticale. 

Prepoziția, conjuncţia şi interjecția sunt părți de vorbire neflexibile, ele 
nu-şi pot schimba forma în raport cu categoriile gramaticale. 

Din punct de vedere sintactic, părţile de vorbire se împart în: a) părți 
de vorbire care pot îndeplini în enunţ anumite funcţii sintactice (substantivul, 
adjectivul, numeralul, pronumele, verbul, adverbul) şi b) părţi de vorbire care 
joacă un rol gramatical (prepoziţia, conjuncţia). După cum putem observa, între 
cele două clasificări — cea care ia în considerare caracterul autonom al sensului 
lexical şi cea bazată pe capacitatea cuvântului de a îndeplini o anumită funcţie 
sintactică — există o anumită corelaţie. Cuvintele cu autonomie semantică pot 
îndeplini singure o anumită funcţie sintactică, iar cele lipsite de autonomie 
semantică pot juca în enunţ doar un rol gramatical, servind la exprimarea 
anumitor relaţii stabilite între părțile de propoziţie (prepoziţia) sau între diferite 
părţi de propoziţie sau între propoziţii (conjuncţia). 


Criteriul de clasificare Părţi de vorbire 


Lexical 1. cu sens lexical autonom |- Substantivul, adjectivul, 


numeralul, pronumele, 


verbul, adverbul 


2. fără sens lexical —  prepoziţia, conjuncţia, 


autonom interjecția 
Morfologic 1. flexibile: 
a) care se declină — substantivul, adjectivul, 
numeralul, pronumele 
b) care se conjugă — verbul 
2. neflexibile —  adverbul, prepoziţia, 
conjuncţia, interjecția 
Sintactic 1. cu funcţie sintactică de |- Substantivul, adjectivul, 
parte de propoziție numeralul, pronumele, 
verbul, adverbul 
2. fără funcţie sintactică —  prepoziţia, conjuncţia, 
interjecția 


Caracterizarea generală a părților de vorbire 


După cum am văzut, părţile de vorbire sunt clase de cuvinte care 
prezintă particularităţi lexico-gramaticale comune. Fiecare parte de vorbire se 
caracterizează printr-un ansamblu specific de caracteristici lexico-gramaticale: 
a) sens categorial comun; b) categorii gramaticale comune; c) comportament 
sintactic identic. 


Tabelul de mai jos conţine o caracteristică generală a părţilor de vorbire din limba română. 


Partea de vorbire 


Definiţia şi întrebările 
la care răspunde 


Categoriile gramaticale 


Funcţiile sintactice îndeplinite 


Substantiv denumeşte obiecte în sens larg; îşi schimbă forma în raport cu subiect, complement,atribut, 
cine?, ce? numărul, cazul, determinarea nume predicativ 

Adjectiv exprimă însuşiri ale obiectelor; îşi schimbă forma în raport cu atribut, nume predicativ 
care?, ce fel de? genul, numărul, cazul 

Pronume ţine locul unui substantiv; îşi schimbă forma în raport cu îndeplineşte funcţiile sintactice 
cine?, ce?, care? persoana, genul, numărul, cazul caracteristice substantivului şi 

adjectivului 

Numeral exprimă noţiunea de număr definit îşi schimbă forma în raport cu genul, îndeplineşte funcţiile sintactice 
sau o determinare numerică; numărul, cazul caracteristice substantivului, 
câți? , câte?, al câtelea?, a câta? adjectivului şi adverbului 

Verb exprimă acţiuni, procese; îşi schimbă forma în predicat 
ce face? raport cu diateza, modul, 

timpul, persoana, numărul 

Adverb semnifică o caracteristică a unei se caracterizează prin categoria grama- complement circumstanţial 
acțiuni sau o circumstanţă; ticală a gradelor de comparaţie 
cum?, unde?, când? 

Conjuncţie are rol sintactic: leagă două propo- parte de vorbire neflexibilă funcţionează ca element de relaţie 
ziţii sau două cuvinte cu acelaşi rol la nivelul propoziției şi al frazei 
sintactic în propoziţie 

Interjecţie exprimă fără să numească sentimente, parte de vorbire neflexibilă este o parte de vorbire fără funcţie 


senzaţii, acte de voinţă sau imită sunete 
şi zgomote din natură 


sintactică în propoziţie (excepţie: 
interjecţiile predicative) 


LOCUȚIUNILE 


Locuţiunile sunt definite, aproape în toate gramaticile, ca grupuri de 
cuvinte mai mult sau mai puţin sudate, care se caracterizează printr-un sens 
global unitar şi care se comportă, din punct de vedere gramatical, ca o singură 
parte de vorbire. Dintre particularităţile semnificative ale locuţiunilor pot fi 
menţionate: pierderea totală a autonomiei unui element component, în situaţiile 
în care acesta nu mai există independent în limbă (a da brânci, a nu avea habar, 
a se da de-a berbeleacul), conservarea unor forme flexionare ieşite din uz 
(a bate câmpii, a merge ca pe roate, a băga în boale, câte bordeie, atâtea 
obiceie), forme care îşi schimbă comportamentul gramatical: verbe tranzitive la 
origine se construiesc prepoziţional (a da de ştire, a băga de seamă, a avea de 
gând, a prinde de veste), păstrarea unor arhaisme lexicale şi gramaticale (fără 
noimă, pe îndelete, pe sponci, în pofida, de prisos), ordinea fixă a elementelor 
care alcătuiesc locuţiunea şi imposibilitatea de a fi dislocate din punct de vedere 
sintactic (a o lua la sănătoasa, a duce la bun sfârşit, a băga de seama, a ţine 
minte, cât pe ce, odată ce). 

În limba română există locuţiuni aproape pentru toate părţile de 
vorbire. După clasa morfologică ale cărei caracteristici gramaticale le preiau, 
locuţiunile pot fi: substantivale (părere de rău, aduceri aminte, bătaie de 
cap, nod în papură), adjectivale (de excepţie, cu sânge rece, cu scaun la cap, 
slab de înger) pronominale (cine ştie cine, te miri ce, nu ştiu care, Măria Sa, 
Excelenţa Sa, Majestatea Sa), verbale (a băga de seamă, a da năvală, a da 
buzna, a ieşi la lumină, a scoate din sărite), adverbiale (zi de zi, din când 
în când, cu noaptea în cap, în dreapta, în urmă, pe de rost), prepoziţionale 
(în ciuda, odată cu, în mijlocul, în caz de, de-a lungul), conjuncţionale 
(chiar dacă, cu toate că, din moment ce, în caz că), interjecţionale (Doamne 
păzeşte!, ia te uită!, nu zău?!, pe naiba!). Adjectivele, verbele, adverbele, 
prepoziţiile şi conjuncţiile au cele mai multe locuţiuni, pentru celelalte părţi 
de vorbire, numărul acestora este nesemnificativ. 


CATEGORIILE GRAMATICALE 


Categoria gramaticală este un ansamblu de forme flexionare ale cuvântului 
organizate într-un sistem de opoziții constituit din cel puţin două forme, care 
servesc la exprimarea unor sensuri gramaticale. 

În calitatea sa de unitate biplană, categoria gramaticală presupune corelarea 
unor sensuri gramaticale (planul conţinutului) cu anumite mijloace gramaticale 
folosite pentru exprimarea lor (planul expresiei). Astfel, pentru recunoaşterea 
unei categorii gramaticale este importantă existența unor sensuri cărora le 
corespund anumite mijloace formale de exprimare. În lipsa unuia dintre aceste 


două componente nu putem vorbi despre prezenţa unei categorii gramaticale în 
limbă. Specific pentru sensul categoriilor gramaticale este caracterul lor abstract, 
iar pentru mijloacele de realizare a categoriilor gramaticale este faptul ca ele au 
un caracter regulat, fiind caracteristice unui număr mare de unităţi lexicale. 

În același timp, orice categorie gramaticală implică existenţa a cel puţin 
doi termeni care să fie corelaţi între ei. De exemplu, prin corelarea celor două 
forme ale substantivului — singularul (desemnează un singur exemplar) şi pluralul 
(desemnează mai multe exemplare ale aceluiaşi obiect) — se constituie categoria 
gramaticală a numărului, realizată prin opoziția următoarelor perechi de forme: 
munte — munţi, casă — case, drum — drumuri. Aşadar, o categorie gramaticală 
se manifestă printr-un sistem constituit prin opoziţia formelor gramaticale ale 
cuvintelor. 

Este de observat ca nu orice corelare dintre două serii de forme flexionare 
ale cuvintelor presupune existenţa unei categorii gramaticale. Pentru a constitui 
o anumită categorie gramaticală este important ca aceste forme să fie opuse în 
baza unor semnificaţii omogene, altfel spus, să fie grupate împreună datorită 
unei valori generale comune. De exemplu, cele două semnificaţii ale formelor 
de număr se opun prin faptul că se referă la un număr diferit de exemplare ale 
aceluiaşi obiect, ele fiind reunite în baza unei valori generale comune, care este 
cantitatea. 

O altă trăsătură importantă a categoriilor gramaticale este gradul de 
cuprindere a unităților lexicale. E posibilă delimitarea unei categorii gramaticale 
doar în cazul în care aceasta este proprie unor clase lexico-gramaticale de cuvinte 
în ansamblu, şi nu doar unui anumit număr de elemente din această clasă. Astfel, 
categoria numărului este proprie clasei substantivului în ansamblul ei. 

În limba română există următoarele categorii gramaticale: genul (la 
adjectiv, numeral, pronume şi verb), numărul (la substantiv, pronume, adjectiv, 
numeral şi verb), cazul (la substantiv, pronume, adjectiv şi numeral), categoria 
determinării (la substantiv), gradele de comparaţie (la adjectiv şi adverb), 
persoana (la pronume şi verb), diateza, modul şi timpul (la verb). 

Generalizând, am putea spune că o categorie gramaticală se caracterizează 
prin următoarele trăsături: 

a) are la bază existenţa unui sistem de opoziții în care se corelează cel 
puţin doi termeni; 

b) unor distincţii din planul conţinutului le corespund anumite distincţii 
din planul expresiei; 

c) exprimarea sensurilor gramaticale prin anumite mijloace de expresie 
trebuie să fie repetabilă pentru o clasă numeroasă şi omogenă de cuvinte. 

Aşadar, o categorie gramaticală are la bază un ansamblu de sensuri 
sau funcţii gramaticale care îşi găsesc o marcare flexionară clară având 
o organizare paradigmatică. 


Clasificarea categoriilor gramaticale 


Categoriile gramaticale din limba română sunt de natură diferită, 
îndeplinind roluri specifice. Ele pot fi clasificate din mai multe puncte de 


vedere: numărul de membri opozabili, numărul de părți de vorbire pe care le 
caracterizează, funcţia cu care sunt folosite în limbă etc. Astfel, după numărul 
de termeni opozabili, în limba română se delimitează: 

a) categorii gramaticale al căror sistem de opoziții este constituit prin 
corelarea a doi membri (numărul), 

b) categorii gramaticale al căror sistem de opoziții cuprinde trei sau mai 
mulţi membri: genul, determinarea, gradele de comparaţie, persoana, 
diateza, timpul (câte trei termeni), cazul, modul (câte cinci termeni). 

După numărul de părți de vorbire pe care le caracterizează, categoriile 
gramaticale sunt de două feluri: 

a) categorii gramaticale proprii unei singure părţi de vorbire (determinarea 

la substantiv, modul, timpul şi diateza la verb) 
şi 

b) categorii gramaticale proprii mai multor părți de vorbire (numărul, 
cazul — categorii specifice tuturor părților de vorbire din clasa numelui; 
persoana se întâlneşte la pronume şi verb). 

Categoriile gramaticale care sunt proprii mai multor părți de vorbire 
prezintă mari deosebiri de conţinut şi sub aspectul rolului îndeplinit de la 
o parte de vorbire la alta. De exemplu, numărul la substantive exprimă distincţia 
din realitate dintre un exemplar şi mai multe exemplare ale aceluiaşi obiect 
(creion — creioane), pe când la adjective, numărul nu comportă un conţinut 
semantic real, ci se datorează doar acordului cu substantivul determinat (creion 
albastru — creioane albastre). 

După funcţia cu care sunt folosite în comunicare, categoriile gramaticale 
se împart în următoarele două clase: a) categorii gramaticale cu funcție semantică 
sau nominativă şi b) categorii gramaticale cu funcţie structurală sau relaţională. 
Spre deosebire de cele dintâi, care derivă din conţinutul semantic al părţii de 
vorbire pe care o caracterizează, cele din urmă se transmit prin acord, având un 
rol conectiv. De exemplu, numărul la substantive este o categorie gramaticală 
cu funcție semantică (exprimă distincţia existentă în realitate între un exemplar 
şi mai multe exemplare ale aceluiaşi obiect), iar la adjective este o categorie 
cu funcţie structurală (realizează acordul dintre adjectiv şi substantiv). Să 
comparăm: munte — munţi şi înalt — înalţi. După cum putem observa, substantivul 
îşi schimbă forma pentru a exprima distincţia dintre un exemplar şi mai multe 
exemplare ale obiectului dat. Adjectivul, prin formele sale de număr diferite, nu 
marchează această distincţie; el îşi modifică forma doar pentru a se acorda cu 
substantivul determinat. 

În unele lucrări se face distincţie între: a) categorii gramaticale 
clasificatoare şi b) categorii gramaticale flexionare. Clasificatoare sunt categoriile 
gramaticale exprimate prin cuvinte diferite: genul la substantive. În opinia unor 
lingvişti, genul la substantive nu reprezintă o categorie gramaticală, ci reprezintă 
o modalitate de sistematizare a unităţilor lexicale din clasa substantivului în 
anumite subclase formale. Sunt flexionare categoriile gramaticale care exprimă 
sensurile gramaticale prin serii de forme: numărul, cazul şi determinarea 
minimală (la substantive), genul, numărul şi cazul (la adjective, numerale şi la 
pronume), gradele de comparaţie (la adjective şi la adverbe), diateza, modul, 
timpul, persoana, numărul, genul (la verbe). 


Caracterizarea generală a categoriilor gramaticale 


Categoria gramaticală şi 
organizarea ei paradigmatică 


Mijloacele prin care 
se marchează 


Partea de vorbire 
pe care o defineşte 


Funcţia, conţinutul 


1 2 3 4 
Genul: — desinenţa (însoțită a) adjectiv categorie: 
masculin — feminin — neutru sau nu de alternanțe b) pronume a) clasificatoare (la substantiv) 
fonetice) c) numeral b) categorie flexionară (la celelalte 
d) verb părți de vorbire) 
a) curol semantic (la unele 
substantive şi la pronume) 
b) curol structural sau rela- 
tional (la celelalte părţi de vorbire) 
Numărul: — desinenţa (însoţită a) substantiv categorie: 
singular — plural sau nu de alternanţe b) adjectiv a) cu rol semantic (la substantiv, 
fonetice) c) pronume pronume) 
d) numeral b) curol structural (la celelalte 
e) verb părți de vorbire) 
Cazul: a) desinenţa (însoţită sau nu de |a) substantiv categorie: 
nominativ — genitiv — dativ alternanţe fonetice) b) adjectiv a) curol semantic (la substantiv, 
acuzativ — vocativ c) pronume pronume) 
b) articolul substantival d) numeral b) cu rol structural (la celelalte părți 


c) intonaţia 


de vorbire) 


1 


Determinarea minimală: 
nedeterminare — determinare 
nehotărâtă —hotărâtă 


articolul substantival 


substantiv 


categorie cu rol semantic 


diferite grade de individualizare 


a obiectului 


Gradele de comparaţie: 
pozitiv — comparativ — 


a) adverbe şi locuţiuni 


a) adjectiv 


categorie cu rol semantic 


adverbiale 
superlativ b) articolul adjectival cel, |b) adverb 
cea, cei, cele 
Persoana: 
I-II-III desinenţa (însoţită sau nu de |a) pronume categorie cu rol semantic 
alternanţe fonetice) b) verb 
Diateza: 
activă — pasivă — impersonală a) verbul auxiliar a fi verb categorie cu rol semantic 
b) forma neaccentuată 
a pronumelui reflexiv 
Modul: 
indicativ — conjunctiv — a) sufixele gramaticale verb categorie cu rol semantic 
condiţional — prezumtiv — b) verbele auxiliare 
imperativ c) conjuncția să 
d) intonaţia 
Timpul: 
prezent — trecut — viitor a) verbele auxiliare verb categorie cu rol semantic 


b) desinenţe 


SENSUL GRAMATICAL 


Ca unitate a nivelului morfologic, cuvântul flexibil există în 
sistemul limbii şi se manifestă în comunicare printr-un ansamblu de forme 
gramaticale. Aceste forme ale cuvântului sunt reunite prin sensul lor lexical 
comun, însă se deosebesc prin sensurile lor gramaticale. De exemplu, ceea 
ce reuneşte următoarele forme: elev, elevul, elevului, elevi, elevii, elevilor 
este sensul lor lexical comun, fiind atribuit de dicționarele explicative ale 
limbii române lexemului e/ev. Totodată, aceste forme se diferenţiază prin 
anumite sensuri gramaticale. 

În structura semantică a cuvântului, sensul gramatical reprezintă valoarea 
care se adaugă sensului lexical. De exemplu, cuvântul carte din enunţul 
Cartea este pe masă. se defineşte printr-un sens lexical descris de dicționarele 
explicative („scriere cu un anumit subiect, tipărită şi legată sau broşată în 
volum“) şi prin următoarele sensuri gramaticale: genul feminin, numărul 
singular, cazul nominativ, forma determinată hotărât (substantivul desemnează 
un singur exemplar al acestui obiect fiind cunoscut vorbitorilor în situaţia dată 
de comunicare). În felul acesta, sensurile gramaticale sunt valorile prin care se 
diferenţiază între ele formele flexionare ale aceluiaşi cuvânt. 

Ca parte componentă a conţinutului semantic al cuvântului, sensul 
gramatical reprezintă valoarea exprimată cu ajutorul mijloacelor gramaticale 
din structura formelor flexionare. Spre deosebire de sensul lexical, care este 
exprimat prin radical, sensul gramatical este marcat prin mijloace care au un 
caracter regulat şi sunt proprii nu doar unui singur cuvânt, ci unui număr mare 
de cuvinte din cadrul unei părți de vorbire. De exemplu, sensurile singularitate/ 
pluralitate, specifice substantivelor din limba română, sunt considerate valori 
de natură gramaticală, deoarece sunt exprimate cu ajutorul unor mijloace care 
au un caracter mai mult sau mai puţin regulat, fiind proprii unui număr mare de 
cuvinte din cadrul acestei părţi de vorbire. 

Din punctul de vedere al conţinutului său, sensul gramatical prezintă un 
grad înalt de abstractizare. Datorită acestei trăsături sensurile gramaticale pot 
caracteriza un număr mare de cuvinte. Astfel, de exemplu, cele trei valori ale 
timpului gramatical — prezent, trecut, viitor — pot fi asociate oricărui cuvânt 
din clasa verbului. Spre deosebire de sensul lexical, care caracterizează fiecare 
cuvânt în parte, diferenţiindu-l de alte cuvinte din limbă, sensul gramatical este 
comun unei clase întregi de cuvinte. De exemplu, ceea ce apropie următoarele 
forme ale unor cuvinte cu sensuri lexicale diferite: ajut, alerg, explic, întreb, 
scriu, spun, văd este sensul lor gramatical comun, reprezentat prin următoarele 
valori: diateza activă, modul indicativ, timpul prezent, persoana I, singular. 

După natura informaţiei codificate la nivel gramatical, sensul gramatical 
nu este omogen. Există sensuri gramaticale care se bazează pe informaţii cu 
caracter obiectiv şi care reflectă anumite relaţii stabilite între entităţile din 
realitate. De exemplu, numărul la substantive exprimă distincţia din realitate 
dintre un exemplar şi mai multe exemplare ale aceluiaşi obiect (floare — 


flori), gradele de comparaţie la adjective exprimă gradul în care se manifestă 
o însuşire (înalt, mai înalt, mai puţin înalt, cel mai înalt, foarte înalt), timpul 
la verbe exprimă raportul stabilit între momentul desfăşurării acțiunii şi 
momentul comunicării (am lucrat, lucrez, voi lucra) etc. Un al doilea tip de sens 
gramatical este cel care exprimă atitudinea vorbitorului faţă de cele comunicate. 
De exemplu, categoria modului la verbe (exprimă felul cum vede vorbitorul 
acţiunea care este prezentată ca fiind reală (lucrez) sau ireală (să lucrez, 
aş lucra, voi fi lucrând), categoria determinării la substantiv (exprimă gradul 
de individualizare a obiectului desemnat de către substantiv: lup, un lup, lupul). 
În sfârşit, un la treilea tip de sens gramatical este cel de natură structurală. 
Categoriile care se definesc printr-un rol structural realizează legătura dintre 
termenul subordonat şi termenul determinat. Categoriile date au un rol conectiv, 
care constă în repetarea caracteristicilor gramaticale ale primului termen la cel 
de-al doilea. În limba română, categoriile gramaticale cu funcţie structurală 
sunt: genul, numărul, cazul la adjectiv (băiat înalt — băieţi înalți, fată înaltă — 
fete înalte). Tot cu rol structural funcționează numărul şi genul la verb. 


FORMELE FLEXIONARE 


După cum am văzut, morfologia studiază structura cuvântului şi 
regulile schimbării cuvintelor în procesul funcţionării lor în enunţ. Printre 
unităţile de bază ale morfologiei se numără forma gramaticală a cuvântului 
flexibil. A analiza forma gramaticală a unui cuvânt înseamnă, pe de o parte, 
a examina procedeul prin care ea se constituie şi, pe de altă parte, a descrie 
structura ei flexionară. 

Procedeul morfologic de schimbare a formei cuvintelor pentru exprimarea 
categoriilor gramaticale se numeşte flexiune. În cursul flexiunii cuvântul nu-şi 
schimbă sensul său lexical, ci îşi modifică doar valorile gramaticale care sunt 
caracteristice părţii de vorbire date. 

În limbă, există două tipuri de flexiune: a) flexiune nominală, numită 
şi declinare, şi b) flexiune verbală, numită şi conjugare. Flexiunea nominală 
caracterizează substantivul (variabil în raport cu numărul, cazul şi determinarea), 
adjectivul (variabil în raport cu genul, numărul şi cazul; în plus, mai dispune 
de mijloace pentru exprimarea categoriei gradelor de comparaţie), pronumele 
(variabil în raport cu persoana, genul, numărul şi cazul) şi numeralul (îşi 
modifică forma în raport cu genul, numărul şi cazul). 

La verb flexiunea este legată de exprimarea următoarelor categorii 
gramaticale: diateza, modul, timpul, persoana, numărul şi genul (la participiu 
şi diateza pasivă). Mărcile acestor categorii sunt: desinenţele, sufixele, verbele 
auxiliare, prepoziţiile. 

Pe de altă parte, se cunosc două modalităţi de realizare a flexiunii: 
a) prin mijloace sintetice (marcarea categoriilor gramaticale prin desinenţe 
şi sufixe gramaticale care sunt ataşate radicalului) şi b) prin mijloace 
analitice (marcarea categoriilor gramaticale prin verbe auxiliare, adverbe, 
locuţiuni adverbiale, prepoziţii şi prin unele articole). Uneori se vorbeşte 


şi despre o flexiune mixtă, realizată atât prin mijloace sintetice, cât şi prin 
mijloace analitice, de exemplu, forma cazului genitiv a/ fetei este una 
analitică, fiind alcătuită din articolul genitival al (antepus substantivului şi 
neataşat acestuia) şi desinenţa de G.D. f. sg. -e şi articolul hotărât la G.D. 
f. sg. -i (sunt alipite la substantiv). 


MIJLOACELE DE REALIZARE A FLEXIUNII 


Pentru marcarea categoriilor gramaticale specifice claselor morfologice 
din limba română sunt folosite mijloace: morfologice (modificarea structurii 
morfologice a cuvântului), sintactice sau analitice (combinarea cu cuvinte 
auxiliare) şi fonetice. 


Mijloacele morfologice 


Din categoria mijloacelor morfologice de realizare a flexiunii fac parte 
desinenţele şi sufixele gramaticale. 

Desinenţa este un element morfologic care are rolul de a exprima numai 
sensuri gramaticale. Ea este un instrument gramatical prin excelenţă. 

Desinenţa este caracteristică tuturor părților de vorbire flexibile, cu 
excepţia adverbului. În flexiunea numelui, desinenţa exprimă numărul şi 
cazul la substantiv şi genul, numărul şi cazul la adjectiv. În flexiunea 
verbului, prin desinenţă se exprimă numărul şi persoana. De exemplu, în 
forma de plural a substantivului case avem radicalul cas- şi desinenţa -e 
(cazul N.A., pl.); în forma verbală intr+i se delimitează radicalul intr- şi 
desinenţa -i (pers. 2, sg.) 

Pentru desinenţe este caracteristic faptul că, atât în cazul numelui, cât şi 
în cazul verbului, exprimă simultan mai multe valori: De exemplu, desinenţa 
-e din forma verbala spun+e exprimă solidar următoarele două valori: numărul 
singular, pers. 3. 

Există două modalităţi de realizare a desinenţei. Când forma sonoră a 
desinenţei apare în cuvânt, spunem că ea se realizează pozitiv, iar când această 
formă nu apare în cuvânt, ea se realizează negativ, constituind o desinenţă zero 
(marcată grafic ø). Despre acest tip de desinenţă se poate vorbi doar în cadrul 
unei opoziții. De exemplu, în perechea zimbr-+u/zimbr+i ambele numere sunt 
exprimate prin desinenţe realizate pozitiv (-u pentru singular şi -i pentru plural), 
iar în perechea parc +ø/parc+uri desinenţa de singular este realizată negativ, ca 
desinenţă zero, fiind identificată în raport cu desinenţa de plural -uri, care este 
marcată pozitiv. 

Sufixele gramaticale sau flexionare servesc, ca şi desinenţele, la 
realizarea unor forme din paradigma unui cuvânt. Acest tip de sufixe se 
întâlneşte numai la verb şi se foloseşte la formarea unor timpuri şi moduri ale 
verbului: -ez din lucrez, -esc din citesc, -ând din lucrând. 


Mijloacele analitice sau sintactice 


Ca urmare a funcţiei îndeplinite, în categoria mijloacelor prin care se 
realizează flexiunea cuvintelor mai sunt incluse: articolul substantival (folosit 
ca marcă a categoriei determinării şi a unor categorii nominale), adverbele şi 
locuţiunile adverbiale (din structura gradelor de comparaţie), unele prepoziţii 
(prin care se exprimă infinitivul şi supinul), verbele auxiliare (intră în structura 
formelor verbale compuse), conjuncţia să (din structura modului conjunctiv), 
formele neaccentuate ale pronumelui reflexiv se (intră în structura diatezei 
impersonale). De exemplu, prin forma articolului este exprimat cazul la 
substantiv (prieten-u-l, prieten-u-lui); cu ajutorul adverbului (mai) se exprimă 
gradul de comparaţie la adjectiv şi la adverb (mai bun, mai repede). Toate aceste 
elemente nu formează corp comun cu forma flexionară a cuvântului, însă prin 
rolul lor ele reprezintă nişte mijloace echivalente funcțional cu desinenţele. 


Mijloacele fonetice 


Mijloacele fonetice folosite ca mărci ale categoriilor gramaticale sunt 
alternanţele fonetice, accentul şi intonaţia. 

Alternanţa sunetelor reprezintă modificarea sunetelor din cadrul 
rădăcinii unui cuvânt prin care se diferenţiază formele lui gramaticale sau 
cuvintele formate prin derivare de la aceeaşi rădăcină. În funcţie de natura 
sunetelor care se schimbă, alternanţele sunt de două feluri: a) alternanţe vocalice 
(a/ă — țarălţări, ale — masăl/mese, ăle — măr/mere) şi b) alternanţe consonantice 
(d/z — brad — brazi, 1/ţ — fratelfraţi, sIş — paslpaşi). 

Alternanţa sunetelor este, în esenţă, un fenomen de natură fonetică, dar 
cu repercusiuni asupra sistemului morfologic. Alternanta sunetelor se produce 
în cursul flexiunii, adică la alcătuirea formelor flexionare ale cuvintelor. 
Alternanţele sunetelor care se produc în cursul flexiunii servesc, împreună cu 
alte mijloace, la exprimarea valorilor gramaticale ale formelor flexionare atât în 
cazul flexiunii nominale (substantiv, adjectiv), cât şi în cadrul flexiunii verbale. 
Astfel, alternanţele fonetice pot marca diferenţe legate de categoria numărului 
la substantive, de categoriile genului şi numărului la adjective şi de categoriile 
persoanei, numărului şi timpului la verbe. De exemplu, distincția dintre forma 
de singular noapte şi cea de plural nopți este marcată, alături de desinenţele -e 
şi -i, prin alternanţele oa/o şi t/t. 

Modificările formale ale cuvântului realizate prin varierea radicalului, 
adică prin alternanţa sunetelor, poartă numele de fiexiune internă, spre deosebire 
de modificările realizate cu ajutorul sufixelor gramaticale şi al desinenţelor, 
care sunt calificate drept flexiune externă. 

Accentul îndeplineşte o funcţie morfologică doar în cursul flexiunii 
verbale. El poate contribui la diferenţierea următoarelor forme gramaticale 
ale verbului: prezentul indicativ de perfectul simplu indicativ (cântă — cântă, 
adună — adună, ridică — ridică). 


2) 


Intonaţia poate avea valoare morfologică atunci când apare ca marcă 
a vocativului şi a modului imperativ. 

Supletivismul. În sfârşit, un alt procedeu de constituire a formelor 
gramaticale în limba română este supletivismul, care reprezintă o variaţie 
totală a radicalului unor cuvinte în procesul flexiunii. În acest caz, este 
vorba de alcătuirea formelor gramaticale ale unui cuvânt pornind de 
la radicale diferite. Forme supletive de persoană şi de număr prezintă 
pronumele personale: eu, tu, el, ea, noi, voi, ei, ele. În flexiunea verbală, 
prin supletivism se caracterizează, în cea mai mare măsură, verbul a fi care, 
la prezent indicativ, are următoarele forme de persoană şi număr: sunt, eşti, 
este, suntem, sunteți, sunt. 

Aşadar, mijloacele folosite în limba română pentru exprimarea 
sensurilor gramaticale, deci pentru constituirea formelor gramaticale ale 
cuvintelor flexibile sunt: a) desinenţele, b) sufixele gramaticale, c) articolul 
substantival, d) unele adverbe şi locuţiuni adverbiale, e) verbele auxiliare, 
f) conjuncţia să, g) formele neaccentuate ale pronumelui reflexiv se, h) unele 
prepoziţii, i) alternanţa sunetelor şi j) formele supletive. 


STRUCTURA MORFOLOGICĂ 
A CUVANTULUI 


Părţile componente ale cuvintelor care au o anumită semnificaţie lexicală 
sau gramaticală se numesc morfeme. Cuvintele pot cuprinde în structura lor 
următoarele tipuri de morfeme: rădăcina, prefixul, sufixul, tema şi desinenţa. 
Elementele care se adaugă rădăcinii, adică prefixele, sufixele şi desinenţele, 
sunt denumite, cu un termen generic, afixe. 

Rădăcina este elementul comun mai multor forme ale aceluiaşi cuvânt 
(în cazul cuvintelor flexibile) sau mai multor cuvinte care alcătuiesc o familie 
de cuvinte (în cazul cuvintelor formate prin derivare). 

Rădăcina reprezintă elementul neanalizabil din punct de vedere 
morfologic, având valoare exclusiv lexicală. Fiind prezentă în diferitele forme 
ale paradigmei cuvântului, rădăcina are rolul de a asigura unitatea acestuia. Ea 
este partea constantă a cuvântului, care nu poate fi înlocuită niciodată. Totuşi, 
uneori, în cursul flexiunii (al declinării ori al conjugării) sau în procesul derivării 
poate suferi modificări de formă datorate alternanţei sunetelor din componenţa 
ei: floare — flori — a înflori. 

Rădăcina este baza de la care se alcătuiesc cu ajutorul sufixelor 
gramaticale şi al desinenţelor formele unui cuvânt. De exemplu, în formele 
verbului a merge (merg, mergi, merge, mergeam, mergeaţi, mergeau...) rădăcina 
este merg-. Tot de la rădăcină se obţin prin derivare cu afixe lexicale cuvinte noi. 
Astfel, cuvintele din familia lexicală a cuvântului pădure (pădurice, pădurar, 
păduros, a împăduri, a despăduri) au aceeaşi rădăcină: pădur-. 

Prefixul este elementul care se adaugă înaintea rădăcinii unui 
cuvânt de bază pentru a se forma un nou cuvânt: bunic — străbunic, 


cetățean — concetățean a face — a desface. Prefixul are, de obicei, 
valoare lexicală. 

Sufixul este elementul care se adaugă după o rădăcină (sau o temă) 
pentru a se forma un nou cuvânt sau o formă gramaticală a unui cuvânt. După 
sensul exprimat şi după funcţia lor în limbă, sufixele sunt de două feluri: 

a) sufixe lexicale sau derivative (cu ajutorul lor se formează cuvinte 
noi): lemn + ar = lemnar, casă + uţă = căsuţă, scrie + tor = scriitor, țăran + 
ime = țărănime, voinic + esc = voinicesc, frate + eşte = frăţeşte. După natura 
gramaticală a derivatului, sufixele lexicale sunt: substantivale (-aş, -eală, 
-ime, -tor etc.; arc-aş, muncitor-ime, bună-tate, lovi-tură), adjectivale (-atic, 
-bil, -os, -iu, etc.: fric-os, nebun-atic, frumuş-el, prieten-esc), verbale (-iza, 
-ona, -ui etc.: abstract-iza, concluzi-ona, Sfăt-ui), adverbiale (-eşte, -iş etc.: 
frăţ-eşte, piept-iş). 

b) sufixe gramaticale (care servesc la realizarea unor forme din paradigma 
unui cuvânt, se întâlnesc numai la verb şi formează timpurile şi modurile 
verbului): -ez din lucrez, -esc din citesc, -ând din lucrând. 

Temă lexicală este partea unui cuvânt alcătuită din rădăcină plus prefixul 
şi sufixul cu care este format. Tema este comună tuturor formelor flexionare ale 
cuvântului. Ea se stabileşte prin înlăturarea desinenţei. Tema reprezintă deci 
forma cuvântului fără desinenţă. De exemplu, tema pentru formele flexionare 
ale cuvântului a readuce (readuc, readuc-i, readuc-e, readuc-em, readuc-eţi, 
readuc) este readuc- la care s-au adăugat desinenţele de număr şi persoană. Spre 
deosebire de rădăcină, entitate neanalizabilă, tema are o structură analizabilă, 
reprezentând un ansamblu de elemente din structura unui cuvânt alcătuit din 
rădăcină plus sufixe sau/şi prefixe. 

Cuvântul de bază este cuvântul care serveşte ca element de plecare în 
formarea altor cuvinte. De exemplu, cuvintele-bază pentru derivatele copilaş, 
prietenie, frumuşel, iepureşte, a îmbrățişa sunt copil, prieten, frumos, iepure, 
braț. Pentru desemnarea cuvântului care serveşte ca element de bază pentru 
formarea altor cuvinte se mai foloseşte şi termenul de primitiv. 

Cuvântul de bază este de cele mai multe ori la forma-tip (forma 
înregistrată în dicţionare): 

a) nominativul singular nearticulat la substantive: fluier + -aş = fluieraş; 

b) nominativul singular masculin la adjective: bun + -ătate = bunătate; 

c) infinitivul prezent la verbe: a pocni + -et = pocnet. 

În cazuri mai rare, cuvântul de bază poate fi şi la o altă formă flexionară. 
De exemplu, derivatele omenie, omenos, a omeni sunt formate de la pluralul 
substantivului om — oameni. 

Cuvântul derivat este cuvântul format cu sufixe şi prefixe de la un 
cuvânt de bază. De exemplu, cuvântul pădurar este format de la cuvântul-bază 
pădure cu ajutorul sufixului derivativ -ar. În acelaşi timp, verbul a desface 
e constituit din radicalul face la care se adaugă prefixul derivativ des-. Se 
delimitează substantive derivate (ameț-eală, fotbal-ist, copil-ărie, seceră-toare, 
tiner-et, învăţ-ătură, voi-nţă, cojoc-el, cărt-icică), adjective derivate (bărbăr- 
esc, fric-os, del-uros, frumuş-el, ardel-ean, oland-ez, ne-drept), verbe derivate 
(a brăzd-a, a atenţ-iona, a sfăt-ui, a pre-vedea) şi adverbe derivate (prieten- 
eşte, târ-âş). 


Familia de cuvinte (lexicală) reprezintă totalitatea cuvintelor înrudite 
semantic, formate de la acelaşi cuvânt de bază. Toate cuvintele care alcătuiesc 
o familie lexicală au în comun aceeaşi rădăcină. De exemplu, cuvintele care 
constituie familia lexicală a cuvântului lemn (lemn, lemn-ar, lemn-ărie, lemn- 
os, lemn-iu, a în-lemn-i) conţin aceeaşi rădăcină: lemn-. Familia lexicală a unui 
cuvânt este alcătuită din cuvântul de bază, cuvintele derivate, cuvintele formate 
prin compunere şi prin schimbarea valorii gramaticale. 

Prezentăm în continuare familiile lexicale ale unor cuvinte de bază 
făcând parte din clasa substantivului, adjectivului, verbului şi adverbului. 


pădurice 
pădurişte 
pădurar pădurărie 
păduratic 
pădurean 
pădure 
pădure — păduros 
împădurire 


a împăduri 


a despăduri 


bun (S.) 


împădurit 
a reimpăduri 


despădurire 
despădurit 
străbun (s.) 


reîmpădurire 
reimpădurit 


îmbunătățire 


bunătate a îmbunătăți îmbunătățit 
bunicuţă 
răzbunică 
străbunică 


bună bunică 


, răzbunic 

bunic = , 
străbunic 

bunicel 

bunişor 

străbun (adj.) 

străbunesc 

nebunariță 

nebuneală 

nebunatic 

nebunesc 

a (se) nebuni nebunire 
înnebunire 
înnebunitor 


nebun 


a înnebuni 


nebunește 
preabun 
a îmbuna îimbunare 
răzbun 
răzbunare 


răzbunător 


a răzbuna 


bun (adv.) 


facere binefacere 
făcător binefăcător 
răufăcător 
făcătură 
făcut (s.) 
desfacere 
a desface desfăcător 
desfăcut 
prefacere 
prefăcător prefăcătorie 
prefăcătură 
prefăcut 
refacere 
refăcut 
contrafacere 
contrafăcut 


a (se) preface 


a reface 


a contraface 


a răsface 
făcut (adj.) nefăcut 


bine (s.) 
binişor 
bine-credincios 
bine-crescut 
bine-cunoscut 
bine-venit 
bine — binefacere 
binefăcător 
a binecuvânta binecuvântare 
a binedispune binedispus 
a binemerita 
a binevoi binevoitor 
bineînţeles 


Pe baza acestor tabele, am putea face mai multe observaţii. În primul rând, 
o familie lexicală conţine cuvinte constituite prin diferite procedee de formare 
a cuvintelor: cuvinte derivate (a face > facere, făcător, a desface, a reface), 
cuvinte compuse (binefăcător, răufăcător, a binecuvânta, a binedispune, 
a binevoi), cuvinte apărute prin conversiune (bun adj. > bun s.; bine adv. > bine 
s.). Despre cuvintele compuse se spune că ele ar putea să facă parte din mai 
multe familii lexicale, adică din familiile lexicale din care fac parte elementele 
lor componente. După cum se menţionează în unele gramatici, într-o familie 
lexicală ar trebui să fie incluse atât cuvintele formate în limba română, cât şi 
împrumuturile neologice analizabile. Dintr-o familie lexicală a unui cuvânt nu 
pot face parte neologismele împrumutate, dar neanalizabile. Nu sunt cuprinse 
într-o familie lexicală a unui cuvânt de bază nici locuţiunile şi nici expresiile în 
care intră cuvântul dat. 

În al doilea rând, cuvintele din cadrul unei familii lexicale pot fi diferite 
ca valoare gramaticală (substantive, adjective, verbe, adverbe). De menţionat 


că formarea unui cuvânt făcând parte din altă clasă lexico-gramaticală decât cea 
de la care porneşte derivarea se poate realiza nu doar ca rezultat al conversiunii 
(care implică trecerea unui cuvânt dintr-o clasa morfologică în alta), ci, de 
multe ori, şi prin sufixare: bun adj. > bunătate s. 

În sfârşit, putem vedea că pe parcursul derivării nu toate unităţile lexicale 
derivă direct din cuvântul de baza. Unele dintre ele se pot forma de la alte 
derivate anterioare. De exemplu, cuvântul a reîmpăduri este format de la verbul 
a împăduri, care este el însuşi un derivat de la pădure. În cadrul familiilor 
de cuvinte prezentate mai sus pot fi identificate următoarele lanţuri derivative: 
pădure > a împăduri > a reîmpăduri > reîmpădurire; bun > nebun > a înnebuni 
> înnebunire; a face > a se preface > prefăcător > prefăcătorie. 


SUBSTANTIVUL 


Substantivul este partea de vorbire care denumeşte obiecte în sens 
larg, care pot fi: fiinţe (băiat, inginer, student, urs, veveriță), lucruri (carte, 
casă, floare, scară, tren), plante (morcov, salcie, stejar), fenomene sociale 
şi naturale (răscoală, burniţă, ger, vânt, uragan), acţiuni (ardere, mişcare, 
salt), relaţii (apartenenţă, subordonare, posesie), stări (bucurie, indiferenţă, 
tristețe), însuşiri (albeaţă, bunătate, consecvență) etc. Substantivele se 
identifică, de obicei, cu ajutorul întrebărilor: cine este acesta/aceasta?, ce 
este acesta/aceasta? 

Din punct de vedere morfologic, substantivele sunt cuvinte flexibile. Ele 
se declină, adică îşi schimbă forma după număr (băiat — băieți), caz (băiatul, 
al băiatului, băiatului, pe băiat, băiete!) şi determinare (un băiat — băiatul, 
nişte băieţi — băieţii). Astfel, sistemul flexionar al substantivului include: a) 
forma-tip (pentru majoritatea substantivelor este forma de nominativ-acuzativ, 
singular nearticulat; substantivul cu această formă este înregistrat în dicţionare); 
b) formele flexionare care servesc la exprimarea categoriilor de număr, caz, 
determinare. Numărul maxim de forme pe care ar putea să le aibă un substantiv 
este de 18. În realitate, numărul lor este mult mai mic. Cauzele pot fi atât de 
ordin formal (multe dintre formele flexionare ale substantivului coincid, sunt 
omonime), cât şi de ordin semantic (un număr mare de substantive sunt 
defective; ele nu pot exprima anumite categorii gramaticale din cauza 
semnificației lor; de cele mai multe ori, substantivele sunt defective de 
număr, fiind lipsite de posibilitatea de a marca opoziția singular/plural: 
curaj (numai la sg.), miere (numai la sg.), vapori (numai la pl.), Prut (numai 
la sg.), Alpi (numai la pl.). 

Din punct de vedere sintactic, substantivul este o clasă polifuncţională. 
În propoziţie, el poate îndeplini practic toate funcţiile sintactice. Primare 
pentru substantiv se consideră a fi însă cele de subiect (Răsare soarele.), 
complement direct (Copii culeg flori.) şi complement indirect (Bunicul i-a 
adus nepotului un cadou.). Funcţiile sintactice secundare, nespecifice în care 
poate apărea substantivul sunt: atribut (lumina lunii), nume predicativ (El este 


profesor.), element predicativ suplimentar (4 fost ales deputat.) şi complement 
circumstanţial (7uriştii s-au apropiat de râu.). 

La nivelul expresiei, funcţiile sintactice ale substantivului sunt marcate 
a) prin acord, b) prin forma sa cazuală, c) cu ajutorul prepoziţiilor şi, foarte 
rar, d) prin topică. Substantivul se acordă cu predicatul când este folosit cu 
funcţia de subiect (Trenul pleacă din gară. Merele sunt coapte.). Celelalte trei 
modalităţi de realizare a funcţiilor sintactice se întâlnesc în cazul funcţiilor de 
atribut şi complement direct, indirect, circumstanţial. 

În plan sintactic, substantivele se caracterizează prin faptul că pot primi 
un determinativ de tip adjectival cu care, de obicei, se acordă în gen, număr şi caz 
(băiat înalt, băiatul acesta, băiatul cel mic al său). În enunţ, substantivul poate 
fi substituit printr-un pronume sau printr-un numeral cu valoare substantivală: 
Elevul a plecat la şcoală. — El/cel de al doilea a plecat la şcoală. 


Clasificarea substantivelor 


Clasificarea substantivelor se poate face din mai multe puncte de vedere: 

— după semnificaţie (în clase lexico-semantice); 

— după particularităţile de formă datorate procesului de alcătuire (în 
clase lexico-gramaticale); 

— după particularităţile de formă pe care le prezintă la conjugare (în 
clase flexionare). 


Clasificarea lexico-semantică a substantivelor 


După specificul lor semantic, substantivele se împart în mai multe clase 
după sfera noţiunilor şi după natura noţiunilor care stau la baza semanticii 
lor: substantive comune/substantive proprii; substantive concrete/substantive 
abstracte/substantive colective/substantive nume de materie/substantive unice; 
substantive animate/substantive inanimate. 

Substantivele comune exprimă noţiuni cu sfera largă. Ele denumesc 
obiecte făcând parte dintr-o clasă de obiecte de acelaşi fel (om, urs, munte, 
stejar, casă, punte etc.), substanţe, materii (carne, ceară, petrol, ulei), noţiuni 
abstracte (înțelegere, linişte, pace, toleranţă). Substantivele comune pot denumi 
atât clasa în ansamblul ei, cât şi fiecare element al ei: Elevul este o persoană 
care învaţă la şcoală. (aici elevul = toţi elevii, orice elev) şi Elevul a întârziat 
la ore. (unde elevul = unul dintre elevi, un anumit elev). 

Substantivele proprii exprimă noţiuni particulare, cu sferă limitată. Ele 
denumesc obiecte gramaticale individualizate, considerate unice în felul lor: 
oameni, animale, localităţi, ţări, ape, munţi, insule, peninsule, strâmtori, golfuri, 
provincii, regiuni etc. Substantivele proprii se folosesc pentru a deosebi un 
anumit obiect de altele din aceeaşi categorie sau de acelaşi fel: Jon, Sadoveanu, 


Marte, Orhei, Siret etc. Substantivele proprii au o singură formă, fie de singular 
(Mihai, Maria), fie de plural (Carpaţi). Distincția substantiv comun/substantiv 
propriu este importantă pentru ortografierea substantivelor. Substantivele 
comune se scriu cu iniţială minusculă (fecior, munte, ţară). Substantivele 
proprii se scriu cu iniţială majusculă (Radu, Nistru, Italia). 

Substantivele concrete denumesc fiinţe sau lucruri, adică entităţi ce au o 
existenţă reală şi pe care le putem percepe cu ajutorul organelor de simţ: elev, 
cocoș, urs, arbore, masă, piatră, şcoală, tren, tablou etc. 

Substantivele abstracte sunt cuvintele care denumesc obiecte ale 
gândirii, adică noţiuni ce pot fi concepute numai cu ajutorul rațiunii: 
blândeţe, claritate, dreptate, frumusețe, inteligență, înțelepciune, 
sinceritate, libertate etc. Unele substantive pot fi concrete cu un sens şi 
abstracte cu alt sens: intrare 1. (abstract; numai la sg.) Acţiunea de a intra. 
Intrarea trenului în gară. 2. (concret; sg./pl.) Loc pe unde se intră. Te aştept 
la intrare. Casa are două intrări. 

Substantivele colective denumesc ansambluri de lucruri, colectivități 
de persoane prezentate ca un tot indivizibil: țărănime, băieţime, motănime, 
creştinătate, păgânătate, puiet, bănet etc. Noţiunile care stau la baza 
semanticii lexicale a substantivelor colective reflectă un ansamblu de obiecte 
văzut ca o entitate de sine stătătoare. 

Substantivele nume de materie desemnează substanţele, care, 
din punct de vedere calitativ, se prezintă ca o masă amorfă, continuă şi 
omogenă: apă, benzină, nisip, ciment, smântână, smoală etc. Chiar dacă în 
realitate substanţele există sub forma unor fragmente, ele nu pot fi împărțite 
în entități discrete. Ceea ce face imposibilă prezentarea fragmentelor ca 
entități de sine stătătoare este faptul că, în cazul lor, fragmentul, partea 
păstrează calitatea întregului. 

Substantivele unice denumesc obiecte existente sub aspectul unui 
exemplar unic: pământul, soarele, luna, natura, orizontul, cerul, raiul, 
iadul etc. 

Substantivele animate sunt substantivele care denumesc fiinţe însufleţite, 
adică persoane şi animale: băiat, bătrân, copil, fată, prieten, tânăr, iepure, leu, 
veveriță, vultur etc. Substantivele inanimate sunt substantivele care denumesc 
entităţi neînsufleţite, lucruri, substanţe, noțiuni abstracte: casă, perete, poartă, 
scaun, apă, fier, miere, atenţie, memorie etc. 


Clasele lexico-semantice ale substantivelor şi 
proprietățile lor gramaticale 


Delimitarea subclaselor de substantive se face în funcţie de trăsăturile 
semantice caracteristice substantivului. Această clasificare lexico-semantică 
a substantivelor este însă importantă pentru comportamentul gramatical al 
substantivelor. Astfel, specificul gramatical al substantivelor făcând parte din 
diferite clase este determinat de specificul lor semantic. 

Substantivul, ca şi oricare altă parte de vorbire, este o clasă eterogenă 
care se structurează într-un centru şi o periferie. Centrul substantivului ca parte 


de vorbire este reprezentat de substantivele comune, apelative, care denumesc 
obiecte concrete, animate şi inanimate, existente în realitate sub forma unor 
clase de elemente de acelaşi fel. Sub aspect funcţional-semantic, substantivele 
apelative se definesc prin faptul că, denumind lucrul, ele exprimă totodată 
semnele distinctive esenţiale ale acestuia ca reprezentant al unei clase întregi. 

Subclasele periferice ale substantivului ca parte de vorbire sunt 
reprezentate de substantivele abstracte, de substantivele colective, de 
substantivele nume de materie, de substantivele unice şi de numele proprii. 

Clasa lexico-gramaticală prototipică pentru substantiv este reprezentată 
de substantivele comune, apelative. Fiind reprezentanţii tipici ai clasei 
substantivului, apelativele se disting prin toate trăsăturile semantice, morfologice 
şi sintactice specifice substantivului ca parte de vorbire. Pentru unităţile acestei 
clase este caracteristică prezenţa tuturor particularităţilor gramaticale specifice 
substantivului ca parte de vorbire. Ele realizează opoziţiile proprii categoriilor 
gramaticale ale substantivului. 

Caracteristica celorlalte subclase de substantive se face în corelaţie 
cu substantivele apelative. Astfel, în comparaţie cu substantivele comune 
(om, casă, drum), care se definesc prin toate trăsăturile specifice clasei 
date de cuvinte, celelalte feluri de substantive (proprii, abstracte, colective, 
nume de materie, substantivele unice) manifestă un comportament 
gramatical specific. Ele nu realizează opoziţiile gramaticale proprii 
părții de vorbire căreia îi aparţin, de exemplu, ele nu sunt compatibile 
cu categoria numărului gramatical. Aşadar, substantivele din subclasele 
periferice se caracterizează prin anumite particularități gramaticale care 
însă se explică prin specificul lor denominativ. 


Clasificarea lexico-gramaticală a substantivelor 


După formă, substantivele se împart în: a) substantive simple şi 
b) substantive compuse. Substantivele simple au aspectul unui singur 
cuvânt, al unei singure unităţi lexicale. Structura acestor substantive 
conţine o singură temă. Din categoria dată fac parte substantivele moştenite, 
cele împrumutate şi cele formate prin derivare sau prin schimbarea valorii 
gramaticale: casă, masă, floare, întrebare, nuc, stepă etc. Substantivele 
compuse sunt alcătuite din două sau mai multe cuvinte, rădăcini ori teme: 
câine-lup, miazănoapte, untdelemn, drum-de-fier, scrumbie-de-Dunăre, 
argint-viu,  bună-credinţă, bunăstare, bunăvoință, floarea-soarelui, 
târâie-brâu, gură-cască, zgârie-nori, nu-mă-uita, Câmpulung, Sfarmă- 
Piatră etc. 


Clasificarea flexionară a substantivelor. Genul 


După formă, substantivele sunt clasificate în primul rând pe baza 
criteriului flexionar. In funcţie de acest criteriu, toate substantivele se împart 
în trei clase flexionare, numite genuri: masculin (un băiat, un munte), feminin 


(o fată, o floare), neutru (un televizor, un teatru). Fiecare substantiv poate face 
parte doar dintr-o singură clasă flexionară. Acelaşi substantiv nu poate varia 
după gen aşa cum se întâmplă cu adjectivele. De exemplu, adjectivul bun (m.) 
poate avea şi o formă pentru genul feminin: bună (£.), pe când în cazul lui 
student, studentă avem două cuvinte diferite. 

Genul substantivelor reprezintă o caracteristică formală fixă, care se 
manifestă în plan morfologic, sintactic şi parţial semantic. Clasificarea dată 
are importante consecinţe pentru declinarea substantivelor, adică pentru 
modificarea lor după număr, caz şi determinare. Substantivele din cadrul 
fiecărui gen îşi schimbă forma după acelaşi model flexionar şi prezintă aceleaşi 
omonimii formale. Genul substantivului este, de asemenea, important pentru 
comportamentul lui sintactic, adică pentru acordul lui cu determinanţii săi de 
tip adjectival şi pentru substituirea lui prin pronume sau prin numeral. Astfel, 
adjectivul şi substitutele substantivului reiau informaţia de gen a substantivului 
pe care îl determină sau pe care îl substituie (tablou frumos — casă frumoasă; 
el — ea, cel dintâi — cea dintâi) 

Terminaţiile substantivelor după genuri. La forma de nominativ- 
acuzativ singular nearticulat, substantivele celor trei genuri au următoarele 
terminaţii: 

— substantivele masculine: consoană (nuc, lup), -u (codru, leu), -e (frate, 
rege), -i (tei, unchi), -ă (tată); 

— substantivele feminine: -ă (casă, ţară), -e (mare, floare), -a (basma, 
nuia), -ea (lalea, stea), -i (zi); 

— substantivele neutre: consoană (mal, vânt), -u (lucru, fluviu), -i (grai, 
unghi), -e (nume). 

Genul substantivelor este indicat în dicţionare. El poate fi identificat şi cu 
ajutorul grupurilor formate din substantivul respectiv şi perechile de numerale 
sau de adjective demonstrative. Contextele admise de substantivele celor trei 
genuri sunt următoarele: 

— pentru substantivele masculine: un — doi/acest — aceşti (elev — elevi); 

— pentru substantivele feminine: o — două/această — aceste (carte — 
cărţi); 

— pentru substantivele neutre: un — două/acest — aceste (caiet — caiete). 

Spre deosebire de substantivele masculine şi feminine, substantivele 
neutre nu au un context specific. Ele se combină la singular cu determinative 
având forma genului feminin, iar la plural cu determinative care au forma 
genului masculin. 


Genul şi semnificația substantivului 


La o parte dintre substantivele animate se poate constata o anumită 
concordanţă între genul lor gramatical şi sexul ființei desemnate. Din acest 
punct de vedere, se disting următoarele clase de substantive: 

a) substantive cu genul motivat. La aceste substantive între genul lor 
şi sexul fiinţei există o corespondenţă. Ele exprimă distincţia dintre cele două 
sexe cu ajutorul: a) unor perechi de cuvinte cu rădăcini diferite (substantive 
heteronimice): cocoș — găină, armăsar — iapă, băiat — fată, frate — soră, unchi 


— mătuşă, moş — babă; b) unor perechi de cuvinte cu aceeaşi rădăcină, formate 
unul de la altul prin derivare: elev — elevă, profesor — profesoară, leu — leoaică, 
bucătar — bucătăreasă, croitor — croitoreasă, casier — casieriță, curcă — curcan, 
broască — broscoi, rață — răţoi, vulpe — vulpoi. Acestea sunt substantivele 
mobile, iar procedeul prin care ele se formează se numeşte moţiune. 

b) substantive cu genul nemotivat. Din această categorie fac parte toate 
substantivele inanimate: munte — s. m., şosea — s. f., telefon — s. n. Genul unor 
asemenea substantive nu are nicio legătură cu semnificația lor. Nu putem, de 
exemplu, explica, din punct de vedere semantic, de ce cuvântul perete este un 
substantiv masculin, iar masă este de genul feminin. 

În clasa substantivelor la care genul gramatical este neconcludent în 
privinţa concordanţei cu sexul intră şi o parte dintre numele de animate. Ele 
denumesc, printr-o singură formă, fiinţele de ambele sexe. După genul lor 
gramatical, care este indiferent faţă de exprimarea deosebirilor de sex, ele pot 
fi: a) masculine: elefant, pelican, şoarece, ţânţar, viezure, ministru, inginer, 
b) feminine: albină, balenă, castor, cămilă, furnică, girafă, lebădă, veveriţă, 
cunoştinţă, rudă, victimă. Acestea sunt substantivele epicene. 


Categoriile gramaticale 


Categoriile gramaticale ale substantivului sunt: numărul, cazul şi 
determinarea. Fiecare categorie gramaticală a substantivului cuprinde un 
anumit număr de forme organizate într-un sistem de opoziții caracteristice. 
Mijloacele prin care se realizează categoriile date sunt: desinenţele de număr şi 
caz, variaţia radicalului (alternanţa sunetelor) şi articolul substantival (hotărât, 
nehotărât, genitival). 


Numărul 


Substantivele au două numere: singular şi plural. La singular, substantivul 
denumeşte un singur exemplar (stejar, mare, drum), iar la plural, denumeşte 
mai multe exemplare ale aceluiaşi obiect (stejari, mări, drumuri). 

Principalul mijloc de exprimare a opoziţiei de număr la substantive 
sunt desinenţele. Procedeele prin care variază desinenţele de număr la 
substantive sunt: 

— adăugarea desinenţei de plural la forma de singular a substantivului: 
lup — lup+i, zi — zi+le; 

— înlocuirea desinenţei de singular prin desinenţa de plural: arbitr-u — 
arbitr+i, cas+ă — caste, lume — lum+i; 

— suprimarea desinenţei de singular: femeite — femei, bai+e — băi. 

În funcţie de posibilitatea de a diferenţia singularul de plural 
cu ajutorul desinenţelor, substantivele se împart în două subclase: a) 
substantive variabile (cu două desinenţe de număr: bărbat — bărbați, 
inimă — inimi); b) substantive invariabile (cu o formă unică pentru ambele 
numere: pui, arici, luntre). 


Substantivele variabile au următoarele perechi de desinenţe, care se 
grupează în funcție de apartenenţa substantivului la o anumită clasă de gen: 


Substantivele masculine 


-øl-i elev — elevi, prieten — prieteni 
-u/-i codru — codri, fiu — fii 

-e/-i munte — munţi, peşte — peşti 
-ă/-i popă — popi, tată — taţi 


Substantivele feminine 


-ă/-e fereastră — ferestre, frunză —frunze 
-ă/-i creangă — crengi, țară — ţări 

-ă/-uri blană — blănuri, iarbă — ierburi 

-e/-i carte — cărţi, poveste — poveşti 

-e/-a cheie — chei, femeie — femei 

-e/-uri mătase — mătăsuri, sare — săruri 
-a/-le măsea — măsele, stea — stele 

-a/-ele nuia — nuiele, saia — saiele 

-d/-le basma — basmale, mahala — mahalale 
-ică/-ele floricică — floricele, surcică — surcele 


Substantivele neutre 


-a/-uri mal — maluri, trunchi — trunchiuri 
-øl -e creion — creioane, teatru — teatre 
-u/-uri cadou — cadouri, lucru — lucruri 
-u/-e exemplu — exemple, muzeu — muzee 
-u/-i deceniu — decenii, fluviu — fluvii 
-u/-ie brâu — brâie, curcubeu — curcubeie 


Câteva substantive au o formă de plural neregulată: om — oameni (m.), 
soră — surori (£.), noră — nurori (£.), cap — capete (n.), ou — ouă (n.). 

Substantivele invariabile au o formă unică pentru ambele numere: un 
pui — doi pui, un licurici — doi licurici. Dintre cele mai frecvente substantive 
invariabile pot fi menţionate următoarele: 

— substantive masculine: ardei, broscoi, cotei, crai, gutui, holtei, 
lămâi, pui, tei, trifoi, usturoi, arici, cârpaci, genunchi, licurici, muşchi, 
ochi, puşti, rinichi, unchi etc. 

— substantive feminine: carapace, cicatrice, elice, iesle, luntre, 
tranşee etc. 


— substantive neutre: apendice, nume, pântece, prenume, pronume, 
spate etc. 

Din această categorie mai fac parte: 

— substantivele masculine formate cu ajutorul sufixului -oi: broscoi, 
cioroi, lupoi, vulpoi etc. 

— substantivele feminine nume de persoană formate prin derivare de 
la verbe cu ajutorul sufixului -foare: dansatoare, învățătoare, vizitatoare, 
vânzătoare etc. 

Substantivele, formate cu acelaşi sufix, care însă desemnează lucruri, 
animale, plante sau acţiuni îşi schimbă forma după numere: cingătoare — 
cingători, ciocănitoare — ciocănitori, vânătoare — vânători. 

Opoziția de număr la substantive poate fi exprimată nu numai prin 
desinenţe, ci şi prin anumite mijloace suplimentare. Astfel, la unele substantive 
varierea desinenţei de număr poate fi însoţită de modificarea sunetelor din 
componenţa radicalului. De exemplu, distincţia dintre forma de singular fară 
şi cea de plural țări este marcată, alături de desinenţele -ă şi -i, prin alternanţa 
vocalică a/ă. 

Numărul substantivelor poate fi marcat, de asemenea, prin formele 
articolului substantival: un băiat — nişte băieţi, o carte — nişte cărţi; băiatul — 
băieții, cartea — cărțile. 


Categoria numărului şi clasele lexico-gramaticale 
ale substantivului 


Nu toate substantivele realizează opoziţia de număr. În funcţie de 
posibilitatea de a exprima distincţia semantică dintre un exemplar şi mai multe 
exemplare ale aceluiaşi obiect, substantivele se împart în următoarele clase: 

1) substantive compatibile cu opoziția de număr. Acestea sunt 
substantivele numărabile. Ele denumesc obiecte discrete (sau individuale) 
(caiet, iepure, maşină, punte, râu). Datorită faptului că există sub forma 
unor pluralităţi, aceste obiecte pot fi numărate şi, în consecinţă, substantivele 
respective au ambele forme de număr: fecior — feciori, ţară — ţări, oraş — oraşe; 

2) substantive defective de număr. Din categoria dată fac parte 
substantivele nenumărabile. Ele exprimă noțiuni care sunt incompatibile cu 
noţiunea de număr. Spre deosebire de substantivele invariabile, care admit 
opoziţia de număr, deşi păstrează o formă unică pentru cele două numere, 
substantivele defective de număr, nu pot exprima opoziţia dată din cauza 
sensului lor lexical: cele mai multe dintre ele numesc obiecte care nu pot fi 
numărate. La rândul lor, ele pot fi de două feluri: 

a) substantive care au numai forma de singular (singularia tantum); 

b) substantivele care au numai forma de plural (pluralia tantum). 

Sunt singularia tantum având numai formă de singular următoarele clase 
de substantive: substantivele abstracte (dreptate, calm, cinste, curaj, fidelitate, 
importanţă, înţelepciune, milă, perseverenţă, prudenţă, sete), substantivele 
colective (Pănet, negustorime, ostăşime, Studenţime, tineret, țărănime), numele 
de materie (aer, aluminiu, aur, brumă, bumbac, făină, miere, păcură, sânge, 


smoală, unt, zahăr), unele substantivele proprii (Jon, Maria, Atena, Dacia, 
Franţa, Prut) şi substantivele unice (lună, soare, univers). 

Sunt pluralia tantum fiind folosite numai cu forma de plural 
următoarele specii de substantive: unele substantive abstracte (alegeri, 
aplauze, moravuri, tratative), unele substantive nume de materie (câlți, 
icre, tăieţei, tărățe, vapori), numele unor obiecte perechi (bretele, catalige, 
fiare, ițari, ochelari, pantaloni), numele unor colectivităţi, ansambluri de 
obiecte (accesorii, anale, rechizite), unele substantive proprii (4lpi, Anzi, 
Apenini, Botoşani, Carpaţi, Cordilieri). 


Categoria determinării. Articolul substantival 


Categoria gramaticală a determinării exprimă gradul de individualizare 
a obiectului denumit, adică arată în ce măsură obiectul desemnat este cunoscut 
vorbitorilor. Formele acestei categorii se constituie prin asocierea substantivului 
cu articolul substantival nehotărât (un, o, nişte) şi hotărât (-/, -a, -i, -le). 

În studiile de gramatică, există două concepţii cu privire la statutul 
morfologic al formelor reunite sub denumirea de articol. Prima, o concepţie 
tradiționalistă, defineşte articolul ca parte de vorbire de sine stătătoare, 
alături de celelalte părţi de vorbire. Potrivit acestei concepţii clasa lexico- 
gramaticală dată cuprinde articolul substantival (cu subspeciile articolul 
substantival hotărât şi nehotărât, articolul genitival) şi articolul adjectival 
(demonstrativ). Cea de a doua concepţie, de factură modernă, abordează 
articolul nu ca fiind o clasă de cuvinte, ci ca o subelasă de morfeme, adică 
de unităţi care sunt folosite exclusiv cu rol gramatical. Trăsăturile care i-au 
determinat pe lingvişti să excludă articolul din listă părţilor de vorbire sunt 
lipsa de autonomie lexico-gramaticală a acestor elemente şi eterogenitatea 
lor funcţională. În lucrarea de faţă, vom adera la cea de a doua opinie, 
conform căreia articolul apare ca un instrument gramatical (un morfem) cu 
diverse valori. Fiecare tip de articol va fi studiat luând în considerare partea 
de vorbire pe care o introduce şi ţinând cont de rolul de bază cu care acesta 
este utilizat în limbă. 

Articolul substantival este un cuvânt auxiliar care însoţeşte substantivul, 
fiind unicul mijloc de exprimare a categoriei determinării şi marcând, totodată, 
genul, numărul şi cazul acestuia. Articolul substantival poate funcţiona şi 
ca marcă a substantivizării. Astfel, trecând în clasa substantivului unităţile 
altor clase lexico-gramaticale pot fi articulate cu articol substantival hotărât 
sau nehotărât. 


Formele articolului 


i Singular Plural 
Articolul Cazul - SIE: a = 
masculin feminin masculin feminin 

A, iSt iSt 
a) nehotărât N.A un o nişte nişte 
G.D. unui unei unor unor 

Sa N.A. -l -4 -i -le 

By hotarat G.D. -lui -i -lor -lor 


Articolele substantivale se deosebesc în ce priveşte poziţia ocupată 
faţă de substantivul articulat. Din acest punct de vedere se disting două 
specii de articole: 

a) proclitice (sau antepuse); ele stau înaintea substantivului şi se 
scriu separat de acesta. Sunt proclitice toate formele articolului nehotărât: 
un copil, o floare. În categoria dată intră şi forma de G.D. a articolului 
hotărât /ui, care, la declinarea substantivelor nearticulabile enclitic, 
se foloseşte înaintea substantivului: caierul lui Ion, casa lui bunicu-meu, 
la mijlocul lui februarie etc. 

b) enclitice (sau postpuse); ele stau după substantivul articulat făcând 
corp comun cu acesta. Sunt enclitice formele articolului hotărât: copilul, 
floarea, cu excepţia formei lui, despre care a fost vorba mai sus. 


Organizarea paradigmatică a determinării minimale 


În limba română, categoria determinării cuprinde trei termeni: 
nedeterminat/determinat  nedefinit/determinat definit. Aceşti termeni se 
realizează prin următoarele forme ale substantivului: 


Formele substantivului singular plural 
— forma nearticulată (articolul zero) sat sate 
— forma articulată nedefinit (nehotărât) un sat nişte sate 
— forma articulată definit (hotărât) satul satele 


Fiecare dintre aceste trei forme care constituie categoria dată se defineşte 
printr-o anumită valoare. 

Substantivul la forma nearticulată se caracterizează prin lipsa oricărei 
informaţii privind gradul de individualizare a obiectului denumit. El semnifică 
numai conţinutul noţiunii fără a avea în vedere un obiect anumit: Zmeii au 
răpit o fată de împărat. In acest enunţ cuvântul împărat nu se referă la un 
anumit împărat, ci doar exprimă noţiunea respectivă, servind la caracterizarea 
persoanei denumite prin substantivul fază. 

Substantivul la forma articulată nedefinit denumeşte un obiect 
oarecare dintr-o clasă de obiecte de acelaşi fel, un obiect neindividualizat, 
necunoscut vorbitorilor în situaţia dată de comunicare: Era odată un 
împărat. (= un împărat oarecare). 

Substantivul la forma articulată definit denumeşte un anumit obiect, un 
obiect cunoscut vorbitorilor în situaţia dată de comunicare: Și împăratul acela 
avea trei feciori. (= împăratul cunoscut nouă, despre care am mai vorbit). 

În anumite contexte, substantivul la forma articulată definit poate avea şi 
o valoare generică, desemnând clasa de obiecte în ansamblul ei sau specia, nu 
obiectul individualizat: Porumbelul este o pasăre. (în acest context, cuvântul 
porumbelul este echivalent, de fapt, cu „orice porumbel“, „toţi porumbeii“). 


Funcţiile articolului 


Funcţia de bază a articolului substantival este exprimarea categoriei 
determinării minimale. In calitatea sa de marcă a categoriei determinării, 


articolul substantival are rolul de a preciza sfera de referire a substantivului, 
limitând-o până la indicarea unui obiect individualizat dintr-o clasă de 
obiecte dată. În general, valorile referenţiale prin care se poate caracteriza 
un substantiv pot fi descrise în felul următor: noţiunea — clasa de obiecte — 
un obiect oarecare, necunoscut din clasa dată — un obiect anumit, cunoscut 
din clasa dată. Să se compare: 

El este elev. (substantivul elev indică noţiunea respectivă, fără a trimite 
la un elev concret); 

Elevul este o persoană care învaţă într-o şcoală. (substantivul desemnează 
clasa în ansamblul ei, toţi membrii clasei date de obiecte, orice elev); 

În clasă a intrat un elev. (un elev oarecare, unul dintre elevi); 

Elevul a răspuns corect la toate întrebările. (elevul despre care am mai 
vorbit, deci un elev cunoscut). 

Pe lângă rolul de marcă a determinării minimale, articolul substantival 
are şi alte roluri gramaticale. Dispunând de forme morfologice specifice, 
articolul funcţionează şi în calitate de marcă a genului, a numărului şi a cazului 
la substantive: N.A. un copil — nişte copii; G.D. unui copil — unor copii; 
N.A. copilul — copiii, G.D. copilului — copiilor. 

În anumite condiţii sintactice, articolul poate funcţiona şi ca marcă 
a substantivizării prin conversiune. Astfel, trecerea unor cuvinte din alte clase 
lexico-gramaticale în clasa substantivului poate fi semnalată şi prin articularea 
lor cu articol hotărât sau nehotărât: (om) sărac > un sărac, săracul, eul, un 
nimeni, un trei, treiul, un bine — binele, aproapele, oful etc. 

În felul această, prin funcţia sa de determinare a substantivului, altfel 
spus, de individualizare a obiectului desemnat de substantiv (un caiet — caietul), 
articolul substantival se diferenţiază de celelalte mijloace gramaticale folosite 
în flexiunea numelui. Totuşi, datorită variaţiei sale formale (după gen, număr şi 
caz), el se aseamănă cu mijloacele morfologice, cumulând funcţia de flectiv al 
substantivului. Având în vedere numărul redus al desinenţelor de caz, am putea 
să constatăm că articolul definit suplineşte, de fapt, absenţa acestor morfeme 
cazuale la substantiv (în special, pentru marcarea cazurilor GD). 


Folosirea articolului 


Articolul nehotărât însoţeşte substantive care denumesc entităţi 
menţionate pentru prima dată în situaţia concretă de comunicare: A fost odată în 
munții noştri un voinic între voinici. (A. Russo). Substantivul articulat nehotărât 
un voinic din acest enunţ serveşte la introducerea obiectului în comunicare. În 
felul acesta, articolul nehotărât îndeplineşte o funcţie introductivă. 

Din punctul de vedere al rolului îndeplinit, articolul hotărât însoţeşte un 
substantiv care denumeşte un obiect individualizat într-o anumită privinţă, un 
obiect distins de celelalte obiecte de acelaşi fel. În general, articolul definit se 
foloseşte cu un substantiv care semnifică: 

1) un obiect care este determinat de contextul verbal. În acest caz sunt 
posibile următoarele două situaţii: 


a) numele obiectului a fost menţionat anterior în text, adică la a 
două pomenire a obiectului: A fost odată un crai. Craiul avea o 
nevastă tânără. 

b) numele obiectului este însoţit de anumite determinative care îi 
comunică statut de obiect individualizat în raport cu obiectele 
de acelaşi fel: Băiatul care vine este prietenul meu.; Am găsit 
cartea pe care o căutam de mult. 

2) un obiect cunoscut vorbitorilor din experienţa lor anterioară comună: 
Ti-am adus cartea. (pe care mi-ai împrumutat-o, pe care ţi-am promis-o etc.). 

3) un obiect care se află în câmpul vizual al vorbitorilor, adică este de faţă 
în momentul comunicării, de exemplu: Dă-mi caietul! 

4) un obiect care face parte dintr-un sistem închis, în cadrul căruia el 
este unic sau se caracterizează printr-un grad mare de notorietate (mama, tata, 
bunicul, bunica, fratele, sora; craiul, domnul, domnitorul, împăratul, regele, 
popa, dascălul etc.): A venit profesorul. 

5) un obiect care există în realitate într-un singur exemplar (luna, soarele, 
cerul, pământul, univers, natură €tc.): A răsărit luna. De menţionat că atunci 
când substantivul unic este însoţit de un determinativ el poate apărea şi cu 
articol nehotărât: Pe cer străluceşte un soare fierbinte. În acest caz, substantivul 
unic articulat nedefinit nu indică un obiect oarecare, ci unul dintre aspectele 
obiectului unic. 


Omiterea articolului 


Caracteristic pentru funcţionarea articolului substantival este faptul că 
în limba română utilizarea lui este determinată de mai mulţi factori. Astfel, 
prezenţa articolului de un anumit tip este, de regulă, cerută de factori semantici, 
şi anume de necesitatea exprimării gradului de individualizare a obiectului. În 
alte cazuri, apariţia sau absenţa articolului depinde de specificul construcţiei în 
care substantivul este utilizat. 

Substantivele sunt folosite la forma nearticulată (cu articolul zero) în 
următoarele situaţii: 

1) când substantivul nu indică un obiect individualizat într-o anumită 
privinţă (cunoscut sau necunoscut), ci semnifică doar noţiunea respectivă. 
Aceasta se întâmplă în următoarele situaţii: 

a) când substantivul în N. îndeplineşte funcţia sintactică de nume 
predicativ, care exprimă naționalitatea sau profesia: El este inginer. Ei sunt 
americani. 

b) când substantivul îndeplineşte funcţiile sintactice de nume predicativ 
sau atribut, fiind introdus printr-o prepoziţie cu regim de A.: Ceasul este de aur. 
Aici creşte o pădure de stejar. 

2) când substantivul indică obiectul în general, ceea ce presupune 
o neutralizare a opoziţiilor de individualizare. Este vorba de substantivul cu 
funcţie de complement circumstanţial precedat de o prepoziţie cu regim de A.: 
merg la şcoală, stau lângă geam, vin de la moară. 


De la aceste reguli există şi anumite excepţii. Astfel, dacă în 
construcțiile prepoziţionale enumerate mai sus substantivul are un 
determinant, atunci acesta este însoţit de articol: El este un pictor talentat. 
El este inginerul care a proiectat această clădire. Ei locuiesc în satul vecin. 
Ne-am oprit la hotelul din centru. 

În cazul unor construcţii prepoziţionale substantivul poate fi însoţit 
de articol chiar şi în lipsa determinantului. De multe ori se foloseşte la 
forma articulată hotărât substantivul (în lipsa determinantului) introdus 
prin prepoziţia cu şi locuţiunile în care intră (şi cu, împreună cu): Taie 
pâine cu cuțitul. A zburat cu avionul. De asemenea, se articulează hotărât, 
fiind precedate de prepoziţii, substantivele care desemnează persoane 
„unice“ pentru locutor: la mama, la bunica. După unele dintre prepoziţiile 
cu regim de acuzativ substantivul poate fi utilizat fiind însoţit de articolul 
nehotărât: Casa se află lângă un lac. Soarele s-a ascuns după un munte. 
Substantivul introdus prin prepoziţiile cu regim de G. şi D. este, de obicei, 
la forma articulată: împrejurul casei, datorită părinţilor. 

3) când valorile vizând gradul de individualizare a obiectului sunt 
exprimate cu ajutorul unor mijloace echivalente semantic cu articolul 
substantival hotărât şi nehotărât: Unde duce acest drum? Ce carte este 
aceasta? Substantivul apare nearticulat în relaţie cu o serie de adjective 
pronominale când acestea sunt antepuse: demonstrative (acesta, acel, 
celălalt, acelaşi), interogativ-relative (care, ce, cât, al câtelea), nehotărâte 
(atât, cutare, fiecare, oricare, orice, câtva, ceva, oarecare, vreun), 
negative (niciun, nicio). 

Unele dintre aceste adjective pronominale pot apărea şi după 
substantivul determinat. În acest caz, substantivul este însoţit de articolul 
hotărât: elevul acesta, studentul acela. În acelaşi timp, există şi adjective 
pronominale antepuse care se combină totdeauna cu un substantiv articulat 
hotărât: tot omul, însuşi ministrul. 

4) când substantivul are ca determinant un numeral cardinal propriu- 
zis, care exclude utilizarea articolului: Cine aleargă după doi iepuri nu prinde 
niciunul. Uneori numeralele cardinale ca substitute ale numeralelor ordinale pot 
urma după substantivul determinat, care, în cazul dat, apare însoţit de articolul 
hotărât: etajul patru, capitolul doi, anul trei. 

5) când substantivul are în postpoziţie un determinant exprimat 
printr-un adjectiv calificativ. În aceste construcţii, articolul substantival se 
ataşează primului termen, adică adjectivului: marele oraş, tânărul profesor, 
bătrânul tată. 


Cazul 


Cazul este categoria gramaticală care exprimă relațiile substantivului 
cu alte cuvinte din propoziţie, fiind un indice al funcţiilor sintactice ale 
substantivului. Categoria dată se realizează prin opoziţia următoarelor cinci 
cazuri: nominativ, genitiv, dativ, acuzativ şi vocativ. Cele mai generale 
caracteristici ale cazurilor sunt: 


Cazul Întrebarea cazuală | Funcţia sintactică cea mai frecventă 
1. Nominativ cine?, ce? Subiect, nume predicativ, apoziţie 
2. Genitiv al (a, ai, ale) cui? Atribut 
3. Dativ cui? Complement indirect 
4. Acuzativ pe cine?, ce? Complement direct 
5. Vocativ — Cazul adresării directe 


Formele de caz ale substantivului 


Din punct de vedere formal, cazurile substantivului sunt omonime două 
câte două: nominativ = acuzativ şi genitiv = dativ. Astfel, cazurile nominativ 
şi acuzativ sunt total identice. Se deosebesc numai prin condiţiile de utilizare 
şi prin raportarea la anumite funcţii sintactice. Coincid de asemenea şi formele 
cazurilor genitiv şi dativ. Ele diferă prin raporturile sintactice exprimate şi 
prin faptul că, în anumite contexte, cazul genitiv poate include în structura sa 
articolul genitival al, a, ai, ale. Dezambiguizarea formelor cazuale omonime 
ale substantivului se face prin raportare la formele echivalente ale pronumelor 
personale, care sunt, în cea mai mare parte, distincte pentru fiecare dintre cele 
cinci cazuri. 

Cazurile substantivelor se exprimă cu ajutorul următoarelor mijloace 
gramaticale: 

a) articolul substantival hotărât (-/, -a, -i, -le, -lui, -i, -lor) şi nehotărât 
(un, o, nişte, unui, unei, unor); diferenţiază forma de N.A. de cea de G.D. 

b) desinenţa cazuală însoţită uneori şi de alternanţa sunetelor (realizează 
distincția dintre ele două perechi de cazuri — N.A şi G.D. — numai la substantivele 
feminine la singular; prin desinenţe specifice se caracterizează şi unele forme 
ale cazului vocativ). 

În funcţie de capacitatea substantivelor de a-şi schimba desinenţa după 
cazuri, se disting două clase flexionare de bază: 

— substantivele masculine şi neutre cu o desinenţă pentru toate cazurile la 
singular şi alta pentru toate cazurile la plural: 


Singular Plural 
N.A. un tânăr nişte tineri 
G.D. unui tânăr unor tineri 


— substantivele feminine care au două desinenţe de caz la singular 
(una pentru N.A. şi alta pentru G.D.) şi o desinenţă pentru toate cazurile 
la plural: 


Singular Plural 


N.A. o carte nişte cărţi 
G.D. unei cărţi unor cărți 


c) articolul genitival-posesiv (al, a, ai, ale) apare ca element 
constitutiv al unei variante poziţionale a cazului genitiv (al colegului, 
a copilului), având rolul de a distinge cazul genitiv de dativ. Are 
următoarele forme de gen şi de număr: 


Genul Numărul | Articolul genitival Exemple 
i singular al un copil al vecinului 
Masculin 8 ; E ela n 
plural ai nişte copii ai vecinului 
Ias singular a această zi a anului 
Feminin : i 
plural ale aceste zile ale anului 


Datorită funcțiilor îndeplinite este considerat un semn al cazului 
genitiv şi, totodată, un element de legătură între substantivul în genitiv şi 
termenul regent (substantivul determinat): un prieten al fratelui. Articolul 
genitival se acordă în gen şi număr cu termenul regent (semnifică obiectul 
posedat), nu cu substantivul în genitiv (indică posesorul): un caiet al 
elevului, o carte a elevului. 


Variantele cazului genitiv 


Cazul genitiv are două variante poziționale: fără articolul genitival 
(paginile unei cărți, paginile cărții) cu articolul genitival (nişte pagini ale unei 
cărți, aceste pagini ale cărții). Apariția sau absența articolului genitival în 
cadrul construcțiilor cu genitivul depinde de anumite condiții morfosintactice. 

Genitivul fără articolul genitival se foloseşte atunci când substantivul 
în acest caz urmează imediat după substantivul determinat, care este articulat 
hotărât: copilul vecinului. 

Folosirea articolului genitival este obligatorie atunci când: a) termenul 
regent este nearticulat enclitic (un copil al vecinului, acest copil al vecinului), 
b) între genitiv şi termenul regent este aşezat un alt determinant (copilul cel 
mic al vecinului), c) substantivul în genitiv se coordonează cu un alt genitiv 
(editarea ziarelor şi a revistelor). 


Formele cazului vocativ 


Pot avea cazul vocativ mai ales substantivele nume de persoană, iar, în 
cazuri mai rare, şi unele nume de animale (băiatule). Numele de inanimate se 
folosesc la acest caz numai dacă sunt personificate (codrule). 

În vorbire, vocativul se caracterizează prin intonație specifică, 
în scris, se izolează prin virgule, iar după vocativele rostite cu intonație 
exclamativă se pune semnul exclamării, ceea ce marchează rostirea cu 


pauză de restul comunicării: O, tu nici visezi, bătrâne, câți în cale mi s-au 
pus! (M. Eminescu) 

La singular, cazul vocativ: 

a) este omonim cu nominativul nearticulat, fiind folosit: 

— fără determinante obligatorii: mamă!; tatăl; bunică!; doamnă, 
cumătră; băieţaş!; fetiţă!; puişor!; Ionică! etc. 

— cu determinante obligatorii: stimate domn!; dragă prieten!; prieten 
drag! etc. 

b) este omonim cu nominativul articulat enclitic. Această formă a cazului 
vocativ se foloseşte numai cu determinante genitivale sau adjectivale: băiatul 
mamei; fata mamei; copilul meul; scumpa mea!; odorul meu! etc. 

c) se constituie cu ajutorul următoarelor desinenţe: 

-e: băiete!; bărbatel, căpitane!; cetăţene!; copile!; nepoatel; prietene!; 
tinerel; verel; loanel; Alexandre!; Bogdane! etc. 

-o: bunicol; fetiţo!; iubito!; scumpo; soro!; vulpeo! etc. 

-ule: băiatule!, bunicule!; domnule!; fiule!; iubitule!; omule!; puiule!; 
unchiule!; Radule! etc. 

La plural, cazul vocativ: 

a) este omonim cu nominativul plural nearticulat, fiind folosit: 

— fără determinante obligatorii: băieţi, copii/; prieteni; concetăţeni |; 
ostaşi! etc. 

— cu determinante obligatorii sau coordonat cu un alt vocativ: oameni 
bunil; scumpele mele fetel; băieţi şi fetel; fraţi şi surori!; colegi şi colege! etc. 

b) este omonim cu nominativul plural articulat enclitic. Este folosit 
numai cu determinante: băieţii mamei!; copiii meil, fetele mele! etc. 

c) este omonim cu genitiv-dativul plural articulat enclitic: băieților!; 
fetelor; fraţilor!; surorilor!; doamnelor!,; domnişoarelor!; domnilor! etc. 

Este de observat că nu toate aceste forme sunt la fel de frecvente în 
vorbire. În limba contemporană, tot mai des se întrebuinţează vocativul omonim 
cu nominativ-acuzativul articulat enclitic. 


Declinarea substantivelor 


Totalitatea formelor prin care se exprimă categoriile gramaticale ale 
substantivului constituie flexiunea sau declinarea lui. Substantivul în limba 
română se declină numai cu ajutorul articolului substantival, de aceea se disting 
două tipuri de declinare: a) declinarea cu articol nehotărât şi b) declinarea cu 
articol hotărât. 

În acelaşi timp, există trei modele de declinare: a) declinarea substantivelor 
masculine; b) declinarea substantivelor feminine; c) declinarea substantivelor 
neutre. Această de la urmă ar putea fi definită drept declinare mixtă, deoarece 
substantivele neutre se declină la singular după modelul substantivelor 
masculine, iar la plural, după cel al substantivelor feminine. 


Declinarea cu articol nehotărât 


Singular 

Masculin Feminin Neutru 
N. |un băiat o fată un teatru 
G. |(al, a, ai, ale) unui băiat |(al, a, ai, ale) unei fete  |(al, a, ai, ale) unui teatru 
D. |unui băiat unei fete unui teatru 
A. |(pe) un băiat (pe) o fată un teatru 
V. |- -= — 

Plural 

Masculin Feminin Neutru 
N. |nişte băieți nişte fete nişte teatre 
G. |(al, a, ai, ale) unor băieți | (al, a, ai, ale) unor fete | (al, a, ai, ale) unor teatre 
D. |unor băieți unor fete unor teatre 
A. |(pe) nişte băieți (pe) nişte fete nişte teatre 
V. |-— — — 

Declinarea cu articol hotărât 
Singular 

Masculin Feminin Neutru 
N. |băiatul fata teatrul 
G. |(al, a, ai, ale) băiatului (al, a, ai, ale) fetei (al, a, ai, ale) teatrului 
D. | băiatului fetei teatrului 
A. |(pe) băiatul (pe) fata teatrul 
V. |băiete!; băiatule! fată!; fato! — 

Plural 

Masculin Feminin Neutru 
N. |băieții fetele teatrele 
G. |(a/, a, ai, ale) băieţilor (al, a, ai, ale) fetelor (al, a, ai, ale) teatrelor 
D. | băieţilor fetelor teatrelor 
A. |(pe) băieții (pe) fetele teatrele 
V. |băieţi!; băieţilor! fetelor! = 


Declinarea substantivelor nearticulabile enclitic 


Din categoria substantivelor care nu se îmbină cu articolul hotărât 
fac parte: 

a) substantivele proprii masculine nume de persoane (Andrei, 
Gheorghe, Radu, Ştefănescu etc.); 


b) unele substantive proprii feminine nume de persoană (Carmen, Jeni, 
Lili, Mimi etc.); 

c) unele substantive comune simple sau compuse (nene, tanti, vodă, 
flămânzilă, ochilă, sărăcilă, michiduţă, ianuarie, februarie, martie, pierde- 
vară etc.). 

Genitiv-dativul acestor substantive, care se folosesc numai cu forma de 
singular, se exprimă cu ajutorul articolului proclitic lui: 


N. | Ștefan Carmen iunie 

G. | (al, a, ai, ale) lui Ștefan | (al, a, ai, ale) lui Carmen (al, a, ai, ale) lui iunie 
D. | lui Ştefan lui Carmen lui iunie 

A. | Ștefan Carmen iunie 


Tot cu elementul proclitic /ui se formează şi genitiv-dativul unor 
substantive comune termeni de rudenie când sunt însoțite de adjective posesive 
conjuncte: lui frate-meu, lui tată-tău, lui bunicu-său. 

Pentru câteva dintre aceste substantive sunt posibile două forme de 
G.D.: una cu articolul hotărât enclitic şi alta cu elementul proclitic lui: badei/lui 
badea; tatei/lui tata: tătucăi/lui tătuca. 


Condiţiile de întrebuințare şi funcțiile sintactice 
ale cazurilor 


Cazul substantivelor este strâns legat de prepoziţie. Se disting, 
pe de o parte, forme cazuale neînsoţite de o anumită prepoziţie (cazuri 
neprepoziţionale) şi, pe de alta, forme cazuale impuse substantivului de 
o prepoziţie sau de o locuţiune prepoziţională (cazuri prepoziţionale). 

Dintre cele cinci cazuri, numai nominativul şi vocativul nu se 
folosesc în construcţie cu o prepoziţie, celelalte cazuri — genitiv, dativ, 
acuzativ — pot fi întrebuințate atât fără prepoziţii, cât şi în îmbinare cu 
o prepoziţie. 


Nominativul 


Nominativul este cazul denumirii obiectului. El poate apărea în contexte 
de tipul: iată cineva sau ceva. Răspunde la întrebările: cine? ce? În structura 
enunţului, substantivul în nominativ se defineşte prin următoarele valori: 
persoană sau lucru care realizează o anumită acţiune (Copilul aleargă.) sau 
căruia i se atribuie o însuşire (Copilul este vesel.), persoană sau lucru care 
suportă efectul unei acţiuni exprimate de un verb la diateza pasivă (Copilul este 
spălat de mamă.), precum şi caracteristică atribuită unui subiect (El este copil.). 


Substantivul în nominativ nu poate fi folosit în construcție cu o prepoziţie şi 
îndeplineşte următoarele funcţii sintactice: 

— subiect: Cerul era negru ca şi pământul. (L. Rebreanu); 

— nume predicativ: Zaica era pădurar. (V. Eftimiu); 

— apoziţie: Mare fu uimirea şi bucuria lui Făt-Frumos când găsi de 
partea cealaltă a podului pe însuşi tatăl-său, împăratul. (V. Eftimiu); 

— element predicativ suplimentar: Se credea în sufletul lui răzbunătorul 
nedreptăţiţilor... (L. Rebreanu). 


Genitivul 


Genitivul este cazul care subordonează un nume faţă de un alt termen 
regent tot nume: cămaşa băiatului, directorul şcolii, crengile copacului. 
Fiind un caz al subordonării nominale, genitivul apare în contexte de tipul: 
casa, cartea, bucuria... cuiva. El răspunde la întrebările: al cui?, a cui?, ai 
cui?, ale cui? 

Folosit în calitate de determinant nominal, substantivul în genitiv poate 
exprima diferite valori, dintre care cele mai importante sunt: genitivul posesiv 
(valoare generală cu diverse nuanţe): casa bunicului, găina vecinului, genitivul 
subiectiv (determină un nume de agent şi denumeşte subiectul unei acţiuni): 
plecarea trenului, mişcarea stelelor, genitivul obiectiv (determină un nume de 
agent şi denumeşte obiectul unei acţiuni): cucerirea cosmosului, examinarea 
bolnavului, lectura romanului; genitivul termenului calificat: înălțimea 
muntelui, gravitatea situaţiei; genitivul partitiv: piciorul mesei, ramurile 
copacului; genitivul superlativ (este echivalent cu gradul superlativ): minunea 
minunilor, voinicul voinicilor, genitivul denumirii sau genitivul apozitiv: fara 
Moldovei, cetatea Sorocii. 

La substantiv, genitivul este unul dintre cazurile care se poate construi 
cu prepoziţie sau fără prepoziţie. Substantivul în genitiv fără prepoziţie poate 
îndeplini funcţiile sintactice de: 

— atribut: Pe urmă privirile copiilor se întorc spre mama lor. (Camil 
Petrescu); 

— nume predicativ: Cartea este a profesorului. Lucrarea cea mai reuşită 
a fost a studentului anului trei. 

Genitivul este cerut de prepoziţiile primare: asupra, contra şi de 
prepoziţiile formate prin conversiunea altor părți de vorbire: dedesubtul, 
dinaintea, dinapoia, dindărătul, înaintea, înapoia, îndărătul, înăuntrul, 
împrejurul, împotriva, precum şi de locuţiunile prepoziţionale al căror ultim 
element este un substantiv articulat hotărât (-/, -a): în dreptul, în mijlocul, în 
timpul, în vremea, la începutul, din cauza, în ciuda, cu ajutorul, în privinţa, 
în afara, cu excepția etc. Fiind precedat de o prepoziţie sau de o locuţiune 
prepoziţională, substantivul în cazul genitiv poate fi: 

— nume predicativ: Popoarele sunt contra tiraniei.; 

— atribut: Într-o clipire toată ființa lui Titu se schimbă într-o ură cumplită 
împotriva învățătorului. (L. Rebreanu); 


— complement indirect: Și se repezi ca un uliu asupra cumnatului. (M. 
Preda); Roma îşi aținteşte privirea asupra Daciei. (Al. Vlahuţă); 

— complement instrumental: Cu ajutorul unei oglinzi fermecate, cavalerul 
găsi comoara. (M. Eliade); 

— de relaţie: Noroc că în privința lemnelor satul era liniştit. (V. 
Voiculescu); Cel puţin în privinţa aşteptării are dreptate. (O. Paler); 

— opoziţional: În locul amintirilor, care oricât tot îi aduceau un început 
de zâmbet, vine tristeţea. (|. Teodoreanu); 

— de excepţie: Și suferă că, în afara doctorului Luca, nimeni nu-i admiră 
trandafirii, udaţi de două ori pe zi, dimineaţa şi seara, în lunile de secetă. (O. 
Paler); 

— complement circumstanţial: a) de loc: Totuşi, când am ajuns în dreptul 
casei m-am oprit şi n-am avut curaj să pătrund. (O. Paler); b) de timp: Tinerii, 
asupra toamnei, se suiseră în munte, cu alți tovarăşi şi cu măgăruşii, pe poteci 
pe care numai ei pe lume le ştiau. (M. Sadoveanu); În timpul zilei nu-l putea 
descoperi nimeni. (|. Teodoreanu), c) de cauză: Dar nu se zărea mai nimic 
din cauza întunericului. (O. Paler), d) de scop: Instinctul politic, devenit artă, 
canalizează toate energiile în vederea obţinerii unui câştig maxim. (Em. Cioran); 
e) condiţional: În cazul unui incendiu toți trebuie să părăsească încăperea. f) 
concesiv: Numai eu eram crunt, în ciuda sentimentului de sărbătoare care mă 
stăpânea. (M. Preda). 


Dativul 


Dativul este un caz subordonat al substantivului. Apare în contexte de 
tipul: a da, a cere, a spune, a aparţine... cuiva. Răspunde la întrebarea cui? 

La substantiv, dativul este unul dintre cazurile care se poate construi 
cu sau fără prepoziţie. Valoarea de bază exprimată de cazul dativ este cea de 
destinatar al acţiunii: Elevii i-au dăruit profesoarei flori. 

Substantivul în dativ fără prepoziţie este cerut, de cele mai multe 
ori, de un verb: Harap-Alb mulţumeşte furnicii pentru ajutorul făgăduit. 
(I. Creangă). În acest caz, el desemnează persoana sau obiectul în folosul 
căruia se înfăptuieşte acţiunea. Cazul dativ mai poate fi regentat şi de un 
adjectiv: Pretutindeni stăpânea tăcerea prielnică somnului. (Z. Stancu) sau 
de un substantiv de origine verbală (acordarea de premii învingătorilor). 
El poate îndeplini următoarele funcţii sintactice: 

— complement indirect: Dădu o poruncă ascuţită argatului molâu şi 
somnoros. (Cezar Petrescu); 

— apoziţie: De aceea vă spun: plecaţi-vă de bună voie lui, împăratului 
tuturora! (V. Eftimiu); 

Substantivul în dativ poate fi construit cu prepoziţiile: datorită, mulțumită, 
grație. Dativul prepozițional poate fi: 

— complement instrumental: A reuşit datorită prietenilor săi.; 

— complement circumstanţial de cauză: Munţii Carpaţi sunt mai uşor de 
trecut decât Alpii, datorită numeroaselor trecători.; 


În limba populară şi familiară, pentru exprimarea raportului de 
dativ se foloseşte aşa-numitul dativ analitic: o construcţie alcătuită din 
prepoziţia la şi substantivul în acuzativ. Această construcţie prepoziţională 
echivalentă cu dativul sintetic este posibilă în cazul substantivelor comune 
la plural: Dau mâncare la cai.; Spune numai la prieteni. 


Acuzativul 


Acuzativul este un caz subordonat al substantivului. Apare în contexte de 
tipul: a aştepta, a căuta, a vedea... pe cineva sau ceva. Răspunde la întrebările: 
pe cine? ce? 

Acuzativul se poate construi cu sau fără prepoziție. Valoarea de bază 
exprimată de cazul acuzativ este cea de obiect direct, adică de obiect care 
suportă efectul acţiunii desemnate de un verb tranzitiv: a semăna grâu, a vâna 
iepuri, a construi vapoare, a citi o carte. 

Substantivul în acuzativ fără prepoziţie poate avea următoarele funcții 
sintactice: 

— complement direct. Determină un verb tranzitiv şi este exprimat prin 
nume de inanimate (Aştept trenul), nume de animale (Vânătorul a împuşcat un 
iepure.) sau prin nume de persoane neidentificate (Țăranii au prins un hoț.); 

— element predicativ suplimentar: În curând tot județul l-a consacrat 
poet. (L. Rebreanu); 

— complement circumstanţial: a) de loc: Am mers o cale lungă.; 
b) de timp: L-am căutat o zi întreagă. Şi au stat acolo trei zile şi trei nopți. 
(Camil Petrescu); N-au să mă ţină aici o viaţă de om. (L. Rebreanu); 
c) de mod: S-a supărat foc. 

Substantivul în acuzativ precedat de o prepoziţie sau de o locuţiune 
prepoziţională poate îndeplini următoarele funcţii sintactice: 

— complement direct: Nevoia-l face pe om hoţ şi scoate lupul din pădure. 
(Folclor); 

— apoziţie: Pe ea, pe Veronica, judecata o dovedise nevinovată. 
(|. Agârbiceanu); 

— nume predicativ: Vorba e de argint, tăcerea e de aur. (Folclor); 

— atribut: Lacătul de la uşa tinzii fu găsit deschis. (|. Agârbiceanu); 

— complement indirect: Toți râd de gluma potrivită. (Camil Petrescu); 
Din nebunia străină să înveţi minte. (Folclor); 

— complement de agent: Însă omul e totdeauna pândit de primejdii. 
(Z. Stancu); Am fost chemat în cancelarie de părintele Dobre, profesorul nostru 
de religie. (M. Preda); 

— complement instrumental: Veronica îşi ştergea sudoarea de pe frunte 
cu năframa. (|. Agârbiceanu); 

— complement sociativ: Vei săpa sare, la ocnă, împreună cu ţiganii robi. 
(E. Camilar); Domnu Toma s-a întors în sat cu străjerul. (M. Sadoveanu); 

— opoziţional: În loc de dreptate, ne-am ales cu batjocura şi cu averea 
luată. (V. Eftimiu); 


— complemente circumstanţiale: a) de loc: Plecă din vreme la gară. 
(L. Rebreanu); b) de timp: În zori, bolnavul adormi. (L. Demetrius); c) de mod: 
Ursul nu joacă de bunăvoie. (Folclor); d) de cauză: Calul tresări de spaimă. 
(M. Sadoveanu). 


Vocativul 


Vocativul exprimă o chemare adresată unei persoane. Din punct de 
vedere gramatical, vocativul constituie o propoziţie neanalizabilă: Acum, copii, 
ascultați povestea până la capăt. (V. Eftimiu). 

În limbajul familiar, vocativul poate fi însoţit de o anumită interjecţie, 
împreună cu care formează o unitate intonaţională: Mă fraţilor, spuneţi, mă, 
ce ştiţi? (Camil Petrescu). 


Formarea substantivelor 


Formarea substantivelor cuprinde un ansamblu de procedee care au ca 
scop sporirea numărului de substantive pentru exprimarea de noi concepte 
în limbă. Principalele procedee de formare a substantivelor în română 
sunt derivarea, compunerea şi conversiunea (substantivizarea). Procedeul 
derivării şi cel al compunerii presupun combinarea unor elemente formale 
în vederea constituirii unui substantiv nou. În acelaşi timp, substantivizarea 
constă în trecerea unor cuvinte dintr-o altă clasă lexico-gramaticală în cea 
a substantivului fără a fi însoţite de anumite elemente derivative. De menţionat 
că toate procedeele de formare a substantivelor implică existenţa unor mijloace 
de limbă (cuvânt-bază, afixe) şi a anumitor modele în conformitate cu care se 
constituie noile unităţi lexicale. 


Substantive formate prin derivare 


Derivarea este un procedeu de formare a substantivelor cu ajutorul 
prefixelor şi al sufixelor. Procedeul dat constă în adăugarea (uneori suprimarea 
sau substituţia) prefixelor sau a sufixelor la cuvântul de bază. Derivarea cunoaşte 
următoarele tipuri: 

a) derivarea cu sufixe sau sufixarea (formarea de cuvinte noi prin 
adăugarea sufixelor la cuvintele-bază); 

b) derivarea cu prefixe sau prefixarea (formarea de cuvinte noi prin 
adăugarea prefixelor la cuvintele-bază); 

c) derivarea cu prefixe şi sufixe, aşa-numita derivare parasintetică; 

d) derivarea regresivă (formarea de cuvinte noi prin suprimarea afixelor). 

Derivarea cu sufixe (sau sufixarea) este un procedeu de formare 
a substantivelor care constă în ataşarea la cuvântul-bază a unui sufix 


lexical. De exemplu, cuvântul derivat învățător este alcătuit din tema 
învăţ-, la care se adaugă sufixul -ăror. Cuvântul-bază pentru acest derivat 
este verbul a învăța. Sufixarea este cel mai productiv procedeu de formare 
a substantivelor în română: căruţ-aş, pietr-ar, călăr-eț, cânt-ăreț, păsăr- 
ică, arip-ioară, pietr-oi. 

În limba română, substantivele se pot forma prin derivare cu sufixe de la 
baze adjectivale (bun + -ătate = bunătate, frumos + -eţe = frumuseţe), verbale 
(a conduce + -ător = conducător, a se întuneca + -ime = întunecime) sau 
substantivale (cojoc + -ar = cojocar, prieten + -ie = prietenie). Astfel, după 
apartenenţa cuvântului-bază la o anumită parte de vorbire, în limba română 
se disting derivate substantivale având structura: temă adjectivală/verbală/ 
substantivală + sufix. 

Clasificarea cea mai importantă a derivatelor substantivale formate cu 
ajutorul sufixelor este cea semantică. Ele se grupează în următoarele clase: 

1. Nume de persoană: a) denumesc persoana după funcţie, după 
profesiunea practicată, după apartenenţa la un curent, organizaţie etc., după 
activitatea sau după acţiunea exprimată de bază; sunt formate cu sufixele -ar 
(bucătar, cizmar, cojocar, fântânar, gazetar, lăutar, lemnar, morar, pădurar, 
plăcintar, plugar, şcolar) -aş (călăraş, căruțaş, cercetaş, cosaş, făptaş, 
industriaş, meseriaş, ostaş, poştaş), -easă (lenjereasă), -er (scutier, textier, 
uşier), -eţ (cântăreţ), -giu (camionagiu, macaragiu, țambalagiu, cazangiu), -ist 
(afacerist, complotist, farmacist, pașoptist, şahist, şantajist, textilist, unionist, 
viorist), -nic (paznic), -tor (atacator, croitor, cumpărător, dansator, luptător, 
muncitor, negustor, scriitor, vânător); b) denumesc persoana după apartenenţa 
locală; sunt formate cu sufixele: -ac (austriac), -ean/-ian (african, american, 
ardelean, australian, basarabean, brazilian, canadian, călărăşean, câmpean, 
european, italian, mexican, orăşean, pământean, sătean), -ez (albanez, bavarez, 
chinez, cubanez, filipinez, francez, olandez); 

2. Nume de obiecte, fenomene, locuri: a) denumesc un instrument, 
o unealtă, un mecanism etc.; sunt formate cu sufixele: -ar (brăzdar, degetar, 
îndreptar, mâner, minutar, pieptar, umerar), -ieră (fructieră, scrumieră, 
spumiera, untieră), -iţă (nisiparniţă, piperniţă, scrumelniţă, Zaharniţă), -toare 
(ascuţitoare, învelitoare, prăşitoare, secerătoare, semănătoare, stropitoare, 
treierătoare, vânturătoare), -tor (crucişător, fierbător, închizător, lansator, 
storcător, sucitor, ştergător), b) denumesc un obiect sau un fenomen rezultat 
dintr-o acţiune; sunt formate cu sufixele -ăt/-et (foşnet, muget, pocnet, răcnet, 
răget, strigăt, trăsnet, trosnet, țipăt, urlet, vaiet, zumzet), -eală (plămădeală, 
urzeală), -ătură (crăpătură, dărăpănătură, fiertură, picătură, pocnitură, 
prăjitură, Sfărâmătură, tipăritură, topitură, țesătură, umplutură); c) denumesc 
un obiect sau un loc care se caracterizează printr-o însuşire sau este legat de 
o acţiune; sunt formate cu sufixele -iş/-uş (albuş, alunecuş, ascunziş, gălbenuş, 
luminiş, povârniş, răriş, săniuş), -oare (strâmtoare, trecătoare), -tură (acritură, 
adâncitură, cotitură, fundătură, ridicătură, ruginitură, scriitură, scurtătură, 
umflătură, uscătură);, d) denumesc un local, un atelier, un magazin; sunt formate 
cu sufixul -ărie/-erie (băcănie, berărie, brutărie, cazangerie, ceasornicărie, 
cizmărie, cofetărie, curățătorie, fierărie, florărie, franzelărie, spălătorie); 


3. Nume cu sens colectiv: a) denumesc o colectivitate, un ansamblu, 
o totalitate; sunt formate cu sufixele -ărie/-ăraie (apărie, argintărie, aurărie, 
dantelărie, fumăraie, lemnărie, mătăsărie, rufărie, viermărie, viespărie), 
-ătate (creştinătate, golătate, păgânătate), -et (bănet, bătrânet, păsăret, puiet, 
tineret), -ime (bătrânime, dăscălime, învăţătorime, motănime, negustorime, 
ostăşime, sărăcime, Studenţime, țărănime), -iş (frunziş, rădăciniş, rămuriş); 
b) denumesc un loc pe care se află ansambluri, mulțimi de lucruri; sunt formate 
cu sufixele -ărie (bostănărie, lutărie, pepenărie, stufărie), -et (alunet, brădet, 
făget, frăsinet, nucet), -iş (aluniş, bolovăniş, mărăciniş, păltiniş, păpuriş, 
stufăriş, tufiş, zmeuriş), -işte (cânepişte, păpurişte, porumbişte); 

4. Nume cu sens abstract: a) denumesc activităţi, funcţii, meserii, stări 
sociale; sunt formate cu sufixele -ie (actorie, argăţie, cărăuşie, cizmărie, 
cojocărie, domnie, negustorie, olărie, păstorie, plugărie, răzeşie, tâmplărie, 
țărănie), -it/-ărit (albinărit, oierit, olărit, tutunărit, vierit), b) denumesc teorii, 
curente, doctrine; sunt formate cu sufixul -ism (clasicism, descriptivism, 
gândirism, ortodoxism, paşoptism, populism, romantism, Ssămănătorism); 
c) denumesc acţiuni (sau rezultate ale acţiunilor); sunt formate cu sufixele -anie 
(împărtăşanie, pățanie, strădanie), -ăciune (înşelăciune, plecăciune), -ământ 
(consimțământ, deznodământ, legământ), -ăturăl-eturăl-itură (alergătură, 
apucătură, aruncătură, căzătură, cotitură, cusătură, duduitură, izbitură, 
lovitură, pocnitură, săritură, sperietură, umblătură, zguduitură), -eală/-ială 
(bălăceală, chibzuială, clipeală, dibuială, făgăduială, foială, frunzăreală, 
pălăvrăgeală, săpuneală, tânguială), -et (plânset, umblet, zvâcnet), -ie 
(drumeţie, hoţie, tâlhărie), -inţă (căinţă, credinţă, făgăduinţă, folosinţă, 
pocăință, străduinţă), -iş/-âş/-uş (coborâş, măritiş, ocoliş, seceriş, suiş, treieriş, 
urcuş), -oarel-ătoare (măsurătoare, ninsoare, numărătoare), -re (abatere, 
apropiere, ardere, asuprire, citire, coborâre, cunoaştere, cutezare, mărire, 
mişcare, orbecăire, pierdere, plecare, ridicare, sclipire, sfărâmare, spargere); 
d) denumesc stări, relaţii: sunt formate cu sufixele -ătate (singurătate), -ie 
(burlăcie, bucurie, feciorie, dușmănie, prietenie, pustnicie, sălbăticie, sărăcie, 
trezie, vinovăţie, voioşie), -ime (întunecime, mâncărime, usturime), -inţă 
(dorință, năzuinţă, umilinţă); e) denumesc însuşiri; sunt formate cu sufixele 
-ăciunel-iciune (deşteptăciune, moliciune, repeziciune, slăbiciune, vioiciune), 
-ătatel-itate (bunătate, exactitate, inventivitate, însemnătate, greutate, 
răutate, seninătate, seriozitate) -eală (acreală, amăreală, fierbinţeală, 
iuțeală, încetineală, umezeală), -eaţă (albeaţă, dulceaţă, negreaţă, verdeață), 
-ețe (blândeţe, cărunteţe, frumuseţe, mândreţe, tristețe), -ie/-enie (bărbăţie, 
cuminţenie, dărnicie, dârzenie, făţărnicie, gingăşie, hărnicie, mândrie, nerozie, 
temeinicie, trăinicie, vitejie, zgârcenie), -ime (acrime, adâncime, agerime, 
cruzime, grosime, înălțime, lăţime, limpezime, lungime, mărime, profunzime, 
uşurime, vechime), -inţă (chibzuinţă, iscusinţă, nesăbuinţă, uşurinţă); 

5. Diminutive (exprimă ideea de micime a obiectului şi/sau o notă 
afectivă); sunt formate cu sufixele -aş (băiețaş, butoiaş, ciobănaş, copilaş, 
fluturaş, iepuraş, pisoiaş), -ea (floricea, păsărea, rămurea), -el (băieţel, 
clopoțel, cojocel, copăcel, degețel, gândăcel, nepoţel, stejărel), -uleţ (brăduleț, 


murguleţ, roibuleţ, ursuleţ), -ic (bunic, lăptic, nenic, tătic), -(ic)ică (băieţică, 
cărticică, floricică, foicică, păpuşică, pâinică, pietricică, roticică, ulcică), -(ul) 
iță (aluniţă, căpriță, cărniţă, copiliță, frunzuliţă, linguriţă, luminiţă, poieniţă, 
puiculiță, punguliță), -cior (cârnăcior, glăscior, născior, oscior), -ior/-işori- 
uşor (anişor, botişor, cuibuşor, frăţior, pantofior, puişor, pufuşor, pluguşor, 
târgușor), -ioară/-işoarăl-uşoară (aripioară, fetişoară, feţişoară, inimioară, 
istorioară,  lefuşoară, surioară, trebuşoară, ţărişoară, ulicioară), -uţă 
(aşchiuţă, broscuţă, bunicuţă, căsuţă, crenguţă, mânuţă, opincuţă, potecuţă, 
punguţă, țărăncuţă, vrăbiuţă); 

6. Augmentative (exprimă ideea de mărime excesivă a obiectului şi/sau 
un sens depreciativ); sunt formate cu sufixele -oi (băieţoi, cărţoi, căsoi, pietroi), 
-oaie (buzoaie, căsoaie, străchinoaie), -an (bogătan, băietan, lungan, puştan), 
-andru (băiețandru, cățelandru, copilandru, flăcăiandru); 

7. Formaţii moţionale (desemnează o ființă de sex opus față de cea 
indicată prin cuvântul de bază); sunt formate cu sufixele -an (gâscan, curcan), 
-el (rândunel), -oi (broscoi, maimuţoi, răţoi, pisoi, vrăbioi, vulpoi), -că 
(ardeleancă, fiică, italiancă, moldoveancă, orăşeancă, săteancă, ţărancă), -ea 
(mieluşea, purcea), -easă (bucătăreasă, căpităneasă, florăreasă, împărăteasă, 
jupâneasă, mireasă, moşiereasă, negustoreasă, preoteasă), -ică (mieluşică, 
nepoțică, purcică), -iță (casieriţă, călugăriţă, ciobăniţă, dăscăliță, doctoriţă, 
morăriță, pictoriță, porumbiţă, primăriță,  şcolăriţă, şoferiţă), -oaică 
(aricioaică, bulgăroaică, cerboaică, chinezoaică, englezoaică, iepuroaică, 
leoaică, lupoaică, şerpoaică, tătăroaică, tigroaică), -toare (învăţătoare, 
mulgătoare, muncitoare, servitoare, ţesătoare, vizitatoare). 

Derivarea cu prefixe (sau prefixarea) este un procedeu de formare 
a cuvintelor care constă în ataşarea la cuvântul-bază a unui prefix. De exemplu, 
cuvântul derivat străbunic este alcătuit din tema -bunic-, la care se adaugă 
prefixul stră-. Cuvântul-bază pentru acest derivat este substantivul bunic. 
Derivarea cu prefixe este un procedeu mai puţin productiv în română, numărul 
prefixelor fiind cu mult mai mic decât cel a sufixelor (confrate, desfrău, 
neatenţie, răscruce). Derivatele cu sufixe se încadrează, de obicei, în clasa 
lexico-gramaticală a cuvântului de bază, de aceea substantivele derivate prin 
prefixare se formează, în general, de la alte substantive. 

Prefixele substantivale cu ajutorul cărora se formează substantive 
noi sunt: 

con-, COM-, co- — comesean, comoştenitor, concetăţean, confrate, 
consătean, copărtaş; 

dez-, des-, de- — descântec, dezgust, deznădejde, dezordine; 

ne- — neadevăr, neamestec, neascultare, neastâmpăr, neatârnare, 
neclintire, necuviinţă, nedreptate, nefericire, neființă, nehotărăâre, neîncredere, 
neîndurare, neînțelegere, nelămurire, nelegiuire, nemărginire, nemulțumire, 
nenoroc, neom, neomenie, nepăsare, neplăcere, neprieten, neputinţă, nerăbdare, 
nerecunoştinţă, neregulă, nesaţ, nesiguranţă, nesimţire, nesocotinţă, nesomn, 
nesupunere, neşansă, neştiinţă, netot, 

pre- — precomandă, precomprimare, precorectură, presezon, prespălare; 

răz-, răs- — răzbunic, răscruce, răsputere; 


re- — realipire, reambalare, recomprimare, redeşteptare, remuşcare, 
reromanizare; 

stră- — străbun, străbunic, străfund, strămoş, strănepot. 

Prefixele se scriu, de regulă, neseparate de cuvintele de bază. Fac excepţie 
derivatele cu prefixul -re, -ne: de la cuvintele de bază cu iniţială elidată (căzută): 
re-nnoire, (în tempo rapid), dar, reînnoire (în tempo mai lent). 

Derivarea parasintetică (sau derivarea cu prefixe şi sufixe) este un 
procedeu de formare a cuvintelor care constă în ataşarea simultană la acelaşi 
cuvânt-bază a unui prefix şi a unui sufix. Numărul substantivelor despre care se 
poate spune cu siguranţă că sunt formate prin derivare parasintetică este foarte 
mic în limba română: în-crengă-tură. 

Derivarea regresivă constă în formarea de substantive noi prin 
suprimarea din structura cuvântului-bază a unor afixe lexicale. Printre derivatele 
substantivale formate prin derivare regresivă se disting: 

a) substantive formate de la alte substantive prin suprimarea sufixului ă: 
alun (< alună), cais (< caisă), căpşun (< căpşună), coacăz (< coacăză), frag 
(< fragă), măslin (< măslină), mât (< măâţă), moş (< moaşă), nuc (< nucă), pisic 
(< pisică), vişin (< vişină) sau a sufixului -ie: ecolog (< ecologie), etimolog 
(< etimologie), microbiolog (< microbiologie); 

b) substantive formate de la verbe prin suprimarea sufixelor verbale 
-a, -ea, -i, -i: alint (< a alinta), amestec (< a amesteca), anunţ (< a anunţa), 
astâmpăr (< a se astâmpăra), auz (< a auzi), avânt (< a se avânta), bârfă 
(< a bârfi), blestem (< a blestema), cânt (< a cânta), câştig (< a câştiga), 
ceartă (< a certa), cutremur (< a se cutremura), dejun (< a dejuna), denunţ 
(< a denunța), deranj (< a deranja), dezgheț (< a se dezgheţa), dovadă 
(< a dovedi), enunț (< a enunta), forfotă (< a forfoti), greş (< a greşi), izbândă 
(< a izbândi), îndemn (< a îndemna), îngheț (< a îngheţa), înot (< a înota), 
joacă (< a se juca), laudă (< a lauda), lipsă (< a lipsi), lucru (< a lucra), 
miros (< a mirosi), nălucă (< a i se năluci), omor (< a omori), pază (< a păzi), 
păcală (< a păcăli), pedeapsă (< a pedepsi), răsfăţ (< a răsfăţa), răsplată 
(< a răsplăti), rugă (< a ruga), sărut (< a săruta), simț (< a simţi), strănut 
(< a strănuta), strop (< a stropi), şoaptă (< a şopti), trai (< a trăi), trântă 
(< a trânti), ură (< a uri), văz (< a vedea), veghe (< a veghea), zbucium 
(< a se zbuciuma)). 


Substantive formate prin compunere 


Compunerea este un procedeu de formare a unui substantiv nou din 
două sau mai multe cuvinte care există independent în limbă: inginer-şef, 
oțel-beton, zi-lumină, coada-calului, ochiul-boului, gura-leului, bou-de-baltă, 
trei-frați-pătaţi, bunăstare, boteros, iarbă-albă, coate-goale, pierde-vară, 
luieră-vânt. În română, compunerea este un procedeu de formare a cuvintelor 
noi mai puţin productiv decât în alte limbi. Substantivele compuse pot fi 
caracterizate din mai multe puncte de vedere. În plan semantic, unităţile 
date se caracterizează prin faptul că sunt percepute ca o singură unitate, 
care se defineşte prin trăsături distincte în raport cu cele ale elementelor 


lor componente. Prin sensul lor, unele substantive compuse trimit la un 
referent diferit de cel vizat de unităţile din structura sa. De exemplu, sensul 
substantivului compus floarea-soarelui „plantă erbacee cu tulpina înaltă, 
cu floare mare, galbenă, îndreptată spre soare, cultivată pentru semințele 
ei oleaginoase“ nu reprezintă suma sensurilor celor două unităţi lexicale 
din componenţa sa. 

În studiile de lingvistică, se face distincţie între: a) substantivele compuse 
din cuvinte întregi sau din rădăcini (fren-fulger, iarba-fiarelor, laptele-cucului, 
mână-spartă, şarpe-cu-clopoței, soare-apune) şi b) substantivele formate din 
elemente de compunere (aerogară, autostradă, hidroavion, macromoleculă, 
microanaliză). 

Cele mai productive modele de formare a substantivelor compuse din 
cuvinte întregi sau din rădăcini sunt următoarele: 

1) substantiv + substantiv: an-lumină, anotimp, azbociment, bloc-turn, 
cal-putere, câine-lup, citatomanie, cuvânt-cheie, decret-lege, formular-tip, 
locțiitor, maşină-unealtă, metalazbest, omucidere, pasăre-liră, puşcă-mitralieră, 
situaţie-limită, şedințomanie, vagon-cisternă, zi-lumină, zi-muncă,; 

2) substantiv + substantiv în genitiv: Calea-Robilor, ciuboțica-cucului, 
coada-șoricelului, iarba-fiarelor, mătasea-broaştei, ochiul-boului, papucul- 
doamnei, pasărea-paradisului, rochița-rândunicii, sângele-voinicului, talpa- 
gâştei, traista-ciobanului, vaca-Domnului; 

3) substantiv + prepoziţie + substantiv: arbore-de-cacao, 
brânză-n-sticlă, buhai-de-baltă, cal-de-mare, cocoş-de-munte, drum-de-fier, 
floare-de-colț, floare-de-leac, iarbă-de-mare, iarbă-de-Sudan, pește-cu-spadă, 
poale-n-brăâu, stea-de-mare, untdelemn, viță-de-vie; 

4) substantiv + adjectiv sau adjectiv + substantiv: argint-viu, botgros, 
făt-frumos, floare-domnească, gură-spartă, maţe-fripte, mână-largă, piatră- 
vânătă, proces-verbal, rămas-bun, socru-mare, vorbă-lungă, vinars, bună- 
credinţă,  bună-cuviinţă,  bună-dimineaţa (plantă), bun-rămas, bun-simt, 
bunăstare, bunăvoință, clarviziune, dreptunghi, duraluminiu, rea-credinţă, 
rea-voinţă, scurtcircuit; 

5) numeral + substantiv: cinci-clopoței, cinci-degete, doi-fraţi, nouă- 
ochi, prim-ministru, trei-fraţi, triplusalt, triunghi, trivaccin; 

6) verb + substantiv sau substantiv + verb: cască-gură, fluieră-vânt, 
flutură-vânt, încurcă-lume, linge-blide, papă-lapte, paratrăsnet, pierde-vară, 
portarmă, portavion, porthartă, portchei, portavoce, sparge-val, târâie-brău, 
zgârie-brânză, zgârie-nori, gură-cască, soare-apune, soare-răsare; 

7) adverb (uneori substantivizat) + substantiv: binecuvântare, binefacere, 
răufăcător, răuvoitor, 

8) prepoziţie + substantiv: deimpărțit, demâncare, deochi, fărădelege, 
subsol; 

9) propoziţii imperative: ducă-se-pe-pustii, du-te-vino, lasă-mă- 
să-te-las,  lă-mă-mamă,  nu-mă-uita,  ucigă-l-crucea,  ucigă-l-toaca, 
uite-popa-nu-e-popa, vino-ncoace. 

Elementele de compunere reprezintă nişte elemente derivative cu sens 
lexical deplin, care însă nu au existenţă independentă în limbă. Ele se aseamănă 
cu afixele de natură lexicală prin faptul că nu pot fi utilizate independent în 


limbă, ci doar fiind ataşate la tema unui cuvânt. La fel ca şi afixele derivative 
ele servesc la formarea substantivelor noi. Se deosebesc însă de sufixe şi de 
prefixe prin aceea că au valoare denotativă evidentă. De exemplu, elementul de 
compunere auto- în cadrul cuvintelor autoamăgire, autoapărare, autoaprindere 
are semnificaţia „de la sine, propriu, prin sine“, bio- din cuvintele bioenergetică, 
biocurent, biofiltru are semnificaţia „care priveşte viaţa“. 

Compunerea cu acest fel de elemente a devenit un procedeu relativ 
productiv în română. Printre cele mai productive elemente de compunere se 
numără următoarele pseudoprefixe: aero- „privitor la aer, aviaţie“ (aerogară, 
aeromodel, aeronavă), ante- „înainte“, „în faţă“, „anterior“ (antebraţ, 
antedată, antetren); auto- I „de la sine, prin sine“ (autoamăgire, autoapărare, 
autobiografie); auto- II „care se referă la automobil“ (autobază, autobuz, 
autocar, autocamion, autogară, automobil); bio- „privitor la viaţă“ (biocurent, 
biodinamică, bioenergetică, biologie, biosferă), contra- „împotriva“, „opus“ 
(contragreutate, contrapagină, contraprobă, contrasemnătură);, foto- „care 
se referă la fotografie“ (fotogravură, fotoreportaj); hidro- „apă“ (hidroavion, 
hidrocentrală), micro- „de proporţii mici“ (microanaliză, microscop); moto- 
„mişcare, cu motor“ (motocicletă, motonavă, motoplug); poli- „mai mulţi“, 
„multiplu“ (polibrăzdar, polivitamină); port- „purtător de..., susţinător de...“ 
(portchei, portdrapel); sub- „dedesubt“, „în raport de subordonare“ (subarbust, 
subchiriaş, subconștient, subofițer, submedie, subnutriţie, subprefect, subsol, 
subunitate); supra- „deasupra“, „peste“ (supracopertă, suprafaţă, supramuncă, 
supranume, Suprapreț, supraproducţie), tele- „realizat de la distanţă“ 
(telecomandă,  telejurnal,  telesemnalizare, televizor), termo- „căldură“ 
(termocentrală, termoizolare, termometru); pseudo- „de factură falsă“ 
(pseudoartist, pseudodemocraţie, pseudoștiință), ultra- „foarte“, „extrem de“ 
(ultrasunet);, zoo- „animal“ (zoologie, zootehnie). 

Câteva dintre cele mai productive pseudosufixe sunt următoarele: 
-antropl-antropie „referitor la om“ (mizantrop, filantrop, pitecantrop), -buz 
„vehicul de transport în comun“ (autobuz, troleibuz), -cid „care ucide“ 
(fratricid, matricid, paraziticid, paricid, suicid), -drom „drum“ (aerodrom, 
velodrom, hipodrom); -fag/-fagie „mâncător, mâncare“ (cronofag, energofag, 
antropofagie); -fobl-fobie „frică“ (acrofobie, fotofobie); -graji-grafie „care scrie, 
scriere“ (biograf, caligraf, telegrafie), -log/-logie „specialist, ştiinţă“ (biolog, 
cardiolog, politolog, criminologie), -metru „măsură“ (diametru, cronometru); 
-semie „sens“ (monosemie, polisemie), -terapie „tratament“ (aromoterapie, 
chimioterapie, fizioterapie). 


Substantive formate prin conversiune 


Substantivizarea este un procedeu de formare a cuvintelor noi constând în 
trecerea unui cuvânt dintr-o altă clasă lexico-gramaticală în clasa substantivului: 
(cer) albastru > albastrul (cerului), (om) sărac > săracul, (soarele) apune > 
apusul (soarelui). Mecanismul care asigură transferul unui cuvânt dintr-o altă 
clasă lexico-gramaticală în clasa substantivului nu implică nicio modificare 
formală, altfel spus, substantivizarea nu presupune ataşarea unor elemente 


€ 


derivative la cuvântul-bază. Ea se bazează, în întregime, pe factori de natură 
funcţională, implicând aşezarea cuvântului respectiv într-o poziție sintactică 
specifică substantivului, adică folosirea lui cu o funcţie sintactică proprie 
acestei părți de vorbire. Comparând cele două cazuri de utilizare a cuvântului 
bine în enunţurile: Lucrează bine. şi Binele nu se uită., observăm că, în primul, 
cuvântul dat este adverb (determină un verb, îndeplinind funcția sintactică de 
circumstanţial de mod), în cel de al doilea, el devine substantiv (îndeplineşte 
funcţia sintactică de subiect). 

Substantivizarea, ca proces de formare de cuvinte noi, este motivată 
sintactic, fiind determinată de necesitatea utilizării cuvintelor aparţinând altor 
părţi de vorbire în funcţiile sintactice specifice substantivului. Totuşi, trecând 
în clasa substantivului, cuvântul nu doar îşi schimbă statutul său funcţional, 
el îşi modifică şi comportamentul gramatical, însuşindu-şi caracteristicile 
morfologice ale noii clase. Orice parte de vorbire care se substantivizează, un 
adjectiv, un numeral, un pronume, o formă verbală, un adverb, se va comporta, 
sub aspect morfologic, ca un substantiv. De exemplu, fiind folosit cu valoare 
substantivală, adjectivul bun poate fi însoţit de articolul substantival şi îşi 
poate schimba forma pentru a exprima opoziţiile de număr, caz, determinare: 
un bun, bunul, nişte bunuri, bunurile. Cele bune/Să s-adune,/Cele rele/Să se 
spele. (Folclor). 

În felul acesta, valoarea substantivală a cuvintelor aparţinând altor părţi 
de vorbire poate fi actualizată prin asocierea lor cu un determinant caracteristic 
clasei substantivului (un mare leneş, leneşul acesta, leneşul satului), admiterea 
fectivelor de tip substantival (desinenţe, articol) şi precedarea lor de prepozitii: 
Şi-a împărţit averea la săraci. 

În raport cu celelalte tipuri de conversiune, substantivizarea este 
un procedeu productiv în limba română. Procesul dat se caracterizează 
prin cel mai mare număr de modele de conversiune. În română se pot 
substantiviza adjectivele, verbele (la o formă nepredicativă), pronumele, 
numerale, adverbele, interjecţiile: bogatul, zgărcitul, aratul, semănatul, 
nimicuri, zecele, binele, aproapele, ofuri. Cele mai frecvente sunt cazurile 
de substantivizare a adjectivelor. Urmează apoi substantivizarea formelor 
nepredicative ale verbelor. Mult mai rar se pot substantiviza adverbele şi cu 
totul sporadică este substantivizarea celorlalte părți de vorbire: numerale, 
pronume, interjecţii. 

Substantivizarea adjectivului (A — S) se explică prin legătura 
funcțională strânsă existentă între aceste două părţi de vorbire. Trecând în 
paradigma substantivului, adjectivul preia funcțiile sintactice ale clasei date: 
Leneşul mai mult aleargă şi scumpul mai mult păgubeşte. Odată cu schimbarea 
contextului de utilizare adjectivele substantivizate îşi însuşesc şi caracteristicile 
morfologice ale noii clase. Ele pot fi însoţite de articole şi îşi pot modifica 
forma în raport cu numărul şi cazul: Un tânăr/Tânărul/Cel tânăr a plecat. Nişte 
tineri/Tinerii/Cei tineri au plecat. 

Procesul de trecere a unui adjectiv în clasa substantivului presupune 
o modificare a sensului lexical al bazei. Substantivele formate prin conversiunea 
adjectivului exprimă sensul concret de purtător al însuşiri. Altfel spus, noile 


unități lexicale ajung să desemneze persoana sau lucrul caracterizate prin 
această însuşire: bogat — un bogat/bogatul, sărac — un sărac/săracul. 
Acest tip de transfer semantic are loc, de obicei, în cazul elipsei termenului 
determinat: roşie (din părlăgică roşie), vânătă (din părlăgea vânătă), exploziv 
(din substanţă explozivă), mobil (din telefon mobil), întreprinzător (din om 
întreprinzător), narcotice (din substanţe narcotice). În felul acesta, substantivul 
constituit prin conversiunea adjectivului preia sensul întregii construcţii. 
Substantivul format prin procedeul dat înglobează în structura sa semantică şi 
semnificaţia substantivului omis. 

Un alt tip de mutație semantică întâlnit în procesul de substantivizare 
a adjectivelor este reprezentat de substantivele care exprimă un sens 
abstract de însuşire: albul (ochiului, zăpezii), verdele (pădurii), înaltul 
(cerului), adâncul (oceanelor). În primul caz, adjectivele substantivizate se 
distanțează nu doar în ceea ce priveşte comportamentul lor gramatical, ci şi 
din punct de vedere semantic: de la ideea de însușire a unui obiect se ajunge 
la cea de obiect propriu-zis. În cazul de la urmă, substantivul exprimă 
aceeaşi însuşire ca şi adjectivul de bază, aceasta fiind însă prezentată ca 
obiect al gândirii noastre şi care, la rândul ei, poate fi caracterizată prin 
anumite însuşiri: albastrul nemărginit al cerului. 

Substantivizarea verbului (V — S) este posibilă doar în cazul unor 
forme verbale nepredicative: participiul, supinul şi gerunziul. Trecerea acestor 
forme în clasa substantivului este posibilă deoarece anume formele în cauză 
se îndepărtează într-o anumită măsură de clasa verbului. Prin trăsăturile lor 
ele ocupă o poziţie intermediară între verb şi substantiv, ceea ce favorizează 
funcţionarea lor cu valoare substantivală. 

Substantivizarea participiului se aseamănă într-o anumită măsură cu 
trecerea adjectivelor în clasa substantivului. Diferenţele însă sunt de natură 
semantică. Astfel, spre deosebire de adjectivele substantivizate care desemnează 
un obiect caracterizat printr-o însuşire (om deştept — deşteptul), participiile 
substantivizate denumesc o persoană sau un obiect caracterizat printr-o stare 
apărută în urma unei acţiuni: Tot pățitu-i priceput. Prinşii au fost legaţi doi 
câte doi. De cele mai multe ori se pot substantiviza participiile formate de la 
verbele tranzitive, adică participiile cu valoare pasivă: a/esul/aleşii, bănuitul, 
necunoscutul, nepoftitul, rănitul. Totuşi, nu este exclusă nici substantivizarea 
participiilor formate de la verbele intranzitive: învățații, trecutul. 

Substantivizarea supinului are un caracter generalizat, ceea ce înseamnă 
că orice supin poate fi utilizat cu valoare substantivală. De cele mai multe 
ori, supinul convertit în substantiv redă ideea de acţiune: aratul, aşteptatul, 
cântatul, culesul, mersul, plânsul, semănatul. În unele contexte supinul cu 
valoare substantivală poate exprima şi sensul de rezultat al acţiunii: Are un 
scris frumos. 

Cât priveşte gerunziile, trebuie menţionat că există doar câteva gerunzii 
care pot trece în clasa substantivului: intrând — intrândul, suferind — un 
suferind/suferindul. 

Un caz aparte între formele nepredicative ale verbului îl prezintă 
infinitivul lung, despre care se spune că s-a substantivizat complet. Astfel, 


datorită faptului că infinitivele în -re (apropiere, cântare, coborăre, intrare, 
întârziere, mişcare, pornire, trecere) aproape că nu se mai folosesc cu valoare 
verbală, substantivizarea infinitivului lung a fost asimilată derivării, iar sufixul 
-re a fost considerat un sufix substantival. 

Substantivizarea pronumelui (Pr — S) este sporadică. Din acest 
punct de vedere, pronumele este o clasă parţial supusă transferului în clasa 
substantivului. Se pot substantiviza următoarele pronume: pronumele personal 
(eul), pronumele posesiv (ai mei), pronumele reflexiv (sinea, sinele), unele 
pronume nehotărâte (un altul, un cineva, un oarecare, acel ceva) şi unele pronume 
negative (un nimeni, un nimic/nimicul/nimicuri). Pronumele substantivizate 
îndeplinesc aceleaşi funcţii sintactice ca şi substantivul: Prietenul este un al 
doilea eu. El nu e un oarecare. 

Substantivizarea numeralului (Num — S) are un caracter accidental 
şi se realizează în contextele în care numeralul nu apare ca determinat al unui 
substantiv, ci îi ia locul: Scrie un zece pe tablă. Doar anumite forme de numeral 
pot căpăta caracteristicile substantivului: un doi/doiul, treiul, şaptele, un zece/ 
zecele, unsprezecele, secundul. 

Substantivizarea adverbului (Adv — S). se limitează la câteva cazuri 
izolate: aproapele, binele, curmezişul, greul, răul. La fel ca şi alte părți de 
vorbire cu valoare substantivală, adverbele substantivizate îndeplinesc funcțiile 
sintactice ale substantivului: Binele învinge răul. Binele cu bine se răsplăteşte. 

Substantivizarea interjecţiei (Int — S) este o excepțională şi se 
realizează prin articularea enclitică ori proclitică sau prin folosirea lor la forma 
de plural: un of/oful/ofuri, urale. 


Locuţiunile substantivale 


Locuţiunile substantivale sunt grupuri de cuvinte cu sens unitar 
având valoarea unei singure părţi de vorbire. După structura lor, locuţiunile 
substantivale sunt de următoarele tipuri: 

1) substantiv + substantiv: aducere aminte, luare-aminte; 

2) substantiv + prepoziţie + substantiv: băgare de seamă, bătaie de cap, 
deschizător de drumuri, făcător de bine, încetare din viaţă, luare de cuvânt, 
luare de măsuri, luare în primire, părere de rău, tragere de inimă, ţinere de 
minte, punct de vedere; 

3) substantiv + conjuncţie + substantiv: verzi şi uscate. 

Cele mai multe locuţiuni substantivale sunt formate prin conversiunea 
(substantivarea) unor locuţiuni verbale: aducere aminte < a-şi aduce aminte, 
bătaie de joc < a-şi bate joc, învăţătură de minte < a învăţa minte. Numeroase 
locuţiuni provin prin calchierea unor sintagme din alte limbi: lovitură de stat, 
punct de vedere, tur de scrutin. 

La nivelul enunţului locuţiunile se comportă ca un substantiv, îndeplinind 
funcţiile sintactice caracteristice acestei părţi de vorbire: // chinuiau păreri de 
rău şi dorințe de evadare. (L. Rebreanu); Aducerile-aminte de ce mai vin la 
mine?! (O. Goga). 


ADJECTIVUL 


Adjectivul este partea de vorbire care denumeşte însuşiri ale obiectelor, 
cum ar fi: dimensiunea (mare, mic), forma (drept, strâmb), culoarea (alb, negru), 
greutatea (uşor, greu), gustul (acru, dulce), temperatura (cald, rece) etc. 

Din punct de vedere morfologic, adjectivul reprezintă o clasă de cuvinte 
flexibile. Adjectivele îşi pot schimba forma după gen, număr şi caz pentru 
a se acorda cu substantivul determinat (băiat bun, băieţi buni, fată bună, fete 
bune). Spre deosebire de substantive care au o formă unică de gen, adjectivele 
îşi schimbă forma după genuri, având o formă pentru genul masculin şi alta 
pentru feminin: băiat bun, fată bună. Forma-tip a adjectivului este cea de 
masculin singular nearticulat (bun, înalt, sănătos). Adjectivul se caracterizează, 
de asemenea, prin categoria gradelor de comparaţie, marcată prin mijloace 
analitice (bun, mai bun, cel mai bun, foarte bun). 

În anumite condiţii sintactice, adjectivul poate fi însoţit de articolul 
substantival hotărât sau de articolul adjectival. Articolul substantival se 
foloseşte cu adjectivul când acesta este antepus substantivului (tablou 
frumos — frumosul tablou, floare frumoasă — frumoasa floare), iar articolul 
adjectival apare atunci când adjectivul are ca termen regent un substantiv 
articulat hotărât (băiatul cel înalt, fata cea cuminte, casa cea nouă, pe 
drumul cel bun). 

Din punct de vedere sintactic, adjectivul este subordonat substantivului, 
fiind legat de acesta direct (casă nouă) sau prin intermediul unui verb (Casa 
este nouă. Copiii cresc fericiţi.). În propoziţie, adjectivele pot îndeplini mai 
multe funcţii sintactice. Funcţia de bază a adjectivului este cea de atribut. În 
acest caz, adjectivul însoţeşte un substantiv, caracterizând obiectul desemnat 
de acesta: om onest, carte nouă, colaborare economică. Alte funcţii în care 
poate apărea adjectivul sunt: nume predicativ în structura predicatului nominal: 
Apele liniştite sunt adânci. (Folclor), element predicativ suplimentar: Viitorul 
se anunţă sumbru. (V. Eftimiu); complement indirect: Din verde s-a făcut 
negru., complement circumstanţial: Asta vine cu vârsta la copiii care sunt răi 
de mici. (|. Slavici). 


Clasificarea adjectivelor 


Adjectivele se clasifică în funcţie de mai multe criterii. După structură, 
adjectivele se împart în a) adjective simple şi b) adjective compuse. Adjectivele 
simple au aspectul unui singur cuvânt, al unei singure unităţi lexicale (înalt, 
negru, voinic). Acestea sunt cele moştenite, cele împrumutate şi cele formate 
prin derivare sau prin schimbarea valorii gramaticale. Adjectivele compuse 


sunt cele alcătuite din mai multe cuvinte (cumsecade, alb-albastru, galben- 
verde, social-economic). 

După înţeles şi după anumite trăsături gramaticale, adjectivele se împart 
în: a) adjective calificative (propriu-zise sau descriptive), b) adjective relaţionale 
şi c) cuvinte care funcţionează ca adjective. 

Adjectivele calificative denumesc însuşiri care ţin de natura internă 
a obiectelor, cum ar fi cele referitoare la culoare, dimensiune, formă, aspect, 
greutate, temperatură, gust, vârstă, starea fizică, starea emoţională etc. (alb, 
negru, verde, mare, mic, înalt, strâmb, drept, cald, rece, dulce, sărat, tânăr, 
bătrân, vesel, trist, bun, frumos etc.). Aceste adjective denumesc însuşiri 
care pot varia în anumite limite, astfel că cele mai multe dintre ele pot avea 
grade de comparaţie. 

Adjective relaționale denumesc caracteristici ale obiectelor prin raportare 
la alte obiecte, acţiuni sau circumstanţe (copilăresc, bărbătesc, studenţesc, 
omenesc, muntos, zburător, plutitor, visător, aerian, marin, nocturn, 
săptămânal, primăvăratic etc.). Adjectivele relaţionale echivalează sub aspect 
semantic cu o subordonată atributivă: chipiu marinăresc = chipiu care este 
purtat de marinari. 

Cuvintele care funcționează ca adjective sunt provenite din alte părți de 
vorbire prin schimbarea valorii gramaticale. Din categoria dată fac parte: 

a) adjectivele pronominale; spre deosebire de pronumele de la care 
provin, adjectivele pronominale nu înlocuiesc substantivul, ci îl determină. Se 
disting următoarele tipuri de adjective pronominale: adjective posesive (fara 
mea), adjective de întărire (împăratul însuşi), adjective interogativ-relative 
(care copil, ce cărți), adjective nehotărâte (orice elev, fiecare om), adjective 
negative (nicio clipă); 

b) adjective participiale: iarbă înverzită, oameni cunoscuţi, zi așteptată, 

c) adjective adverbiale (așa oameni, asemenea întrebare); 

d) adjective gerunziale (pâine aburindă, ordine crescândă, rană 
sângerândă, case fumegânde). 

Aceste clase de adjective se deosebesc în privinţa comportamentului lor 
gramatical. Astfel, numai adjectivele calitative pot forma grade de comparaţie, 
pot servi ca baza derivativă pentru alte adjective sau îşi pot schimba clasa 
lexico-gramaticală prin conversiune. 


Categoriile gramaticale 
Genul şi numărul 


Adjectivele au două genuri (masculin şi feminin) şi două numere (singular 
şi plural). Adjectivul îşi schimbă forma după gen şi după numere pentru a se 
acorda cu substantivul determinat: 

m.: un băiat înalt — nişte băieți înalți, f.: o fată înaltă — nişte fete înalte 

Când însoțesc un substantiv neutru, adjectivele au la singular forma 
de masculin, iar la plural, forma de feminin: un pisc înalt (m.) — nişte piscuri 
înalte (f.). 


În funcţie de capacitatea lor de a-şi schimba forma după genuri 
şi numere, adjectivele se împart în două clase: a) adjective variabile şi 


b) adjective invariabile. 


După numărul de forme prin care se exprimă categoriile de gen şi de 
număr, adjectivele variabile se împart în trei clase flexionare: a) cu 4 forme 
(bun, bună, buni, bune), b) cu 3 forme (mic, mică, mici) şi c) cu 2 forme 


(mare, mari). 


Adjectivele invariabile au o formă unică pentru ambele genuri şi numere: 
atroce, bej, bleu, bleumarin, bordo, color, coşcogea, crem, cumsecade, eficace, 
feroce, gata, gri, kaki, maro, mov, perspicace, precoce, propice, roz etc. 


Desinenţele de 
ale adjectiv 


en şi de număr 
or variabile 


La cazul nominativ, adjectivele variabile au următoarele desinenţe de 


gen şi de număr: 


a) Adjective cu 4 forme: 


Singular Plural Singular Plural 
= £ i f m. f. m. f. 
i i (băiat) (fată) (băieți) (fete) 
-Ø -ă -i -e bun bună buni bune 
-u -ă -i -e simplu | simplă | simpli | simple 
b) Adjective cu 3 forme: 
Singular Plural Singular Plural 
i f i f m. f. m. f. 
i i (băiat) (fată) (băieți) (fete) 
-ø -ă -i -i mic mică mici mici 
-u -e -i -i viu vie vii vii 
-Ø -e -i -e visător |visătoare | visători |visătoare 
c) Adjective cu 2 forme: 
Singular Plural Singular Plural 
i f i f m. f. m. f; 
' i (băiat) (fată) (băieți) (fete) 
-e -e -i -i mare mare mari mari 
-i -e -i -e dibaci | dibace | dibaci | dibace 
-Ø -e -Ø -e vioi vioaie vioi vioaie 
-e -e -l -e tenace tenace tenaci tenace 


Adjectivele formate cu sufixul diminutival -el (curățel, mititel, măricel, 


singurel, tinerel, uşurel etc.) exprimă opoziţia de gen şi de număr şi prin 
schimbarea sufixului. La feminin singular ele au două sufixe: unul mai frecvent 
-ică şi altul mai rar -ea, admis doar de unele adjective: frumuşel (m., sg.) — 
frumuşei (m., pl.) — frumuşică (frumuşea) (£., sg.) — frumuşele (f., pl.); 


Câteva adjective au desinenţe de gen şi de număr specifice. Acestea sunt: 

a) adjectivele neregulate cu 4 forme: greu (m., sg.) — grei (m., pl.) — 
grea (f., sg.) — grele (f., pl.); rău (m., sg.) — răi (m., pl.) — rea (f., sg.) — 
rele (f., pl.); 

b) adjectivele neregulate cu 3 forme: nou (m., sg.) — noi (m., pl.) — nouă 
(£., sg.) — noi (f., pl.); roşu (m., sg.) — roşii (m., pl.) — roşie (f., sg.) — roşii (f., 
pl.); june (m., sg.) — juni (m., pl.) — jună (£., sg.) — june (f., pl.). 

Opoziția de gen şi de număr la adjective este marcată suplimentar 
prin alternanţa sunetelor. În general, alternanţele care se produc în rădăcina 
adjectivelor sunt identice cu cele care au loc în rădăcina substantivelor: 

a) alternanţe vocalice: ă/e: proaspăt — proaspeţi; ela: deşert — deşartă; 
elea: drept — dreaptă; eale: beteag — betegi; âli: tânăr — tineri, oloa: 
bucuros — bucuroasă; 

b) alternanţe consonantice: c/c(î): mic — mici; g/g(i): întreg — întregi; 
d/z: şubred — şubrezi; gig(i): întreg — întregi; l/a: moale — moi; SIş: frumos — 
frumoşi; stlşt: modest — modeşti; str/ştr: albastru — albaştri; t/ţ: drept — drepți; 
z/j: viteaz — viteji. 

Adjectivele invariabile au o formă unică pentru ambele genuri şi numere. 
Cele mai frecvente adjective invariabile sunt: acătării, anume, asemenea, aşa, 
atare, atroce, bej, bleu, bleumarin, bordo, color, coşcogea, crem, cumsecade, 
doldora, eficace, feroce, gata, get-beget, gri, kaki, maro, motrice, mov, oliv, 
perspicace, precoce, propice, roz, sadea, vivace etc. 


Cazul 


Ca şi la substantiv, la adjectiv se delimitează aceleaşi cinci cazuri. Sub 
aspectul formei, cazurile la adjectiv sunt, de cele mai multe ori, omonime. 

Desinenţa. Modificarea desinenţei după caz la adjectiv depinde de genul 
substantivului determinat. Din acest punct de vedere, se disting următoarele 
două situaţii: 

a) când determină un substantiv masculin sau neutru, adjectivele au 
o desinenţă pentru toate cazurile la singular şi alta pentru toate cazurile 
la plural: 


Singular Plural 
N.A. un prieten bun nişte prieteni buni 
G.D. unui prieten bun unor prieteni buni 


b) când determină un substantiv feminin, adjectivele au, de obicei, două 
desinenţe de caz la singular (una pentru nominativ-acuzativ şi alta pentru 
genitiv-dativ) şi o desinenţă pentru toate cazurile la plural: 


Singular Plural 
N.A. o prietenă bună nişte prietene bune 
G.D. unei prietene bune unor prietene bune 


Din cauza omonimiei formei de singular cu cea de plural, unele adjective 
au şi la feminin singular o desinenţă unică pentru toate cazurile. Din această 
categorie fac parte: a) unele adjective cu 3 forme de tipul ascultătoare, 
instantanee; b) unele adjective cu 2 forme de tipul dibace, vioaie, tenace şi c) 
toate adjectivele invariabile. 


Model de declinare 


Singular Plural 
N.A. o fată ascultătoare nişte fete ascultătoare 
G.D. unei fete ascultătoare unor fete ascultătoare 


Alternanţa sunetelor marchează suplimentar distincţia între cele două 
perechi de cazuri — N.A. şi G.D. — la adjectivele cu desinenţă variabilă după caz 
la feminin singular: 


Singular Plural 
N.A. o pisică neagră o frunză verde 
G.D. unei pisici negre unei frunze verzi 
Cazul vocativ 


Structura cazului vocativ la adjectiv depinde de poziţia acestuia faţă de 
substantiv. 

Vocativul adjectivelor aşezate după substantiv este omonim cu N.A. 
nearticulat: om bun!, fată frumoasă şi harnică!, oameni buni! etc. 

Vocativul adjectivelor aşezate înaintea substantivului: 

a) este omonim cu forma de N.A. nearticulată: scumpă mamă!, frumoasă 
doamnă! dragi părinţi!, stimaţi prieteni! 

b) este omonim cu N.A. articulat buna mea mamă!, scumpul meu băiat!, 
dragele mele surori!, scumpele mamei fetiţe!, bunii mei părinţi! 

c) se formează cu ajutorul desinenţei -e: iubite prietene!, stimate domn, 
scumpe fratel, sărmane om! 

d) se formează cu ajutorul desinenţei -ule: bunule prieten!, scumpule 
părinte! 
nearticulat: scumpă soră!, stimaţi domni! Vocativul în -e este posibil numai de 
la anumite adjective: scumpe (stimate, iubite, slăvite, ilustre, onorate, tinere) 
prietene! Vocativul identic cu N.A. articulat enclitic se foloseşte numai cu 
determinante genitivale sau adjectivale: scumpa mea soră! 


Mijloace suplimentare de exprimare 
a categoriilor gramaticale ale adjectivului 


Articolul adjectival (cel, cea, cei, cele) este variabil după gen, număr şi 
caz, având următoarele forme: 


Masculin Feminin 
Cazul 
singular plural singular plural 
N.A. cel cei cea cele 
G.D. celui celor celei celor 


Articolul adjectival îndeplineşte următoarele funcţii: 

a) serveşte ca element de legătură între adjectiv şi substantivul determinat, 
care poate fi un substantiv comun articulat hotărât sau un nume propriu: băiatul 
cel înalt, fata cea mijlocie, Ştefan cel Mare, Mircea cel Bătrân, Fereşte-te de 
omul cel rău! 

b) este un indice al utilizării cu valoare substantivală a unui adjectiv: 
cel sărac, cel leneş, cei mari. 

În ambele situaţii articolul adjectival apare şi ca marcă suplimentară 
a genului, a numărului şi a cazului la adjectiv: 


Masculin 
Cazul 
singular plural 
N.A. omul cel bun oamenii cei buni 
G.D. omului celui bun oamenilor celor buni 
Feminin 
Cazul 
singular plural 
N.A. casa cea înaltă casele cele înalte 
G.D. casei celei înalte caselor celor înalte 


Articolul substantival hotărât. În cadrul grupului nominal cu structura 
adjectiv + substantiv, genul, numărul şi cazul adjectivului sunt marcate 
suplimentar şi prin formele articolului substantival hotărât, care este ataşat 
totdeauna primului termen al acestui grup: 


Cazul singular plural 


N.A. marele artist marii artişti 


G.D. marelui artist marilor artişti 


Declinarea adjectivelor 


Adjectivul se declină numai împreună cu substantivul determinat. 


În cursul declinării, adjectivul poate sta după sau înaintea substantivului. 


Adjectivul este postpus substantivului 


a) pe lângă un substantiv articulat nehotărât 


Singular 

Masculin Feminin Neutru 
N. |un băiat bun o fată bună un tablou frumos 
G. |al unui băiat bun al unei fete bune al unui tablou frumos 
D. |unui băiat bun unei fete bune unui tablou frumos 
A. |(pe)un băiat bun (pe) o fată bună un tablou frumos 

Plural 

Masculin Feminin Neutru 
N. |nişte băieți buni nişte fete bune nişte tablouri frumoase 
G. |al unor băieți buni al unor fete bune al unor tablouri frumoase 
D. |unor băieți buni unor fete bune unor tablouri frumoase 
A. |(pe)nişte băieți buni | (pe) nişte fete bune | nişte tablouri frumoase 

b) pe lângă un substantiv articulat hotărât 
Singular 

Masculin Feminin Neutru 
N. |băiatul (cel) bun Jata (cea) bună tabloul (cel) frumos 
G. |al băiatului (celui) bun | al fetei (celei) bune | al tabloului (celui) frumos 
D. |Păiatului (celui) bun | fetei (celei) bune tabloului (celui) frumos 
A. |(pe) băiatul (cel) bun  |(pe) fata (cea) bună | tabloul (cel) frumos 

Plural 

Masculin Feminin Neutru 
N. |băieții (cei) buni fetele (cele) bune tablourile (cele) frumoase 
G. |al băieților (celor) buni | al fetelor (celor) bune | al tablourilor (celor) frumoase 
D. |Păieților (celor) buni | fetelor (celor) bune | tablourilor (celor) frumoase 
A. |(pe) băieții (cei) buni | (pe) fetele (cele) bune | tablourile (cele) frumoase 


Adjectivul este antepus substantivului 


a) pe lângă un substantiv articulat nehotărât 


Singular 

Masculin Feminin Neutru 
N. |un bun băiat o bună fată un frumos tablou 
G. |alunui bun băiat al unei bune fete al unui frumos tablou 
D. |unui bun băiat unei bune fete unui frumos tablou 
A. |(pe)un bun băiat (pe) o bună fată un frumos tablou 

Plural 

Masculin Feminin Neutru 
N. |nişte buni băieți nişte bune fete nişte frumoase tablouri 
G. |alunor buni băieți al unor bune fete al unor frumoase tablouri 
D. |unor buni băieți unor bune fete unor frumoase tablouri 
A. |(pe)nişte buni băieţi | (pe) nişte bune fete | nişte frumoase tablouri 

b) pe lângă un substantiv articulat hotărât 
Singular 

Masculin Feminin Neutru 
N. |bunul băiat buna fată frumosul tablou 
G. [al bunului băiat al bunei fete al frumosului tablou 
D. |bunului băiat bunei fete frumosului tablou 
A. |(pe) bunul băiat (pe) buna fată frumosul tablou 

Plural 

Masculin Feminin Neutru 
N. | bunii băieți bunele fete frumoasele tablouri 
G. |[albunilor băieţi al bunelor fete al frumoaselor tablouri 
D. |bunilor băieţi bunelor fete frumoaselor tablouri 
A. |(pe) bunii băieţi (pe) bunele fete frumoasele tablouri 


Gradele de comparaţie 


Gradele de comparaţie exprimă intensitatea însuşirii unui obiect. 
Intensitatea unei însuşiri poate fi stabilită: a) în raport cu intensitatea prezentată 
de aceeaşi însuşire la un alt obiect sau b) în raport cu intensitatea însuşirii la 
acelaşi obiect văzut în situaţii diferite ale existenţei sale. 


a) Muntele este mai înalt decât dealul. În acest exemplu obiectele care se 
compară sunt muntele şi dealul, iar însuşirea comună, care însă caracterizează 
în grade diferite aceste două obiecte, este înălțimea lor. 

b) De data asta, fotbaliştii noştri au fost mai buni ca în meciul precedent. 
Aici se compară aceeaşi însuşire a aceluiaşi obiect în situaţii diferite. 

În cazuri mai rare, se poate compara şi intensitatea a două însuşiri diferite: 

Pe cât eşti de viteaz, pe atât eşti de înţelept! (V. Eftimiu). În acest caz se 
compară două însuşiri — vitejia şi înţelepciunea — ce caracterizează, în aceeaşi 
măsură, o anumită persoană. 

Adjectivele au trei grade de comparaţie: 

a) gradul comparativ (mai bun, tot aşa de bun, mai puțin bun); 

b) gradul superlativ relativ (ce/ mai bun); 

c) gradul superlativ absolut (foarte bun). 


Structura gradelor de comparaţie 


Gradele de comparaţie ale adjectivelor se formează de la forma- 
tip a adjectivului (numită tradiţional gradul pozitiv), la care se adaugă 
următoarele mijloace: adverbele mai şi foarte, locuţiunea adverbială mai 
puțin şi articolul adjectival cel, cea, cei, cele. 

Cele trei grade de comparaţie ale adjectivelor au următoarea structură: 


il die aia Gradul Gradul Gradul 
P P comparativ superlativ relativ | superlativ absolut 
1) de superioritate | mai + adj. cel + mai + adj. | foarte/prea + adj. 
tot aşa de + adj. 
2) de egalitate tot atât de + adj. — — 
la fel de + adj. 
3) de inferioritate | mai puţin + adj. cel + mai puţin + adj.| foarte puțin + adj. 


Model de formare a gradelor de comparaţie: 
(adjectivul bun) 


Tipul de raport Gradul Gradul Gradul 
P P comparativ superlativ relativ | superlativ absolut 
1) de superioritate | mai bun cel mai bun foarte bun, prea bun 


tot aşa de bun 
2) de egalitate tot atât de bun — — 
la fel de bun 


3) de inferioritate | mai puțin bun cel mai puțin bun | foarte puţin bun 


Valorile gradelor de comparaţie 


Gradul comparativ exprimă comparaţia dintre aceeaşi însuşire ce 
caracterizează două obiecte: El este mai înalt decăt prietenul său. 

Între diferitele grade de intensitate ale însuşirilor caracteristice obiectelor 
comparate se pot stabili trei tipuri de raporturi: a) raport de superioritate: mai 
înalt, b) raport de egalitate: tot aşa de înalt, tot atăt de înalt, la fel de înalt, c) 
raport de inferioritate: mai puțin înalt. 

Gradul superlativ relativ exprimă comparaţia dintre un obiect şi un grup 
de obiecte din care acesta face parte: El este cel mai înalt din clasă. 

La compararea unui singur obiect cu un ansamblu de obiecte se poate 
stabili numai un raport de superioritate sau un raport de inferioritate: cel mai 
înalt, cel mai puţin înalt. În acest caz, însuşirea comparată nu poate apărea în 
aceeaşi măsură la ambii termeni: obiectul comparat şi ansamblul din care acesta 
face parte. 

Gradul superlativ absolut exprimă raportul dintre intensitatea însuşirii 
unui obiect faţă de ceea ce este considerat a fi normă pentru însuşirea dată: 
El este foarte înalt. 

Înălţimea persoanei despre care este vorba în acest enunţ este prezentată 
în raport cu înălțimea medie, considerată a fi normală pentru om. Acest grad de 
comparație semnifică gradele de intensitate extremă — maximă sau minimă — 
ale însuşirii unui obiect: foarte înalt, foarte puţin înalt. 


Întrebuinţarea gradelor de comparaţie 


Gradul comparativ se foloseşte în următoarele construcții: 

1) când se compară o însuşire a unui obiect cu aceeaşi însuşire 
a altui obiect: 

Gradul comparativ: a) de superioritate: El este mai bun decăt tine/ca tine! 
decât eşti tu., b) de egalitate: EI este tot aşa de bun/tot atât de bun/la fel de bun! 
ca (şi) tine./cât (şi) tine./(pre)cum eşti tu., c) de inferioritate: El este mai puțin 
bun decât tine./ca tine./decăât eşti tu. 

2) când se compară însuşirea aceluiaşi obiect în circumstanţe diferite: 

Gradul comparativ: a) de superioritate (4cum/aici) el este mai bun decât 
atuncilacolo.Ica atunci/acolo.Idecăât era atuncilacolo.; b) de egalitate: (4cum/ 
aici) el este tot aşa de bun/tot atât de bun/la fel de bun ca (şi) atunci/acolo./ 
(pre)cum era atunci/acolo.; c) de inferioritate: (Acum/aici) el este mai puţin 
bun decât atunci/acolo./ca atunci/lacolo./decât era atunci/acolo. 

3) când se compară două însuşiri diferite ale aceluiaşi obiect: 

Gradul comparativ: a) de superioritate: El este mai mult bolnav! 
mai curând bolnav/mai degrabă bolnav decât sănătos., b) de egalitate: 


El este tot atât de leneş cât şi de zgârcit. El este pe cât de leneş pe atât 
de zgârcit. El este tot atât de leneş pe cât este de zgârcit. Pe cât este de 
leneş pe atât este de zgârcit. Comparativul de inferioritate nu se foloseşte 
în asemenea construcţii. 

Gradul superlativ relativ se întrebuinţează în următoarele construcții 
comparative: 

Gradul superlativ relativ: a) de superioritate: El este cel mai bun dintre 
noi./din clasă./de aici., c) de inferioritate: El este cel mai puţin bun dintre noi./ 
din clasă./de aici. 

Gradul superlativ absolut se foloseşte în construcţii care nu conţin cel de- 
al doilea termen al comparaţiei: Ea este foarte bună. El este foarte puţin bun. 


Adjective comparabile şi necomparabile 


adjectivele se împart în următoarele trei clase: 

1. adjective care au grade de comparaţie (adjective comparabile). Acestea 
sunt majoritatea adjectivelor calificative care semnifică însuşiri cu intensitate 
variabilă: bun, rău, mare, mic, scump, ieftin, tânăr, vechi etc. 

2. adjective fără grade de comparaţie (adjective necomparabile). Acestea 
sunt adjectivele cu intensitate constantă. Din această categorie fac parte: 

— adjectivele relative: ceresc, civil, comestibil, economic, francez, 
geografic, metalic, mineral, mondial, ostăşesc, politic, sportiv etc.; 

— adjectivele pronominale: acesta, acela, celălalt, fiecare, oricare etc.; 

— unele adjective calificative care exprimă însuşiri absolute, invariabile: 
absolut, brumăriu, conic, definitiv, lichid, mort, murg, mut, nud, orb, pătrat, 
porumbacă, prismatic, roib, rotund, solid, şarg, veşnic, viu etc. 

3. adjective care prin însăşi semnificaţia lor lexicală exprimă un anumit 
grad de comparaţie: anterior, posterior, inferior, superior, major, minor, 
enorm, gigantic, imens, maxim, minim, minuscul, infim, optim, uriaş, vast, 
arhicunoscut, hipersensibil, răscopt, străvechi, ultramodern etc. Folosirea 
acestor adjective la un anumit grad de comparaţie este greşită. 


Funcţiile sintactice ale adjectivelor 


În propoziţie, adjectivele îndeplinesc următoarele funcţii sintactice: 

— atribut: Azi e o zi înăbuşitoare. (Em. Gârleanu); 

— nume predicativ în structura predicatului nominal: Apele liniștite sunt 
adânci. (Folclor); 

— element predicativ suplimentar: Viitorul se anunță sumbru. 
(V. Eftimiu). 

Formarea adjectivelor 


Adjectivele noi se formează în limba română prin derivare, 
compunere şi conversiune. Cele mai numeroase adjective noi sunt cele 
create prin derivare. 


Adjective formate prin derivare 


Procedeul derivării constă în adăugarea unui afix înaintea sau după o 
rădăcină, utilizată în calitate de unitate minimală care conține sensul primar 
al cuvântului. Spre deosebire de compunere, derivarea presupune crearea unui 
cuvânt nou dintr-un singur cuvânt preexistent. Derivarea este un procedeu de 
formare a adjectivelor de o vitalitate inepuizabilă în limba română, în raport cu 
compunerea şi conversiunea. 

Derivarea cu sufixe (sau sufixarea) este cel mai productiv procedeu de 
formare a adjectivelor în limba romana, ceea ce se manifestă prin numărul mare 
de sufixe adjectivale şi prin paleta largă de sensuri pe care acestea le prezintă. 

În plus, pentru sufixe este caracteristic faptul că oferă posibilitatea 
schimbării clasei gramaticale a bazei de derivare. Astfel, sufixele pot forma 
adjective de la substantive, de la verbe sau de la alte adjective. Cu unele excepţii, 
sufixele sunt specializate pentru alcătuirea cuvintelor cu următoarele structuri 
morfologice: substantiv + sufix, verb + sufix şi adjectiv + sufix. 

Categoria sufixelor care formează adjective de la substantive este cea 
mai numeroasă. 

1. Sufixele care formează adjective de la substantive: 

-al — anual, epocal, catastrofal, mormântal, regizoral, săptămânal, 
vamal; 

-ar — fugar (format de la un verb), inelar, hoinar, oracular, regulamentar, 
unghiular; 

-at — buzat, dințat, dungat, gulerat, guşat, inelat, manichiurat, mărgelat, 
mofat, pițigăiat, pluşat, sprâncenat, stelat, țintat, vărgat, urecheat,; 

-atic — iernatic, noptatic, primăvăratic, tomnatic, văratic, vânturatic, mai 
poate forma adjective de la adjective (nebunatic, roşiatic, singuratic, subțiratic, 
uşuratic), de la un verb (fluşturatic) şi de la un adverb (îndemânatic). 

-aş — buclucaş, codaş, fruntaş, lăturaş, mărginaş, mijlocaş, nărăvaş, 
nevoiaş, păgubaş, pizmaş, poznaş, trufaş, există şi adjective formate de la alte 
adjective (drăgălaş, golaş) şi de la un verb (zăcaş); 

-ean, -ian — apusean, ardelean, arghezian, câmpean, codrean, craiovean, 
eminescian, nistrean, orheian, răsăritean; 

-esc, -icesc — actoricesc, armenesc, bănesc, bărbătesc, ceresc, ciobănesc, 
englezesc, firesc, frăţesc, franțuzesc, ingineresc, împărătesc, lumesc, omenesc, 
pământesc, prietenesc, sătesc, scriitoricesc, țărănesc, unguresc, voinicesc; 


-eş — gureş, leneş, trupeş, ţinteş; 

-ez — albanez, berlinez, finlandez, olandez, suedez; 

-istic — calendaristic, fotbalistic, muzeistic; 

-iu, -ie, -âu — alămiu, arămiu, argintiu, auriu, azuriu, brumăriu, cafeniu, 
cărămiziu, cenușiu, chihlimbariu, cireşiu, fumuriu, hazliu, liliachiu, măsliniu, 
nisipiu, pământiu, plumburiu, portocaliu, prăzuliu, purpuriu, rubiniu, ruginiu, 
sângeriu, străveziu (format de la un verb), şerpiu, timpuriu, trandafiriu, tuciuriu, 
tulburiu, vioriu, vişiniu; unele adjective sunt formate de la alte adjective (acriu, 
aspriu, albăstriu, albiu, amăriu, durduliu, grăsuliu, molâu, negriu); 

-os, -ios, -cios — apos, argintos, arțăgos, aţos, bănos, bărbos, bătăios, 
botos, câinos, cărnos, ceţos, cleios, deluros, dureros, fioros, focos, fricos, 
frunzos, furtunos, geros, gustos, inimos, lăptos, lânos, lemnos, lenos, măluros, 
mătăsos, mieros, migălos, muntos, mustăcios, noduros, omenos, răcoros, 
răutăcios, scârbos, scorburos, spătos, sticlos, zelos, zgomotos; cu ajutorul 
acestui sufix se mai formează adjective de la verbe (arătos, băgăcios, bucuros, 
fărâmicios, fumegos, înecăcios, întunecos, lăudăros, lunecos, mâncăcios, 
mlădios, plângăcios, pofticios, sângeros, supărăcios, tăios) şi de la adjective 
(albicios, bătrânicios, bolnăvicios, lucios, negricios, sărăcăcios, urâcios); 

-nic, -elnic, -alnic — casnic, dornic, dosnic, falnic, hotarnic, jalnic, 
lăturalnic, prădalnic, puternic, temeinic, vremelnic. 

2. Sufixele care formează adjective de la verbe: 

-bil — apărabil, băubil, citibil, controlabil, demascabil, lăudabil, locuibil, 
măsurabil, mâncabil, plutibil, vindecabil, 

-eţ, -ăreţ — băgăreț, citeţ, descurcăreţ, iubăreţ, îndrăzneţ, petrecăre, 
plimbăreţ, plângăreţ, săltăreţ, vorbăreţ, zâmbăreţ, cu acest sufix se pot forma 
adjective şi de la substantive (bă/tăreţ, certăreț, lumeţ, mălăieţ, pădureţ), dar şi 
de la un alt adjectiv: lungăreţ; 

-nic, -elnic, -alnic — cucernic, prielnic, sfielnic, şovăielnic, zburdalnic; 

-tor— ascultător, atrăgător, călător, chinuitor, dator, dătător, distrugător, 
folositor, fulgerător, hotărâtor, iertător, insultător, înspăimântător, înşelător, 
înțelegător, mirositor, muritor, nimicitor, plictisitor, plutitor, rătăcitor, 
stătător, supărător, trecător, triumfător, uluitor, văzător, 

-uş — bătăuş, ghiduş (format de la o interjecţie), jucăuş. 

3. Sufixele care formează adjective de la alte adjective: 

-ea — mărunţea, uşurea; 

-el — bunicel, curăţel, frumuşel, măricel, mărunţel, singurel, spălăţel, 
sprintenel, tinerel, uşurel, 

-ic, -ică — faptic, frumuşică, mărunţică, uşurică; 

-ior, -şor — acrişor, albăstrior, albişor, bălăior, bătrâior, bolnăvior, 
bunişor, gălbior, limpejor, mărişor, negrişor, roşior, rotunjor, rumeior, 
scumpuşor, tărişor, 

-oi — greoi, măroi; 

-ui — albui, amărui, gălbui, verzui; 

-uf — acruţ, călduț, drăguţ, goluţ, grăsuţ, grosuţ, hărnicuţ, înăltuţ, lărguţ, 
lunguț, micuţ, măruţ, negruţ, nouţ, prostuț, sărăcuţ, slăbuț, strâmtuţ. 


Derivarea cu prefixe este un procedeu de formare a adjectivelor 
mai puţin productiv decât sufixarea. Spre deosebire de sufixare, prefixarea 
nu permite schimbarea clasei gramaticale, ceea ce înseamnă că adjectivele 
derivare prin prefixare sunt analizabile doar în raport cu un alt adjectiv: 
neliniștit = ne + liniştit. 

Prefixele cu ajutorul cărora se formează adjectivele de la baze exclusiv 
adjectivale sunt următoarele: 

an-, a- — anistoric, apoetic; 

con-, com-, co- — conațional, conciclic; 

in-, im- — incalificabil, intraductibil; 

ne- —  neasemuit,  neatent, neclintit,  necredincios, necunoscut, 
necuvântător, nefinalizat, nefiresc, neimportant, neîndemânatic, neînduplecat, 
neînțeles, neînvins, nejustificat, nelegitim, nelegal, nelipsit, neluminat, nemilos, 
nemuritor, neobosit, neobrăzat, nepământenesc, neplăcut, nepretențios, 
neproductiv, nerealist, nerealizabil, neruşinat, nesatisfăcut, neserios, nesigur, 
neterminat, netrebuincios, neverosimil, 

prea- — preabun, preacurat, preacuvios, preafericit, preafrumos, 
preastimat, preaputernic; 

răz- — răzbucuros, răscunoscut; 

stră- — străbun, strălimpede, străvechi. 

Din punct de vedere semantic, prefixele adjectivale se grupează în 
următoarele clase: a) prefixe cu sens negativ, formează adjective cu semnificația 
opusă celei exprimate de cuvântul de bază (ne-, an-, in-) b) prefixele cu sens 
de intensificare a calităţii exprimate de cuvântul de bază (prea-, stră-, răz-) şi 
c) prefixe care exprimă ideea de asociere (con-, co-). 

Derivarea parasintetică (sau derivarea cu prefixe şi sufixe) este 
un procedeu de formare a cuvintelor noi puţin productiv în cazul 
adjectivelor. Ar putea fi considerate ca fiind formate prin derivare 
parasintetică doar adjectivele derivate de la baze substantivale, cu forma de 
participiu, cărora nu le corespund verbe: în + belciug + -at = înbelciugat, 
în- + friguri + -at = înfrigurat, în- + mănuşă + -at = înmănuşat, în + 
pinten + -at = înpintenat. 

Derivarea regresivă se caracterizează printr-o productivitate foarte 
scăzută în procesul de formare a adjectivelor. Drept exemplu ar putea fi adus 
adjectivul răzleț format prin derivare regresivă de la verbul a răz/eți. 


Adjective formate prin compunere 


După structura lor, adjectivele compuse pot fi împărţite în: compuse 
formate din cuvinte întregi (existente şi independent în limbă) şi compuse cu 
elemente de compunere. 

Adjectivele compuse din cuvinte întregi sau din rădăcini sunt de mai 
multe tipuri, care se deosebesc după trăsăturile morfologice ale termenilor 


componenți. Cele mai numeroase adjective compuse au structura: adjectiv + 
adjectiv. După raportul semantico-sintactic dintre elementele lor componente, 
acestea sunt de două feluri: 

1) adjective compuse din elemente între care există un raport de 
coordonare: alb-negru, social-economic, creștin-democrat, financiar-bancar, 
social-democrat; instructiv-educativ, literar-artistic. Ele sunt echivalente cu 
nişte grupuri de cuvinte ale căror unităţi lexicale sunt legate prin conjuncția 
coordonatoare şi: alb şi negru, social şi economic etc. 

Unele adjective compuse din subclasa dată pot avea la primul termen 
vocala de legătură o: austro-ungar, chimico-farmaceutic, economico- 
financiar, fizico-chimic, franco-german, indo-european, latino-romanic, 
medico-legal, româno-american, tehnico-ştiinţific. Un anumit număr 
de adjective compuse din categoria dată sunt cu termenii sudaţi: rozalb, 
dacoromân, retoroman, sârbocroat. 

2) adjective compuse în structura cărora se poate delimita un cuvânt de 
bază şi un termen subordonat. Este vorba de adjectivele care semnifică diferite 
nuanţe ale culorilor, ale însuşirilor: a/b-argintiu, alb-cenuşiu, alb-gălbui, 
galben-arămiu, galben-portocaliu, galben-verde; albastru-deschis, galben- 
închis, roşu-deschis, verde-deschis, dulce-acrişor. În această categorie ar 
putea fi încadrate şi adjectivele compuse cu primul termen denumind un punct 
cardinal şi un alt adjectiv: est-european, nord-american, sud-dunărean. 

Un alt tip de adjective compuse este reprezentat de cele cu structura adverb 
+ adjectiv: bine-credincios, drept-credincios, bine-crescut, bine-cunoscut, bine- 
venit, binefăcător, binevoitor, clarvăzător, răufăcător, răuvoitor, bun-platnic, 
rău-platnic, aşa-numit, aşa-zis, nou-născut, propriu-zis, sus-menţionat, Sus- 
pomenit, sus-pus. 

Alte două modele care se caracterizează printr-o frecvență mai redusă 
sunt: a + fot/toate + adjectiv (atoateştiutor, atotbiruitor, atotcunoscător, 
atotputernic, atotştiutor, atotvăzător), ne + mai + adjectiv (nemaiauzit, 
nemaicunoscut, nemaiîntâlnit, nemaipomenit, nemaivăzut). 

Clasa adjectivelor compuse mai conține adjective izolate cu următoarea 
structură: adjectiv + substantiv (pursânge); prepoziție + substantiv (cuminte), 
precum şi un adjectiv cu structură de propoziție (cumsecade). 

Cel de al doilea tip de adjective compuse se formează prin ataşarea la 
cuvinte întregi, existente independent în limbă, a unor elemente de compunere 
provenind din teme care, în limbile de origine (greacă sau latină), aveau 
o utilizare de sine stătătoare. 

Prezentăm câteva dintre principalele elemente de compunere cu ajutorul 
cărora se formează adjective compuse: 

aero- „privitor la aer, privitor la aviaţie“ (aeropurtat), ante- „înainte“ 
(antebelic); anti- „împotrivă“ (antiartistic, antibacterian, antirăzboinic), arhi- 
cu sens de superlativ (arhicunoscut, arhiplin);, bi- „dublu“ (bianual, bilunar, 
bipartid, bisilabic), extra- „afară de“, „în afară“ sau cu sens de superlativ 
(extracorporal, extracontabil, extraşcolar, extraurban), intra- „înăuntru“ 


(intravilan), mono- „unic“, „singur“, „o dată“ (monocelular); multi- „mulţime“ 
(multimilenar); poli- „multiplu“ (policristalin, polimetalic, polisportiv); post- 
„după“ (postacut, postbelic, postdecembrist, posteminescian, postliceal, 
postpaşoptist, postşcolar, posttonic), pre- „înainte“, „anterior“ (precapitalist, 
precreştin, prefeudal, pretimpuriu), semi- „jumătate de“, „pe jumătate“ 
(semiobscur, semiparazit), sub- „dedesubt“, „în raport de subordonare“ 
(subcarpatic, subacvatic, submarin, submediocru, subcutanat, subpământean, 
subvulcanic);, supra- „deasupra“, „peste“ (supradotat, supranatural); uni- 
„unul singur“ (unicameral); ultra- „foarte“, „extrem de“ (ultraaglomerat, 
ultraconfortabil, ultraprogresist, ultrascurt, ultrasecret). 


Adjective formate prin conversiune 


Adjectivele se pot forma prin conversiune de la substantive, de la verbe 
(la participiu şi gerunziu) şi de la adverbe. Schimbarea valorii gramaticale 
a cuvintelor adjectivizate este determinată de utilizarea lor cu funcţiile 
sintactice ale adjectivului: (geam) spart, (pom) altoit, (pâine) aburindă. Odată 
cu plasarea cuvântului adjectivizat într-un context adjectival, acesta îşi schimbă 
şi comportamentul morfologic. El îşi pierde caracteristicile morfologice ale 
clasei de origine, devenind variabil în raport cu genul, numărul şi cazul: (timp) 
pierdut — (bani) pierduţi — (zi) pierdută — (zile) pierdute. Unele dintre cuvintele 
adjectivizate pot admite şi categoria gradelor de comparaţie. 

Cel mai frecvent tip de trecere a cuvintelor aparţinând altor părți de 
vorbire în clasa adjectivului este conversiunea participiilor. În română, 
acest tip de conversiune are un caracter regulat, gramaticalizat, ceea ce 
înseamnă că orice participiu poate apărea ca determinant al unui nume, 
căpătând o valoare adjectivală: (carte) citită, (iarbă) cosită, (locuri) 
cunoscute, (timp) pierdut. Această caracteristică a participiilor le-a 
permis unor lingvişti să afirme că toate participiile pasive, folosite în 
afara conjugării verbului, sunt, de fapt, adjective. De precizat că, chiar şi 
atunci când se comportă, sub aspect morfologico-sintactic, ca un adjectiv, 
participiul îşi poate păstra caracteristicile combinatorii de tip verbal 
(admite complinirile specifice verbului): maşină furată de hoţi, carte 
citită din scoarță în scoarță, o lume dispărută de mult timp. 

Celelalte tipuri de adjectivizare sunt puţin productive. Astfel, 
adjectivizarea gerunziilor, un procedeu frecvent în sec. XIX, în special sub 
influenţa limbii franceze, nu mai este productiv în limba contemporană. 
Construcţiile cu gerunziul acordat în gen, număr şi caz cu substantivul 
determinat, funcționând ca atribut adjectival, sunt simţite astăzi ca 
învechite: (pâine) aburindă, (casă) arzândă, (apă) clocotindă, (ruine) 
fumegânde, (aripi) fluturânde, (mâini) tremurânde. În limba contemporană, 
mai sunt utilizate următoarele gerunzii adjectivizate: (ordine) crescândă, 
(rană) sângerândă. 


Conversiunea substantivelor prin adjectivizare este cu totul sporadică: 
copila-mi murmurare (M. Eminescu); Și căini mai bărbaţi. (Mioriţa); Muierea 
bărbată, avuţia casei. (Folclor). Tot sporadică este şi conversiunea prin 
adjectivizare a adverbelor: aşa vremuri, toamnă târzie, semănat devreme. 
Trecând în clasa adjectivului, adverbul obţine proprietatea de a se declina: În 
vaduri ape repezi curg. (G. Coşbuc). 


Locuţiunile adjectivale 


Locuţiunile adjectivale sunt grupuri de cuvinte cu sens unitar, care au 
un comportament gramatical identic cu cel al adjectivelor: (privelişte) de vis, 
(stare) de plâns, (om) la locul lui, (oameni) fel de fel, (oameni) unul şi unul. 
După structura lor ele pot fi foarte variate. Cele mai multe locuţiuni adjectivale 
reprezintă grupuri prepoziţionale având în calitate de element central un 
substantiv. Ele sunt de următoarele tipuri: 

1) prepoziţie + substantiv: de ispravă, de treabă, de nădejde, de încredere, 
de frunte, de seamă, de geniu, de valoare, cu judecată, cu credinţă, cu stare, în 
putere, într-o ureche, fără cap, fără pereche, din bătrâni, din topor, 

2) prepoziţie + substantiv însoţit de un determinant: (om) /a locul lui; de 
modă veche, cu punga groasă, cu sânge rece, de prost gust, în floarea vârstei, 
de tot dragul, în toate minţile, în toată firea, în toată puterea cuvântului, 

3) substantiv + prepoziţie + substantiv: fel de fel, tobă de carte; 

Alte locuţiuni adjectivale au în structura lor pronume (de nimic, ca aceea, 
câte şi mai câte, tot unul şi unul) numerale (de doi bani, de milioane), verbe 
(de neuitat, de invidiat, cum trebuie), adverbe (de jos, de sus, cu nasul pe sus), 
interjecţii (ca vai de el, ca vai de lume). 

Cât priveşte elementele constitutive ale locuţiunilor adjectivale, este 
de menţionat lipsa din structura lor a adjectivului. În acelaşi timp, se observă 
că pentru locuţiunile adjectivale prepoziţia reprezintă un element component 
aproape obligatoriu. 

Unele locuţiuni adjectivale pot fi folosite la un anumit grad de comparaţie 
(un om mai cu judecată, un om foarte de treabă, băieţi foarte de încredere). 
Există locuţiuni adjectivale care prin conţinutul lor lexical exprimă o însuşire 
la gradul superlativ: o lucrare de mai mare dragul, o lucrare de excepție, o fată 
ruptă din soare. 

În structura enunţului, locuţiunile adjectivale îndeplinesc aceleaşi 
funcţii sintactice ca şi adjectivele: El este un om de treabă. (atribut), Părinţii 
lui sunt de modă veche. (nume predicativ); ÎI crede în stare de orice. (element 
predicativ suplimentar). 


a 


PRONUMELE 


Pronumele este partea de vorbire care indică o fiinţă sau un lucru. În plan 
general semantic, pronumele se aseamănă cu substantivul. Ceea ce îl deosebeşte 
de substantiv este caracterul foarte abstract al sensului său. El comunică doar 
cele mai generale informaţii privind fiinţa sau lucrul desemnat fără a exprima 
şi caracteristicile lor. Din această cauză, unele pronume sunt dependente de 
situaţia de comunicare, iar altele de prezenţa în context a unui substantiv, cu 
care se asociază. 

Din punctul de vedere al modului în care sunt identificate persoanele 
sau lucrurile cu ajutorul pronumelor se disting două clase de pronume. 
Unele pot indica o persoană sau un lucru prin raportare la situaţia de 
comunicare: eu — indică persoana care vorbeşte, tu — se referă la ascultător, 
acesta — se foloseşte pentru a indica un lucru sau o persoană apropiată de 
vorbitor etc. 

O altă clasă este reprezentată de pronumele care indică persoana sau 
lucrul prin raportare la un substantiv prezent în enunţ sau în text. Aceste 
pronume funcţionează în structura enunţului ca substitute ale substantivului: 
A venit bunicul. El mi-a adus un cadou. În cel de al doilea enunţ, pronumele 
el ţine locul substantivului bunicul din primul enunţ, făcând referire la 
persoana care a fost precizată anterior. În felul acesta, pronumele ne ajută 
să desemnăm aceeaşi persoană fără ca să repetăm cuvântul bunicul. 

Din cauză că nu dau indicaţii descriptive cu privire la ceea ce semnifică, 
pronumele nu pot preciza exact lucrul sau persoana desemnată atunci când 
sunt luate în afara contextului. După cum vedem, în cel de al doilea enunţ 
pronumele el indică un om. În alt context, acelaşi pronume poate fi folosit 
pentru a desemna un animal, un arbore, un râu etc. Astfel, semnificaţia 
pronumelui este determinată de contextul în care este utilizat, precum şi de 
sensul cuvintelor pe care le substituie şi la care se raportează: Apoi Trică se 
făcuse şi el băiat aşezat, ascultător şi bun şcolar. (|. Slavici), Poartă-te şi tu 
mai atent cu el. E un copil, totuşi. (O. Paler). 

În anumite condiţii, unele pronume pot substitui un adjectiv (cartea mea, 
cartea aceasta) sau chiar un fragment de text (E târziu deja, iar ei încă nu au 
ajuns. Aceasta ne îngrijorează pe toţi.). În contextul dat, pronumele aceasta are 
în vedere conţinutul exprimat prin enunţul precedent. 

Din punct de vedere morfologic, pronumele este o parte de vorbire 
flexibilă care se declină. Flexiunea pronumelui exprimă categoriile de caz, gen, 
număr şi persoană. Trăsătura esenţială a flexiunii pronominale este caracterul 
ei neregulat, în mare parte. Mijloacele folosite pentru exprimarea categoriilor 


gramaticale în cazul pronumelui sunt: a) formele supletive (eu, tu, el, ea, 
al meu, al tău, al său), b) formele flexionare ale articolului hotărât (dânsul, 
dânsa, dânşii, dânsele, unul, una, unii, unele), c) desinenţele însoţite uneori de 
alternanţa sunetelor (acesta, aceasta, aceştia, acestea). 

Trebuie avut însă în vedere că, sub aspect morfologic, pronumele 
este o clasă gramaticală foarte eterogenă. Alături de pronumele care au 
o paradigmă morfologică completă, există o serie de pronume invariabile 
în raport cu genul, numărul sau chiar persoana. Uneori printr-o paradigmă 
neregulată se caracterizează o anumită subclasă în întregime, alteori 
paradigma este incompletă doar în cazul unor membri ai clasei. În funcţie 
de capacitatea lor de a-şi schimba forma în raport cu persoana, pronumele 
se împart în următoarele două clase: a) pronume cu flexiune de persoană 
(personale, reflexive, de întărire, posesive) şi b) pronume fără flexiune de 
persoană (demonstrative, interogative, relative, nehotărâte, negative). 


Clasificarea pronumelor 


După sensul exprimat şi în funcţie de anumite trăsături gramaticale, 
se disting următoarele feluri de pronume: 1. pronumele personale: eu, tu, el, 
ea...; 2. pronumele reflexive: sie, îşi, sine, se...; 3. pronumele de întărire: 
însumi, însuţi, însuşi...; 4. pronumele posesive: al meu, al tău, al său...; 
5. pronumele demonstrative: acesta, aceasta...; 6. pronumele interogative: 
care, cine, ce...; 7. pronumele relative: care, cine, ce...; 8. pronumele 
nehotărâte: unul, altul, toți, fiecare, careva, cineva, ceva...; 9. pronumele 
negative: nimeni, nimic, niciunul. 


Pronumele propriu-zise şi adjectivele pronominale 


Sub aspectul comportamentului lor sintactic, se disting următoarele două 
subclase de pronume: 

a) pronumele propriu-zise sau pronumele cu valoare substantivală 
Şi 

b) pronumele cu valoare adjectivală, numite şi adjective pronominale. 

Pronumele propriu-zise se folosesc cu funcţiile sintactice caracteristice 
substantivului. O parte dintre ele au o funcţie de înlocuire: Acesta s-a întunecat 
la faţă, dar n-a zis nimic. (O. Paler). Prin schimbarea valorii gramaticale unele 
pronume devin adjective pronominale. În acest condiţii, ele însoțesc şi determină 
un nume acordându-se cu acesta în gen, număr şi caz: băiatul acesta, fata 
aceasta, care băiat, niciun băiat, nicio fată. În enunţ, adjectivele pronominale 
îndeplinesc funcția sintactică de atribut: Din izvorul acesta şi-au tras dacii 
credinţa, tăria şi rostul vieţii lor. (Al. Vlahuţă). Să se compare şi următoarele 
exemple: Acesta este prietenul meu. — Băiatul acesta este prietenul meu. 
Al meu e în geantă. — Caietul meu e în geantă. 


Examinate din perspectiva comportamentului lor sintactic, pronumele se 
împart în următoarele trei clase: 

a) cuvinte care pot funcţiona atât ca pronume propriu-zise, cât şi ca 
adjective pronominale. Din clasa dată fac parte: toate pronumele posesive, 
demonstrative, relative; cele mai multe pronume nehotărâte, interogative şi 
negative: Ai noştri/sportivii noştri au învins. Aceasta/cartea aceasta e a mea. 
Unii/unii elevi au note bune. Care/care costum îţi place? Niciunul/niciun elev 
nu lipseşte. 

b) cuvinte care se utilizează numai cu valoare substantivală. Acestea 
sunt: pronumele personale, reflexive, unele pronume relative, interogative şi 
negative: El a plecat. Cine este el? Nimeni nu-l poate opri. 

c) cuvinte care se folosesc numai ca adjective pronominale. În clasa 
dată intră: adjectivele pronominale de întărire şi unele pronume nehotărâte: Eu 
însumi am fost acolo. Aşa e orice om. 


Pronumele personal 


Pronumele personale sunt de două feluri: a) pronumele personale propriu- 
zise şi b) pronumele de politeţe. 


Pronumele personal propriu-zis 


Pronumele personal propriu-zis indică persoanele sau lucrurile după 
raportul lor faţă de dialog: 

— persoana I indică vorbitorul (eu) sau vorbitorul împreună cu alte 
persoane (noi); 

— persoana a II-a indică ascultătorul (tu) sau un grup de persoane dintre 
care cel puţin uneia i se vorbeşte (voi); 

— persoana a III-a face referire la o persoană/un lucru (el, ea) sau la nişte 
persoane/nişte lucruri (ei, ele) despre care se vorbeşte. 

Pronumele personal propriu-zis îşi schimbă forma după persoană, 
număr, caz şi după gen (la pers. 3). Pronumele personal propriu-zis are 
următoarele forme: 


Cazul Singular Plural 
Sau I 1 m I 1 m 
N. eu tu el ea noi voi ei ele 
G. = — lui ei — — lor lor 
D. acc. mie ție lui ei nouă | vouă lor lor 
neacc. | îmi, mi | îţi, ţi îi, i îi, i | ne,ni | vă, vi | le,li | le,li 
A. acc. mine tine el ea noi voi ei ele 
neacc. | mă te îl, | o ne vă îi, i le 
V. — tu! voi! — — 


Dat fiind faptul că la cazul genitiv pronumele personal are forme 
proprii numai pentru pers. 2 şi 3. sg. şi pl. (lui, ei, lor), cu valoare de 
genitiv se folosesc: 

— pronumele posesive: meu, tău, său, nostru, vostru etc. 

— formele neaccentuate de dativ ale pronumelui personal (dativul 
posesiv): îmi, îţi, îi, ne, vă, le: Îmi ajut părinţii. (= părinţii mei). 

În anumite contexte, formele de genitiv pers. 3 (lui, ei, lor) pot fi precedate 
de articolul genitival al, a, ai, ale: Este un frate al lui. 

La cazurile dativ şi acuzativ pronumele personal are forme accentuate şi 
forme neaccentuate. 


Pronumele sinonime cu pronumele de pers. 3 singular 


Pe lângă pronumele personale propriu-zise, la pers. 3 există pronume 
sinonime cu formele pronumelui personal propriu-zis. Acestea sunt dânsul 
(dânsa, dânşii, dânsele), însul (însa). 


Formele pronumelui personal dânsul 


Cazul Masculin Feminin 


Singular Plural Singular Plural 
N.A. dânsul dânşii dânsa dânsele 
G.D. dânsului dânşilor dânsei dânselor 


Formele pronumelui personal însu/ 


Masculin Feminin 


Singular Plural Singular Plural 


însul înşii însa însele 


Pronumele dânsul se întrebuinţează numai cu referire la persoane. 
Formele de genitiv-dativ ale acestui pronume sunt rar folosite în limba literară. 

Cel de-al doilea pronume, însu/, se întâlneşte astăzi numai în construcţii 
cu prepoziţiile dintru, întru, printru: dintr-însul, într-însul, printr-însul. 


Intrebuinţarea pronumelor personale propriu-zise 


În propoziţie pronumele personale propriu-zise înlocuiesc un substantiv, 
deci se folosesc numai cu valoare substantivală. Pronumele îndeplineşte 
aceleaşi funcţii sintactice ca şi substantivul înlocuit: 

— subiect: Elevul citeşte o carte. = El citeşte o carte. 

— atribut: Cartea elevului este nouă. = Cartea lui este nouă. 


— nume predicativ: Cărţile sunt ale elevului. = Cărţile sunt ale lui. 

— complement: Profesorul îl laudă pe elev. = Profesorul îl laudă pe el. 

Formele accentuate ale pronumelui personal în dativ şi acuzativ cu 
funcţie de complement indirect (dativul) şi complement direct (acuzativul): 

1) se folosesc împreună cu formele neaccentuate când în propoziţie este 
exprimat predicatul şi când se impune accentuarea complementului: Mie îmi 
place teatrul. Pe el îl preocupă muzica. 

2) se întrebuinţează fără formele accentuate în următoarele situaţii: 
a) când în propoziţie nu este exprimat predicatul: — i-am adus un cadou. 
— Mie? — Da, ţie.; — Te caută un domn. — Pe mine? — Da, pe tine?; b) când 
sunt cerute de o prepoziţie: Datorită lui am reuşit., El mi-a povestit multe 
lucruri despre tine. 

Formele neaccentuate ale pronumelui personal în dativ şi acuzativ 
însoțesc, cel mai adesea, un verb: Îi spun mâine. Caută-l mai bine! În construcţie 
cu un verb, formele neaccentuate pot sta: 

1) înaintea verbului. Aceste forme sunt de două feluri: 

a) libere, nelegate, când verbul pe lângă care se află este la prezent, 
imperfect, mai-mult-ca-perfect indicativ sau la prezumtiv prezent şi 
prezumtiv perfect: D.: îmi spune, îmi spunea, îmi spusese, îmi va fi spunând, 
îmi va fi spus; A.: mă întreabă, mă întreba, mă întrebase, mă va fi întrebând, 
mă va fi întrebat, 

b) legate de verb când acesta este la perfectul compus indicativ, la 
condiţional prezent sau la condiţional perfect: D.: mi-a spus, mi-ar spune, 
mi-ar fi spus; A.: m-a întrebat, m-ar întreba, m-ar fi întrebat, 

c) între conjuncţia să şi verbul de bază la conjunctiv prezent, la conjunctiv 
perfect sau la viitorul H indicativ: D.: să-mi spună, să-mi fi spus, are să-mi 
spună; A.: să mă întrebe, să mă fi întrebat, are să mă întrebe; 

2) după verb când acesta este la imperativ pozitiv sau la gerunziu: 
D.: spune-mi!, spunându-mi;, A.: întreabă-mă!, întrebându-mă; 

3) după adverbul de negaţie nu din forma negativă a verbului, inclusiv 
în structura imperativului negativ: D.: nu-mi spune, nu-mi spune!; A.: nu mă 
întreabă, nu mă întreba!; 

4) după prepoziţia a în structura infinitivului: D.: A venit pentru a-mi 
spune adevărul. A.: Este aici pentru a mă întreba despre proiectul nostru. 

Aceleaşi reguli se aplică şi atunci când, în acelaşi enunţ, se folosesc 
două pronume personale neaccentuate: unul în dativ şi altul în acuzativ. 
În cazul acesta dativul totdeauna precedă acuzativul: — Mi-l dai mie? — 
Pentru mata l-am făcut. Ţi-l dau. (M. Sadoveanu); Am nevoie de manualul 
de istorie. Când mi-l aduci?;, Dacă nu poţi citi cărțile până mâine, 
mi le dai mai târziu. Roagă-l pe colegul tău să-ţi dea cărţile pe care 
ți le-a promis. 


Pronumele de politeţe 


Pronumele care exprimă o atitudine de respect sau distanţă faţă de 
persoanele către care ne adresăm (pers. 2) sau despre care vorbim (pers. 
3). Ele au forme numai pentru pers. 1 şi 2 sg. şi pl.: pers. 2. sg. N.A. 
dumneata, G.D. dumitale, pl. N.A. G.D. dumneavoastră; pers. 3 sg., N.A., 
m. dumnealui, f. dumneaei, pl. dumnealor, sg. N.A. dumneasa, G.D. 
dumisale. În scris, pronumele de politeţe se pot prescurta astfel: pers. 2. sg. 
N.A. d-ta, G.D. d-tale, pl. N.A.G.D. dv., dvs., d-voastră; pers. 3 sg. N.A., 
m. d-lui, f. d-ei, pl. d-lor,; sg. N.A. d-sa, G.D. d-sale. 

Pronumele dumneavoastră se poate folosi atât pentru plural, cât şi 
pentru singular. Cu valoare de singular, acest pronume exprimă un grad mai 
înalt de politeţe sau o distanță mai mare dintre vorbitor şi partenerul său de 
discuţie. Forma pronumelui de pers. 3 dumneasa (la G.D. dumisale), paralelă 
cu pronumele dumnealui, dumneaei, se întâlneşte mai rar. 

Pe lângă aceste pronume de politeţe, mai sunt şi altele: Domnia Ta, 
Domnia Voastră, Domnia Sa, Măria Ta, Măria Voastră, Măria Sa etc., care se 
folosesc numai în stilul solemn şi ceremonios. 


Pronumele reflexiv 


Pronumele reflexiv marchează identitatea subiectului cu obiectul 
indirect sau cu cel direct. Acest pronume are forme numai pentru cazurile 
dativ şi acuzativ: 

a) Dativul se foloseşte atunci când subiectul şi obiectul indirect este una 
şi aceeaşi persoană. În acest caz acţiunea verbului-predicat se înfăptuieşte în 
favoarea subiectului: Omul harnic îşi face iarna car şi vara sanie. 

b) Acuzativul se foloseşte când subiectul şi obiectul direct este una şi 
aceeaşi persoană, ceea ce înseamnă că acțiunea verbului-predicat se răsfrânge 
asupra subiectului însuşi: Adesea cel care ajută pe altul se ajută pe sine. 

Pronumele reflexiv are forme proprii numai pentru pers. 3 în dativ şi 
acuzativ nediferenţiate după genuri şi numere: D: sie, își, A: sine, se. Pentru 
pers. 1 şi 2 sg. şi pl. se folosesc formele de dativ şi acuzativ ale pronumelui 
personal propriu-zis. Acestea capătă valoare reflexivă când marchează 
identitatea subiectului cu obiectul direct sau indirect: D.: îmi cumpăr mie, îţi 
cumperi ţie, ne cumpărăm nouă, vă cumpăraţi vouă; A.: mă laud pe mine, te 
lauzi pe tine, se laudă pe sine. 

Formele pronumelui reflexiv şi cele ale pronumelui personal propriu-zis 
cu valoare reflexivă sunt următoarele: 


Dativ Acuzativ 
Numărul Persoana 
accentuat neaccentuat accentuat neaccentuat 

I mie îmi (mi) mine mă 
Singular II ție îți (fi) tine te 

M sie îşi (şi) sine se 

I nouă ne noi ne 
Plural H vouă vă voi vă 

M sie îşi (şi) sine se 


Intrebuințarea pronumelor reflexive 


Pronumele reflexiv trimite la persoana sau la obiectul denumit de 
subiectul propoziției, ceea ce face ca numărul şi persoana pronumelui 
reflexiv să coincidă cu numărul şi persoana subiectului şi cu numărul şi 
persoana verbului-predicat: 

D.: Care om nu-şi doreşte fericire? Om — subiectul = îşi, sie — obiectul 
indirect (pers. 3 sg.); Nu doreşte — predicatul (pers. 3 sg.); 

A.: Altora le dă povaţă, dar pe sine nu se învaţă. El — subiectul subînţeles 
= se, pe sine — obiectul direct (pers. 3 sg.); Nu învaţă — predicatul (pers. 3 sg.). 

Formele neaccentuate ale pronumelui reflexiv la acuzativ se pot utiliza: 
a) în structura verbelor pronominale şi b) în structura diatezei impersonale. 

Verbele pronominale cu pronumele în acuzativ se definesc prin 
următoarele valori: 

a) valoare reflexivă obiectivă: Copilul se îmbracă de acum singur. 
În acest caz, subiectul este identic cu obiectul direct, acţiunea verbului fiind 
orientată asupra subiectului însuşi. Această valoare poate fi actualizată prin 
folosirea formei accentuate a pronumelui reflexiv pe sine; 

b) valoare reciprocă: Om pe om se ajută. E îngrozitor să se ucidă frate 
pe frate! (L. Rebreanu). Verbul exprimă o acţiune orientată de la un participant 
spre altul; pe lângă aceste verbe poate fi întrebuințată sintagma unul pe altul sau 
adverbul reciproc; 

c) valoare intranzitivă: Mă trezesc în fiecare dimineaţă la ora şapte., 
dar: Îl trezesc pe fratele meu în fiecare dimineaţă. Cu această valoare forma 
neaccentuată a pronumelui reflexiv în acuzativ limitează acţiunea verbului la 
sfera subiectului, ceea ce înseamnă că verbul denumește o acţiune care nu se 
extinde asupra unui obiect din afară; 

d) valoare impersonală: Afară se întunecă. Verbul denumeşte o acţiune 
care se desfăşoară în absenţa unui subiect. 

În cel de-al doilea caz, pronumele reflexiv se foloseşte în componenţa 
formei verbale de diateză, şi anume a diatezei impersonale. În componența 
acestei forme verbale se foloseşte numai forma neaccentuată de acuzativ se: 
Aici se lucrează intens. Acolo se vorbeşte spaniola. Casa nu se vede din fum. 


Formele neaccentuate ale pronumelui reflexiv în dativ se întrebuinţează 
pe lângă un verb şi exprimă următoarele valori: 

a) valoare reflexivă propriu-zisă: Și-a cumpărat un apartament. (el = îşi 
= sie). Verbul denumeşte o acţiune care se înfăptuieşte în favoarea subiectului, 
altfel spus, subiectul şi destinatarul acestei acţiuni este aceeaşi persoană.; 

b) valoare reciprocă: Prin aceste acțiuni ei îşi dăunează unul altuia. 
Acţiunea se înfăptuieşte în favoarea/defavoarea tuturor participanţilor implicaţi 
în realizarea acţiunii.; 

c) valoare posesivă: A venit să-şi vadă feciorul. (el = îşi = său); Îşi laudă 
cioara puii. (ea = îşi = săi). În cadrul unor asemenea construcţii, între subiect şi 
obiect se stabileşte un raport de posesie. Un asemenea pronume în dativ poartă 
denumirea de dativ posesiv, fiind echivalent semantic cu un pronume posesiv. 


Formele accentuate ale pronumelui reflexiv 


Formele accentuate ale pronumelui reflexiv în dativ şi acuzativ (sie, sine) 
se folosesc: 

a) în construcţii în care dublează formele neaccentuate, servind la 
reliefarea valorii reflexive propriu-zise a acestora. Prin forma neaccentuată 
a pronumelor reflexive se exprimă ideea de destinatar şi de obiect al acţiunii, 
iar prin formele accentuate se marchează insistența asupra acestor participanţi: 
D.: Îşi provoacă neajunsuri., dar: Îşi provoacă numai sie neajunsuri. 
A.: Se laudă prea mult., dar: Se laudă prea mult pe sine. Dublarea formei 
neaccentuate prin forma accentuată este obligatorie în frazele în care se exprimă 
o opoziţie: Judecă-te pe tine, apoi judecă pe altul!; 

b) în construcţii fără formele neaccentuate. Aceasta utilizare a formelor 
accentuate este posibilă în enunţuri eliptice de predicat sau când ele apar cu 
o altă funcţie sintactică: Cu un ceas în urmă toate nădejdile lui erau în alții şi 
n-avea încredere în sine. (L. Rebreanu). 

Pronumele sine mai poate îndeplini funcţiile sintactice de atribut 
(Stăpânirea de sine înseamnă stăpânirea  lumii.), complement indirect 
prepoziţional (A lucrat numai pentru sine.) sau complement circumstanţial de 
mod: „Încă un tont“, zise drumețul în sine şi plecă. (I. Creangă). În aceste 
cazuri el este iribiodas prin prepoziţiile: despre, pentru, la, în, cu, de, de la. 


Adjectivul pronominal de întărire 


Adjectivul pronominal de întărire accentuează numele obiectului 
desemnat de substantivul sau de pronumele pe care acesta îl determină: Prefectul 
însuşi roşi încurcat neştiind ce să mai facă. (L. Rebreanu); Poate că jertfa vieţii 
lui m-a scutit pe mine însumi de marea călătorie... (V. Eftimiu). 


Adjectivul pronominal de întărire are următoarele forme: 


Masculin Feminin 
Persoana singular plural singular plural 
N.A. G.D. 
I însumi înşine însămi însemi însene 
H însuți înşivă însăți înseţi însevă 
III însuşi înşişi însăşi înseşi înseşi (însele) 


Intrebuinţarea adjectivelor pronominale de întărire 


În limba contemporană, aceste forme au numai valoare adjectivală, 
fiind folosite: 

a) pe lângă un pronume personal sau reflexiv: Eu însumi trebuie să fac 
aceasta. Este nemulțumit de sine însuşi; 

b) pe lângă un substantiv: Cel mai puțin nerăbdător era eroul însuşi. 
(V. Eftimiu) 

În îmbinare cu un pronume, adjectivul pronominal de întărire stă numai 
după acesta: Sfăruieşte-te cu cel mic şi cu cel mare şi pe urmă hotărăşte 
tu însuţi. (A. Pann). Folosit pe lângă un substantiv, adjectivul pronominal 
de întărire poate sta atât înaintea, cât şi după cuvântul determinat: Craiul 
însuşi a ridicat sabia cea mare. (M. Sadoveanu); Mare fu uimirea şi bucuria 
lui Făt-Frumos când găsi de partea cealaltă a podului pe însuşi tatăl său, 
împăratul. (V. Eftimiu). 

Adjectivul pronominal de întărire se acordă cu termenul regent în 
persoană, gen, număr şi caz: Dar când se uita în oglindă, rămânea el însuşi 
surprins de omul dinaintea sa. (G. Călinescu); Şi mi-s dragă mie însemi, pentru 
că-i sunt dragă lui. (M. Eminescu). 


Pronumele posesiv 


Pronumele posesiv înlocuieşte numele unui obiect sau numele unor 
obiecte care se află într-un raport de posesie unul față de altul. El poate fi 
întrebuințat: 

a) cu valoare relativă (când substituie numai numele posesorului); 

b) cu valoare absolută (când substituie atât numele obiectului posedat, 
cât şi numele posesorului). De exemplu: Caietul meu s-a găsit, iar al tău nu 
se vede nicăieri. meu — înlocuieşte numai numele posesorului (= care îmi 
aparține mie); al tău — înlocuieşte atât numele obiectului posedat, cât şi numele 
posesorului (= caietul care îți aparţine ţie). 


Pronumele posesiv are următoarele forme: 


Obiectul posedat 
Posesorul | Persoana un obiect posedat mai multe obiecte posedate 
masculin feminin masculin feminin 
(al) meu (a) mea (ai) mei (ale) mele 
isinin I (al) tău (a) ta (ai) tăi (ale) tale 
eii II (a) său (a) sa (ai) săi (ale) sale 
P M (al) lui (a) lui (ai) lui (ale) lui 
(al) ei (a) ei (ai) ei (ale) ei 
mamii I (al) nostru | (a) noastră (ai) noştri (ale) noastre 
osesori H (al) vostru | (a) voastră | (ai) voştri (ale) voastre 
P M (al) lor (a) lor (ai) lor (ale) lor 


La pers. 3 sg., alături de formele pronumelui posesiv (al său, a sa, 
ai săi, ale sale), se folosesc şi formele de genitiv singular ale pronumelui 
personal propriu-zis (al, a, ai, ale lui; al, a, ai, ale ei). Pentru pers. 3 pl., în 
locul pronumelui posesiv, care nu are forme proprii, se întrebuinţează forma de 
genitiv plural a pronumelui personal (al, a, ai, ale lor). 

Fiind folosit cu valoare absolută, pronumele posesiv este totdeauna 
precedat de articolul posesiv (al, a, ai, ale). 

Cu valoare relativă, funcţionând ca determinant al unui substantiv, 
pronumele posesiv poate apărea fie fără articolul posesiv (caietul meu), fie 
însoţit de acest articol (un caiet al meu, acest caiet al meu, caietul cel nou 
al meu). 

La feminin singular pronumele posesiv are două forme de caz: 

a) una pentru nominativ-acuzativ (mea, ta, sa, noastră, voastră): Teatrul 
nostru naţional şi literatura noastră dramatică au ajuns într-o stare proastă, 
domnule, foarte proastă... (|. L. Caragiale); 

b) alta pentru genitiv-dativ, omonimă cu forma de plural (mele, tale, sale, 
noastre, voastre): Nu-i neapărată nevoie ca băiatul să ştie cu de-amănuntul 
istoria mamei sale. (G. Călinescu): 


Singular Plural 
N.A. Sora mea surorile mele 
G.D. surorii mele surorilor mele 


Pronumele demonstrativ 


Pronumele demonstrativ indică un obiect arătând apropierea sau 
depărtarea lui faţă de vorbitor sau în raport cu timpul prezent (acesta, 
acela), identificându-l cu el însuşi (acelaşi) sau diferenţiindu-l de alte 
obiecte (celălalt). 


Formele pronumelui demonstrativ 


a) pronumele demonstrativ de apropiere: 


Masculin Feminin 
Cazul - i 
singular plural singular plural 
N.A. acest (a) aceşti (a) această (a) aceste (a) 
G.D. acestui (a) acestor (a) acestei (a) acestor (a) 
b) pronumele demonstrativ de depărtare: 
N.A. acel (a) acei (a) acealaceea acele (a) 
G.D. acelui (a) acelor (a) acelei (a) acelor (a) 
c) pronumele demonstrativ de identitate: 
N.A. acelaşi aceiaşi aceeaşi aceleaşi 
G.D. aceluiaşi aceloraşi aceleiaşi aceloraşi 
d) pronumele demonstrativ de diferenţiere: 
N.A. celălalt ceilalți cealaltă celelalte 
G.D. celuilalt celorlalți celeilalte celorlalte 


Întrebuinţarea pronumelor şi adjectivelor 
pronominale demonstrative 


Toate speciile de pronume demonstrativ se folosesc fie ca pronume (ţin 
locul unui nume): Celălalt a zăcut o bucată bună de vreme. (M. Sadoveanu), 
fie ca adjective pronominale (determină un nume): Oamenii de spirit ocolesc 
aceste dificultăţi. (G. Călinescu). 

Pronumele demonstrativ preia genul, numărul şi cazul substantivului 
înlocuit, iar adjectivul pronominal demonstrativ se acordă cu substantivul 
determinat. 

Forma pronumelui şi a adjectivului demonstrativ de apropiere şi de 
depărtare postpus este cea cu -a final: 

a) pronumele demonstrativ: Acesta este fratele meu. Aceasta este casa 
noastră. Care este locul meu: acesta sau acela? 

b) adjectivul pronominal demonstrativ: muntele acesta, casa aceasta; 
muntele acela, casa aceea. 

Forma adjectivului demonstrativ de apropiere şi de depărtare antepus 
este cea fără -a final: acest munte, această casă; acel munte, acea casă. 

Pronumele şi adjectivul pronominal demonstrativ de identitate au 
aceeaşi formă. Adjectivul pronominal de identitate se află totdeauna înaintea 


substantivului determinat: Ne-am întors pe acelaşi drum. Suntem de aceeaşi 
vârstă. Am sosit în seara aceleiaşi zile. 

Demonstrativul de diferenţiere se foloseşte la aceeaşi formă şi ca 
pronume, şi ca adjectiv pronominal fie antepus, fie postpus: celălalt stejar/ 
stejarul celălalt, cealaltă clădirelclădirea cealaltă. Celălalt era mai pregătit; fi 
vine rândul şi celuilalt. 


Pronumele interogativ 


Pronumele interogativ substituie, în propoziţii interogative parțiale, 
cuvântul aşteptat ca răspuns. Pronumele interogative sunt: cine?, ce?, care?, 
cât?, al câtelea? 

Formele pronumelor interogative: 

Pronumele interogative cine şi ce îşi schimbă forma numai după cazuri: 


N. cine ce 
G. al cui, a cui, ai cui, ale cui 

D. cui 

A. pe cine ce 


Pronumele interogativ care: 


Masculin Feminin 
Cazul - F 
singular plural singular plural 
N.A. care care care care 
G.D. cărui (a) căror (a) cărei (a) căror (a) 


Pronumele interogativ cât: 


N.A. cât câți câtă câte 


G.D. — câtor (a) — câtor (a) 


Pronumele interogativ al câtelea este variabil numai după genuri: 
masculin — al câtelea; feminin — a căta. Locuţiunea adjectivală interogativă ce 
fel de... ? este invariabilă: Ce fel de cărți sunt acestea? 


Întrebuinţarea pronumelor și adjectivelor 
pronominale interogative 


Pronumele cine se referă la persoane, uneori şi la fiinţe sau lucruri: Cine 
este el? Cine ţi-a spus? Ce se referă la lucruri sau noţiuni abstracte: Ce ai 
adus? Ce s-a întâmplat? Persoanele identificate cu ajutorul pronumelui cine 
şi obiectele identificate cu ajutorul pronumelui ce sunt total necunoscute 
vorbitorului. Cine a scris acest articol? Ce mi-ai adus? 


Cu pronumele care se întreabă şi despre ființe şi despre lucruri: 
Pe masă sunt două cărţi. Care (dintre ele) este cartea ta? Pronumele care este 
întrebuințat când persoanele sau obiectele despre care se întreabă sunt parţial 
cunoscute: Acolo erau doi băieţi. Care dintre ei este prietenul tău? 

Pronumele cât se referă la cantităţi, iar cu ajutorul pronumelui al cârelea 
se întreabă despre ordinea obiectelor la numărare: Câţi lipsesc? Al câtelea eşti 
pe listă? 

Cât priveşte valoarea cu care se întrebuinţează, pronumele interogative 
se împart în următoarele categorii: 

a) cuvinte folosite numai cu valoare pronominală: cine: Cine m-a căutat? 

b) cuvinte care pot avea atât valoare pronominală, cât şi valoare 
adjectivală: ce, care, cât şi al câtelea: Ce (carte) citeşti? Care (tablou) îţi 
place? Câţi (oaspeţi) au sosit? Al câtelea (tren) a trecut? 

c) cuvinte care au numai valoare adjectivală: locuţiunea ce fel de...: 
Ce fel de ciuperci sunt acestea? 


Pronumele relativ 


Pronumele relativ joacă un rol dublu: stabileşte raportul sintactic 
între o propoziţie subordonată şi regenta ei şi, în acelaşi timp, îndeplineşte 
funcţia unei părţi de propoziţie în subordonată: A fost odată un împărat 
bătrân!/, care avea o singură fată”. (V. Eftimiu). 

care — a) element de relaţie, introduce o subordonată atributivă (2); 
b) îndeplineşte funcţia sintactică de subiect în propoziţia subordonată, 
substituind cuvântul împăratul din propoziţia principală (1). 

Din punctul de vedere al formei, pronumele relative sunt de două feluri: 
a) pronume relative simple (sunt omonime cu cele interogative): cine, ce, care, 
cât, b) pronumele relativ compus cel ce. 

Formele pronumelor relative simple sunt identice cu cele ale pronumelor 
interogative omonime. 

Formele pronumelui relativ compus cel ce: 


Masculin Feminin 
Cazul - . 
singular plural singular plural 
N.A. cel ce cei ce ceea ce cele ce 
G.D. celui ce celor ce celei ce celor ce 


Pronumele relative se întrebuințează la diferite forme cazuale (numai 
cele variabile) sau însoțite de anumite prepoziții: 

Nu ştiu cine este acest om./ale cui sunt cărțile./cui să transmit scrisoarea. 
pe cine să întreb./despre cine s-a vorbit./la cine se gândeşte. 

Știu ce trebuie să fac./despre ce s-a discutat la şedinţă./cu ce a plecat el 
acasă./de ce a întârziat.Ipentru ce îi trebuie bani./la ce lucrezi acum. 


Pronumele nehotărât indică obiectul fără a transmite vreo informaţie 


Pronumele nehotărât 


precisă asupra lui. 


După structură, pronumele nehotărâte sunt de două feluri: a) pronume 


simple (unul, altul, atât, cutare) şi b) pronume compuse. 


Pronumele compuse 


fie- + pronume relativ simplu 

ori- + pronume relativ simplu 

ori- + -şi- + pronume relativ simplu 
oare- + pronume relativ simplu 
pronume relativ simplu + -va 

vre- + pronume relativ simplu 

alt- + pronume relativ compus 


fiecare, fiecine, fiece 


oricare, oricine, orice, oricât 
orişicare, orişicine, orişice 


oarecare 


careva, cineva, ceva, câtva 


vreunul, vreuna 


altcineva, altceva 


În funcţie de capacitatea lor de a-şi schimba forma după gen, număr şi 
caz, se disting următoarele tipuri de pronume nehotărâte: variabile şi invariabile. 
După numărul de forme pe care le pot avea pentru a exprima genul, 
numărul şi cazul, pronumele variabile se împart în următoarele clase: 
a) pronume nehotărâte cu 8 forme: 


Masculin Feminin 

Cazul 

singular plural singular plural 
N.A. un/unul unii o/una unele 
G.D. unui(a) unor(a) unei(a) unor(a) 
N.A. vreun/vreunul| vreunii vreo/vreuna vreunele 
G.D. vreunui(a) vreunora(a) vreunei(a) vreunor(a) 
N.A. alt/altul alți(i) altă/alta alte/altele 
G.D. altui(a) altor(a) altei(a) altor(a) 

b) pronume nehotărâte cu 6 forme: 

N.A. atât(a) atâția) atâta atâtea 
G.D. — atâtor(a) — atâtor(a) 
N.A. câtva câțiva câtăva câteva 
G.D. T câtorva = câtorva 
N.A. oricât oricâți oricâtă oricâte 
G.D. — oricător(a) — oricâtor(a) 


c) pronume nehotărâte cu 5 forme: 


N.A. cutare 

G.D. cutărui(a) cutăror(a) cutărei(a) cutăror(a) 
N.A. oricare 

G.D. oricărui(a) oricăror(a) | oricărei(a) oricăror(a) 
N.A. orişicare 

G.D. orişicărui(a) orişicăror(a) | orişicărei(a) orişicăror(a) 


d) pronume nehotărâte cu 3 forme: 


N.A. fiecare 


aD | paa || fete | 


e) pronume nehotărâte cu 2 forme: 


N.A. cineva orişicine altcineva fiecine oricine 
G.D. cuiva orişicui altcuiva fiecui oricui 


Pronumele nehotărâte invariabile sunt: careva, ceva, altceva, oarecare, 
orice, orişice, fiece. 

Întrebuinţarea pronumelor şi adjectivelor pronominale nehotărâte 

Pronumele nehotărâte se pot întrebuința atât cu valoare substantivală, 
ţinând locul unui nume, cât şi cu valoare adjectivală când determină un nume. 
Din punctul de vedere al utilizării lor, pronumele nehotărâte pot fi repartizate 
în următoarele clase: 

a) Forme utilizate cu valoare exclusiv pronominală: careva, cineva, 
fiecine, oricine, orişicine, altcineva, altceva; 

b) Forme utilizate atât cu valoare pronominală, cât şi cu valoare 
adjectivală: unul, altul, vreunul, atât, câtva, ceva, fiecare, cutare, oricare, 
orişicare, orice, orişice, oricât, 

c) Forme utilizate cu valoare exclusiv adjectivală: fiece, oarecare. 

În propoziţie, pronumele nehotărâte variabile preiau genul, numărul şi 
cazul substantivului înlocuit: Acolo erau doi oameni. Unul îmi părea cunoscut. 
Adjectivele pronominale nehotărâte sunt antepuse substantivului determinat 
acordându-se cu acesta în gen, număr şi caz: Au mai trecut şi alte zile. 

Unele pronume nehotărâte (oricine, oricare, orice, oricât) îndeplinesc şi 
funcţia de element de relaţie, introducând în cadrul frazei propoziţii subordonate: 
Nu vrea să plece,!/ orice i-aş făgădui.”/ (T. Arghezi) 


Pronumele negativ 


Pronumele negativ exprimă inexistenţa obiectului. După structură, 
pronumele negative sunt de două feluri: simple (nimeni, nimic) şi compuse 
(niciunul, niciuna). 


Pronumele nimic este invariabil. Nimeni are flexiune numai după caz: 
N.A. nimeni; G.D. nimănui. 

Niciunul este variabil după gen, număr şi caz, având forme specifice când 
apare ca adjectiv, rezultate din căderea elementelor finale -u/, -a. 

Pronumele negativ niciunul: 


Masculin Feminin 
Cazul - , 
singular plural singular plural 
N.A. niciunul niciunii niciuna niciunele 
G.D. niciunuia niciunora niciuneia niciunora 


Adjectivul pronominal negativ niciun: 


N.A. | niciun (băiat) niciunii (băieţi) | nicio (fată) niciunele (fete) 
G.D. | niciunui (băiat) | niciunor (băieți) | niciunei (fete) niciunor (fete) 


Întrebuinţarea pronumelor şi adjectivelor pronominale negative 

Nimeni se foloseşte cu referire la persoane, iar nimic, cu referire la 
lucruri. Nimeni şi nimic pot apărea numai ca pronume: Acolo nu era nimeni. 
El nu ştie nimic. 

Niciunul se întrebuinţează şi cu valoare pronominală, şi cu valoare 
adjectivală. Ca adjectiv este totdeauna aşezat înaintea substantivului 
determinat având forme diferite de ale pronumelui negativ (fără -ul şi -a 
final): Niciunul nu scrie. Niciuna nu este bună. Niciun elev nu scrie. Nicio 
soluţie nu este bună. 


NUMERALUL 


Numeralul este partea de vorbire care exprimă, sub diferite aspecte, 
noţiunea de număr definit: un număr abstract (cinci), caracteristica numerică 
a obiectelor (cinci elevi) sau ordinea numerică a obiectelor (al cincilea). 

Specific pentru clasa numeralului este organizarea subspeciilor în serii 
numerice care încep, de obicei, de la unitate şi care teoretic sunt infinite. 
În cadrul clasei numeralului există un anumit număr de elemente care servesc 
pentru formarea, după anumite modele, a celorlalte numerale din cadrul 
subspeciilor respective. Inventarul acestor elemente este practic închis. 
Pe de altă parte, toate subspeciile de numerale se constituie pe baza numeralelor 
cardinale propriu-zise. 

Din punctul de vedere al flexiunii, numeralul este o parte de vorbire, 
în general, flexibilă. Categoriile specifice numeralului sunt aceleaşi ca şi la 
substantiv şi adjectiv: genul, numărul şi cazul. Dintre părţile de vorbire care 
se declină, numeralul are însă cea mai redusă flexiune. Numeralele care îşi 
schimbă forma în raport cu aceste categorii este destul de mic. Astfel, după 
număr se schimbă doar câteva numerale: zece/zeci, sută/sute, mie/mii, primul/ 
primii, în raport cu genul sunt variabile numeralele cardinale propriu-zise 
corespunzătoare lui 1 şi 2 şi cele compuse cu aceste numerale (unu/una, doi/ 
două, treizeci şi doi/treizeci şi două), inclusiv numeralele colective (amândoi/ 
amândouă) şi cele distributive (câte doi/câte două), precum şi numeralele 
ordinale propriu-zise (al treilea/a treia). Cazul este caracteristic numeralelor 
care se folosesc cu valoare substantivală (numeralele cardinale propriu-zise, 
fracţionare, colective) şi adjectivală (numeralele multiplicative, ordinale 
propriu-zise). 

Şi din punct de vedere sintactic, numeralul este o clasă eterogenă. În 
propoziţie, un numeral se poate întrebuința: cu valoare adjectivală când 
însoţeşte un substantiv (zece zile, a treia casă); cu valoare substantivală când se 
foloseşte singur (Doi ori doi fac patru.), cu valoare adverbială când determină 
un verb (L-am întâlnit de două ori.). 

După sensul lor general şi după structură, numeralele se împart în 
două clase mari: a) numerale cardinale (care exprimă un număr sau simpla 
determinare numerică a obiectelor); b) numerale ordinale (care arată ordinea 
numerică a obiectelor). 

Cele două specii de numerale se recunosc cu ajutorul întrebărilor câți? 
câte? (numeralele cardinale) şi al câtelea? a câta? (cele ordinale). În funcţie 
de alte indicaţii cantitative speciale, în cadrul acestor clase mari de numeral se 
disting mai multe subspecii. Există următoarele specii de numerale cardinale: 
numeralele cardinale propriu-zise (doi, trei, cinci); numeralele fracţionare 
(o doime, trei pătrimi), numeralele colective (amândoi, tustrei, tusşase); 


numeralele distributive (câte doi, câte trei, câte cinci), numeralele multiplicative 
(îndoit, întreit, însutit), numeralele adverbiale (de două ori, de trei ori, de o sută 
de ori). Între numeralele ordinale se disting două subspecii: numeralele ordinale 
propriu-zise (primul, al doilea, al zecelea), numeralele ordinale adverbiale 
(a doua oară, a treia oară). 


Numeralul cardinal propriu-zis 


Numeralul cardinal propriu-zis exprimă numere întregi. El răspunde 
la întrebările câți?, câte? 

După structură, numeralele cardinale propriu-zise se împart în 
două clase: 

a) numerale simple: unu, una, doi, două, trei, patru, cinci, şase, şapte, 
opt, nouă, zece, zeci, sută, sute, mie, mii, milion, milioane, miliard, miliarde, 
bilion, bilioane, trilion, trilioane, zero, zerouri; 

b) numerale compuse după cum urmează: numeralele de la 11 la 19 
cu structura: unitate + prepoziţia spre + zece (unsprezece, doisprezece, 
treisprezece, paisprezece, cincisprezece, şaisprezece, şaptesprezece, 
optsprezece, nouăsprezece), numeralele pentru zeci cu structura: unitate 
+ zeci (douăzeci, treizeci, patruzeci, cincizeci, şaizeci, şaptezeci, optzeci, 
nouăzeci), numeralele de la 21 la 99 cu structura: numărul zecilor + şi 
+ unitate (douăzeci şi unu, douăzeci şi doi, douăzeci şi trei, treizeci şi 
patru, treizeci şi cinci, treizeci şi şase, patruzeci şi trei, patruzeci şi şapte, 
patruzeci şi opt, nouăzeci şi şapte, nouăzeci şi opt, nouăzeci şi nouă); 
numeralele pentru sute, mii, milioane cu structura: unitate + sută/sute; 
unitate + mie/mii; unitate + milion/milioane (o sută, două sute, trei sute, 
şapte sute, opt sute, nouă sute, o mie, două mii, trei mii, un milion, două 
milioane, trei milioane); numeralele de la 101 la 999 cu structura: numărul 
sutelor (+ numărul zecilor) + unităţi (o sută unu, o sută una, o sută doi, 
o sută două, două sute cinci, patru sute cincizeci, şapte sute patruzeci 
şi nouă, opt sute treizeci şi doi, nouă sute nouăzeci şi nouă), numeralele 
pentru zecile şi sutele de mii şi milioane cu structura: numărul zecilor, 
sutelor (+ de) + mii/milioane (zece mii, unsprezece mii, două zeci şi cinci 
de mii, trei sute de mii, zece milioane, douăzeci şi cinci de milioane, o sută 
de milioane, două sute de milioane). 

Numeralul cardinal propriu-zis se caracterizează prin categoriile de gen, 
număr şi caz. El are însă o flexiune destul de redusă în raport cu celelalte părţi 
de vorbire care se declină. 

Numeralul unu este variabil după gen şi caz: 

— numeralul cu valoare substantivală: masculin N.A. unu(/), G.D. unuia; 
feminin N.A. una, G.D. uneia; 

— numeralul cu valoare adjectivală: masculin N.A. un (băiat), G.D. unui 
(băiat), feminin N.A. o (fată), G.D. unei (fete). 


Forma numeralului unu cu -/ final se întâlneşte doar în expresiile: 
unul singur, de unul singur, până la unul, toți până la unul, (tot) unul şi 
unul, unul câte unul. 

Formele numeralului un cu valoare adjectivală coincid cu cele ale 
articolului substantival nehotărât. Cele două serii de forme se deosebesc doar 
în funcţie de context. Valoarea de numeral a acestor forme este scoasă în relief 
când sunt corelate cu alte numerale: Are un băiat şi două fete. Mi-a adus 
o carte, nu două. 

Numeralul doi este variabil numai după gen: doi m. — două f. Aceste 
forme se întâlnesc şi în componenţa numeralelor compuse: doisprezece — 
douăsprezece; douăzeci şi doi — douăzeci şi două. Numeralele zero, zece, sută, 
mie, milion, miliard, bilion, trilion au o fiexiune substantivală. Ele se declină 
cu ajutorul articolului substantival hotărât şi nehotărât. Numeralele zece, sută, 
mie se comportă ca substantive feminine, iar numeralele zero, milion, miliard, 
bilion, trilion se declină ca şi substantivele neutre. lată câteva modele de 
declinare a numeralelor: 


Declinarea 
Genul | Cazul cu articol nehotărât cu articol hotărât 
singular plural singular plural 
f. N.A. | omie nişte mii mia miile 
G.D. unei mii unor mii miei miilor 
N.A un milion nişte milioane | milionul milioanele 
n. G.D unui milion unor milioane | milionului milioanelor 


Celelalte numerale cardinale propriu-zise sunt invariabile. 


Exprimarea raporturilor cazuale 


Eterogenitatea clasei se manifestă şi în planul exprimării categoriilor 
gramaticale. Astfel, cât priveşte marcarea raporturilor cazuale, trebuie menționat 
că există trei modalități de exprimare: 

a) cu ajutorul formelor cazuale la numeralele variabile după caz 
(adică prin desinență sau prin articolul hotărât): unu, zece, sută, mie, milion, 
primul etc.; 

b) cu ajutorul formelor cazuale ale articolului adjectival care însoţeşte 
numeralul: N.A. cei doisprezece elevi; G.D. celor doisprezece elevi.; 

c) cu ajutorul unor construcții analitice alcătuite cu prepoziția a pentru 
cazul genitiv şi cu prepoziția /a pentru cazul dativ: G.: Cărțile a trei elevi sunt 
pe masă. D.: S-au înmânat cadouri la trei elevi. 


Intrebuinţarea numeralelor cardinale 


În propoziţie, numeralele cardinale pot fi folosite: 

— cu valoare substantivală: Mai bine o pasăre în mână decât zece pe 
gard. (Folclor); 

— cu valoare adjectivală: Anul se compune din patru anotimpuri sau 
douăsprezece luni. Numeralele cardinale propriu-zise cu valoare adjectivală 
se folosesc de obicei înaintea substantivului (trei flori). Construcţiile 
cu numeralele cardinale propriu-zise folosite cu valoare adjectivală au 
următoarea structură: 

a) numeralele de la 1 la 19 (şi cele compuse care se termină în numeralele 
de la 1 la 19) sunt alăturate direct substantivului. În acest caz, construcţiile cu 
numeral au următoarea structură: numeral + substantiv (două cărți, unsprezece 
cărți, o sută zece cărți etc.); 

b) numeralele de la 20 în sus (cu excepţia celor compuse care se termină 
în numeralele de la 1 la 19) se leagă de substantiv cu ajutorul prepoziţiei de. 
Structura unor asemenea construcţii este următoarea: numeral + de + substantiv 
(douăzeci de cărți, o sută cincizeci de cărți etc.). 


Numeralul fracţionar 


Numeralul fracţionar exprimă o parte dintr-un întreg: Pădurile ocupă 
o treime din regiune. Numeralele fracţionare au următoarea structură: 

— numeral cardinal + numeral cardinal + -ime/-imi: 1/2 — o doime, 
1/3 — o treime, 3/4 — trei pătrimi, 2/3 — două treimi, 2/5 — două cincimi; 

— numeral cardinal + pe sau supra + numeral cardinal: 2/3 — doi pe trei, 
3/5 — trei pe cinci, 5/6 — cinci pe şase, 2/3 — doi supra trei, 3/5 — trei supra cinci, 
5/6 — cinci supra şase; 

— numeral cardinal + numeral ordinal: 3/4 — trei a patra, 5/8 — cinci 
a opta, 3/7 — trei a şaptea; 

— numeral ordinal + substantivul parte: a treia parte, a cincea parte, 
a zecea parte. Pentru 1/2 şi 1/4 se folosesc de asemenea substantivele jumătate 
Şi, respectiv, sfert. 

Numeralele fracţionare se leagă de substantiv cu ajutorul prepoziţiilor 
din şi dintre: Munţii ocupă o treime din teritoriul țării., Două treimi dintre elevi 
vor merge în excursie. 


Numeralul colectiv 
Numeralul colectiv exprimă ideea de grupare a obiectelor în 


ansambluri determinate numeric. Ele arată deci din câte obiecte este 
formată o colectivitate. 


Numeralele colective au următoarea structură: 

— pentru un colectiv de 2 persoane: amândoi, ambii; 

— pentru colective de la 3 până la 10 există următoarele variante: 
tus- + numeral cardinal propriu-zis (fustrei, tuspatru, tuscinci, tusşase, tusopt...); 
câteşi- + numeral cardinal propriu-zis (căteşitrei, căteşipatru, căteşicinci...); 

— pentru colective de la 3 în sus: toți + numeral cardinal propriu-zis (toți 
trei, toţi cinci, toți zece, toți o sută...). 

Numeralele amândoi şi ambii îşi schimbă forma după gen şi caz: 
masculin N.A. amândoi, G.D. amânduror(a); feminin N.A. amândouă, G.D. 
amânduror(a);, masculin N.A. ambii, G.D. ambele; feminin N.A. ambele, G.D. 
ambelor. Numeralele tustrei şi câteşitrei sunt variabile după gen: masculin 
tustrei (băieţii), feminin tustrele (fetele), masculin câteşitrei (băieţii), feminin 
câteşitrele (fetele). Celelalte numerale cardinale sunt invariabile. 

În propoziţie, numeralele colective se folosesc: 

— cu valoare substantivală, îndeplinind funcţiile sintactice specifice 
substantivului: Şi pornesc iară toţi trei. (|. L. Caragiale); 

— cu valoare adjectivală când apar ca determinaţi ai unui substantiv: 
Craiul, primind cartea, îndată chemă tustrei feciorii înaintea sa. 
(I. Creangă). 


Numeralul distributiv 


Numeralul distributiv exprimă repartizarea obiectelor în grupuri egale. 
Numeralele distributive au următoarea structură: câte + numeral cardinal 
propriu-zis: câte unul, câte doi, câte trei, câte patru etc. 

Numeralele distributive formate cu unu şi doi au forme distincte de gen: 
câte unul — câte una, câte doi — câte două. Celelalte numerale colective sunt 
invariabile. Uneori, pentru exprimarea sensului distributiv se repetă numeralul 
la începutul întregii construcţii, care capătă structura: numeral + câte + numeral: 
unul câte unul, doi câte doi, cinci câte cinci etc. 


Numeralul multiplicativ 


Numeralul multiplicativ arată în ce proporţie creşte o cantitate. 
Numeralele multiplicative se formează de la numeralele cardinale de la 2 la 
8 şi de la numeralele 10, 100, 1000. Ele au următoarea structură: în- (îm-) + 
numeralul cardinal propriu-zis + -it: îndoit, întreit, împătrit, încincit, înşesit, 
înşeptit, înoptit, înzecit, însutit, înmiit. Numeralele îndoit, întreit, împătrit, 
încincit au sinonime neologice: dublu, triplu, cvadruplu, cvintuplu. 

Numeralul multiplicativ se întrebuinţează, în propoziţie, a) cu valoare 
adjectivală sau b) cu valoare adverbială. Folosit cu valoare adjectivală, 
numeralul multiplicativ este variabil acordându-se cu substantivul determinat 


în gen, număr şi caz. După flexiune se aseamănă cu un adjectiv cu 4 terminaţii 
de tipul bun, -ă, -i, -e: muncă înzecită, pierderi însutite. Când apare cu valoare 
adverbială, numeralul multiplicativ este invariabil: A muncit înzecit. 


Numeralul adverbial 


Numeral adverbial arată de câte ori se repetă o acţiune sau de câte ori 
intensitatea unei însuşiri este superioară sau inferioară faţă de intensitatea 
aceleiaşi însuşiri la un alt obiect: I-am spus de o mie de ori. Costumul acesta 
este de două ori mai scump decât celălalt. 

Numeralele adverbiale au următoarea structură: 

— pentru 1 numeralul adverbial corespunzător este o dată; 

— de la 2 în sus: de + numeral cardinal propriu-zis (+ de) + ori: de două 
ori, de trei ori, de zece ori, de douăzeci de ori, de o sută de ori, de o mie de ori. 

Numeralul adverbial este invariabil şi se foloseşte — după cum arată şi 
denumirea — cu valoare adverbială, determinând un verb, un adjectiv sau un 
adverb: De şapte ori măsoară şi o dată taie. (Folclor). 


Numeralele ordinale 


Numerale ordinale exprimă ordinea sau locul pe care îl ocupă 
obiectele într-un grup sau acţiunile într-o serie, într-o înşiruire. Se disting 
două specii de numerale ordinale: a) numeralul ordinal propriu-zis şi 
b) numeralul ordinal adverbial. 


Numeralul ordinal propriu-zis 


Numeralul ordinal propriu-zis exprimă ordinea numerică a obiectelor. 
Răspunde la întrebările: al câtelea? a câta? 

Numeralele ordinale propriu-zise au următoarea structură: 

— pentru 1 se folosesc următoarele numerale ordinale: întâi(ul), (cel) 
dintâi, prim(ul); 

— de la 2 în sus: masculin: al + numeral cardinal + -le- + -a; feminin: 
a + numeral cardinal + -a: al doilea, a doua, al treilea, a treia, al patrulea, 
a patra, al cincilea, a cincea, al şaselea, a şasea, al şaptelea, a şaptea, al 
optulea, a opta, al nouălea, a noua, al zecelea, a zecea, al unsprezecelea, 
a unsprezecea, al doisprezecelea, a douăsprezecea, al douăzecilea, 
a douăzecea, al douăzeci şi unulea, a douăzeci şi una, al treizecilea, a treizecea, 
al patruzecilea, a patruzecea, al o sutălea, a (0) suta, al o sută unulea, 
a o sută una, al două sutelea, a două suta, al trei sutelea, a trei suta, al o miilea, 


a (0) mia, al două miilea, a două mia, al cincizeci miilea, a cincizeci mia, 
al (un) milionulea, a milioana, al două milioanelea, a două milioana. 

La numeralele ordinale de genul masculin formate de la numeralele 
cardinale opt, milion, miliard formantul -lea se uneşte cu ajutorul vocalei 
de legătură -u-: al optulea, al un milionulea, al miliardulea. La numeralele 
ordinale de genul feminin formate de la numeralele cardinale doud, patru, 
mie, milion elementul final -a substituie vocala finală: a doua, a patra, 
a suta, a mia. La numeralele ordinale formate de la cardinalele compuse 
formanțţii -lea şi -a se adaugă numai la ultimul numeral: al douăzeci şi 
cincilea, al o sută douăzecilea. 

Spre deosebire de numeralele cardinale compuse care includ în 
structura lor prepoziţia de, numeralele ordinale nu păstrează această 
prepoziţie înaintea ultimului numeral component: douăzeci de mii — al 
douăzeci miilea, douăzeci de milioane — al douăzeci milionulea. 


Formele și întrebuinţarea numeralelor 
ordinale propriu-zise 


Numeralul întăi: 

— folosit cu valoare adjectivală în postpunere, poate apărea, conform 
DOOM?, atât articulat, cât şi nearticulat: locul întâi, clasa întâi/întâia, calitatea 
întâi întâia, pagina întâilîntâia,; 

— folosit cu valoare substantivală (Întâiul a ajuns de mult.) sau cu valoare 
adjectivală în antepunere (întâiul cuvânt, întâia floare) este articulat enclitic 
având forme diferite de gen, număr şi caz: m. sg. N.A. întâiul, G.D. întâiului, 
pl. N.A. întâii, G.D. întâilor, f. sg. N.A. întâia, G.D. pl. întâii, N.A. întâile, 
G.D. întâilor. 

Numeralul prim(ul): 

— fiind nearticulat enclitic şi având valoare adjectivală, de cele mai multe 
ori în antepunere, are formele: prim, -ă, -i, -e: (un prim succes, o primă ştire); 

— fiind articulat enclitic şi având valoare substantivală (Primul a sosit 
de mult.) sau cu valoare adjectivală în antepunere (primul zbor, primele 
rezultate), este variabil după gen, număr şi caz: m. sg. N.A. primul, G.D. 
primului, pl. N.A. primii, G.D. primilor; f. sg. N.A. prima, G.D. primei, 
pl. N.A. primele, G.D. primelor. 

Numeralele ordinale de la 2 înainte: 

— când sunt folosite fără articolul adjectival, cunosc numai opoziția de 
gen: al doilea m. — a doua f.; al treilea m. — a treia f.; 

— când sunt precedate de articolul adjectival (cel, cea, cei, cele) cu 
prepoziţia de, exprimă genul, numărul şi cazul prin formele acestui articol: 
masculin N.A. cel de-al treilea, G.D. celui de-al treilea; feminin N.A. cea de-a 
treia, G.D. celei de-a treia. La feminin plural se foloseşte forma de masculin 
a numeralului ordinal: cele de-al patrulea, cele de-al cincilea. 


În limba română contemporană există tendinţa de a înlocui numeralele 
ordinale prin numeralele cardinale: etajul trei în loc de etajul al treilea; secolul 
douăzeci şi unu în loc de secolul al douăzeci şi unulea. Folosirea numeralelor 
cardinale în locul celor ordinale este recomandabilă în cazul numeralelor mari: 
Vezi la pagina cinci sute şaptezeci. 


Numeralul ordinal adverbial 


Numeralul ordinal adverbial arată a câta oară se înfăptuieşte o acțiune: 
Lelia reveni a doua oară, ca o furtună, cu dublura ei de ochelari roşii. 
(N. Breban). 

Structura numeralului ordinal adverbial: 

— numeral ordinal propriu-zis + oară (sau mai rar dată): întâia 
oară, întâia dată, prima oară, prima dată, a doua oară, a doua dată, 
a treia oară, a treia dată, 

— în + numeral ordinal propriu-zis + rând: în primul rând, în al doilea 
rând, în al treilea rând. 

Numeralul ordinal adverbial este invariabil şi apare mai ales cu valoare 
adverbială pe lângă un verb. 


VERBUL 


Verbul este partea de vorbire care exprimă acţiuni (a săpa), stări (a dormi), 
deveniri (a slăbi), relaţii (a colabora), prezentate ca procese ce se desfăşoară în 
timp. Unităţile lexicale făcând parte din clasa verbului se identifică cu ajutorul 
întrebării ce face? 

Verbul este o parte de vorbire flexibilă, caracterizată prin flexiune 
analitică şi sintetică. Forma-tip a verbului este infinitivul prezent: a căuta, 
a avea, a merge, a iubi, a uri etc. 

Sistemul gramatical al verbului include două tipuri de forme: 
a) forme predicative (modurile personale) şi b) forme nepredicative (modurile 
nepersonale). Totalitatea formelor predicative constituie conjugarea verbului. 
Prin opoziţia acestor forme se exprimă următoarele categorii gramaticale: 
diateza, modul, timpul, persoana, numărul şi genul. Dintre acestea, doar primele 
trei sunt categorii specifice verbului, celelalte sunt împrumutate de la substantiv 
şi de la pronume datorită acordului. Formele nepredicative ale verbului sunt: 
infinitivul, participiul, gerunziul şi supinul. Ele se caracterizează prin trăsături 
mixte: verbale şi substantivale (infinitivul şi supinul), verbale şi adjectivale 
(participiul şi supinul), verbale şi adverbiale (gerunziul). 

Formele predicative ale verbului funcționează totdeauna în calitate 
de predicat. Un verb la o formă predicativă constituie centrul structural al 
propoziției, în raport cu care se stabilesc funcţiile sintactice ale părţilor de 
propoziţie din structura ei (inclusiv funcția de subiect). 

Formele nepredicative joacă un rol dublu: pot intră în componenţa 
formelor verbale compuse (infinitivul, participiul, supinul) şi se întrebuinţează 
ca părți de propoziţie îndeplinind funcțiile sintactice ale substantivului, 
adjectivului sau ale adverbului. 


Clasificarea verbelor 


Verbele pot fi clasificate în funcţie de următoarele criterii: 

— după semnificaţie (în clase lexico-semantice); 

— după trăsăturile lor sintagmatice, adică în funcţie de capacitatea lor de 
a se combina cu anumiţi determinanţi (în clase sintagmatice); 

— după rolul lor în propoziţie (în clase funcţional-semantice); 

— după particularităţile de formă pe care le prezintă la conjugare 
(în clase flexionare). 


Clasificarea lexico-semantică a verbelor 


Criteriile în funcţie de care pot fi clasificate verbele sunt: forma procesului 
desemnat de verb şi valorile lor aspectuale. După primul criteriu, verbele se 
clasifică în următoarele clase lexico-semantice: 

— verbele de acţiune; exprimă o acţiune dinamică, îndreptată către un 
anumit scop: a ajuta, a călători, a căuta, a citi, a cobori, a desena, a construi, 
a fabrica, a instala, a întrece, a lucra, a merge, a pleca, a produce, a săpa, 
a scrie, a sculpta, a sparge, a urca, a veni etc. 

— verbele de stare; exprimă starea sau modul de a se manifesta al 
subiectului: a se afla, a boli, a clocoti, a dormi, a fi, a flămânzi, a hiberna, 
a lenevi, a se mira, a moţăi, a se neliniști, a se odihni, a mocni, a se plictisi, 
a se recrea, a se relaxa, a se repauza, a sclipi, a sta, a stagna, a străluci, 
a suferi, a şedea, a trândăvi, a tremura, a se veseli etc. 

— verbele de devenire; exprimă procese care au loc sub influenţa unor 
factori interni sau externi, indicând modificarea stării subiectului: a se cuminţi, 
a încremeni, a îngălbeni, a se îngrăşa, a înlemni, a se înnora, a se însenina, 
a se întrista, a înverzi, a se ofili, a se posomori, a slăbi etc. 

— verbele de relaţie; exprimă relaţia dintre două obiecte, fenomene sau 
evenimente: a aparţine, a avea, a conlucra, a conţine, a colabora, a compara, 
a costa, a cuprinde, a depăşi, a depinde, a deține, a domina, a se egala, 
a include, a îngloba, a se învecina, a poseda, a respecta, a stăpâni etc. 

După cel de al doilea criteriu, şi anume din punctul de vedere al duratei 
acţiunii şi al gradului ei de realizare, se disting verbe imperfective (durative), 
perfective (momentane) şi iterative. Verbele imperfective exprimă o acţiune sau 
o stare fără o limitare în timp: a arde, a aştepta, a călători, a căuta, a creşte, 
a dormi, a dura, a exista, a iubi, a învăţa, a locui, a lupta, a munci, a petrece, 
a răbda, a trăi, a umbla, a veghea, a zăcea etc. Verbele perfective exprimă 
o acţiune limitată în timp: a adormi, a ajunge, a apărea, a se aprinde, a ațipi, 
a cădea, a da, a deschide, a găsi, a izbucni, a închide, a lua, a muri, a se 
naşte, a pleca, a prinde, a tresări, a se trezi, a veni etc. Verbele iterative 
exprimă acţiuni care se repetă la anumite intervale de timp: a clipi, a sălta, 
a tremura etc. 


Clasificarea sintagmatică a verbelor 


După capacitatea verbului de a se combina cu doi dintre determinanții săi 
de bază — subiectul şi obiectul — şi, în special, în funcţie de orientarea acţiunii pe 
axa subiect — obiect, se disting următoarele trei clase de verbe: 

1) verbele tranzitive (denumesc acţiuni, procese care implică un subiect 
şi un obiect). Acestea, la rândul lor, sunt de mai multe tipuri; ele se împart în 
următoarele subclase: 


a) verbe tranzitive-directe; exprimă acţiuni care au ca punct de pornire 
participantul care inițiază şi realizează acțiunea, iar ca punct de sosire 
un participant pasiv, care, într-un fel sau altul, suferă efectele procesului. 
În propoziţie aceste verbe pot primi un complement direct: a săpa (un şanţ), 
a tăia (un copac), a conduce (0 mașină), a stinge (lumina), a scrie (versuri); 

b) verbe tranzitive-reflexive; denumesc acțiuni care se răsfrâng asupra 
subiectului însuşi. Ele conţin în structura lor formele neaccentuate ale 
pronumelor reflexive. În propoziţie, valoarea reflexivă poate fi reliefată cu 
ajutorul formelor accentuate ale pronumelor reflexive: a se îmbrăca (pe sine), 
a se pieptăna (pe sine), a se cunoaşte (pe sine), a se lăuda (pe sine); 

c) verbe tranzitive-reciproce; denumesc acţiuni care se desfăşoară între 
două sau mai multe subiecte, care acţionează unul asupra celuilalt. Şi verbele 
tranzitive-reciproce sunt verbe pronominale: ele se conjugă cu ajutorul formelor 
neaccentuate ale pronumelor reflexive, dar, spre deosebire de verbele tranzitive- 
reflexive, valoarea de reciprocitate poate fi întărită cu ajutorul locuţiunii 
pronominale unul pe altul sau cu ajutorul adverbului reciproc: a se ajuta (unul 
pe altul sau reciproc), a se respecta (unul pe altul), a se învinui (unul pe altul), 
a se căuta (unul pe altul); 

2) verbe intranzitive; denumesc acţiuni ale unui subiect care nu 
se extind asupra unui obiect oarecare. Verbele din această clasă pot fi atât 
nepronominale (fără se), cât şi pronominale (cu se). Ele însă nu se combină 
cu un complement direct şi nici nu pot fi însoţite de formele neaccentuate 
ale pronumelor reflexive (pe sine) şi nici de locuţiunea pronominală unul pe 
altul: a alerga, a merge, a trăi, a se duce, a se apropia, a se îmbolnăvi. 

3) verbe impersonale; semnifică acţiuni care nu pot fi atribuite unui 
subiect, ele desfășurându-se parcă de la sine. În propoziţie aceste verbe nu pot 
avea subiect şi se folosesc numai la pers. 3 sg.: a ploua, a tuna, a fulgera, a se 
desprimăvăra, a se lumina, a se întuneca. 


Clasificarea funcţional-semantică a verbelor 


După specificul lor semantico-funcţional (după rolul lor în propoziţie), 
verbe se împart în următoarele subclase: 

1) Verbe predicative. Aceste verbe au un sens lexical deplin şi pot 
constitui singure predicatul unei propoziţii. Clasa dată include majoritatea 
absolută a verbelor: a cânta, a marca, a bea, a merge, a iubi, a cobori etc.; 

2) Verbe nepredicative. Aceste verbe nu au sens lexical de sine stătător. 
Ele sunt nişte instrumente cu rol morfologic sau sintactic. După rolul îndeplinit, 
ele sunt de trei feluri: 

a) Verbe auxiliare (servesc la alcătuirea formelor verbale compuse; există 
trei verbe auxiliare: a fi, a avea, a vrea); 

b) Verbe copulative (intră în componenţa predicatului nominal legând 
numele predicativ de subiectul propoziției; verbele copulative sunt: a fi, 
a deveni, a însemna, a se face, a ajunge, a rămâne etc.); 


c) Verbe semiauxiliare (intră în componenţa unui predicat verbal compus). 
După conţinutul lor, ele sunt de două feluri: semiauxiliare de modalitate şi de 
aspectualitate. 

Semiauxiliarele de modalitate prezintă acţiunea de bază ca fiind posibilă, 
necesară, dorită, iminentă. În această categorie intră următoarele verbe: 
a putea, a trebui, a avea, a vrea, a-i veni, a fi etc.: Putem veni mâine. Trebuie să 
ne grăbim. Avem de făcut multe lucruri. Era să cad. 

Semiauxiliarele aspectuale exprimă începutul, continuarea sau 
sfârşitul acţiunii denumite de verbul de bază: a începe, a se apuca, 
a prinde, a (se) porni, a se pune, a continua, a înceta, a sfârşi, a termina etc.: 
A început să plângă. S-a apucat de învăţat. Continuă să doarmă. A terminat 
de controlat lucrările. 


Clasificarea flexionară a verbelor 


Clasificarea verbelor după sufixul de infinitiv prezent. După acest 
criteriu, verbele se clasifică în patru clase flexionare, numite tradiţional 
conjugări. Conjugările sunt clase de verbe la care formele flexionare sunt 
alcătuite după acelaşi model. Aceasta înseamnă că verbele din fiecare subclasă 
îşi alcătuiesc formele gramaticale cu ajutorul aceloraşi sufixe şi desinenţe. 

La clasificarea verbelor în conjugări se ţine cont de sufixul infinitivului 
care este: -a (la conj. I), -ea (la conj. II), -e (la conj. III), -i, - (la conj. IV). 
Verbele de conjugarea I şi a IV-a se împart, la rândul lor, în câte două subclase 
după cum se conjugă la indicativ prezent cu sau fără sufixele -ez (conj. I), -esc, 
-ăsc (conj. IV) 


Sufixul 
, Sufixul S Exemple 
Conjugarea de infiniti prezentului 
alui indicativ infinitiv prezent indicativ 
— a căuta caut, caută 
I -a ? 
-ez, -ează a lucra lucrez, lucrează 
II -ea — a vedea văd, vede 
III -e — a trece trec, trece 
i — a auzi aud, aude 
IV -esc, -eşte a iubi iubesc, iubeşte 
; — a dobori dobor, doboară 
-ăsc, -ăşte auri urăsc, urăşte 


Clasificarea verbelor în funcţie de gradul de variabilitate a rădăcinii. 
Pe baza acestui criteriu, verbele se grupează în două clase: a) verbe regulate şi 
b) verbe neregulate. 

Sunt regulate verbele care în procesul flexiunii îşi păstrează neschimbată 
rădăcina. Din această categorie fac parte cele mai multe verbe: a admira, 
a cânta, a bate, a oferi. De menţionat că şi radicalul unora dintre aceste verbe 


suferă anumite modificări: în componenţa lor se produc alternanţe vocalice şi 
alternanţe consonantice: cânt, cânți, spun, spui etc. 

Sunt neregulate verbele care îşi modifică — total sau parţial — rădăcina în 
timpul flexiunii. Există următoarele verbe neregulate: a fi, a avea, a vrea, a da, 
a lua, a bea, a mânca, a sta. 

Clasificarea verbelor după conjugarea lor cu sau fără pronume 
reflexive neaccentuate. Din acest punct de vedere se disting: 1) verbe 
nepronominale şi 2) verbe pronominale. 

Verbele nepronominale nu au la infinitiv şi nici nu primesc la conjugare 
formele neaccentuate ale pronumelor reflexive: a trece, a fierbe, a medita, 
a povesti etc. 

Verbele pronominale (sau reflexive) au în structura infinitivului şi se 
conjugă cu ajutorul formelor neaccentuate ale pronumelor reflexive. După 
cazul pronumelui reflexiv, ele sunt de două feluri: 

a) verbe construite cu pronumele reflexiv în acuzativ: a se relaxa, a se 
întâlni, a se machia, a se îndepărta, a se grăbi etc. 

b) verbe construite cu pronumele reflexiv în dativ: a-şi asuma, a-şi 
imagina, a-şi însuşi, a-şi închipui etc. 


Formele predicative ale verbului 
Categoriile gramaticale 


Diateza 


Diateza este categoria gramaticală verbală care are rolul de a prezenta 
din diferite perspective raportul stabilit între acţiunea verbală şi cei doi poli 
ai acesteia: subiectul şi obiectul acţiunii. În limba română, diateza reprezintă 
o categorie constituită prin opoziţia următorilor trei termeni: diateza activă, 
diateza pasivă şi diateza impersonală. 

Diateza este o categorie a verbului, însă ea se manifestă la nivelul 
enunţului. Aceasta înseamnă că odată cu modificarea formei de diateză 
a verbului se schimbă şi structura construcţiei în care el este utilizat. 
Astfel, fiecare dintre cele trei diateze verbale se întrebuinţează în anumite 
construcţii. Ele se deosebesc prin forma de diateză a verbului predicat şi 
printr-o anumită ordine a părţilor de propoziţie care exprimă subiectul şi 
obiectul acţiunii. 

În planul conţinutului, pentru construcţiile alcătuite de verbe la cele 
trei diateze este caracteristic faptul că, în general, ele reprezintă o descriere 
a aceluiaşi eveniment. Ceea ce le deosebeşte este însă gradul diferit al 
importanţei pe care vorbitorul o acordă fie unuia dintre cei doi participanţi 
(subiectul sau obiectul), fie acţiunii înseşi: 

a) diateza activă se foloseşte în construcţii care descriu situaţia din 
punctul de vedere al subiectului acțiunii: Parlamentarii aprobă legi; 


b) diateza pasivă se foloseşte în construcţii care descriu situaţia din 
punctul de vedere al obiectului acţiunii: Legile sunt aprobate de parlamentari; 

c) diateza impersonală se foloseşte în construcţii care descriu situaţia din 
perspectiva procesului: Se aprobă multe legi în parlament. 

Astfel, în fiecare dintre cele trei tipuri de construcții este pus în 
centrul atenţiei unul dintre elementele evenimentului descris: autorul acţiunii 
(în construcțiile active), obiectul acţiunii (în construcțiile pasive), acţiunea 
însăşi (în construcţiile impersonale). 


Diateza activă 


Diateza activă a verbului nu are o marcă gramaticală proprie. Formele 
acestei diateze se disting prin opoziţie faţă de formele marcate ale celorlalte 
două diateze. Se vorbeşte în acest caz de o marcă zero: povestește, povestesc, 
scrie, Scriu. 

Construcţia constituită cu ajutorul unui verb la diateza activă descrie 
situaţia din punctul de vedere al autorului acţiunii. În plan formal, construcția 
dată are următoarea structură: Subiect + Verb la diateza activă (formă 
nemarcată) + Complement direct: Sătenii au săpat o fântână. Profesorul 
explică tema nouă. Conţinutul construcţiei date poate fi descris cu ajutorul 
formulei: Subiectul (agentul) acţiunii — Acţiunea — Obiectul acţiunii. În cazul 
construcţiilor active, vectorul de descriere a evenimentului de către vorbitor 
coincide cu direcția de desfăşurare a acţiunii din realitate. 


Diateza pasivă 


Diateza pasivă are următoarea structură: verbul auxiliar a fi + participiul 
verbului de conjugat: sunt/eşti/este întrebat (-tă), suntem/sunteţi/sunt întrebaţi 
(-te); este construit (-tă), sunt construiți (-te). În structura diatezei pasive, verbul 
auxiliar îşi schimbă forma după mod, timp, persoană şi număr: a fost/este/va fi 
căutat. Participiul se acordă cu subiectul în număr şi gen: Æl este întrebat., Ea 
este întrebată.; Ei sunt întrebaţi., Ele sunt întrebate. 

Construcţia pasivă descrie situaţia dinspre obiectul acţiunii, care este 
trecut în poziţia subiectului gramatical, spre autorul acţiunii exprimat prin 
complementul de agent. Aceasta construcţie se caracterizează prin următoarea 
structura sintactică: Subiect + Verb la diateza pasivă (a fi + participiu) + 
Complement de agent: Tema nouă este explicată de către profesor. Fântâna 
a fost săpată de săteni. Semantic, construcția dată poate fi descrisă prin formula: 
Obiectul acţiunii — Acţiunea — Subiectul acţiunii. În construcţiile formate 
de un verb la diateza pasivă, direcția de prezentare a evenimentului descris 
în enunţ (de la obiect spre subiectul acţiunii) este diametral opusă direcţiei de 
desfăşurare a acțiunii din realitate (de la subiect spre obiectul acţiunii). 


În raport cu construcţiile active, cele pasive reprezintă nişte construcţii 
derivate rezultate prin transformarea de pasivizare. Transformarea dată 
presupune substituirea verbului la diateza activă prin forma verbului la diateza 
pasivă, trecerea autorului acţiunii din poziţia subiectului gramatical în cea 
a complementului de agent şi a obiectului în poziţia subiectului gramatical: 
Vântul spulberă zăpada. — Zăpada este spulberată de vânt. 

După componenţa lor, se delimitează două feluri de construcții pasive: 
construcţii cu trei termeni şi cu doi termeni. Cele dintâi conţin în structura lor, 
pe lângă verbul predicat, atât subiectul, cât şi complementul de agent: Cetatea 
a fost construită de Vlad Ţepeş. În multe cazuri, complementul de agent poate 
rămâne neexprimat: Cetatea a fost construită de-a lungul timpului. 

Din punct de vedere semantic, şi anume din punctul de vedere al 
modalităţii de prezentare a acţiunii verbale, verbul în construcţiile pasive 
se poate caracteriza nu numai prin valoarea de acţiune suportată de obiectul 
care apare în calitate de subiect, ci şi prin cea de stare atribuită subiectului. În 
aceste cazuri se vorbeşte despre pasivul acţiunii şi pasivul stării. Distincția dată 
poate fi ilustrată folosind următoarele două enunţuri: Copacii sunt doborâți de 
vântul puternic. şi Copacii sunt doborăți la pământ. Observăm că în primul 
enunţ verbul la diateza pasivă exprimă sensul de acţiune suportată, iar în cel 
de al doilea enunţ acelaşi verb semnifică o stare, şi nu o acţiune. Prezenţa unui 
complement de agent (Florile sunt plantate de mama.) ori a unui circumstanţial 
de timp sau de loc (Florile sunt plantate primăvara.) accentuează ideea de 
acţiune. Lipsa acestor determinanţi favorizează sensul de stare. Vom preciza, 
totuşi, că, de cele mai multe ori, în cazul în care este reliefată ideea de stare se 
consideră că nu e vorba de un verb la diateza pasivă, ci de un predicat nominal, 
unde numele predicativ este exprimat printr-un participiu. 

Sensul construcţiei pasive depinde şi de caracteristica aspectuală 
a verbului, altfel spus, de durata acţiunii şi de gradul ei de realizare. Să se 
compare următoarele enunţuri: Uşa este deschisă. Clădirea este dărâmată. şi 
Podul este păzit. Infractorul este căutat peste tot. După cum putem observa, 
verbele momentane (a deschide, a dărâma) exprimă sensul de stare atribuită 
subiectului. La rândul lor, verbele durative (a căuta, a păzi), fiind folosite în 
construcţii pasive, au sensul de acţiune suportată. Prin sensul lor, ele exprimă 
ideea de proces în curs de desfăşurare. 


Diateza impersonală 


Diateza impersonală se defineşte prin următoarea structură: pronumele 
se + forma verbului la diateza activă: se citeşte, se citesc. Se circulă pe dreapta. 
Aici se vând ziare. 

Încadrăm în această diateză formele verbale care tradiţional sunt definite 
drept reflexive impersonale (se lucrează, se trăieşte) şi reflexive pasive (se 
caută, se scrie). În sprijinul ideii că ele nu reprezintă verbe pronominale 


propriu-zise, ci forme care marchează categoria verbală a diatezei ar putea fi 
aduse următoarele argumente: 

— aceste unităţi de limbă sunt formate de la unele verbe tranzitive-directe 
şi de la verbele intranzitive nepronominale: se ştie de la a şti (v. tr.); se vede de 
la a vedea (v. tr.); se merge de la a merge (v. intr.). 

— între verbele pronominale şi verbele folosite la diateza impersonală 
există o deosebire esenţială: cele dintâi conţin la infinitiv pronumele reflexiv 
se, iar celelalte sunt folosite cu acest pronume doar în structura unor enunţuri 
care au drept scop omiterea subiectului acţiunii şi concentrarea atenţiei asupra 
acţiunii exprimate de verb; 

— spre deosebire de verbele impersonale, care semnifică acţiuni ce nu 
pot fi atribuite unui subiect, de ex., Jarna se întunecă foarte repede., verbele la 
diateza impersonală admit existenţa unui subiect, dar care nu este exprimat în 
propoziţie: Aici se trăieşte uşor. Verbul a trăi, folosit în acest enunţ la diateza 
impersonală, nu are subiect. Acesta, de fapt, rămâne neexprimat, însă poate 
fi uşor restabilit (cineva trăieşte). Enunţul Copiii se adorm cu poveşti. are un 
subiect pasiv, care, în realitate, nu este autorul acţiunii, ci obiectul ei. Şi în acest 
caz, subiectul poate fi restabilit: Mama îşi adoarme copiii cu poveşti; 

— spre deosebire de majoritatea verbelor pronominale, care dispun de 
forme pentru toate cele trei persoane, verbele la diateza impersonală nu se 
folosesc decât la pers. 3 sg. (diateza impersonală în cazul verbelor intranzitive: 
se vine) sau la pers. 3 sg. şi pl. (diateza impersonală în cazul verbelor tranzitive: 
se vinde, se vând). 

Cea mai importantă trăsătură a diatezei impersonale poate fi reliefată 
prin compararea ei cu celelalte două diateze. Astfel, spre deosebire de diateza 
activă, care pune în centrul atenţiei subiectul acţiunii, şi de cea pasivă, care 
concentrează atenţia asupra obiectului, diateza impersonală reorientează 
interesul comunicativ asupra acțiunii înseşi. Important este faptul că, totuşi, 
construcţia alcătuită de un verb la diateza impersonală este polivalentă. Cu 
ajutorul acestor construcţii este scoasă în evidenţă nu doar acţiunea însăşi, ci 
acţiunea şi relaţia ei cu unul dintre participanţii la evenimentul descris în enunţ 
sau cu o anumită circumstanţă: 

a) construcţii impersonale în care este reliefată acţiunea exprimată de 
verb şi relaţia ei cu: 

— subiectul gramatical (semnifică obiectul acţiunii): Cartea aceasta 
se citeşte uşor. Numele proprii se scriu cu literă mare. Ziua bună se 
cunoaşte de dimineaţă. 

— complementul indirect: Nemulţumitului i se ia darul. De numele tău s-a 
auzit la noi în sat. 

— complementul instrumental: Cu vaporul se călătoreşte plăcut. 
Cu acest autocamion se transportă încărcături mari. 

b) construcţii impersonale în care este reliefată acţiunea verbului-predicat 
cu una sau cu mai multe circumstanţe: La serviciu se lucrează, nu se discută. Se 
construieşte mult în ultimul timp. 


În anumite contexte, unele verbe la diateza impersonală se pot caracteriza 
şi prin valori modale suplimentare. Ele pot exprima necesitatea sau posibilitatea: 
Alimentele se păstrează la rece. (= Alimentele trebuie păstrate la rece). Satul se 
vede de departe. (= Satul poate fi văzut de departe.). Fereastra se închide uşor. 
(= Fereastra poate fi închisă uşor). 


Diateza impersonală şi 
categoriile de persoană şi număr 


Prin comportamentul lor în raport cu persoana şi numărul, verbele la 
diateza impersonală au anumite trăsături diferite de folosirea lor la celelalte 
două diateze. În limba contemporană, diateza impersonală se caracterizează 
printr-o paradigmă de persoană, uneori şi de număr, incompletă. Ea este 
specializată doar pentru pers. 3. sg. şi pl. Restrângerea paradigmei verbului la 
pers. 3 în cazul dat derivă din natura predominant impersonală a acestei forme. 
Ambele forme de număr sunt posibile în cazul verbelor tranzitive-directe în 
construcţii având subiectul exprimat: Se vinde o casă. Aici se vând ziare. În 
depărtare se văd nişte munţi. Verbele tranzitive-directe folosite în construcţii 
cu subiectul omis şi verbele intranzitive la diateza impersonală admit doar 
forma de pers. 3 sg.: Dintr-o parte totdeauna se vede mai bine. Se vine la 
timp acasă. La serviciu nu se întârzie. De menţionat că folosirea verbelor la 
diateza impersonală şi la pers. 1 sau 2 nu este exclusă cu desăvârşire. Cazurile 
de folosire a verbelor la diateza impersonală şi pentru alte persoane sunt foarte 
rare. Să se compare: Hoţul se cunoaşte după ochi. (= este cunoscut de cineva) 
şi Mă cunosc imediat când mint. (= sunt cunoscut de alții). 


Diateza şi clasele sintagmatice ale verbului 


Categoria diatezei nu caracterizează toate verbele din limba română. 
În funcţie de capacitatea verbelor de a accepta sau de a impune restricţii la 
realizarea diatezei, se disting verbe care dispun de forme pentru exprimarea 
tuturor celor trei diateze şi verbe care rămân în afara acestei categorii. 
Din cauza sensului lor sau din cauza specificului semantic al determinanţilor 
care indică subiectul şi obiectul direct, unele verbe impun restricții la 
realizarea diatezei pasive şi/sau a celei impersonale. 

Dintre cele cinci clase sintagmatice de verbe delimitate în 
limba română, numai verbele tranzitive-directe admit diateza pasivă. 
Transformarea de pasivizare este aplicabilă acestor verbe deoarece ele 
exprimă acţiuni orientate de la subiect spre obiect, formând construcţii 
cu structura „Subiect — Acţiune — Obiect“. Prin urmare, în cazul lor este 
posibilă descrierea evenimentului atât din perspectiva participantului cu 
rol activ (subiectul acţiunii), cât şi din punctul de vedere al participantului 
pasiv (obiectul acţiunii): Mecanicii au reparat maşina. — Maşina a fost 


reparată de mecanici. De menţionat însă că nu orice verb tranzitiv-direct 
poate fi pus la diateza pasivă. Verbele tranzitive-directe cu sensul de acţiune 
sunt singurele capabile să prezinte forme ale diatezei pasive. În acelaşi timp, 
există unele verbe tranzitive-directe care nu se folosesc la diateza pasivă. 
Printre acestea se numără verbele care exprimă relaţii (a avea, a comporta, 
a conţine, a costa, a necesita, a poseda etc.), dar şi unele verbe cu sens 
modal (a vrea, a putea). 

Din clasa verbelor care nu admit diateza pasivă fac parte toate verbele 
tranzitive-reflexive (Copilul se spăla, se îmbrăca.), verbele tranzitive- 
reciproce (Ei se lăudă unul pe altul, se respecta unul pe altul.), verbele 
intranzitive (Pasărea zboară. El se duce la şcoală.) şi verbele impersonale 
(Plouă. Se întunecă.. 

Spre deosebire de diateza pasivă, care nu caracterizează decât o singură 
clasă de verbe (tranzitive-directe), diateza impersonală este admisă atât de verbele 
tranzitive-directe, cât şi de cele intranzitive: Prietenii nu se cumpără cu bani. 
Se lucrează mult aici. Din categoria verbelor care impun restricţii la formarea 
diatezei impersonale fac parte verbele impersonale, care se caracterizează prin 
inexistenţa subiectului (plouă, tună) şi toate verbele pronominale, adică verbele 
al căror infinitiv conţine pronumele reflexiv se: verbele tranzitive-reflexive (se 
piaptănă, se laudă), tranzitive-reciproce (se acuză unul pe altul), precum şi 
unele verbe intranzitive pronominale (se apropie, se îndepărtează). 


Modul 


Modul este categoria gramaticală a verbului care exprimă atitudinea 
vorbitorului faţă de acţiune, adică felul cum vede el această acţiune. În 
limba română există următoarele moduri: indicativ (învaţă), conjunctiv 
(să înveţe), condiţional-optativ (ar învăța), prezumtiv (va fi învățând) şi 
imperativ (învață!). 

Modul indicativ exprimă o acţiune reală care se desfăşoară în 
prezent, s-a desfăşurat în trecut sau se va desfăşura în viitor: crește, 
a crescut, va creşte. Prin valoarea sa de bază, indicativul se opune tuturor 
celorlalte moduri. Cu ajutorul modului indicativ vorbitorul descrie 
acţiunea verbală ca pe un fapt real, obiectiv, care se desfăşoară în cele trei 
planuri temporale: prezent, trecut, viitor. Acest mod este deci lipsit de 
o valoare apreciativ-subiectivă, fiind, de fapt, neutru din punctul de vedere al 
modalității. Celelalte moduri, descriind acțiunea verbală, o prezintă ca fiind 
posibilă, condiţionată, presupusă, dorită, deci ireală. 

Modul conjunctiv exprimă o acţiune posibilă, realizabilă în prezent: Sper 
să ajung la timp. şi ireală în trecut: Să fi ştiut am fi venit şi noi. Din punct de 
vedere funcţional, modul conjunctiv se foloseşte: 

a) în componenţa formelor verbale compuse: Am să merg la teatru.; 

b) în structura predicatului verbal compus: Pot să merg la teatru.; 

c) cu funcţie de predicat al unor propoziţii subordonate: El intenționează 

să meargă la teatru.; 


(2) 


d) ca formă verbală care poate realiza de sine stătător funcţia de 
predicat al unei propoziţii independente: Să trăiţi, să înfloriţi!; 
Să tot fi fost ceasurile 4 după-amiază, când cei doi călugări 
ajunseră în fața porților Curţii domnești. (|. Groşan). 

Modul condiţional-optativ denumeşte o condiţie sau o acţiune a cărei 
realizare depinde de o condiţie (4ş cumpăra o casă, dacă aș avea bani.), 
o acțiune dorită (4ş vizita Parisul.) sau o acţiune posibilă, virtuală 
(Ai crede că el e în stare de aşa ceva?). 

Modul prezumtiv exprimă o acţiune presupusă, nesigură: Te-or fi 
aşteptând părinţii acasă. 

Modul imperativ exprimă un ordin sau o interdicţie: Deschide fereastra! 
Nu faceți murdărie! Modul imperativ nu are timpuri. Acest mod prezintă şi 
alte particularităţi morfologice: are forme numai pentru pers. 2 sg. şi pl. Este 
unicul mod la care forma afirmativă (lucrează!) diferă de forma negativă (nu 
lucra!). La celelalte persoane (pers. 3 sg. şi pl. şi pers. 1 pl.) valoarea de 
imperativ poate fi exprimată şi prin formele modului conjunctiv: Să intre! 
(el). Să mergem! (noi). 


Indicii gramaticali ai modurilor 


Prezentăm în tabelul de mai jos mărcile distinctive ale modurilor verbale: 


1. Modul indicativ Formele temporale ale acestui mod nu au | scriu 
o marcă generală. Ele se disting prin opo- | am scris 
ziţie cu formele celorlalte moduri. voi scrie 
2. Modul conjunctiv Conjuncţia-morfem să Să scriu 
Să fi scris 
3. Modul condiţional- | Formele speciale ale auxiliarului a avea: | aş scrie 
optativ aş, ai, ar, am, ați, ar aş fi scris 
4. Modul prezumtiv Formele de viitor ĮI ale auxiliarului a fi: voi | voi fi scriind 
fi, vei fi, va fi, vom fi, veţi fi, vor fi voi fi scris 
5. Modul imperativ Morfeme şi intonaţie specifice Scrie! 
Nu scrie! 
Timpul 


Timpul este categoria gramaticală care se constituie dintr-un sistem 
de forme verbale, al căror suport comun este raportarea acţiunii la momentul 
vorbirii. Între acţiunea exprimată de verb şi momentul vorbirii, luat ca punct de 
reper, se pot stabili următoarele raporturi: 

a) anterioritate — este exprimat prin timpul trecut (am văzut- ieri); 

b) simultaneitate — este exprimat prin timpul prezent (văd — acum); 

c) posterioritate — este exprimat prin timpul viitor (voi vedea — mâine). 


În felul acesta, conţinutul timpurilor verbale este reprezentat prin 
următoarele trei valori fundamentale: 

1. trecut (evenimentul descris este anterior momentului comunicării); 

2. prezent (evenimentul descris coincide cu momentul comunicării); 

3. viitor (evenimentul descris urmează după momentul comunicării). 

Numărul formelor temporale este însă diferit pentru fiecare dintre cele 
cinci moduri verbale. Astfel, în limba română există şapte timpuri la indicativ 
şi câte două timpuri la modurile conjunctiv, condiţional-optativ şi prezumtiv. 

După modul de raportare a acţiunii la momentul vorbirii, timpurile se 
împart în: a) timpuri absolute şi b) timpuri relative. Sunt absolute timpurile 
care se raportează în mod direct la momentul vorbirii. Acestea sunt: prezentul 
(exprimă simultaneitatea față de momentul vorbirii), imperfectul, perfectul 
compus, perfectul simplu (exprimă anterioritatea față de momentul vorbirii) 
şi viitorul (exprimă posterioritatea față de momentul vorbirii). Sunt relative 
timpurile care se raportează la momentul vorbirii mediat, prin intermediul 
momentului desfăşurării unei alte acţiuni. Acestea sunt: mai-mult-ca-perfectul 
(exprimă anterioritatea faţă de o acţiune din planul trecutului) şi viitorul anterior 
(exprimă anterioritatea faţă de o acţiune din planul viitorului). Pe lângă aceste 
timpuri intrinsec relative, pot căpăta valori relative şi unele timpuri absolute 
fiind folosite în anumite condiţiile contextuale. 

După structura lor, timpurile verbului se clasifică în simple şi compuse. 
Timpurile simple au o structură sintetică, iar timpurile compuse au o structură 
analitică. Timpurile simple se formează prin adăugarea sufixelor şi desinenţelor 
la rădăcina verbului de conjugat. Sunt simple timpurile: prezent, imperfect, 
perfect simplu şi mai-mult-ca-perfect. Timpurile compuse se formează cu 
ajutorul verbelor auxiliare a fi, a avea, a vrea + verbul de conjugat la una dintre 
următoarele forme: infinitiv, participiu sau prezent conjunctiv. Sunt compuse 
timpurile cu structură analitică: perfect compus, viitor, viitor anterior, precum 
şi timpurile celorlalte moduri. 

Formele de bază de la care se alcătuiesc timpurile verbului sunt: 
a) rădăcina verbului, b) infinitivul (fără prepoziţia a şi c) participiul. Pe lângă 
acestea, în rolul de forme de bază pot apărea şi unele timpuri, precum prezentul 
indicativ şi prezentul conjunctiv. 

În tabelul de mai jos, prezentăm formele de bază şi timpurile verbale 
formate de la acestea. 


Formele primare Timpurile verbale 
— prezent indicativ| — Prezent — viitor I 
conjunctiv indicativ 


a) rădăcina verbului | — imperfect indicativ 

— perfect simplu 

— mai-mult-ca-perfect 

— viitor I indicativ 

— prezent condițional-optativ 


b) infinitiv 


— perfect compus indicativ 


o) participiu — timpurile diatezei pasive 


Timpurile modului indicativ 


Modul indicativ are cel mai bogat sistem temporal. Este constituit 
din şapte timpuri: prezent, imperfect, perfect compus, perfect simplu, 
mai-mult-ca-perfect, viitor şi viitor anterior. 


Prezentul 


Prezentul indicativ exprimă o acţiune simultană cu momentul vorbirii. 
Acum afară plouă. După cum vedem, prin forma de prezent a verbului a 
ploua din acest enunţ se exprimă concomitenţa dintre momentul desfăşurării 
acțiunii şi momentul vorbirii. Poate avea însă, în funcţie de context, şi anumite 
semnificaţii secundare. Valorile prin care se caracterizează prezentul indicativ 
ar putea fi grupate în următoarele trei clase: 

1. Prezentul actual. Este valoarea de bază a acestui timp. Ea semnifică 
un proces care se desfăşoară concomitent cu actul comunicării: Trenul soseşte 
în gară.; 

2. Prezentul cu valori caracteristice altor timpuri (trecut sau viitor). 
Valorile date sunt un rezultat al transpoziţiei formei temporale de prezent. 
În aceste cazuri, forma dată nu mai exprimă concomitenţa dintre momentul 
desfăşurării acţiunii şi momentul comunicării. Ele semnifică: 

a) o acţiune desfăşurată în trecut (aşa-numitul prezent istoric sau 
dramatic): La 10 ianuarie 1475, domnitorul Moldovei, Ștefan cel Mare, obține 
una dintre cele mau răsunătoare victorii asupra turcilor la Podul Înalt, în 
apropiere de orașul Vaslui., Mai stau eu ce mai stau, potolesc câinii și, când 
dau să mă culc, fraţilor, aud un vuiet și văd o lumină mai ceva ca la apocalipsă. 
(I. Groșan); 

b) o acţiune viitoare (aşa-numitul prezent profetic): Plec luna viitoare 
la munte.; 

3. Prezentul neactual. Este o forma de prezent lipsită de o valoare 
temporală concretă. Ea se constituie ca rezultat al extinderii semnificației sau 
al neutralizării valorii temporale caracteristice formei de prezent. Acestea sunt 
formele de prezent care exprimă: 

a) o acţiune repetată (aşa-numitul prezent iterativ): Lunea vine poștașul. 

b) o acţiune neraportată la momentul vorbirii sau o acţiune nelocalizată 
precis în timp (aşa-numitul prezent gnomic sau etern): Sângele apă nu se face. 
Buturuga mică răstoarnă carul mare. 

c) fenomene veşnice: Pământul se rotește în jurul soarelui. 

Prezentul indicativ este un timp preponderent absolut. El raportează 
direct momentul desfăşurării acţiunii la momentul vorbirii. 


Sub aspectul structurii, prezentul indicativ este un timp verbal simplu. 
Cu toate acestea, este timpul cel mai complex, în sensul că este marcat printr-o 
mare varietate de desinenţe şi sufixe temporale (la conjugarea I şi a IV-a există 
câte două tipuri principale: cu sufixul -ez, -esc, -ăsc şi fără sufix). 


Conj. I Conj. II | Conj. 1I Con) 
(-a) (-ea) (-e) Ù (2 
-Ø -ez -Ø -Ø -Ø -esc -Ø -ăsc 
-i -ez-i -i -i -i -eşt-i -i -ăşt-i 
-ă -eaz-ă -e -e -e -eşt-e -ă -ăşt-e 
-ăm -ăm -em -em -im -im -îm -îm 
-afi -afi -ețfi -efi -ifi -ifi -ifi -ífi 
-ă -eaz-ă -Ø -Ø -Ø -esc -Ø -ăsc 
Modele de conjugare: 

Conj. I Conj. II Conj. II 
adun meditez văd înțeleg 
aduni meditezi vezi înţelegi 
adună meditează vede înțelege 
adunăm medităm vedem înțelegem 
adunați meditaţi vedeţi înțelegeți 
adună meditează văd înțeleg 

Conj. IV 
fug vorbesc dobor hotărăsc 
fugi vorbeşti dobori hotărăşti 
fuge vorbeşte doboară hotărăşte 
fugim vorbim doborâm hotărâm 
fugiţi vorbiți doborăţi hotărâți 
fug vorbesc doboară hotărăsc 


Câteva verbe prezintă anumite particularități de conjugare. 

Verbele a agrea şi a crea se conjugă după modelul verbului a medita. 
Însă datorită faptului că au rădăcina terminată în -e, se scriu cu doi de e la 
persoanele 1, 2, 3 sg. şi 3 pl.: eu agreez, tu agreezi, el agreează, noi agreăm, voi 
agreaţi, ei, ele agreează; eu creez, tu creezi, el creează, noi creăm, voi creaţi, 
ei, ele creează. 

Verbele a deveni, a scrie, a şti, a ţine, a veni se scriu la pers. 2 sg. cu doi 
de i: tu devii, scrii, ştii, fii, vii. 

Verbele de tipul a evolua, a perpetua se conjugă cu sufixul -ez fără 
diftongarea lui e: eu evoluez, tu evoluezi, el evoluează. Face excepţie verbul 
a continua, care se conjugă fără sufixul -ez. 

Verbele a copia, a sublinia se conjugă cu sufixul -ez. La pers. 3 sg. şi 
pl. formele corecte sunt: copiază, subliniază. 


Timpul trecut 


Timpul trecut exprimă anterioritatea faţă de momentul vorbirii. Are 
patru valori: imperfectul, perfectul compus, perfectul simplu şi mai-mult-ca- 
perfectul. 

Deosebirile dintre aceste timpuri rezidă în raportarea directă sau 
indirectă la momentul vorbirii şi în caracteristica lor aspectuală. Astfel, 
imperfectul, perfectul simplu şi perfectul compus sunt timpuri absolute. 
Ele exprimă acţiuni raportate direct la momentul vorbirii. Mai-mult-ca- 
perfectul semnifică o acțiune raportată indirect, prin intermediul altei 
acţiuni, la momentul vorbirii, fiind astfel un timp de relaţie. 

Din punctul de vedere al aspectualităţii, perfectul simplu, perfectul 
compus şi mai-mult-ca-perfectul exprimă acţiuni încheiate, iar imperfectul 
desemnează o acţiune în curs de desfăşurare. 


Imperfectul 


Imperfectul exprimă o acţiune trecută şi neterminată. Folosit independent 
imperfectul este un timp absolut: Mă împăcam bine cu prietenii mei. În cadrul 
unei fraze, are valoarea unui timp de relaţie: Dacă știam că va ploua, îmi luam 
umbrela. 

În funcţie de context, imperfectul mai are următoarele valori: 

a) valoare de perfect compus (aşa-numitul imperfect narativ), fiind 
utilizat în formula introductivă din basme (Era odată o babă și un moşneag.) 
şi în poezia populară cu un efect stilistic pronunţat: Jată, cum mergeau/Că-n 
drum ajungeaul Pe-un biet ciobănaș,/ Din fluier doinaș./Și cum îl vedea/Domnul 
îi zicea... (V. Alecsandri). 

b) valoare de prezent: Aici îmi erai? 

c) valoare iterativă: Se îmbolnăvea deseori., Se vedeau zilnic. 

d) imperfectul modestiei sau cu valoare optativă: Voiam să vă rog ceva.; 
Voiam să te întreb ce mai faci. etc. 

e) Uneori se foloseşte pentru a exprima acţiuni imaginare: Se făcea că 
eram La Paris şi admiram Turnul Eiffel. 

Imperfectul este un timp simplu cu structură sintetică. Se formează cu 
ajutorul sufixelor imperfectului: -a la verbele de conjugarea I şi a IV-a în -i 
şi -ea la verbele de conjugarea a Il-a, a II-a şi a IV-a în -i. Imperfectul are 
următoarele mărci flexionare: 


Conjugarea 1 2 3 4 5 6 


I; IV în - -am -ai -a -am -ați -au 


I; UI; IV în -i -eam -eai -ea -eam -eafi -eau 


Modele de conjugare: 


Conj. I Conj. II Conj. I Conj. IV 
adunam vedeam înțelegeam fugeam doboram 
adunai vedeai înțelegeai fugeai doborai 
aduna vedea înțelegea fugea dobora 
adunam vedeam înțelegeam fugeam doboram 
adunați vedeaţi înțelegeaţi fugeați doboraţi 
adunau vedeau înțelegeau fugeau dobora 


Verbele a scrie şi a şti au următoarele forme corecte: scriam, scriai, scria, 
scriam, Scriaţi, scriau; ştiam, ştiai, ştia, ştiam, ştiaţi, ştiau. Verbele a agrea şi a 
crea au următoarele forme corecte: eu agream/cream, tu agreai/creai, el agrea! 
crea, noi agream/cream, voi agreaţi Icreaţi, ei agreaul/creau. 


Perfectul compus 


Perfectul compus exprimă o acţiune trecută şi terminată înaintea 
momentului vorbirii: Jeri am vizitat Muzeul de Arte. Este deci un timp absolut. 
Poate avea şi valoare relativă: Jon mi-a scris un mesaj înainte să plece. 

În funcţie de context, perfectul compus poate căpăta şi anumite valori 
suplimentare. Să se compare: A plâns mult. (acţiune trecută şi terminată); 
A plâns deseori. (acţiune încheiată şi repetată), Dar uite că ne-am luat cu vorba 
şi am uitat de ospăț. (loan Groşan) (acţiuni încheiate şi simultane). 

În comparaţie cu celelalte timpuri trecute, perfectul compus are cea mai 
mare frecvenţă în limba română. 

Perfectul compus, după cum arată şi denumirea, este un timp compus cu 
o structură analitică. Marca perfectului compus este verbul auxiliar a avea: am, 
ai, a, am, aţi, au + participiul verbului de conjugat. 


Modele de conjugare: 


Conj. I Conj. II Conj. I Conj. IV 
am adunat am văzut am făcutlînțeles | am vorbit am doboråt 
ai adunat ai văzut ai făcut/înţeles ai vorbit ai doborât 
a adunat a văzut a făcut înţeles a vorbit a doborât 
am adunat am văzut am făcut/ înțeles | am vorbit am doborât 
ați adunat ați văzut ați făcut! înțeles ați vorbit ați doborât 
au adunat au văzut au făcut/înţeles au vorbit au doborât 


Formele neaccentuate ale pronumelor personale sau reflexive precedă 
auxiliarul şi sunt legate de acestea prin cratimă: Părinții s-au dus la serviciu. 
Mi-am vizitat prietenii. Face excepţie pronumele personal feminin în acuzativ 
singular: Am văzut-o pe Maria. Perfectul compus cunoaşte şi forme inverse, 


care sunt folosite cu precădere în limba literaturii artistice: adunat-am, văzut-ai, 
făcut-a, vorbit-aţi, doborăt-au. Alege-ti una din două, căci altfel dau cinstea pe 
rușine ...! auzitu-m-ai? (I. Creangă). 

Aspectul negativ al verbului la perfectul compus se formează cu ajutorul 
adverbului de negaţie nu, care se leagă de acesta prin cratimă: n-am adunat, 
n-ai văzut, n-a făcut, n-am înţeles, n-aţi vorbit, n-au doborât. 


Perfectul simplu 


Perfectul simplu, la fel ca şi perfectul compus, exprimă o acţiune 
trecută şi terminată înaintea momentului vorbirii. Din sfera mea venii cu greu/ 
Ca să-ți ascult chemarea... (M. Eminescu). Deosebirea constă în raportarea 
acțiunii la momentul vorbirii: perfectul simplu exprimă o acţiune terminată 
de curând, foarte apropiată de prezent: În sfârşit, veniră toți şi votarea avu 
loc., iar perfectul compus exprimă o acţiune terminată într-un trecut mai 
îndepărtat, fără o raportare distinctă la momentul vorbirii: A fost odată ca-n 
povești/A fost ca niciodată. (M. Eminescu). 

Perfectul simplu se foloseşte rar, prezentându-se ca o variantă 
stilistică a perfectului compus. De aceea este atestat mai des în stilul 
literaturii artistice, fiind considerat timp al naraţiunii. Într-o zi frumoasă 
de vară îmi făcui legăturica, o pusei în vârful băţului şi o luai la picior pe 
drumul cel mare-mpărătesc. (M. Eminescu), Dacă văzui şi văzui,/Două, 
trei cruci îmi făcui,/Luai coasa de picior/Şi-n văzduh îi detei zbor,/Ş-o izbii 
de-un păducel,/Sări coasa din căţel. (V. Alecsandri). 

Perfectul simplu este un timp absolut, simplu, cu o structură sintetică. 
Se formează de la tema perfectului plus sufixul -ră (la pers. 1, 2 şi 3 pl.), plus 
desinenţele de persoană şi număr: -i; -şi; -o; -m; -ți; -o. 


Modele de conjugare 


Conj. I Conj. II Conj. III Conj. IV 
adunai văzui făcui înțelesei fugii doborâi 
adunași văzuşi făcuşi înțeleseși fugiși doborâși 
adună văzu făcu înțelese fugi dobori 
adunarăm | văzurăm făcurăm înțeleserăm | fugirăm doborârăm 
adunarăţi văzurăți făcurăţi înțeleserăţi | fugirăţi doborârăţi 
adunară văzură făcură înțeleseră | fugiră doborâră 


Verbele neregulate a avea, a fi, a da şi a sta au forme specifice de perfect 
simplu: a avea — avui, avuşi, avu, avurăm, avurăţi, avură; a fi — fuilfusei, 
fuşi/fuseşi, fulfuse, furămifuserăm, furăţilfuserăţi, furălfuseră; a da — dădui, 
dăduşi, dădu, dădurăm, dădurăţi, dădură; a sta — stătui, stătuşi, stătu, stătură, 
stăturăţi, stătură. 


Mai-mult-ca-perfectul 


Mai-mult-ca-perfectul exprimă o acţiune trecută, terminată înaintea 
altei acţiuni încheiate în trecut. Dormisem bine noaptea trecută.; Spre seară 
obosisem de-a binelea. 

Este un timp de relaţie, fiind folosit, de cele mai multe ori, împreună cu 
un alt timp trecut sau cu un circumstanţial de timp: Când a plecat mama, ploaia 
încetase deja. Nu mai vizitasem Clujul, de când am absolvit facultatea. În iarna 
aceea fusese foarte frig. Avuseserăm mult de lucru înainte de plecare. 

Mai-mult-ca-perfectul este un timp simplu cu o structură sintetică. 
Se formează de la tema perfectului la care se adaugă sufixul specific -se- şi 
desinenţele de număr şi persoană: -m, -şi, -Øø, -m, -ți, -a. Ca şi la perfectul 
simplu, apare sufixul special -ră la pers. 1, 2 şi 3 plural. 


Modele de conjugare: 


Conj. I Conj. II Conj. I Conj. IV 
adunasem | văzusem făcusem înțelesesem | fugisem doborâsem 
adunaseşi văzuseşi făcuseşi înțeleseseşi | fugiseşi doborâseşi 
adunase văzuse făcuse înțelesese fugise doborâse 
adunaserăm | văzuserăm | făcuserăm | înțeleseserăm| fugiserăm | doborâserăm 
adunaserăţi | văzuserăţi | făcuserăţi | înțeleseserăţi | fugiserăţi | doborăserăţi 
adunaseră | văzuseră | făcuseră înțeleseseră | fugiseră doborâseră 


Verbele a avea şi a fi au următoarele forme la mai mult ca perfect: 
a avea — avusesem, avuseseşi, avusese, avuseserăm, avuseserăţi, avuseseră; 
a fi — fusesem, fuseseşi, fusese, fuseserăm, fuseserăţi, fuseseră. 


Timpul viitor (viitorul I) 


Timpul viitor exprimă o acţiune care urmează să se desfăşoare după 
momentul vorbirii: Mâine voi susține teza de licență. Viitorul este un timp 
absolut. În funcţie de context, viitorul poate avea valoare de prezent Am să te 
învăţ cum să te relaxezi., precum şi valoare modală de imperativ: Vei face totul 
aşa cum trebuie! 

Viitorul I este un timp compus având trei tipuri structurale. 

Primul tip de viitor este construit din formele verbului auxiliar a vrea + 
infinitivul verbului de conjugat. 


Modele de conjugare: 


Conj. I Conj. II Conj. II Conj. IV 
voi aduna voi vedea voi face voi fugi voi doborî 
vei aduna vei vedea vei face vei fugi vei doborî 
va aduna va vedea va face va fugi va doborî 
vom aduna vom vedea vom face vom fugi vom doborî 
veți aduna veți vedea veți face veţi fugi veţi dobori 
vor aduna vor vedea vor face vor fugi vor dobori 


Acest tip de viitor este folosit în limba literară scrisă. Are şi forme 
inverse: Răsări-va o comoară! În adâncuri înfundată. (A. Mateevici) 

Al doilea tip de viitor este alcătuit din formele de indicativ prezent ale 
verbului auxiliar a avea + conjunctivul prezent al verbului de conjugat. 


Modele de conjugare: 


Conj. I 


am să adun 

ai să aduni 

are să adune 
avem să adunăm 
aveți să adunați 
au să adune 


Conj. II 
am să văd 
ai să vezi 
are să vadă 
avem să vedem 
aveţi să vedeți 
au să vadă 


Conj. INI 


am să fac 

ai să faci 

are să facă 
avem să facem 
aveţi să faceţi 
au să facă 


Conj. IV 


am să fug 

ai să fugi 

are să fugă 
avem să fugim 
aveţi să fugiți 
au să fugă 


am să dobor 

ai să dobori 

are să doboare 
avem să doborâm 
aveți să doborăți 
au să doboare 


Al treilea tip de viitor este derivat de la cel de al doilea. În structura lui 
intră auxiliarul invariabil o şi conjunctivul prezent al verbului de conjugat. 


Modele de conjugare: 


Conj. I Conj. II Conj. III Conj. IV 
o să adun o să văd o să fac o să fug o să dobor 
o să aduni o să vezi o să faci o să fugi o să dobori 
o să adune o să vadă o să facă o să fugă o să doboare 
o să adunăm o să vedem o să facem o să fugim o să doborâm 
o să adunaţi o să vedeți o să faceţi o să fugiți o să doborâţi 
o să adune o să vadă o să facă o să fugă o să doboare 


Ultimele două tipuri de viitor se folosesc preponderent în limba vorbită. 

Ca şi alte timpuri compuse, formele de viitor pot fi disociate prin 
intercalarea, între auxiliar şi verbul de bază, a unor adverbe sau pronume 
(tipul I), între conjuncţia să şi verb (tipurile H şi HI): Ne vom mai întâlni.; 
Ei vor tot bate până li se va deschide.; Aveţi să mai veniţi în vizită.; O să 
tot sperăm. etc. 


Viitorul II (anterior) 


Viitorul anterior exprimă o acţiune posterioară momentului vorbirii, 
dar anterioară unei alte acţiuni viitoare: Dacă acela va fi fost loan...iată 
ce-mi umbla mereu prin cap... căci de va fi fost el, deciziunea mea era 
ca și luată... trebuia să-l urmez. (M. Eminescu). Viitorul anterior este un 
timp de relaţie. Spre deosebire de viitorul I, el localizează o acţiune pe 
axa temporală raportând-o nu doar la momentul vorbirii, ci şi la momentul 
desfăşurării unei alte acţiuni. 

Viitorul anterior este un timp compus cu o structură analitică. Se formează 
de la viitorul I al auxiliarului a fi + participiul verbului de conjugat. Este un 
timp omonim cu prezumtivul perfect. 


Modele de conjugare: 


Conj. I Conj. II Conj. I Conj. IV 


voi fi 
vei fi 
vafi 
vom fi 
veți fi 
vor fi 


adunat văzut făcutlînțteles | fugit /doborăât 


Datorită valorii sale, viitorul anterior este considerat un trecut în viitor 
sau un viitor în trecut. Este rar folosit datorită acestei neobişnuite situări 
a acțiunii. În general, se consideră un timp învechit. În plus, omonimia perfectă 
a viitorului anterior cu paradigma prezumtivului trecut şi nuanța modală de 
prezumtiv proprie viitorului anterior le fac confundabile. 


Timpurile modului conjunctiv. Prezentul conjunctiv 


Prezentul conjunctiv exprimă o acţiune viitoare sau o acţiune 
nelocalizată precis în timp. Cu aceste valori apare ca timp absolut: Să înceapă 
veselia! Ca timp de relaţie, prezentul conjunctiv exprimă simultaneitatea 
sau posterioritatea faţă de termenul de referinţă contextual. Voi citi mult ca 


(2) 


să fiu informat.; (...) e în zadar să vorbeşti celuia ce nu vrea să te asculte. 
(M. Eminescu); Să mă trăsnească Dumnezeu dacă mint. (|. Groşan). 

Este un timp compus cu o structură analitică. Se formează cu ajutorul 
conjuncţiei să, care se plasează înaintea formelor de prezent indicativ la 
pers. 1 şi 2 sg. şi pl. şi înaintea unor forme speciale la pers. 3 sg. şi pl. 


Modele de conjugare: 


Conj. I Conj. II Conj. MI Conj. IV 
să adun să văd să fac să fug să vorbesc să dobor 
să aduni să vezi să faci să fugi să vorbeşti să dobori 
să adune să vadă să facă să fugă să vorbească | să doboare 
să adunăm | să vedem să facem să fugim să vorbim să doborâm 
să adunaţi | să vedeți să faceţi Să fugiţi să vorbiţi să doborăți 
să adune să vadă să facă Să fugă să vorbească | să doboare 


După cum se poate observa, numai la pers. 3 prezentul conjunctiv se 
diferențiază de prezentul indicativ. Aici acţionează următoarea regularitate: 
verbele care au la prezentul indicativ desinenţa -ă o preschimbă la prezentul 
conjunctiv în -e, iar verbele care au la indicativ desinenţa -e o preschimbă la 
conjunctiv în -ă. 

Anume aceste forme ale prezentului conjunctiv pot fi folosite uneori şi 
fără să (aşa-zisul conjunctiv amputat). Nu toate verbele pot fi folosite fără să 
la prezentul conjunctiv. Se pretează unei asemenea întrebuinţări verbele din 
fondul vechi (a ajunge, a arde, a da, a face, a păzi, a rămâne, a veni, a zice etc.) 
şi numai în anumite situaţii contextuale, când exprimă o urare, o imprecaţie: 
Audă-te Domnul, preacuvioase! — sări bucuros Parnasie. (|. Groşan). 

Formele prezentului conjunctiv sunt uneori disociate prin 
intercalarea între să şi verbul de bază a negaţiei nu, a unor adverbe sau 
a formelor neaccentuate ale pronumelor: Să nu mai bei apă foarte rece.; 
Să mai scrii versuri., Să-ţi aduci aminte de noi. etc. Prezentul conjunctiv 
este un timp foarte frecvent în limba română datorită mulţimii de valori 
pe care le poate exprima. 


Perfectul conjunctiv 


Perfectul conjunctiv exprimă o acţiune trecută faţă de momentul de 
referinţă, care este diferit în funcţie de utilizarea perfectului conjunctiv ca timp 
absolut sau ca timp de relaţie. 

Dacă este întrebuințat cu valoare de timp absolut în propoziţii 
independente, localizarea în timp se face cu referire la momentul vorbirii. 
Perfectul conjunctiv exprimă în acest caz o acţiune anterioară momentului 
vorbirii: Să fi fost mai atent, nu cădeai. Ca timp de relaţie, perfectul conjunctiv 


exprimă o acţiune anterioară, simultană sau posterioară momentului de referinţă: 
Nu cred să fi făcut aşa ceva. Să fi fost tu de faţă, i-ai fi împăcat. Până să fi venit 


un medic, i-aş fi ajutat eu. (M. Avram). 


Perfectul conjunctiv este un timp compus. Se formează de la prezentul 
conjunctiv al verbului a fi (cu o formă invariabilă să fi) şi participiul invariabil al 
verbului de conjugat. Perfectul conjunctiv are o formă ce nu prezintă diferenţe 
de persoană şi de număr. Identificarea persoanei şi numărului se poate face 


numai în context. 


Modele de conjugare: 


Conj. I Conj. II Conj. III Conj. IV 
eu, tu, el, ea Š EES MAR să fi vorbit / 
nouă ei ele să fi adunat să fi văzut să fi înțeles sd fi doboräi 


Formele perfectului conjunctiv pot fi disociate prin intercalarea unor 
adverbe sau pronume între să şi verbul de conjugat. Să mai fi răbdat puţin! 


câteva minute, vedeai eclipsa de lună. 


Prezentul condițional-optativ exprimă o acţiune realizabilă. Ca timp 
absolut, exprimă o acţiune viitoare: Aș dori să avem o bună cooperare pe plan 
naţional. Folosit ca timp de relaţie, el exprimă acţiuni simultane sau posterioare 
momentului de referință exprimat de verbul din regentă: Îmi părea că ar 


Timpurile modului condiţional-optativ 
Prezentul condiţional-optativ 


ascunde ceva., Dacă mâine mi-ar spune cineva să plec, aș pleca. 


Prezentul condiţionalului este un timp compus. Se formează de la verbul 


auxiliar a avea (aş, ai, ar, am, ați, ar) şi infinitivul verbului de conjugat. 


Modele de conjugare: 


Conj. I Conj. II Conj. III Conj. IV 
aş aduna aş vedea aş înțelege aş fugi aş dobori 
ai aduna ai vedea ai înțelege ai fugi ai dobori 
ar aduna ar vedea ar înțelege ar fugi ar dobori 
am aduna am vedea am înțelege am fugi am dobori 
ați aduna ați vedea ați înțelege ați fugi ați dobori 
ar aduna ar vedea ar înțelege ar fugi ar dobori 


Formele prezentului condiţional-optativ pot fi disociate prin intercalarea 
unor adverbe între verbul auxiliar şi infinitiv: Aş mai vizita o dată Parisul. 
Formele inverse ale prezentului condiţionalului se disociază frecvent prin 
formele neaccentuate ale pronumelor personale şi reflexive, elementele 


structurii fiind legate prin cratimă: Jelui-m-aş şi n-am cui. 

Perfectul condițional-optativ 


Perfectul condiţional-optativ exprimă o acţiune trecută nerealizată, 
prezentată ca ireală: Dacă aș fi în locul vostru și aș putea să mă ascult, aş zice 
și eu că e poveste, grăi Parnasie. (|. Grogan). Este preponderent un timp de 
relaţie. 

Cu valoare de optativ, perfectul condiţional exprimă o acţiune 
simultană cu momentul vorbirii. În această ipostază se actualizează ca timp 
absolut: Tu ce ai fi făcut în locul lui? (|. Groşan). Se foloseşte mai ales în 
formule de politeţe. 

Perfectul condiţional-optativ este un timp compus cu o structură analitică. 
Se formează de la prezentul condiţional al verbului a fi şi participiul verbului 
de conjugat. 


Modele de conjugare: 


Conj. I Conj. II Conj. II Conj. IV 


aş fi 
ai fi 
ar fi 
am fi 
ați fi 
ar fi 


adunat văzut trecutlînțeles | fugit/doborât 


Formele de perfect condiţional pot fi disociate prin intercalarea unor 
adverbe între auxiliar şi verbul de conjugat: Aş mai fi vrut puţină apă. 


Timpurile modului prezumtiv. Prezentul prezumtiv 


Prezentul prezumtiv exprimă o acţiune realizabilă în momentul vorbirii 
sau în viitor. 

Ca timp absolut, se foloseşte în propoziții independente şi exprimă 
o acţiune simultană cu momentul vorbirii (Ce va fi făcând mama acum?) sau 
o acţiune posterioară momentului vorbirii (Vei fi dorind să mai vii la noi.). 
Ca timp de relaţie, are drept moment de referinţă acţiunea verbului din regentă: 
Simt că nu vor fi fiind supăraţi pe mine. 

Prezentul prezumtiv este un timp compus. Se formează de la viitorul 
indicativ al verbului auxiliar a fi şi gerunziul verbului de conjugat. 


Modele de conjugare: 


Conj. I Conj. II Conj. I Conj. IV 


voi fi 
vei fi 
vafi adunând văzând înțelegând | fugind/doborând 
vom fi i 

veți fi 
vor fi 


La pers. 3 se foloseşte mai des forma populară a viitorului indicativ: O fi 
fiind oare sănătoasă mama?; O fi ştiind el ce trebuie să facă? 


Perfectul prezumtiv 


Perfectul prezumtiv exprimă o acţiune presupusă, anterioară momentului 
vorbirii. În funcţie de context, poate fi folosit cu valoare absolută (Prietenii 
ne vor fi căutat ieri), dar şi cu valoare relativă (Cine ştie dacă ne vor fi căutat 
prietenii noştri... 

Perfectul prezumtiv este un timp compus. Se formează cu ajutorul 
formelor auxiliarului a fi la viitor indicativ + participiul verbului de conjugat. 
Este un timp omonim cu viitorul anterior. 


Modele de conjugare: 


Conj. I Conj. II Conj. II Conj. IV 
voi fi 
vei fi 
van dunat văzut trecut/înțeles | fugit/doborât 
san A aduna ăzu ecut! înţele, git/doboră 
veți fi 
vor fi 
Modul imperativ 


Imperativul are o formă temporală unică, realizată numai prin pers. 2 sg. 
şi pl. Forma pozitivă şi negativă: Mergi! Mergeţi! Nu merge! Nu mergeţi! 

Imperativul pozitiv pers. 2 sg. are o formă egală cu prezentul indicativ. 
De cele mai multe ori, aceasta coincide: 


(el) adună — | Adună! (tu) 
cu pers. 3 sg. prezent indicativ (el) lucrează — | Lucrează! (tu) 
(el) citește — | Citeşte! (tu) 
(tu) taci — | Taci! (tu) 
sau cu pers. 2 sg. prezent indicativ (tu) mergi — | Mergi! (tu) 
(tu) dormi — | Dormi! (tu) 


Imperativul pozitiv pers. 2 pl. este omonim cu prezentul indicativ 
pers. 2 pl.: (voi) cântați — Cântaţi! (voi); (voi) lucraţi — Lucraţi! (voi); 
(voi) citiți — Citiţi! (voi). 

Imperativul negativ pers. 2 sg. are pentru toate conjugările următorul 
model: nu + infinitivul prezent: a fugi — Nu fugi!; a lucra — Nu lucra! 

Imperativul negativ pers. 2 pl. se formează după următorul model: 
nu + pers. 2 pl. prezent indicativ: (voi) fugiți — Nu fugiți!; (voi) lucraţi — 
Nu lucraţi! 


Persoana şi numărul 


Categoria persoanei la verb este constituită, ca şi la pronume, dintr-un 
sistem de trei termeni la numărul singular şi alţi trei, la plural. 

Persoana şi numărul se marchează, în structura timpurilor verbale simple, 
cu ajutorul desinenţelor personale, iar la cele compuse, de regulă, prin formele 
verbului auxiliar: 

a) timp verbal simplu: sg. — ajung (1), ajungi (2), ajunge (3), pl. — 
ajungem(1), ajungeţi (2), ajung (3); 

b) timp verbal compus: sg. — am ajuns (1), ai ajuns (2), a ajuns (3), pl. — 
am ajuns (1), aţi ajuns (2), au ajuns (3). 

După numărul persoanelor implicate în flexiune, verbele limbii 
române se clasifică în următoarele clase: a) verbe tripersonale (sau 
pluripersonale) şi b) verbe unipersonale. 

Verbele tripersonale au forme pentru toate persoanele şi constituie 
majoritatea verbelor româneşti. Unipersonale sunt verbele care au forme 
numai pentru pers. 3. Aceste verbe exprimă procese atribuite lucrurilor, 
animalelor şi plantelor: a apune, a răsări, a lătra, a germina, a curge, a se 
altera, a înflori, a încolţi etc. Verbele impersonale sunt în afara categoriei 
gramaticale a persoanei, deoarece aceste verbe nu au un autor al acţiunii: 
a ploua, a ninge, a tuna. 

În cadrul enunţului, persoana este exprimată dublu: prin pronume şi prin 
forma flexionară a verbului. De aceea atunci când subiectul nu este exprimat 
printr-un substantiv, verbul se poate folosi fără pronumele cu funcția de subiect. 
Astfel, conform normelor limbii române, corecte sunt propoziţiile: Citesc 
o carte. Asculţi muzică. Învăţăm limba română. Când sunteți obosiţi, dormiţi 
bine. Doar la pers. 3 forma verbului poate fi însoţită de pronumele personal 
respectiv sau de un substantiv: E//Jon/Elevul citeşte o carte. 


Categoria numărului şi a persoanei nu se actualizează la conjunctiv 
perfect care are o singură formă pentru toate persoanele şi pentru ambele 
numere: să fi lucrat. 

Unicul mod personal la care nu se actualizează sistemul gramatical al 
persoanei din cauze semantice este imperativul, care are forme doar pentru 
persoana a 2-a. 


Genul 


Categoria genului este caracteristică, în primul rând, participiului, 
precum şi tuturor timpurilor verbale formate cu ajutorul participiului, deci 
categoria genului apare doar la diateza pasivă. 

Desinenţa participiului exprimă totodată şi numărul: am fost lăudat (m.)/ 
lăudată (£.), ai fost lăudat (m.)/lăudată (£.), a fost lăudat (m.)/lăudată (£.), am 
fost lăudaţi (m.)/lăudate (£.), aţi fost lăudaţi (m.)/lăudate (£.), au fost lăudaţi 
(m.)/lăudate (£.). 


Formele nepredicative ale verbului 
(modurile nepersonale) 


Formele nepredicative ale verbului sunt: infinitiv, gerunziu, participiu 
şi supin. Caracteristica fundamentală a acestor forme este faptul că, de regulă, 
ele nu îndeplinesc funcţia sintactică de predicat, deci sunt nepredicative. 
Întrucât au şi o serie de trăsături prin care se apropie de nume, ele sunt numite 
şi forme nominale. 


Infinitivul 


Infinitivul denumeşte acţiunea sau starea exprimate de verb fără 
a face referire la subiect. Infinitivul este forma-tip a verbelor sub care 
ele sunt înregistrate în dicţionare. Forma infinitivului este alcătuită din 
prepoziţia a şi tema infinitivului: 


conj. I conj. II conj. III conj. IV 


a + tema infinitivului p - F 
a aduna a vedea a înțelege | a fugi, a dobori 


Reprezentând forma la care verbul se aseamănă cu substantivul, 
infinitivul se defineşte prin trăsături substantivale şi verbale. Trăsăturile verbale 
ale infinitivului sunt următoarele: 

— are forme temporale (prezent şi trecut) şi de diateză: a scrie — a fi scris, 
a Stima — a fi stimat, 


— uneori, realizează funcţia sintactică de predicat: A se respecta indicaţiile 
medicului.; 

— păstrează regimul verbului şi poate primi toate complinirile 
acestuia: complemente directe şi indirecte şi complemente circumstanţiale: 
A iubi copiii e o binecuvântare., A-i ajuta pe alţii înseamnă a fi altruist.; 
A suspina adânc.; 

— poate fi însoţit de un pronume neaccentuat reflexiv: a-şi cumpăra un 
costum; a se spăla pe dinţi.; 

— intră în componenţa unor timpuri şi moduri compuse (viitorul, 
condiționalul). 

Trăsăturile substantivale ale infinitivului îi permit să realizeze toate 
funcţiile sintactice proprii acestei părți de vorbire: subiect: A ierta e uşor, 
a uita e greu.; atribut: Dorinţa de a învăţa era mare.; complement direct: 
Cu înţelegere şi voie bună putem face multe.; complement indirect: Să te 
mişti echivalează cu a trăi. 

În limba română se întâlnesc construcţii în care infinitivul apare 
însoţit de diverse prepoziţii: Oratorul a început prin a-şi expune punctul 
de vedere. Arta de a convinge oamenii nu o posedă fiecare. Lucrăm 
pentru a avea mulți bani. Infinitivul intră în structura unor construcţii cu 
valoare circumstanţială, numite construcţii infinitivale. Aceste construcții 
se izolează când stau înaintea predicatului: Fără a se gândi la ce spune, 
răspundea corect. (L. Rebreanu). 

În limba contemporană există tendinţa de a înlocui infinitivul prin 
conjunctiv. Această tendinţa se observă mai ales în limba vorbită. 

Prepoziţia a poate lipsi din structura formei de infinitiv în 
următoarele cazuri. 

— când infinitivul intră în componenţa unor forme verbale compuse 
(viitor indicativ, prezent condiţional şi imperativ negativ singular): voi face, voi 
crede, aş face, aş crede, nu striga!, nu te temel, 

— după verbul a putea şi foarte rar după verbul a ști: nu pot lucra, poate 
face colțunaşi, nu ştiu cânta; 

— în construcţiile cu verbele a avea şi a fi însoțite de pronumele relative 
cine, ce sau de adverbele unde, când, cum: avem ce face, ai unde te duce, nu 
este ce mânca, nu avem când citi, nu are cine lucra. 


Gerunziul 


Gerunziul este o formă verbală ce exprimă o acţiune în desfăşurare. Este 
marcat de sufixele gramaticale -ind, -ând, care se adăugă la rădăcina verbului. 


conj. I conj. II conj. IH conj. IV 
Rădăcina + sufixul -ind/-ând aatinaa văzând înțelegând Ji ud 
subliniind coborând 


Fiind o formă verbală, gerunziul se caracterizează şi prin trăsături proprii 
altor părţi de vorbire, în special prin trăsături adverbiale. Caracteristicile verbale 
ale gerunziului se manifestă prin faptul că: 

— poate avea subiect şi păstrează recţiunea verbală: L-am auzit plângând. 
Eu aşteptam verdictul tremurând de frică. 

— primeşte diverse determinări necircumstanţiale sau circumstanţiale: 
Admirând natura, te relaxezi.; Coloana de ostași înainta cântând. 

— intră în componenţa unor forme verbale compuse (prezumtiv prezent): 
O fi plângând copilul. 

Funcţia sintactică de bază a gerunziului este cea de complement 
circumstanţial Acest fapt scoate în evidenţă natura adverbială a gerunziului: 
Rănitul mergea şchiopătând. În cazuri mai rare, gerunziul poate determina 
un substantiv obţinând trăsături adjectivale: Admir florile îmbobocind. 
Am văzut un copil plângând. Când însă gerunziul se acordă în gen, număr 
şi caz cu substantivul determinat, el trece definitiv în clasa adjectivului: 
lebădă murindă, mâini tremurânde. Pe lângă aceasta, gerunziul poate 
îndeplini şi funcţia de subiect (Se aude tunând), de complement direct (4m 
auzit vorbindu-se de salariu)., de complement indirect (Nu se mai sătura 
admirând peisajele montane... 

Gerunziul intră în componenţa unor construcţii cu valoare circumstanţială. 
Construcţiile gerunziale antepuse predicatului şi cele intercalate între subiect 
şi predicat se izolează prin virgule: Văzând-o aşa frumoasă, m-am bucurat. 
Mama, văzând-o aşa frumoasă, s-a bucurat. Uneori, se pot izola şi construcțiile 
gerunziale aşezate după predicat (fiind distanţate de acesta prin alte părţi de 
propoziţie): Toate rudele s-au bucurat nespus de mult, văzând-o aşa frumoasă. 


Participiul 


Participiul exprimă acţiunea ca o însuşire statică a obiectului. Participiul 
se formează de la rădăcina verbului + sufixele: -at, -ut, -s, -t, -it, -ît. 

Participiile au forme de gen, număr şi caz: lăudat, lăudată, lăudaţi, 
lăudate. Comportamentul lor gramatical depinde însă de rolul îndeplinit 
în propoziţie: 

— în componenţa timpurilor verbale compuse la diateza activă participiul 
este invariabil: am lăudat, ai lăudat, a lăudat, am lăudat, ați lăudat, au lăudat; 

— în structura timpurilor diatezei pasive ele îşi schimbă forma după număr 
şi gen: am fost lăudat, -ă, ai fost lăudat, -ă, a fost lăudat, -ă, am fost lăudaţi, -te, 
ați fost lăudaţi, -te, au fost lăudaţi, -te; 

— participiile care determină un substantiv se acordă cu acesta în gen, 
număr şi caz: elev lăudat, elevi lăudaţi, elevă lăudată, eleve lăudate. 

Participiul are afinități funcţionale cu verbul şi cu adjectivul. 
Caracteristicile verbale ale participiului se manifestă prin prezenţa lui în 
structura formelor verbale compuse. Când apare ca atribut sau nume predicativ, 
participiul se defineşte prin trăsături adjectivale. 


Participiul intră în componenţa unor construcții circumstanţiale, numite 
construcţii participiale, care se izolează atunci când sunt antepuse predicatului 
sau sunt intercalate între subiect şi predicat: Dusă pe gânduri, mama îşi aşteaptă 
copiii. Mama, dusă pe gânduri, îşi aştepta copiii. 


Supinul 


Supinul exprimă numele acţiunii sau stării, combinând caracteristicile 
verbului cu ale substantivului. Structura supinului este următoarea: 
prepoziţiile de, după, la, pentru, pe + participiu: de examinat, de văzut, 
de scris, de mers, de dormit, de coborât. De-nchinat, am mai avea, de băut 
așijderea, dară de mâncat — foicica fagului. (|. Groşan). 


Funcţiile sintactice ale verbului 


În structura propoziției, verbul poate îndeplini următoarele funcții 
sintactice: 

a) atunci când este la o formă predicativă, el are funcția sintactică de 
predicat: Elevii cântă şi dansează.; 

b) fiind la o formă nepredicativă, el poate funcţiona în calitate de: subiect: 
A ierta e uşor, a uita e greu., atribut: Visul de a deveni profesor i s-a împlinit.; 
nume predicativ: Dorinţa lui era de a ajunge mai repede acasă.; complement 
de relaţie: De auzit, am auzit, dar de văzut, n-am văzut. 


Formarea verbelor 


Procedeul fundamental prin care se formează verbele în limba 
română este derivarea şi doar un număr foarte mic de verbe sunt constituite 
prin compunere. 


Verbele formate prin derivare 


Derivarea constă în crearea unor verbe noi prin adăugarea, substituirea 
sau suprimarea afixelor lexicale (prefixe, sufixe) la un cuvânt-bază. Astfel 
că, în cazul verbelor, procedeul derivării cunoaşte trei aspecte: a) derivarea 
progresivă (prin adăugarea de prefixe sau sufixe la o bază lexicală), b) derivarea 
regresivă (prin eliminarea de sufixe de la o bază lexicală) şi c) derivarea prin 
substituție de afixe. Cât priveşte derivarea progresivă, după tipul de afix care 
se ataşează la rădăcină, aceasta poate fi de trei tipuri: derivarea cu prefixe, cu 
sufixe şi derivare mixtă sau parasintetică. De fapt, pentru derivarea verbelor 
sunt caracteristice doar primele două tipuri. 


Derivarea cu sufixe este procedeul de formare a unui verb nou prin 
adăugarea unui sufix după rădăcină. Din punctul de vedere al părţii de vorbire 
la care aparţine cuvântul-bază, sufixele pot contribui la crearea unor derivate 
diferite morfologic de bază. Astfel, cu ajutorul sufixelor se pot forma verbe 
de la substantive (argint + -a = a arginta), de la adjective (alb + -i = a albi), 
de la adverbe (alături + -a = a se alătura), de la interjecţii (cotcodac + -i = 
a cotcodăci) şi, în cazuri extrem de rare, de la pronume (nimic + -i = a nimici) 
şi de la o prepoziţie (asupra + -i = a asupri). 

Verbele noi se pot forma prin simpla adăugare a semnului caracteristic 
de infinitiv (numit şi sufix al infinitivului), fiind legat, uneori, de rădăcină prin 
anumite elemente de legătură: 

-a — a ancora, a brăzda, a dăuna, a se depărta, a deşerta, a fremăta, 
a grebla, a îndestula, a se minuna, a mobila, a pagina, a peria, a păşuna, 
a plusa, a spumega; 

-i — a aburi, a se acri, a bucăţi, a ciocăni, a ciripi, a coji, a se cruci, a se 
cuminţi, a domni, a duşmăni, a flecări, a folosi, a găuri, a gândi, a se grozăvi, 
a se jertfi, a lungi, a murdări, a nedreptăţi, a nenoroci, a nimici, a se oglindi, 
a orbi, a oţeli, a păgubi, a putrezi, a se răcori, a sărăci, a slăbi, a stăpâni, a se 
şubrezi, a unelti, a viscoli, a zădărnici, a zări, a zugrăvi; 

-ăi, -âi, -ăni — a chiorăi, a chiţăi, a croncăi, a fonfăi, a foşăi, a găzdui, 
a se ghemui, a grohăi, a hămăi, a jefui, a măcăi, a mormăi, a orăcăi, a pufăi, 
a ronţăi, a sforăi, a şontăcăi, a zornăi, a zupăi, a băzâi, a cârcâi, a fâlfâi, 
a fâşăi, a gâlgâi, a mârâi, a pârâi, a scârţâi, a ţârâi, a vâjâi, a bocăni, 
a croncăni, a măcăni, a trăncăni, a ţăcăni, a zăngăni, a zdrăngăni; 

-ăli, -ări — a mâzgăli, a zăbreli, a frunzări, a se maimuţări, a plutări, 
a urmări, 

-ui — a biciui, a cârmui, a cerui, a chefui, a chinui, a drăcui, a drumui, 
a jefui, a gerui, a mitui, a nitui, a părui, a pălmui, a pietrui, a povăţui, a prăfui, 
a preţui, a pricinui, a prilejui, a rândui, a secătui, a sfătui, a smălțui, a spicui, 
a Stivui, a tăinui, a terciui, a tălpui, a undui, a vămui, a vărui, a vieţui, a se 
zdrenţui, a zimţui, a zurui; 

-î — a izvori, a se mohori, a vifori. 

Verbele noi se pot forma şi cu ajutorul următoarelor sufixe propriu-zise: 

-ifica — a cocsifica, a electrifica, a planifica, a zeifica; 

-iona — a atenționa, a concluziona, a se decepţiona, a inscripţiona, 
a obstrucționa, a ocaziona, a porționa; 

-iza — a abstractiza, a se acutiza, a bagateliza, a clasiciza, a contoriza, 
a croniciza, a ecraniza, a esenţializa, a igieniza, a muşamaliza, a opaciza, 
a operaţionaliza, a se orăşeniza, a româniza, a secretiza, a tipiza, a maghiariza, 
a marginaliza. 

Derivarea cu prefixe este procedeul de creare a unui verb nou prin 
adăugarea unui prefix înaintea rădăcinii: des- + a face = a desface, dez- + 
a aproba = a dezaproba, în- + nod = a înnoda, re- + a aşeza = a reaşeza. 
Formarea verbelor noi prin derivarea cu prefixe se produce atât în interiorul 
aceleiaşi părți de vorbire (verb format de la o bază verbală), cât şi între părţi 
de vorbire diferite. În acest caz, verbele derivate prin prefixare sunt diferite 


morfologic de baza lor. Astfel, verbele se pot forma prin derivare cu prefixe 
de la o bază verbală (des- + tăinui = a destăinui;, re- + deveni = a redeveni; 
sub- + înțelege = a subințelege), de la un substantiv (în- + frumuseţe + -a = 
a înfrumuseţa; în- + seară + -a = a se însera; în- + dig + -ui = a îndigui; 
în- + zăpadă + -i = a înzăpezi, de- + şale + -a = a deşăla), de la un adjectiv 
(în- + bun + -a = a îmbuna; în- + crâncen + -a = a se încrâncena) sau de la 
un numeral (în- + doi + -i = a îndoi). În cazurile de la urmă, odată cu sufixarea, 
la rădăcină se adaugă sufixul infinitivului. Aceasta este şi cauza pentru care, 
în unele lucrări, verbele date, caracterizate prin ataşarea simultană a unui 
prefix şi a unui sufix, sunt considerate derivate parasintetice. 

Prefixele cu ajutorul cărora se creează verbe noi în procesul de derivare 
de la alte verbe sau de la alte părţi de vorbire sunt următoarele: 

con-, com-, co- — a compătimi, a se complăcea, a conlocui, a conlucra, 
a consemna, a se consfătui, a consfinţi, a consimţi, a constrânge, a contopi, 
a conviețui; 

des-, dez-, de- — a decădea, a decodifica, a deconspira, a decurge, 
a desăvârși, a descifra, a desprinde, a destăinui, a dezamăgi, a dezbate, 
a dezincrimina, a dezinforma, a dezlănţui, a dezlega, a dezlipi, a dezmoşteni, 
a dezumfla; 

în-, îm- — a încolți, a se încrâncena, a încrucişa, a îndruma, a înfiinţa, 
a se înfiora, a înfricoşa, a îngrozi, a înlăcrima, a înnoi, a se însera, a înspăimânta, 
a întineri, a înverzi, a înveşnici, a învinovăţi, a înzestra; 

ne- — a necinsti, a nemulțumi, a nesocoti; 

răs-, răz-, ră- — a răsfoi, a răsturna, a răsuci, a răsufla, a răzbuna, 
a se răscoace, a răscroi, a se răscula, a răsufla, a răscumpăra, a răsfrânge, 
a răsinţelege, a răsplămădi, a răspopi, a răstălmăci, a răzbate, a răzbubui, a se 
răzgândi, a răzleţi, a răzmuia; 

re- — a reactualiza, a realege, a reaminti, a reangaja, a recalcula, 
a recalifica, a recăpăta, a rechema, a reciti, a recolora, a recompune, 
a reconvoca, a recuceri, a recunoaşte, a reda, a redeschide, a redescoperi, 
a redeştepta, a redeveni, a redobândi, a reexamina, a reface, a reformula, 
a regăsi, a reieşi, a reînnoi, a reînvia, a relua, a renaşte, a repovesti, 
a repune, a resimţi, a restrânge, a retipări, a retrage, a retrimite, a reține, 
a revalorifica, a revedea; 

stră- — a străbate, a străfulgera, a străluci, a strătăia, a se străvedea; 

O clasificare a prefixelor verbale din punctul de vedere al sensului este 
greu de realizat. Se pot însă delimita câteva subclase de prefixe care se definesc 
printr-un sens comun. Printre acestea se numără: prefixul cu sens negativ ne- 
(a nemulțumi); prefixul cu sens privativ „fără“, „a lipsi de“ des- (a desfrunzi, 
a deszăpezi, a dezrădăcina);, prefixele care exprimă ideea de repetare a acţiunii 
re- (a readmite, a realege, a rescrie, a revedea), răs-, răz- (a răstălmăci, 
a se răzgândi); prefixe cu sensul „împreună cu“: con-, com-, co- (a conlocui, 
a conlucra). 

În cazuri rare, unele prefixe se pot adăuga unui verb format prin prefixare. 
În acest caz, se ajunge la dubla prefixare (sau supraprefixarea), care reprezintă 
prezenţa simultană a două sau a mai multe prefixe la aceeaşi bază (a dezrăsuci, 
a reîmpăduri, a reîntineri). 


Derivarea regresivă constă în eliminarea unui sunet sau a unui 
grup de sunete de la sfârşitul cuvântului pentru a forma cuvinte noi. 
Se delimitează două subclase de verbe formate prin derivarea regresivă: 

a) verbe formate de la substantive: a antologa (< antologie), a se 
autoservi (< autoservire), a calamita (< calamitate), a candida (< candidat), 
a corela (< corelaţie), a se deşertifica (< deşertificare), a furniza (< furnizor), 
a pălăvrăgi (< palavragiu), a picta (< pictor), a radiofica (< radioficare), 
a râşni (< râşniță), a regiza (< regizor), a şofa (< şofer); 

b) verbe formate de la adjective: a aniversa (< aniversar), a se dezmăța 
(< dezmăţat), a nedumeri (< nedumerit), a neferici (< nefericit), a se neliniști 
(< neliniştit), a nemuri (< nemuritor), a timora (< timorat), a vărga (< vărgat), 
a uzita (< uzitat). 

Derivarea prin substituție de afixe constă în înlocuirea unui afix 
derivativ (prefix sau sufix), existent în structura unui cuvânt, cu un alt afix 
derivativ. În cazul verbelor, derivarea prin substituție de afixe se realizează prin 
înlocuirea următoarelor prefixe: 

— prefixul în- cu des-, dez-, de-: des- + [în]cătuşa = a descătuşa; 
des- + |în]câlci = a descâlci; des- + |in]creţi = a descreți; des- + [în]curca = 
a descurca, des- + [în]funda = a desfunda;, dez- + [în]doi = a dezdoi; 
des- + [înființa = desfiinţa; des- + [în]frunzi = a desfrunzi, des- + [în ]hăma = 
a deshăma; dez- + |in]noda = a deznoda; dez- + [în]vălui = a dezvălui, dez- + 
[în ]văţa = a dezvăţa; dez- + |în]vinovăţi = a dezvinovăţi, dez- + [in]zăpezi = 
a deszăpezi, de- + [în]şuruba = a deşuruba; 

— prefixul îm- cu con-: con- + [îmlplini = a complini; 

— prefixul a- cu des-, dez-: dez- + [almorți = a dezmorți, de- + 
[a]stupa = a destupa. 


Verbele formate prin compunere 


Puținele verbe compuse din limba română conţin în structura lor, pe 
lângă un verb, adverbul bine: a binecuvânta, a binedispune, a binemerita, 
a binevoi şi pronumele reflexiv sine: a se sinucide. Se întâlnesc şi verbe în 
componenţa cărora intră elemente de compunere fără existenţă independentă 
în limbă: ante- „înainte“, „în faţă“, „anterior“ (a antedata, a antepune); 
auto- „de la sine, prin sine“ (a se autoadministra, a se autoamăgi, a se 
autoconserva, a se autoironiza, a se autopastişa);, contra- „împotriva“, 
„opus“ (a contraface, a contrasemna, a contrazice); poli- „multiplu“ 
(a se policalifica), pre- „înainte“, „anterior“ (a precumpăni, a precuvânta, 
a prefabrica, a preface, a pregăti, a preîncălzi, a preîntâmpina, a prelinge, 
a preschimba, a presăra, a prescurta, a preselecta, a presimti, a prestabili, 
a presupune, a prevedea, a prevesti, a prezice); sub- „dedesubt“, „în raport 
de subordonare“ (a subalimenta, a subaprecia, a subdivide, a subestima, 
a subexpune, a subevalua, a subintitula, a subimpărți, a subînchiria, 


a subintinde, a subiînțelege, a sublinia, a subscrie, a subzidi); supra- 
„deasupra“, „peste“ (a supraaglomera, a supraalimenta, a supraaprecia, 
a supradimensiona, a supraincărca, a suprapopula, supraveghea); tele- 
„realizat de la distanţă“ (a releecraniza, a teleimprima, a telesemnaliza). 


Locuţiunile verbale 


Locuţiunile verbale reprezintă grupuri de cuvinte folosite în enunţ cu 
valoarea unui verb. De cele mai multe ori, locuţiunile verbale, corespund 
unor verbe: a ține minte (= a memoriza), a lua loc (= a se așeza); 
a o lua la fugă (= a fugi); a-l duce capul (= a se pricepe), a avea de gând 
(= a intenţiona), a băga în draci (= a speria); a se face bine (= a se 
însănătoşi); a se da de-a rostogolul (= a se rostogoli) etc. 

Caracteristica de bază a locuţiunilor verbale este prezenţa obligatorie, 
în structura lor, a unui verb. În limba română, printre verbele suport de la 
care se formează numeroase locuţiuni verbale se numără: a avea (a avea 
asemănare, a avea bucurie, a avea o dorință, a avea nădejde), a băga 
(a băga de seamă, a băga în seamă), a da (a da naştere, a da drumul, 
a da crezare, a da de veste, a da un sfat, a da greş, a da înapoi, a se da jos), 
a face (a face o vizită, a face schimb, a se face bine, a se face colac, a se 
Jace lumină, a se face seară, a se face noapte), a fi (a fi pe placul cuiva, a-i 
fi cuiva drag), a lua (a lua parte, a lua fiinţă, a lua cuvântul, a lua în seamă, 
a-şi lua zborul, a se lua la harţă), a pune (a-şi pune în gând, a se pune pe 
treabă), a ține (a ţine seama, a se ține de cuvânt), a sta (a sta de vorbă, 
a sta la îndoială) etc. 

Verbul din structura locuţiunilor verbale are rolul de a preciza diateza, 
modul, timpul, persoana şi numărul. În structura locuţiunilor verbale, pot 
apărea, alături de verb, şi alte părţi de vorbire: substantive, pronume, numerale, 
adverbe: a face o plimbare, a prinde de veste, a o lua la fugă, a da înapoi, 
a-i părea rău. Aceste părţi de vorbire au rol lexical, contribuind în mai mare 
măsură decât verbul la sensul locuţiunii verbale. Unele locuţiuni verbale sunt 
împrumutate sau calchiate, în special din limba franceză: a avea în vedere, 
a lua act de prezenţă, a trece în revistă, a cădea de acord etc. 

Prin comportamentul lor gramatical, locuţiunile verbale se aseamănă 
cu verbele. Datorită verbelor din structura lor ele pot exprima categoria 
timpului, modul, iar, unele dintre ele, şi categoria diatezei: a avea în 
vedere — a fi avut în vedere, a da uitării — a fi dat uitării, a lua la întrebări — 
a fi luat la întrebări, a pune la curent — a fi pus la curent, a trece în revistă — 
a fi trecut în revistă. 

În enunţ, locuţiunile verbale se manifestă ca şi verbele cu care sunt 
echivalente din punct de vedere semantic: ele îndeplinesc funcţia sintactică 
de predicat şi pot fi determinate de complemente directe, indirecte sau 
circumstanţiale: Nu pot să-mi aduc aminte nimic. Ne-am dat seama prea târziu 
că soluţia este greşită. 


ADVERBUL 


Adverbul este partea de vorbire care exprimă o caracteristică a unei 
acţiuni sau circumstanţa în care se desfăşoară o acţiune sau există o însușire 
(așa, repede, aici, aproape, acum, azi, uneori). Adverbul răspunde la întrebările 
când? unde? cum? 

Adverbul face parte din clasa cuvintelor neflexibile, chiar dacă dispune 
de categoria gradelor de comparaţie. Gradele de comparaţie la adverb sunt 
exprimate cu ajutorul unor cuvinte cu rol de instrumente gramaticale, în timp 
ce adverbul propriu-zis nu suferă niciun fel de modificări formale. 

Din punct de vedere sintactic, adverbul este o parte de vorbire care 
îndeplineşte o funcţie sintactică în structura enunţului. Funcţionând ca 
element subordonat, adverbul poate determina un verb arătând când, unde şi 
cum se desfăşoară o acţiune: Vine azi. Suntem acasă. Lucrează bine. Adverbul 
mai poate determina un adjectiv (aproape mort), un alt adverb (prea devreme) 
sau o interjecţie (Hai mai iute!). Adverbul poate apărea şi în calitate de 
determinat al unui nume, fiind legat de acesta printr-o prepoziţie (ziua de ieri, 
acesta de aici). Rolul fundamental al adverbului este acela de determinant al 
verbului, de aceea, în enunţ, el funcţionează, cel mai frecvent, în calitate de 
complement circumstanţial. 


Clasificarea adverbelor după înţeles 


După modul de exprimare a caracteristicii sau a circumstanţei, adverbele 
sunt de două feluri: a) adverbe nepronominale şi b) adverbe pronominale. 

Adverbele  nepronominale sau propriu-zise denumesc direct 
caracteristici sau circumstanțe ale acțiunilor. După înțelesul lor, acestea se 
pot împărți în următoarele categorii: a) adverbe de mod, b) adverbe de loc, 
c) adverbe de timp. 

Adverbele de mod exprimă modul sau felul în care se desfăşoară acțiunea 
verbului. Adverbele de mod răspund la întrebarea cum? Ele reprezintă cea 
mai numeroasă clasă şi au foarte multe nuanțe de sens. Din punct de vedere 
semantic, ele se împart în următoarele categorii: 

a) de mod propriu-zise: abia, aşa, bine, rău, mereu, încet, repede, uşor, 
greu, amar, bărbăteşte, frăţeşte, omeneşte, prieteneşte; 

b) de cantitate: aproape, aproximativ, atât, cam, circa, întrucâtva, 
îndeajuns, suficient, destul, puţin, mult, 

c) de probabilitate şi posibilitate: poate, probabil, pesemne, oare, cică, 
parcă, posibil; 

d) de afirmaţie: da, desigur, evident, fireşte, negreşit, bineînţeles, 
sigur, realmente; 

e) de negaţie: nu, nici, nicidecum; 

f) de restricţie: decât, deja, doar; 

g) de precizare (subliniere): chiar, numai, tocmai, deodată, anume; 

h) de durată (iterative): mai, încă, mereu, necontenit, neîncetat, 
permanent, tot, iarăşi, adesea, arareori, deseori, câteodată. 

Adverbele de loc arată locul unde se desfăşoară acţiunea verbului. 
Adverbele de loc răspund la întrebarea unde? Cele mai frecvente adverbe 
de loc sunt următoarele: acasă, afară, înăuntru, aproape, departe, jos, sus, 
deasupra, dedesubt, înainte, înapoi, alături, împrejur, pretutindeni, aiurea. 

Adverbele de timp exprimă timpul în care se desfăşoară acţiunea verbului. 
Adverbele de timp răspund la întrebarea când? Cele mai frecvente adverbe de 
timp sunt următoarele: astăzi, mâine, poimâine, ieri, îndată, degrabă, deunăzi, 
odinioară, odată, demult, devreme, târziu, totdeauna. 

Adverbele pronominale exprimă indirect, prin raportare la context, 
caracteristica sau circumstanţa în care se desfăşoară o acţiune. În propoziţie 
ele substituie adverbele nepronominale. După semnificaţia lor, se împart în 
următoarele subclase: 

a) demonstrative: acolo, acum, aici, aşa, atunci, încoace, încolo; 

b) interogative: cum?, unde?, încotro?, dincotro?, când?, cât?; 

c) relative: cum, unde, încotro, când, cât, 

d) nehotărâte: oricum, orişicum, cumva, altcumva, oarecum, oriunde, 
orişiunde, undeva, altundeva, oriîncotro, oricând, orişicând, cândva, altcândva, 
altădată, oricât, orişicăt; 

e) negative: nicidecum, nicăieri, niciodată, nicicând, nicicăt. 


Clasificarea adverbelor după formă 


Din punctul de vedere al structurii lor, adverbele se împart în următoarele 
două subclase: a) adverbe simple şi b) adverbe compuse. 

Din categoria adverbelor simple (marea majoritate) fac parte adverbele 
primare, adverbele moştenite şi adverbele împrumutate (azi, ieri, mereu, aşa, 
cum, când), precum şi cele provenite din alte părţi de vorbire (absolut, destul, 
exact, încet, părinteşte, pieziş, totalmente). 

Adverbele compuse sunt formate prin îmbinarea a cel puţin două cuvinte 
într-o unitate lexicală nouă. Ele pot conţine în structura lor un adverb şi un 
substantiv (azi-dimineaţă, ieri-noapte, mâine-seară), două adverbe (oriunde, 
oarecum, orişicând, târâş-grăpiş), o prepoziţie şi un adverb (de abia, până 
când, până unde, dincotro). 


Gradele de comparaţie 


Adverbele, ca şi adjectivele, au trei grade de comparaţie: 
— Gradul comparativ, care are trei aspecte: de superioritate, de egalitate şi 
de inferioritate: mai repede, tot aşa de repede, mai puţin repede; 


— Gradul superlativ relativ, care poate avea numai două aspecte: de 
superioritate şi de inferioritate: foarte repede, foarte puţin repede; 

— Gradul superlativ absolut, cu două aspecte: de superioritate şi de 
inferioritate: cel mai repede, cel mai puţin repede. 

Gradele de comparaţie se formează cu ajutorul aceloraşi mijloace ca şi 
la adjective: adverbele mai şi foarte, grupurile de cuvinte: tot aşa de, tot atât 
de, la fel de, mai puţin, foarte puţin şi articolul adjectival cel, care în structura 
gradului superlativ relativ este invariabil. 


Structura gradelor de comparaţie 


Gradele de comparaţie | de superioritate de egalitate de inferioritate 


tot aşa de repede 


comparativul mai repede tot atât de repede | mai puţin repede 

la fel de repede 
superlativul relativ cel mai repede |- cel mai puţin repede 
superlativul absolut foarte repede — foarte puțin repede 


Construcțiile comparative 


Gradul comparativ se foloseşte în următoarele construcții: 


Comparativul de superioritate | £/ merge mai repede an tine. 
tot aşa de repede 

Comparativul de egalitate El merge tot atât de repede | ca (şi) | tine. 
la fel de repede 

Comparativul de inferioritate | Æl merge mai puțin repede pa tine. 


Gradul superlativ relativ se foloseşte în următoarele construcții: 


dintre noi. 
Superlativul relativ de superioritate | El merge cel mai repede din clasă. 
de aici. 


dintre noi. 
Superlativul relativ de inferioritate | El merge cel mai puțin repede | din clasă. 
de aici. 


Gradul superlativ absolut se foloseşte în construcții fără cel de al doilea 
termen de comparație: El merge foarte repede. El merge foarte puțin repede. 


Clasificarea adverbelor după posibilitate 
de a avea grade de comparaţie 


În raport cu categoria gradelor de comparaţie adverbele au un 
comportament eterogen. În funcţie de posibilitate de a admite categoria dată, 
se disting: a) adverbe care au grade de comparaţie şi b) adverbe fără grade de 
comparaţie. 

Din categoria adverbelor care au grade de comparaţie fac parte: 

— cele mai multe adverbe de mod propriu-zise: bine, rău, încet, repede, 
greu, uşor, tare etc.; 

— unele adverbe de loc: aproape, departe, jos, sus etc. 

— unele adverbe de timp: curând, devreme, târziu etc. 

În clasa adverbelor care nu au grade de comparaţie din motive semantice 
intră următoarele adverbe: 

— adverbele pronominale: așa, acum, aici, acolo, atât, oricum, oriunde, 
oricând, oricât etc.; 

— unele adverbe de mod propriu-zise: întocmai, degeaba, sufleteşte, 
omeneşte etc.; 

— adverbele de mod de afirmaţie şi de probabilitate: da, nu, ba da, ba nu; 
poate, probabil, parcă, oare etc.; 

— o mare parte dintre adverbele de loc: acasă, alături, pretutindeni etc.; 

— numeroase adverbe de timp: azi, mâine, ieri, actualmente, odinioară, 
totdeauna, zilnic, câteodată, uneori, alteori, mereu etc.; 

— majoritatea adverbelor de cantitate: destul, circa, suficient, 
întrucâtva etc.; 

Din categoria adverbelor care nu admit gradele comparaţie fac parte şi 
adverbele care prin însăşi semantica lor lexicală exprimă un anumit grad de 
comparaţie: enorm, excelent, extrem, formidabil etc. 

Există puţine adverbe care se folosesc numai la gradul comparativ de 
superioritate: mai abitir, mai ales, mai presus, mai prejos. Câteva adverbe de 
loc pot fi folosite doar la comparativul de superioritate şi la superlativul absolut: 
mailprea încoace, mailprea încolo, mailprea înainte, mailprea înapoi. 


Întrebuinţarea şi funcţiile sintactice 
ale adverbului 


În ce priveşte comportamentul lor sintactic, adverbele din limba română 
se împart în următoarele subclase: 

a) adverbe cu funcţie sintactică de parte de propoziţie. Din categoria dată 
fac parte adverbele de mod (încet, repede), de loc (aproape, departe, sus, jos, 
înainte, înapoi), de timp (astăzi, mâine, poimâine). Aceste adverbe pot îndeplini 
următoarele funcţii sintactice: 

— complement circumstanţial de mod: Merge încet. 

— complement circumstanţial de loc: Locuieşte aproape. 


— complement circumstanţial de timp: Plecăm mâine. Aceasta 
a fost demult. 

— atribut: Nu am citit ziarele de azi. Casa de acolo este a priete- 
nului meu. 

— nume predicativ: Astfel e lumea. Aşa sunt toți oamenii. 

Adverbele din subclasa dată au, de cele mai multe ori, ca termen regent un 
verb: Ei, oameni buni, cred că acum aţi priceput. (|. Creangă); Nechifor Lipan 
s-a arătat totdeauna foarte priceput în meşteşugul oieritului. (M. Sadoveanu); 
Camarazii lui Zaharia erau departe. (Cezar Petrescu). 

b) adverbe care funcţionează în calitate de predicate. În subclasa dată 
intră adverbele care pot îndeplini singure funcția de predicat. Este vorba de 
aşa-numitele adverbe de modalitate (fireşte, bineînţeles, desigur, sigur, evident, 
fireşte, negreşit, poate, posibil, probabil): Poate azi va ploua. 

c) adverbe care constituie singure o propoziţie. Este vorba de adverbele 
de afirmaţie şi de negaţie (da, nu, ba da, ba nu), care alcătuiesc propoziţii 
neanalizabile: — Ai citit romanul? — Da. — Ai fost la şcoală? — Nu. 

d) adverbe fără funcţie sintactică. În clasa dată intră mai multe feluri 
de adverbe care sunt eterogene în plan semantic şi funcţional. În primul rând, 
din categoria adverbelor care nu pot fi părţi de propoziţie fac parte: barem, 
măcar, doar, chiar, numai, oare, mai, foarte, prea, bunăoară, anume etc. 
Adverbele în cauză sunt lipsite de autonomie semantică şi sintactică: Numai 
în sufletele lor buimăcite mai Stăruiau scântei multicolore, mângâietoare... 
(L. Rebreanu); Acestea sunt fapte care măcar pentru o bucată de timp nu se 
uită. (Cezar Petrescu). La analiza sintactică ele se iau împreună cu părţile de 
vorbire pe care le însoțesc. 

În al doilea rând, se disting unele adverbe, care au rolul de instrument 
gramatical servind la formarea gradelor de comparaţie: mai, foarte, prea. 

În sfârşit, în clasa dată se delimitează unele adverbe care pot funcţiona 
în calitate de element de relaţie, stabilind legătura dintre propoziția 
subordonată şi regenta ei. Acestea sunt adverbele pronominale relative 
(cum, unde, când, cât) şi unele adverbe pronominale nehotărâte (oricum, 
oriunde, oricând, oricât). 


Formarea adverbelor 


In limba română, adverbele noi se pot forma prin derivare, prin compunere 
sau prin conversiune. 


Adverbe formate prin derivare 


Adverbele derivate se formează, în principal, cu ajutorul sufixelor. 
Există un număr mic de sufixe folosite în derivarea adverbelor: -(ic)eşte, -iş/- 
âş, -mente. Dintre acestea, doar cel dintâi este un sufix productiv. Toate sufixele 
adverbiale servesc la formarea adverbelor de mod de la teme substantivale, 
adjectivale sau verbale: 


Sufixul -(ic)eşte formează adverbe de la teme: 

a) substantivale: băneşte, bărbăteşte, greceşte, fireşte, frățeşte, iepureşte, 
împărăteşte, haiduceşte, lupeşte, mânzeşte, mitocănește, omeneşte, orăşeneşte, 
păgâneşte, părinteşte, păsăreşte, româneşte, sufleteşte, tinereşte, vitejeşte; 

b) adjectivale: istoriceşte, moraliceşte, nebunește, orbeşte, politiceşte, 
teoreticeşte. 

Sufixul -iș/-âş formează adverbe de la teme: 

a) substantivale: cruciş, grăpiș, fățiș, furi, morțiş, pândiş, pieptiş, pieziş, 
ponciş; 

b) adjectivele: chiorâş, lățiş, lungiş, orbiş; 

c) verbale: boldiş, curmeziș, pitiş, pituliş, târâş. 

Cu ajutorul sufixului -mente se formează, după modele franceze 
sau italiene, adverbe de la teme adjectivale: actualmente, completamente, 
generalmente, literalmente, necesarmente, sinceramente, singularmente, 
totalmente. 

În română se întâlnesc şi câteva adverbe formate cu ajutorul sufixelor 
diminutivale: încetinel, binişor, depărtișor, repejor. 

Unicul prefix cu care se pot constitui derivate adverbiale este prefixul 
negativ ne-. Cu ajutorul lui se formează adverbele de la alte adverbe: 
necreştineşte, neomeneşte, neprieteneşte. 


Adverbe formate prin compunere 


Trăsătura formală care deosebeşte adverbele compuse de cele derivate 
este structura lor, având în vedere că primele sunt alcătuite din cel puţin două 
unităţi lexicale cu sens lexical deplin. Adverbele compuse sunt foarte răspândite 
în limba română. Ele sunt de următoarele tipuri: 

1) adverb + adverb (uneori provenit din participiu) sau numeral: 
bineînțeles, câteodată, nicicând, nici(de)cum, niciodată, numai, numaidecăt, 
totodată, totuna; 

2) adverb + substantiv: ieri-seară, azi-dimineaţă, mâine-seară, 

3) adjectiv + substantiv: altădată, altfel, astfel, bunăoară, deseori, 
rareori, uneori; 

4) prepoziţie (+ prepoziţie) + adverb: adesea, arar, deasupra, decât, 
degeaba, demult, deplin (şi adjectiv), desigur, dinadins, dinăuntru, împotrivă, 
înadins, îndeaproape, îndelung, întocmai, (mai) prejos, (mai) presus; 

5) prepoziţie (+ prepoziţie) + substantiv: acasă, anume, aseară, defel, 
degrabă, deloc, deodată, departe, devale, devreme, dimpotrivă, diseară! 
deseară, împrejur, încontinuu, 

6) prepoziţie (+ prepoziţie) + numeral: deodată, împreună, întruna; 

7) verb + conjuncţie: parcă, cică (pop.), mătincă (pop.) 

8) elementul iniţial fie(și)-, oare(și)-, ori(şi)- + adverb: fiecum (înv.), 
oare(și)cum, oricând, oricum, oriincotro, ori(şi)căt; 

9) adverb + elementul final -va: cândva, cumva, undeva; 

10) adverb + elementul final -și: câtuși, iarăși, totuși. 


Adverbe formate prin conversiune 


În limba română adverbele se pot forma și prin trecerea cuvintelor de la o 
altă parte de vorbire în clasa adverbelor. Noile adverbe formate prin conversiune 
reprezintă rezultatul utilizării unor elemente din alte clase lexico-gramaticale 
cu funcţia sintactică a adverbului. Pot căpăta valoare adverbială adjectivele, 
substantivele, numeralele şi verbele. 

Cel mai productiv tip de conversiune este adverbializarea adjectivelor. 
Procedeul dat are un caracter aproape regulat în cazul adjectivelor calificative. 
Astfel, cele mai multe adjective calificative, datorită asemănării de conţinut 
cu adverbele, pot fi întrebuințate (cu forma de masculin) şi ca adverbe de 
mod: (un om) ciudat > (se poartă) ciudat, (un tânăr) elegant > (se îmbracă) 
elegant; (un copil) frumos > (cântă) frumos; (un sac) greu > (se mişcă) greu; 
(un roman) interesant > (povesteşte) interesant, (un om) rău > (se uită) rău, 
(un plan) temeinic > (munceşte) temeinic. Devenite adverbe, adjectivele 
calificative au ca termen regent un verb sau un adjectiv, fiind invariabile în 
raport cu categoriile de gen, număr şi caz. 

La fel ca şi adjectivele, se pot adverbializa şi unele participii. Cazurile de 
utilizare a participiilor cu valoare adverbială sunt însă puţin numeroase: (a ține) 
ascuns, (a vorbi) deschis. 

Procedeul conversiunii substantivelor prin adverbializare este 
mai puţin productiv. Prin procedeul dat se pot forma adverbe de mod 
şi de timp. Sunt folosite cu valoarea unui adverb de mod substantivele 
din componenţa unor construcţii expresive, care la origine presupun 
o comparaţie. În felul acesta, conversiunea substantivelor din componenţa 
acestor construcţii se produce ca urmare a unei elipse: a dormi [ca un] 
buştean. Atunci când sunt folosite ca adverbe, aceste unităţi lexicale 
determină un verb şi răspund la întrebarea cum? 

În aceste construcţii substantivele adverbializate sunt utilizate cu 
o formă unică, cea de nominativ-acuzativ singular nearticulat. După 
conţinutul exprimat, construcţiile în care se folosesc substantivele 
adverbializate sunt de două tipuri: construcţii cu valoare modală (a se 
face colac/covrig, a se strânge ciorchinelciucure/grămadă/mănunchilroi) 
şi construcţii cu valoare cantitativ-intensivă. Acestea de la urmă sunt mai 
numeroase, reprezentând mijloace de exprimare a superlativului absolut. 
În construcţiile date, substantivele se adverbializează prin utilizarea lor 
în contexte verbale (a curge gârlă, a lega fedeleş, a merge strună/ceas, 
a pleca glonţ/puşcă, a tăcea chitic, a tremura vargă, a se ţine scai,) sau în 
contexte adjectivale (bătut măr, beat pulbere, beat turtă, curat lacrimă, 
deştept/supărat/frumoasă foc, gol puşcă, îndrăgostit lulea, îngheţat bocnă, 
îngheţat tun, răcit cobză, sărat ocnă, singur cuc, uscat iască). 

Pot deveni adverbe de timp substantivele cu valoare temporală, care 
denumesc anotimpuri, zile ale săptămânii sau parți ale zilei (roamna, iarna, 
vara, luni, marţi, joi, Ziua, noaptea, dimineaţa, seara). Substantivele cu valoare 
temporală se pot folosi ca adverbe, fiind, de cele mai multe ori, la forma 


articulată: Ziua ninge, noaptea ninge, dimineaţa ninge iar. (V. Alecsandri). 
Toamna se numără bobocii. (Folclor). Numele zilelor pot apărea ca adverbe 
şi la forma nearticulată: Luni am test la engleză. Când sunt folosite la forma 
articulată, numele zilelor au sensul „în fiecare zi de...“: Sâmbăta (= în fiecare zi 
de sâmbătă) merg la ţară. Pentru exprimarea acestei nuanţe de sens la celelalte 
substantive cu valoare adverbială se foloseşte forma de plural articulată hotărât: 
Serile (= în fiecare seară) citesc până târziu. 

În anumite condiţii sintactice, poate căpăta valoare de adverb şi 
pronumele relativ-interogativ ce. Atunci când determină un verb, un adjectiv 
sau un adverb, adverbul de provenienţă pronominală are sensul „cât de tare“, 
„cât de mult“: Ce mare te-ai făcut! Ce m-aş mai plimba pe malul mării! 


Locuţiunile adverbiale 


Locuţiunile adverbiale sunt grupuri de cuvinte, cu sens unitar, care 
îndeplinesc rolul unui adverb: de nevoie, din greşeală, pe îndelete etc. 
Locuţiunile adverbiale conţin în structura lor: 

— un substantiv (sau un adjectiv substantivizat), un pronume, un 
numeral, un verb la supin sau un adverb cu una sau mai multe prepoziţii: de 
voie, de nevoie, de milă, de formă, de ajuns, de-a berbeleacul, de-a pururea, 
cu binele, cu frumosul, cu asprime, cu forţa, cu încetul, cu carul, cu ghiotura, 
cu nemiluita, cu totul, cu toții, fără teamă, fără îndoială, în grabă, în tăcere, 
în esenţă, într-o clipă, la întâmplare, la pas, la nesfârşit, din răsputeri, din 
plin, din nou, pe dinafară, pe apucate, pe neaşteptate, pe negândite, pe 
neobservate, pe îndelete, pe alese, pe rupte, pe tăcute, pe nepusă masa, pe de 
rost, de-a latul, de-a curmezişul, de-a lungul, de dimineaţă, peste noapte, cu 
timpul, de la o vreme etc. 

— substantive, pronume sau adverbe repetate introduse prin una sau două 
prepoziţii: fațăn faţă, cap în cap, cap la cap, nas în nas, rând pe rând, încetul 
cu încetul, clipă de clipă, zi de zi, an de an, din vreme în vreme, din ce în ce, din 
când în când, cu una cu două etc. 

— părţi de vorbire asemănătoare, care rimează: calea-valea, harcea- 
parcea, val-vârtej, vrând-nevrând, târâş-grăpiș, hodoronc-tronc, ici-colo etc. 

Locuţiunile adverbiale au acelaşi comportament gramatical ca şi 
adverbele propriu-zise. Unele dintre ele pot fi folosite la un anumit grad de 
comparaţie: cu socoteală — mai cu socoteală, din timp — mai din timp. În plan 
sintactic, locuţiunile adverbiale se caracterizează prin faptul că îndeplinesc 
funcția sintactică de complement circumstanţial: Izbea cu bocancii lui 
milităreşti, amenințând destul de tare şi fără teamă pe toți cei dinăuntru. 
(M. Preda). E drum prost, dar ieşim repede într-o poiană, şi acolo putem sta 
de vorbă fără teamă. (M. Eliade). 


PREPOZIŢIA 


Prepoziţia este o parte de vorbire cu rol de cuvânt ajutător care exprimă 
raportul sintactic de subordonare dintre cuvinte în cadrul propoziției. După 
rolul morfologic îndeplinit, prepoziția face parte din categoria elementelor 
de relaţie. Prin urmare, ea implică prezenţa a doi termeni care sunt cuvinte 
autonome şi dintre care unul este termenul regent, iar cel de al doilea 
subordonatul acestuia: o pădure de stejari, casa de lângă drum, a se sfătui cu 
prietenii, a intra în vagon. 

În plan semantic, prepoziţia se defineşte printr-un sens abstract, care se 
precizează doar în context. Fiind lipsită de autonomie semantică, prepoziția 
nu are funcţie sintactică proprie. Ea reprezintă un instrument gramatical, care 
exprimă relații de subordonare numai în limitele unei propoziţii. Astfel, la 
nivel intrapropoziţional, prepoziţia introduce, de cele mai dese ori, atribute sau 
complemente pe care le leagă de cuvintele determinate de acestea: drum de 
țară, ziua de mâine, a tăia pâine cu cuțitul, a merge spre casă. 

Din punct de vedere morfologic, prepoziţia este o parte de vorbire 
neflexibilă. 


Clasificarea prepoziţiilor 


După structură, prepoziţiile sunt de două feluri: a) prepoziţii simple şi 
b) prepoziţii compuse. Din prima categorie fac parte: 

a) prepoziţiile primare; sunt prepozițiile vechi, moştenite din latină: 
a, asupra, către, contra, cu, de, după, fără, în, între, întru, la, lângă, pe, 
pentru, peste, până, spre, sub. La aceste prepoziţii, facând parte din fondul 
principal de cuvinte al limbii române, se adaugă unele prepoziţii neologice: 
grație, pro, supra. 

b) prepoziţiile provenite din alte părți de vorbire prin schimbarea clasei 
gramaticale; acestea pot fi formate de la: 

— adverbe: dedesubtul, dinaintea, dinapoia, dindărătul, înaintea, înapoia, 
îndărătul, înăuntrul, împrejurul, împotriva; deşi sunt considerate simple, aceste 
prepoziţii conţin în structura lor, pe lângă adverbul de la care sunt formate, 
şi formantul -u/, -a, omonim cu articolul enclitic. Acesta asigură distingerea 
prepoziţiilor de adverbele corespunzătoare: Priveşte împrejur. (adv.) — Toţi 
s-au adunat împrejurul lui. (prep.). Merge înainte. (adv.) — A sosit înaintea 
noastră. (prep.). 

— participii: datorită, mulțumită. 


În clasa prepoziţiilor compuse intră: 

a) prepoziţiile formate prin contopirea a două prepoziţii primare: deasupra 
(< deasupra), despre (< de+spre), din (< de+în), dinspre (< de+ înspre), dintre 
(< de+iîntre), înspre (< în+spre), prin (< pre+în), printre (< pre+ între); 

b) prepoziţiile formate prin alăturarea a două prepoziţii primare: de către, 
fără de, de pe, de după, de la, de lângă, de peste, pe lângă, pe sub, până la, 
până spre etc. 

Prin comportamentul lor gramatical, se apropie de prepoziţii şi alte unităţi 
lexicale, printre care: unele adverbe: ca (comparativ), cât, decât, asemenea, 
aidoma, conform, contrar, drept, potrivit, exclusiv şi unele gerunzii: excluzând, 
privind, vizând. 


Regimul cazual al prepoziţiilor 


Folosite înaintea unor cuvinte care se declină (substantive, pronume, 
numerale), prepoziţiile le impun acestora o anumită formă de caz. Din acest 
punct de vedere, se disting următoarele feluri de prepoziţii: 

a) Prepoziţii cu regim de acuzativ. Acestea sunt: 

— prepoziţiile simple primare, cu excepţia prepoziţiilor asupra şi contra: 
lângă mine, despre voi, în ţară, la prânz, după ore; 

— prepoziţiile compuse, cu excepţia prepoziţiei deasupra: de după nori, 
până la gară, de către prieteni, 

b) Prepoziţii cu regim de genitiv. Din această subclasă fac parte: 

— prepoziţiile formate prin conversiunea adverbelor (cu ajutorul 
formanților -/, -a): înaintea casei, împrejurul lacului, îndărătul uşii, împotriva 
vântului; 

— prepoziţiile asupra, deasupra şi contra: asupra duşmanului, contra 
lor, deasupra oceanului. 

c) Prepoziţii cu regim de dativ: datorită, mulțumită, graţie: datorită 
fratelui, mulțumită părinţilor, graţie timpului frumos. 


Locuţiunile prepoziționale 


Locuţiunea prepoziţională este un grup de cuvinte cu un sens unitar, 
care îndeplineşte rolul unei prepoziţii. Ea este alcătuită din una sau mai 
multe prepoziţii şi o altă parte de vorbire (substantiv, adverb): în fața casei, 
în jurul pământului. 

Din punctul de vedere al raportului exprimat, locuţiunile prepoziţionale 
se împart în următoarele clase: 


Locuţiunile prepoziţionale: 
de-a lungul, de-a latul, din afara, din faţa, în afara, în 
dosul, în dreapta, în dreptul, în faţa, în jurul, în mijlocul, 
— de loc: în preajma, în spatele, în stânga, în urma, pe de asupra, pe 
dinaintea, pe dinapoia, alături de, aproape de, departe de, 
dincoace de, dincolo de, din jos de, din sus de; 
de dinaintea, în cursul, în timpul, în vremea, la începutul, 
— de timp: la mijlocul, la sfârşitul, pe timpul, pe vremea, înainte de, 
odată cu; 
asemănător cu, conform cu, contrar cu, în conformitate cu, 
— de mod: în funcție de, în raport cu, întocmai ca, în rând cu, la fel cu, 
potrivit cu; 
— de cauză: din cauza, din pricina, din cauză de; 
— de scop: cu scopul, în scopul, în vederea; 
— condiţionale: în cazul, în ipoteza, în caz de; 
— concesive: în ciuda, în pofida, cu tot (toţi, toată, toate); 
— sociative: cu tot cu, dimpreună cu, împreună cu, laolaltă cu; 
— instrumentale: cu ajutorul, prin intermediul, prin mijlocirea; 
din partea, în privinţa, sub aspectul, sub raportul, cât 
— de relaţie: despre, cât pentru, cât priveşte, cu privire la, în ce priveşte, 
în legătură cu, privitor la, referitor la, relativ la; 
— opoziţionale: în locul, în loc de; 
— cumulative: în afara, (în) afară de, pe lângă; 
— de excepţie: cu excepţia, în afara, (în) afară de. 


Regimul cazual al locuţiunilor prepoziţionale 


Când introduc cuvinte care se declină (substantive, pronume, 
numerale), locuţiunile prepoziţionale, la fel ca şi prepoziţiile, le impun 
o anumită formă de caz. După regimul cazual, locuţiunile prepoziţionale se 
împart în următoarele subclase: 

a) Locuţiuni prepoziţionale cu regim de acuzativ. Din această categorie 
fac parte locuţiunile prepoziționale al căror ultim element este o prepoziţie 
primară simplă: afară de tine, înainte de război, aproape de casă. 

b) Locuţiuni prepoziţionale cu regim de genitiv. În această subclasă 
intră locuţiunile prepoziționale al căror ultim element este un substantiv 
articulat hotărât (-/, -a): cu ajutorul prietenilor, din cauza gerului, 
cu excepția lui, în faţa şcolii. 


Rolul şi raporturile exprimate de prepoziţii 


În structura enunţului, prepoziţia nu îndeplineşte funcţia sintactică 
de parte de propoziţie. Împreună cu părţile de vorbire pe care le introduce, 
prepoziţia formează un grup prepoziţional, care reprezintă o unitate sintactică 
superioară funcţionând ca o singură parte de propoziţie: casă de piatră 
(prepoziţia de intră în structura unui atribut); a se apropia de râu (prepoziția 
de intră în structura unui complement circumstanţial de loc). 

Grupurile prepoziţionale pot îndeplini diverse funcţii sintactice 
în propoziţie. Prepoziţia poate intra în structura următoarelor părți 
de propoziţie: 

a) atribut, pe care îl leagă de regentul său (substantiv, pronume, numeral): 
carte cu poze, acesta de aici, doi de acolo; 

b) complement, legându-l de regentul său (verb, adjectiv, interjecţie): 
merge spre casă, tare la matematică, vai de ei; 

c) nume predicativ: Copacii sunt de cărbune. (Cezar Petrescu); 

d) element predicativ suplimentar: Socorea acest ceas drept o urgie 
trimisă de sus. (Cezar Petrescu). 

În structura propoziției, prepoziţiile pot subordona unui termen regent 
următoarele părți de vorbire: 

— substantive: Și-a construit o casă de piatră. (prepoziţia de introduce un 
substantiv care îndeplineşte funcţia sintactică de atribut); 

— pronume: Nu am vorbit cu el. (prepoziţia cu introduce un complement 
indirect exprimat printr-un pronume); 

— numerale: Despre cei trei s-a discutat detaliat. (prepoziţia despre 
introduce un numeral având funcţia sintactică de complement indirect); 

— adverbe: Nu vreau să plec de aici. (prepoziţia de marchează funcţia de 
complement circumstanţial de loc a adverbului aici); 

— verbe la infinitiv: Până a pleca, vreau să vorbesc cu voi. (prepoziţia 
până introduce un complement circumstanțial de timp exprimat printr-un 
infinitiv); 

— adjective: Ne cunoaştem de mici. (prepoziţia de introduce un 
complement circumstanţial de timp exprimat printr-un adjectiv). 

În calitatea sa de mijloc de realizare a raportului de subordonare, 
prepoziţia ajută la exprimarea funcţiilor sintactice ale cuvintelor cu sens 
lexical deplin, interacţionând cel mai mult cu cazul substantivelor. După rolul 
îndeplinit, prepozițiile pot fi de următoarele feluri: 

a) prepoziţii cu rol semantico-sintactic; sunt prepoziţiile care marchează 
legătura de subordonare dintre cuvinte exprimând un anumit raport semantic. 
Clasa dată cuprinde majoritatea prepoziţiilor din limba română. De regulă, 
prepoziţiile de acest tip sunt polisemantice. Ele posedă un sens de bază şi mai 
multe sensuri secundare. 


b) prepoziţii cu rol morfematic; În categoria dată sunt incluse 
prepoziţia a, din structura infinitivului, şi câteva prepoziţii echivalente 
funcţional şi semantic cu formele cazuale ale substantivului. Acestea 
alcătuiesc construcţii prepoziţionale echivalente semantic cu genitivul (tată 
a trei copii) sau cu dativul (a da la copii = a da copiilor). 

În combinaţie cu diferite părţi de vorbire, prepoziţiile din prima subclasă 
pot exprima următoarele raporturi semantico-sintactice: 

1) raport atributiv; în acest caz prepoziţiile formează construcţii care 
descriu obiectul şi caracteristica lui. De cele mai multe ori, sunt folosite cu 
acest rol prepoziţiile: de (carte de poveşti, râu de munte); cu (carte cu poze, un 
car cu fân); fără (carte fără copertă, casă fără acoperiş), din (mămăligă din 
făină de porumb, floarea din vază), pentru (hârtie pentru copiator, cărbune 
pentru locomotive, autobuz pentru curse lungi), contra (medicament contra 
gripei, dispozitiv contra furtului, lupta contra extremismului); despre (o lecţie 
despre natură, un film despre al Doilea Război Mondial), peste (un pod peste 
râu) etc. 

2) raport completiv; prepoziţiile formează construcţii prepoziţionale 
care descriu acţiunea şi obiectul sau circumstanţa acţiunii. În aceste construcții, 
prepoziţiile se pot caracteriza prin următoarele sensuri: 

a) sensul de obiect direct al acţiunii: pe (L-am văzut pe Ton). 

b) sensul de obiect indirect al acţiunii: asupra (O furtună se abătu 
asupra satului. Mama se apleacă asupra copilului.);, cu (a merge cu părinţii la 
mare; Vorbeşte cu fratele lui.); de (S-a săturat de lucru. Nu se teme de nimeni. 
De hoţ nu te poţi păzi.); în (a se cufunda în zăpadă; Clădirea a fost transformată 
în laborator.), la (Se gândeşte la copii. Corb la corb nu scoate ochii.), pe 
(S-a supărat pe toată lumea. Puteţi conta pe sprijinul meu.); pentru 
(Am o surpriză pentru tine. M-am bucurat pentru €el.); despre (a discuta despre 
politică; Toată lumea vorbeşte despre asta.); peste (a sări peste un zid; a trece 
cu barca peste un râu; Am dat accidental peste un pasaj interesant.), contra 
(a înota contra curentului, a merge contra vântului); 

c) sensul de agent al acţiunii: de (A fost prins de duşmani. Am fost ajutat 
de colegi. Luntrea a fost înghițită de valuri.); 

d) sensul de instrument al acţiunii: cu (a scrie cu stiloul, a merge cu 
maşina; Cu miere se prind muştele.), din (a cânta din fluier, Se întreținea din 
pescuit.); la (a cânta la pian, la vioară); prin (a distruge prin foc; a ademeni 
prin vorbe dulci; A obţinut totul prin muncă.); 

e) sens modal: cu (a privi cu atenţie; a merge cu paşi mari, a lucra cu 
spor); fără (a câştiga o întrecere fără efort; Trenul circulă fără oprire până la 
Predeal.); în (a se îmbrăca în alb.); 

f) sens locativ: în (Toți s-au adunat în sală. În uşă a apărut un 
necunoscut. A căzut în apă. Avionul se ridică în aer.), pe (a pune cartea pe 
masă), la (a merge la bibliotecă; a pleca la oraş); lângă (a aşeza un dulap 
lângă perete; a se opri lângă o fântână); peste (a o lua peste câmp; Zăpada 
cade peste sat.); sub (a sta sub un brad, Cartea a căzut sub masă.); după 


(La mândruța jucăuşă stă gunoiul după uşă.), deasupra (a zbura deasupra 
norilor), între (Vai de oaie între lupi.) din (a pleca din oraş. Suntem din 
acelaşi sat.); către (a alerga către ieşire; Furtuna se îndreaptă către ţărm.); 
spre (a veni spre mal, a se îndreaptă spre casă, Spre răsărit cerul începe să se 
lumineze.), înspre (a merge înspre apus), dinspre (Nori negri veneau dinspre 
pădure.), prin (a merge prin pustiu, a veni prin pădure; a colinda prin ţară; 
a trece prin apă), printre (a se strecura printre copaci, Apa se scurge 
printre pietre.); 

g) sens temporal: în (Vişinii înfloresc în aprilie.) la (Spectacolul 
începe la ora opt. La vară ne mutăm în casă nouă.), de (a lipsi de o lună); 
până (a lucra până târziu); după (Mă întorc după cinci. A venit după miezul 
nopții.), peste (Ajungem peste o oră. Ideile bune vin peste noapte.);, către 
(Către ziuă ninsoarea s-a înteţit.), spre (Spre seară cerul s-a înseninat.); 
asupra (Drumul de întoarcere l-am făcut asupra serii.); 

h) sens cauzal: de (a striga de durere; Am obosit de atâta mers.), pentru 
(a se certa pentru un fleac; a fi pedepsit pentru furt), din (a greşi din neatenţie; 
Nu-mi pot permite asta din lipsă de bani.); 

i) sens final: pentru (a învăţa pentru examen; Nu învăţ pentru note. 
Lacătul nu se pune pentru hoți.);, după (a umbla după comori îngropate; 
a merge după cumpărături); de (a se pregăti de plecare); spre (a lucra spre 
binele ţării, a oferi mărfuri spre vânzare; a propune o lege spre aprobare). 

Constatăm că cele mai multe prepoziţii sunt polisemantice. Una şi 
aceeaşi prepoziţie poate exprima diferite raporturi semantico-sintactice. 


CONJUNCŢIA 


Conjuncţia este o parte de vorbire auxiliară, neflexibilă care leagă fie două 
propoziţii în cadrul frazei între care se stabileşte un raport de coordonare sau de 
subordonare, fie două părţi de propoziţie cu acelaşi rol sintactic în propoziţie. 

Conjuncţiile exprimă: 

a) raportul sintactic de subordonare între o regentă şi subordonata ei: 
A spus că nu poate veni. M-a întrebat dacă am fost la ore. 

b) raportul sintactic de coordonare: 

— între două părți de propoziţie: Am cumpărat cărți şi caiete. E deştept 
şi foarte talentat. 

— între două propoziţii: Deschide cartea şi citeşte! 

— între o parte de propoziţie şi o propoziţie: Am studiat documentele din 
acea perioadă şi ce a mai fost publicat în presă. 

Conjuncţiile, la fel ca şi prepoziţiile, nu pot îndeplini singure funcția 
unei părți de propoziţie. Ele doar leagă părţi de propoziţie sau propoziţii, 
fiind plasate, de obicei, între cele două unităţi sintactice. În cazuri mai rare, 
conjuncţiile subordonatoare pot apărea în propoziţii principale exclamative: 
Că nu mai vine odată! De-ar veni mai repede vara! 

În practica analizei gramaticale, conjuncţiile coordonatoare se 
lasă în afara unităţilor pe care le leagă, iar cele subordonatoare intră în 
structura subordonatelor pe care le introduc şi a căror valoare o reprezintă: 
Drumurile şi! potecile erau pustii. (M. Sadoveanu); Îmi permiteţi /să spun 
şi eu ceva? (G. Călinescu). 


Clasificarea conjuncţiilor după structură 


Conform acestui criteriu, conjuncţiile se împart în următoarele clase: 
a) conjuncţii simple şi b) conjuncţii compuse. Sunt simple: 

a) conjuncţiile primare (neanalizabile): că, căci, ci, dacă, dar, deci, iar, 
nici, or, ori, sau, Să, şi; 

b) conjuncţiile formate prin conversiune, şi anume conjuncţiile provenite 
din adverbe: când (condiţional), cât (consecutiv), cum (cauzal), parcă (modal), 
unde (cauzal); conjuncţiile provenite din prepoziţii: de, până; conjuncţiile 
provenite din pronume: însă; conjuncţiile provenite dintr-o formă verbală: fie. 

c) conjuncţiile formate din alte părţi de vorbire care au termenii sudaţi: 
aşadar, deoarece, deşi, fiindcă, încât, întrucât. 

Din categoria conjuncţiilor compuse fac parte numai conjuncțiile cu 
termenii nesudaţi: cum că, de să, ca ... să, încât să. 


Clasificarea conjuncţiilor după funcţia lor 


După semnificaţia şi rolul lor gramatical, conjuncţiile pot fi clasificate 
în două categorii: a) conjuncţii coordonatoare şi b) conjuncţii subordonatoare. 

Conjuncţiile coordonatoare leagă părți de propoziţie de acelaşi fel sau 
propoziţii independente. După valoarea lor, se disting următoarele tipuri de 
conjuncţii coordonatoare: 

a) copulative (exprimă un raport de asociere): şi, nici, iar (şi) — luna şi 
soarele; harnică şi ascultătoare. Afară tună şi fulgeră. 

b) adversative (exprimă un raport de opoziţie fără excludere): ci, dar, iar, 
însă, or („însă“) — El e mic, dar voinic; Noi lucrăm, iar ei se plimbă. 

c) disjunctive (exprimă un raport de excludere): fie, ori, sau — Alb sau 
negru, ori unul, ori altul. Mergi sau rămâi? 

d) concluzive (exprimă o concluzie, o urmare): aşadar, deci, dar („deci“) — 
E tânăr, deci fără experienţă. Ai învăţat, deci vei reuşi. 

Conjuncţiile subordonatoare exprimă raportul de subordonare în cadrul 
frazei legând subordonata de regentă ei. Ele introduc propoziţii subordonate 
subiective, predicative, completive directe, completive indirecte, precum şi 
unele tipuri de subordonate circumstanţiale. 

După numărul de raporturi exprimate, conjuncţiile subordonate sunt 
de două feluri: 

a) Conjuncţiile subordonatoare cu valori multiple sau polivalente 
(introduc subordonate subiective, predicative, atributive, completive directe, 
indirecte, precum şi unele tipuri de subordonate circumstanţiale): ca ... să, că, 
dacă, de, să: Le place să facă din ţânţar armăsar. (L. Rebreanu), Mai greu era 
să-i scoată sticleţii din capul fetei. (Cezar Petrescu), Vă dau timp până mâine, 
să vă gândiţi mai bine. (Camil Petrescu). 

b) Conjuncţiile subordonatoare specializate. Acestea introduc un anumit 
tip de subordonate. Există următoarele subclase de conjuncţii subordonatoare 
specializate pentru exprimarea raporturilor sintactice: 

— de timp: până, cum — Până nu vine el, noi nu putem pleca. 

— de mod: precum, parcă — Am făcut precum mi S-a spus. 

— de cauză: căci, deoarece, fiindcă, întrucât, unde, cum — N-am cumpărat 
nimic fiindcă n-am avut bani. 

— de consecinţă: încât, cât — E atât de întuneric, încât nu se vede 
la doi paşi. 

— de concesie: deşi — Deşi l-am rugat, nu a vrut să mă asculte. 


Raporturile exprimate de conjuncţiile subordonatoare 


Conjuncţiile subordonatoare exprimă diverse raporturi de subordonare 
şi pot introduce atât subordonate necircumstanţiale, cât şi subordonate 
circumstanţiale. 


Subordonatele necircumstanţiale sunt introduse cu ajutorul conjuncțiilor: 
ca ... să, că, dacă, de, să şi pot fi de următoarele feluri: 

— o propoziţie subiectivă: Rămânea să se facă haiduci... (Camil Petrescu). 
Că mai supravieţuiseră potopului de catran, rămânea o minune vrednică de 
mirare. (Cezar Petrescu); 

— o propoziţie predicativă: Scăparea mea a fost că a început războiul. (|. 
Agârbiceanu); 

— o propoziţie atributivă: Teama că se rătăcise îi îngheţă sângele în vine. 
(Em. Gârleanu); 

— o propoziţie completivă directă: Biata mamă a crezut că înnebuneşte 
de bucurie. (Camil Petrescu); 

— o propoziţie completivă indirectă: Eram sigur că vrea să mă 
prăpădească. (L. Rebreanu); 

— o propoziţie completivă de relaţie: dacă, de — Să verificăm rezultatele, 
dacă sunt corecte. 

— o propoziţie completivă de opoziţie: când, dacă, unde — Dacă până mai 
ieri a fost bine şi cald, astăzi bate vântul şi e frig. 

Propoziţiile subordonate circumstanţiale care pot fi introduse cu ajutorul 
conjuncțiilor sunt de următoarele feluri: 

— de mod: precum, parcă: Toată ziua de sâmbătă îşi ascunse mânia parcă 
nici n-ar bănui nimica-n lume. (L. Rebreanu); 

— de cauză: că, căci, cum, dacă, deoarece, fiindcă, întrucât, când, unde 
— Era mare nevoie de ploaie la porumb, căci nu mai plouase de la mijlocul lui 
iulie. (Camil Petrescu). Cum erau grăbiţi să-şi astâmpere foamea, nu mă luară 
în seamă. (Z. Stancu); 

— de scop: ca să, de, să — Trec de trei ori pe zi, să văd cum stau lucrurile. 
(Cezar Petrescu); 

— de consecinţă: ca să, că, de, de să, încât, încât să, să — Izbitura a fost 
atât de puternică, încât turcii s-au împrăștiat odată cu lăsarea nopții, lăsând 
prin vâlcelele din jos de sat alte câteva sute de morți... (Camil Petrescu); 

— de condiţie: dacă, de, să — Dacă ai fi tu acasă, am avea şi noi un sprijin. 
(L. Rebreanu); 

— de concesie: dacă, de, deşi, să — Deşi e înalt, cerul e întreg acoperit de 
nori ca de plumb. (Camil Petrescu). 


Locuţiunile conjuncționale 


Locuţiunea conjuncţională este un grup de cuvinte care are valoarea unei 
conjuncţii. În structura locuţiunilor conjuncţionale intră, în mod obligatoriu, 
una sau mai multe conjuncţii sau un cuvânt cu rol conjunctiv (pronume sau 
adverb relativ) şi o altă parte de vorbire (substantiv, adverb). 

Clasificarea locuţiunilor conjuncţionale 


Clasificarea locuţiunilor conjuncţionale este paralelă cu clasificarea 
conjuncţiilor. Spre deosebire de acestea însă, majoritatea locuţiunilor 
conjuncționale sunt specializate pentru exprimarea unui singur raport 
sintactic. După valorile exprimate, locuţiunile conjuncţionale se împart în 
următoarele clase: 

a) Locuţiuni conjuncţionale coordonatoare: ci şi, cât şi, cum şi, dar şi, 
precum şi, şi cu, numai Că, prin urmare. 

b) Locuţiuni conjuncţionale subordonatoare. După tipul raportului 
sintactic pe care îl marchează, acestea sunt de mai multe feluri: 

Locuţiunile conjuncţionale subordonatoare: 

— de timp: (mai) înainte (ca) să, până să, până ce, până când, pentru 
când, în timp ce, în vreme ce, în moment ce, pe când, câtă vreme, cât timp, 
(ori) de câte ori, pe măsură ce, după ce, imediat ce, (de) îndată ce, de cum, de 
când, de pe când, 

— de mod: astfel cum, după cum, atât cât, după cât, pe cât, cu cât, fără 
să, fără ca să, ca şi cum, ca şi când, aşa cum, decât să, pe măsură ce; 

— de cauză: din cauză că, din pricină că, pentru că, dat fiind că, de 
vreme ce, câtă vreme, din moment ce, odată ce; 

— de condiţie: în caz că; 

— de scop: pentru ca (...) să; 

— de consecinţă: încât să, aşa încât, pentru ca (...) să; 

— de concesie: cu toate că, chit că, fără (ca) să, măcar că, măcar 
să, măcar de, chiar dacă, chiar de, chiar să, nici dacă, nici de, nici să, 
indiferent dacă; 

— de relaţie: cât priveşte, în ce priveşte; 

— de opoziţie: în loc să; 

— cumulative: după ce (că), pe lângă că, (în) afară că, plus că; 

— de excepţie: (în) afară că, decât că, decât să, afară numai că. 


INTERJECȚIA 


Interjecţia este o parte de vorbire neflexibilă care exprimă, prin sunete 
articulate, senzaţii, stări sufleteşti, manifestări de voinţă ale vorbitorului sau 
imită sunete şi zgomote din natură. 


Clasificarea interjecţiilor 


După structură şi din punctul de vedere al originii lor, interjecţiile se 
grupează în următoarele clase: 

— interjecţii primare (simple): ah!, aoleu!, of], vai!, bre!, poc!, bravo!, 
halal!, adio! etc. 

— interjecţii compuse: cioc-boc!, hodoronc-tronc!, tic-tac!, trosc-pleosc!, 
treanca-fleanca!, tura-vura! etc. 

— interjecţii formate din alte părţi de vorbire sau din grupuri de cuvinte 
prin conversiune: Doamne!, Poftim!, Ca să vezi!, Doamne fereşte!, Ajutor! etc. 

După semnificaţia lor, interjecţiile sunt de trei feluri: 

— interjecţii cu valoare emotivă (exprimă senzaţii sau sentimente): a/, 
ah!, aoleu!, aş!, brr!, bravo!, ehe!, halal!, hm!, oho!, ofl, poftim], ura!, vail, 
zău! etc. 

— interjecţii care exprimă un act de voință sau servesc ca mijloc de 
adresare: ajutor!, aho!, alo!, bre!, cea!, cuţu-cuţul, haide!, hăis!, ho!, iată!, 
măi!, pst!, ptru!, pui-pui!, stop!, zât! etc. 

— interjecții imitative sau onomatopee (reprezintă reproducerea 
aproximativă a sunetelor din lumea înconjurătoare): bang!, băz!, boc!, 
bâldăbăc!, buf!, cirip!, cotcodac!, cucul, cucurigu!, gogâlț!, ham!, haţ!, horl, 
mârr!, piu!, pleosc!, trosc!, zdup!, zvâr! etc. 

Cele mai multe interjecţii cu valoare emotivă sunt polisemantice. Ele îşi 
precizează sensul doar în cadrul contextelor în care apar. 


Întrebuinţarea interjecţiilor 


După rolul lor, se disting următoarele tipuri de interjecţii: 

a) interjecţii care alcătuiesc propoziţii neanalizabile. Ele se folosesc fără 
a realiza relaţii cu celelalte părţi ale propoziției: Vai, mă doare! Ura, am învins! 
Sfinte Dumnezeule, ce-ai păţit? 


b) interjecţie care îndeplinesc funcţia unei părţi de propoziţie. Aceste 
interjecţii se încadrează în structura sintactică a propoziției îndeplinind 
următoarele funcţii sintactice: 

— subiect: Din desiş se auzea mor-mor-mor! 

— predicat: Hai la culcare! El atunci trosc! una la ceafă! 

— nume predicativ: Era vai de capul lor! 

— complement direct: Am auzit trosc! şi puntea s-a rupt în două. 

— complement circumstanţial de mod: Bătea cioc! cioc! la fereastră. 

— complement instrumental: Avea o haină căptuşită cu aoleu! 


SINTAXA 


Cuvântul sintaxă vine de la grecescul syntaxis „aşezare împreună, 
construcție, îmbinare“. Ca termen lingvistic, el are două sensuri. În primul 
rând, este folosit pentru desemnarea nivelului sintactic al limbii. Spre deosebire 
de nivelul morfologic, reprezentat, în temei, prin formele gramaticale ale 
cuvintelor şi prin valorile lor caracteristice, nivelul sintactic este constituit prin 
organizarea şi funcţionarea unităţilor lexicale în structuri superioare, în unităţi 
cu rol comunicativ. 

În al doilea rând, cuvântul sintaxă denumeşte ramura lingvisticii, care 
studiază nivelul corespunzător. Ca disciplină ştiinţifică, sintaxa este, alături de 
morfologie, o parte a gramaticii. Ea cuprinde regulile privitoare la îmbinarea 
cuvintelor în propoziţii şi a propoziţiilor în fraze. 


Obiectul de studiu al sintaxei 


Sintaxa, la fel ca lexicologia şi morfologia, are în centrul atenţiei sale 
cuvântul. Diferenţa dintre aceste domenii de cercetare constă însă în faptul 
că ele se concentrează pe aspecte diferite. Astfel, dacă lexicologia studiază 
cuvântul din perspectiva sensului său lexical, iar morfologia se interesează de 
valorile exprimate prin diferite forme gramaticale ale aceluiaşi cuvânt, atunci 
sintaxa studiază funcţiile cu care se utilizează cuvintele în structura unităţilor 
comunicative (propoziţia, fraza), altfel spus, analizează şi descrie valorile care 
se datorează combinării cuvintelor în procesul de comunicare. 

La nivel sintactic, cuvintele trec din ipostaza lor de elemente de vocabular 
în cea de elemente constitutive ale unităţilor comunicative. Trecerea cuvintelor 
în această ipostază este asigurată de relaţiile sintactice stabilite între cuvinte 
atunci când ele funcţionează ca părţi de propoziţie. În componenţa propoziției, 
cuvintele, care se definesc printr-un sens lexical fiind folosite la o anumită 
formă gramaticală sau însoţite de anumite instrumente gramaticale (cuvinte 
auxiliare), îndeplinesc şi o anumită funcţie sintactică. 

În felul acesta, sintaxa ca ştiinţă a organizării şi funcţionării limbii în 
procesul de comunicare are ca obiect de studiu unitățile de diferite ranguri 
(structural-sintactice şi comunicative) delimitate în cadrul nivelului sintactic, 
analizând elementele lor componente, raporturile stabilite între aceste unități şi 
funcţiile cu care ele sunt utilizate în comunicare. 

Unităţile nivelului sintactic sunt examinate şi descrise prin analiza 
sintactică. Acest tip de analiză presupune cercetarea propoziţiilor şi a frazelor 
în vederea descrierii structurii şi a elementelor lor componente (părţile de 
propoziţie şi propoziţiile din componenţa frazelor). 


Spre deosebire de celelalte domenii lingvistice, sintaxa impune 
o analiză amplă şi presupune o înţelegere mai profundă a limbii şi a unităţilor 
ei în procesul de comunicare. Diferitele tipuri de unităţi sintactice — partea de 
propoziție, sintagma, propoziția, fraza — sunt privite dintr-o dublă perspectivă: 
relaţională şi funcţională, altfel spus, sub aspectul organizării lor sintactice şi 
din perspectiva funcţiei comunicative. Perspectiva relaţională pune în evidenţă 
elementele de expresie, iar cea funcțională urmăreşte identificarea funcţiilor 
sintactice îndeplinite de cuvinte în cadrul propoziției sau de propoziţii în 
structura frazelor. 

Analiza sintactică descompune succesiv propoziţiile şi frazele în părţi 
componente din ce în ce mai simple, până se ajunge la unităţile sintactice cele 
mai mici care sunt părţile de propoziţie. Dacă întregul iniţial este propoziţia, 
atunci fragmentul minimal este partea de propoziţie, iar dacă se porneşte de la 
frază, atunci elementele componente la care se ajunge prin analiză sintactică 
sunt propoziţiile regente şi subordonate. Totodată, în cursul operaţiilor de 
analiză se cercetează mijloacele de exprimare a unităților în cauză şi relaţiile 
dintre părţile care formează un întreg. 

Aşadar, obiectul sintaxei îl constituie unităţile de la nivelul sintactic 
combinatorii ale cuvintelor. În calitatea ei de ramură a gramaticii, sintaxa are ca 
sarcină principală studierea regulilor pe baza cărora cuvintele sunt îmbinate în 
structuri superioare folosite în procesul de comunicare. 


Relaţiile dintre sintaxă, lexic şi morfologie 


Sintaxa este unul dinte sistemele centrale ale limbii, reprezentând 
nivelul superior al funcţionării limbii în procesul de comunicare. În cadrul 
acestui nivel se manifestă plenar relaţia dintre toate celelalte subsisteme ale 
limbii. Nivelul sintactic este în strânsă legătură, pe de o parte, cu lexicul şi, 
pe de altă parte, cu morfologia. 

Relaţia strânsă dintre aceste trei niveluri ale limbii poate fi uşor 
relevată examinând unul dintre conceptele centrale ale nivelului sintactic, şi 
anume cel de parte de propoziţie. În conformitate cu cea mai simplă definiţie, 
partea de propoziţie reprezintă, de fapt, un cuvânt dotat cu o semnificaţie 
lexicală, folosit la o anumită formă gramaticală şi care intră în anumite 
raporturi sintactice cu celelalte elemente ale propoziției. După cum vedem, 
pentru definirea şi caracterizarea acestei unităţi sintactice este necesar să fie 
luate în considerare atât trăsăturile sintactice, cât şi caracteristicile lexico- 
semantice şi morfologice specifice părţii de vorbire care îndeplineşte funcţia 
sintactică dată. 

Relaţia strânsă dintre sintaxă şi nivelurile lexical şi morfologic se relevă 
în procesul de funcţionare a limbii. În linii foarte generale, relaţia sintaxei cu 
nivelul lexical se poate manifesta prin următoarele: 

1. Structurile sintactice reprezintă o actualizare a posibilităţilor 


nu putem vorbi despre structuri sintactice fără a avea în vedere conţinutul şi 
valența cuvintelor ca unităţi ale sistemului lexical al limbii. 

2. Elementele componente ale unităţilor sintactice sunt cuvintele care 
dispun de un anumit sens lexical, fiind folosite în componenţa propoziţiilor 
la o anumită formă gramaticală. Toate acestea denotă interdependenţa strânsă 
dintre caracteristicile lexico-semantice, morfologice şi sintactice ale cuvintelor 
în procesul funcționării lor în structura unităţilor sintactice. 

3. Sensul lexical al cuvintelor este determinant pentru comportamentul 
lor sintactic. Astfel, pentru sintaxă este importantă clasificarea cuvintelor în 
autosemantice (dotate cu sens lexical deplin: substantive, adjective, pronume, 
numerale, verbe, adverbe) şi sinsemantice (cuvinte cu rol auxiliar: articole, 
prepoziţii, conjuncţii). Cele dintâi sunt folosite cu rolul de parte de propoziţie, 
iar celelalte funcţionează ca mijloace de exprimare a relaţiilor sintactice dintre 
părțile de propoziţie. 

4. Sensul lexical al cuvintelor poate determina specificul semantic 
al construcţiilor sintactice. În funcţie de conţinutul semantic al unităţilor 
lexicale această structură sintactică poate fi utilizată pentru exprimarea unor 
valori diferite. 

Relaţia dintre morfologie şi sintaxă se manifestă în faptul că: 

1. Fiecare parte de vorbire este specializată pentru îndeplinirea anumitor 
funcţii sintactice. De exemplu, substantivele şi pronumele sunt cuvintele care 
prin particularitățile lor funcţional-semantice corespund cel mai bine funcției 
de subiect, complement (direct, indirect), adjectivele, funcţiei de atribut, 
verbele, funcţiei de predicat, iar adverbele, funcţiei sintactice de complement 
circumstanţial. 

2. Pe de altă parte, sintaxa, mai exact criteriul sintactic, are un rol 
hotărâtor în identificarea şi delimitarea părţilor de vorbire, cu alte cuvinte, 
sistemul părților de vorbire reprezintă rezultatul utilizării cuvintelor în anumite 
poziţii sintactice. În felul acesta, sintaxa poate influenţa statutul categorial al 
cuvintelor, ceea ce înseamnă că odată cu schimbarea funcţiei sintactice un 
cuvânt poate trece într-o altă clasă lexico-gramaticală. 

3. În alcătuirea structurilor sintactice se folosesc nu cuvintele ca unităţi 
ale vocabularului, ci formele gramaticale ale acestora. Pentru a constitui 
o unitate sintactică, cuvintele variabile sunt puse la o anumită formă gramaticală. 
Prin urmare, caracteristicile morfologice ale cuvintelor se subordonează 
comportamentului lor sintactic. 


Unităţile sintactice 


Elementele de bază ale nivelului sintactic sunt unităţile sintactice, 
funcţiile sintactice şi relaţiile sintactice stabilite între diferite elemente ale 
unităţilor sintactice. 

Unităţile delimitate la nivel sintactic sunt, în ordinea crescătoare 
a complexităţii: partea de propoziţie, grupul de cuvinte (sintagma), propoziţia şi 
fraza. Primele două, partea de propoziţie şi grupul de cuvinte, sunt considerate 

unități structural-sintactice. Ele nu pot constitui unităţi comunicative de sine 
stătătoare, funcţionând doar prin integrarea lor în structura propoziției. Celelalte 
două, propoziţia şi fraza, sunt unităţi sintactice cu rol comunicativ. 

Partea de propoziţie este cea mai mică unitate sintactică delimitată 
prin analiza unei propoziţii. Pentru identificarea unei părţi de propoziţie este 
important să fie luată în considerare funcţia specifică pe care o îndeplineşte în 
propoziţie şi relaţiile ei cu alte unităţi ale propoziției. 

Reprezentând un element constituent al propoziției care îndeplineşte 
o funcţie sintactică, partea de propoziţie (cuvânt sau grup de cuvinte) se 
află în raporturi sintactice cu alte unităţi (părţi de propoziţie): Elevul 
citeşte o carte. În această propoziţie avem trei părţi de propoziţie (subiect 
+ predicat + complement direct), între care există următoarele relaţii 
sintactice: a) un raport de inerenţă stabilit între subiect şi predicat şi b) un 
raport de subordonare completivă prin care complementul direct este legat 
de regentul său (verbul predicat). 

Pentru analiza şi descrierea părților de propoziţie sunt importante 
următoarele aspecte: 

— indicarea termenului determinat (a regentului), 

— precizarea mijloacelor morfosintactice de exprimare a părţii de 
propoziţie respective şi 

— examinarea tipului de raport stabilit între partea de propoziţie analizată 
şi alte elemente ale propoziției şi identificarea mijloacelor de realizare a acestei 
relaţii sintactice. 

Grupul de cuvinte (grupul sintactic, sintagma) este, la fel ca şi 
partea de propoziţie, un constituent al propoziției, deosebindu-se de aceasta 
prin aceea că este alcătuit din două sau mai multe cuvinte cu sens lexical 
deplin legate printr-un raport de subordonare: casă înaltă, casă de piatră, 
a intra în casă, în pragul casei etc. Datorită faptului că în interiorul lui se 
poate stabili un raport sintactic, grupul de cuvinte este definit drept unitatea 
minimală relaţională a sintaxei. 

Ceea ce apropie partea de propoziţie şi grupul de cuvinte este şi faptul că 
acestea sunt nişte unități lipsite de predicaţie, deci unități inferioare propoziției, 
care nu pot realiza o comunicare. În sintaxă sunt examinate, mai ales, grupurile 
libere de cuvinte. 

Propoziția este unitatea comunicativă de bază. Fiind rezultatul îmbinării 
cuvintelor în conformitate cu anumite reguli ale limbii, propoziţia se constituie 
într-o unitate care asigură comunicarea. O propoziţie se recunoaşte prin faptul 
că are în structura sa un singur predicat (care poate fi exprimat sau nu): Trenul 
mergea încet. (Camil Petrescu). 

Fraza este o unitate comunicativă constituită din minimum două 
propoziţii, dintre care cel puţin una este principală. Fraza este cea mai extinsă 
unitate sintactică având în structura ei două sau mai multe predicate. Numărul 
de propoziţii într-o frază coincide cu numărul de predicate din această frază. 
De exemplu, în fraza Săriră toţi/! şi începură să stingă focul’ care era foarte 
leneş’ şi se lăsa stins cu uşurinţă!“ nu adia de nicăieri vântul’. (M. Preda) sunt 
cinci predicate şi, respectiv, cinci propoziţii. 


Trăsăturile esenţiale ale unităţilor sintactice sunt prezentate în 
următorul tabel rezumativ. 


Unitatea sintactică Trăsăturile unităţii sintactice 


— cea mai mică unitate sintactică purtătoare de funcţie sin- 
tactică 

— se realizează printr-o parte de vorbire însoţită sau nu de 
un instrument gramatical 


Partea de propoziţie 


— este unitatea minimală relaţională a sintaxei 
Grupul de cuvinte — implică doi termeni purtători de funcţie sintactică, un de- 
terminat (regentul) şi un determinant (subordonat) 


— este unitatea comunicativă de bază 


Propoziția Se à ; a sui 
— reprezintă „o comunicare cu un singur predicat 


— este o unitate comunicativă 


Fraza Da ru i Ş si 
— este constituită din cel puţin două propoziţii 


PROPOZIȚIA 


Propoziția este cea mai mică unitate a nivelului sintactic structurată 
gramatical, care poate apărea de sine stătător în procesul de comunicare. 
Conform unei definiții larg răspândite, propoziţia este o unitate comunicativă 
care descrie un eveniment, o stare de lucruri din realitate, fiind folosită pentru 
transmiterea informaţiei, obţinerea informaţiei sau pentru exprimarea unui 
îndemn, ordin sau a unei porunci: Copiii sunt cuminţi. Sunt cuminţi copiii?; 
Copii, fiți cuminţi! 

Din definiția prezentată reiese că propoziţia reprezintă o unitate alcătuită 
din anumite elemente, dotată cu un anumit conţinut şi care este folosită în 
procesul de comunicare cu un scop anumit. 

De cele mai multe ori, propoziţia este examinată şi descrisă dintr-o dublă 
perspectivă: ca structură sintagmatică analizabilă în părţi componente şi ca 
unitate care funcţionează în procesul de comunicare. 

Analiza structurală are în vedere organizarea sintactică a propoziției. 
Acest tip de analiză presupune identificarea elementelor componente (părţile 
de propoziţie), a relaţiilor stabilite între acestea şi a mijloacelor folosite pentru 
exprimarea relaţiilor dintre elementele propoziției. 

Cea mai importantă trăsătură structurală a propoziției constă în faptul 
că ea reprezintă o entitate constituită prin combinarea a două componente 
esenţiale, subiectul şi predicatul, care admit, la rândul lor, anumite părți de 
propoziţie cu rol de determinare, atributul şi complementul. Din acest punct de 
vedere, propoziţia apare ca o comunicare completă în care se spune ceva despre 
subiect cu ajutorul predicatului. 

Analiza funcţională vizează examinarea propoziției şi a părţilor 
ei componente prin luarea în considerare a rolului lor în procesul 
comunicării. Acest tip de analiză urmăreşte descrierea elementelor de 
conţinut ale propoziției. 

În plan funcţional, trăsătura esenţială a propoziției rezidă în faptul că 
ea poartă o anumită informaţie semantică, fiind utilizată de vorbitor într-un 
context dat cu un scop comunicativ, şi anume să comunice o informaţie, să 
solicite o informaţie, să exprime o cerere, un îndemn, o rugăminte, să-şi 
exprime anumite sentimente, emoţii etc. 

În planul analizei practice, o propoziţie se identifică prin prezenţa în 
structura ei a unui predicat, care este exprimat de obicei printr-un verb la un 
mod personal sau, în cazuri mai rare, prin alte părți de vorbire având funcţie 
predicativă. Din acest punct de vedere, propoziţia este definită ca fiind 
o comunicare cu un singur predicat. Totuşi, chiar dacă se spune că existenţa 


propoziției depinde de existenţa predicatului, trebuie avut în vedere că 
o propoziţie poate să existe şi fără ca ea să conţină în structura sa un predicat: 
Vară. Soare. Mare. 


Trăsăturile propoziției 


Propoziția, în calitatea ei de unitate comunicativă, se defineşte prin 
următoarele trăsături: 

]. Se caracterizează printr-o structură organizată în conformitate cu 
anumite reguli. De obicei, o propoziţie este structurată gramatical în jurul 
unui predicat, fiind constituită din părţi de propoziţie principale (subiectul, 
predicatul) şi părţi de propoziţie secundare (atributul, complementul) între care 
se stabilesc anumite relaţii sintactice. Există însă şi propoziţii nestructurate, 
constituite din elemente echivalente cu predicatul (Da/; Foc/; Vai! etc.) sau cu 
subiectul (Ninsoare. Vânt puternic. etc.). 

2. Reprezintă o secvenţă fonică delimitată prin pauze şi caracterizată de 
un contur intonaţional specific (care diferă în funcţie de tipul său comunicativ). 
Importanţa intonaţiei pentru marcarea propoziției se relevă în cazul delimitării 
cuvântului ca unitate lexicală de cuvântul cu rol de propoziție. Astfel, un 
cuvânt rostit cu o intonaţie caracteristică propoziției capătă statut de unitate 
comunicativă: Noapte. Lună. Cer senin.; Înainte! etc. 

3. Conţine o informaţie semantică prin care se referă la o stare de lucruri 
reală sau posibilă. Datorită conţinutului său semantic autosuficient propoziţia 
apare ca o unitate comunicativă de sine stătătoare, care poate fi înţeleasă fără 
alte adăugiri. 

4. Este folosită într-un anumit context comunicativ. Unele dintre 
elemente ei (substitutele) pot fi descifrate doar în raport cu contextul în care 
este utilizată propoziţia. De asemenea, propoziţiile nestructurate, constituite 
din adverbe de afirmaţie sau de negaţie, nu pot fi înţelese fără cunoaşterea 
contextului anterior. 

5. Constituie o structură finită, care se defineşte prin unitatea de înţeles 
şi de structură, caracterizându-se prin autonomie comunicativă. Autonomia 
propoziției nu este absoluta, ci adesea limitată de semantica ei şi contextul în 
care este utilizată. 


Clasificarea propoziţiilor 


Clasificarea propoziţiilor se face în funcţie de mai multe criterii: 
a) după structură, 

b) după scopul comunicativ, 

c) după aspectul lor pozitiv sau negativ şi 

d) după afectivitate. 


Clasificarea propoziţiilor 
după structura lor gramaticală 


În funcţie de acest criteriu, propoziţiile se împart în două clase: analizabile 
şi neanalizabile. 

Propoziţiile analizabile, frecvente în toate formele şi stilurile de 
comunicare, au o structură internă constituită din mai multe elemente 
componente fiecare îndeplinind o funcţie sintactică. Cu alte cuvinte, ele sunt 
alcătuite din părţi de propoziţie distincte din punctul de vedere al funcţiei lor 
sintactice. Propoziţiile date pot fi clasificate, la rândul lor, din mai multe puncte 
de vedere. 

O primă clasificare a propoziţiilor analizabile are la bază numărul şi 
forma părților de propoziţie principale. De cele mai multe ori, propoziţiile 
analizabile conţin în structura lor două părţi de propoziţie principale: subiectul 
şi predicatul exprimat printr-un verb la o formă predicativă: Un vânt rece, de 
toamnă, mişca crengile uscate. (E. Barbu). 

Predicativitatea unor astfel de propoziții se manifestă prin relația dintre 
cele două părți principale, subiectul şi predicatul, ele constituind nucleul 
predicativ al propoziției. 

Sunt cuprinse în categoria propoziţiilor cu două părți de propoziţie 
principale atât cele în care subiectul este exprimat printr-un cuvânt aparte, cât 
şi cele cu subiectul inclus în predicat prin desinenţă sau subînţeles din context: 
Am legat calul subt unul din plopi, de-o tufă. (M. Sadoveanu) (= eu am legat 
calul...); Monica ieşi în vârfuri. Se opri în faţa uşii odăii lui Dănuţ. Bătu încet 
cu degetul. (1. Teodoreanu). (= ea se opri...; ea bătu...). De asemenea, sunt 
considerate propoziţii cu două părţi principale şi cele în care predicatul este 
omis fiind subînţeles din context: Tu ai care cu opt boi,/Ai coşar cu păpuşoi,l 
Eu, un cal bun de nevoi! (V. Alecsandri). În ultima propoziţie predicatul am este 
omis, însă poate fi dedus din contextul anterior (= eu am un cal...). 

O altă categorie o constituie propoziţiile care nu au decât o singură parte 
principală de propoziţie: fie numai subiectul (Noapte. Toamnă.), fie numai 
predicatul (Plouă. Ninge.). În aceste propoziţii cea de a doua parte principală 
nu este exprimată şi nici nu poate fi restabilită pe baza contextului. 

În conformitate cu un alt criteriu, şi anume după prezenţa sau absenţa 
părților de propoziţie secundare, propoziţiile analizabile se împart în 
a) propoziţii simple şi b) propoziţii dezvoltate. Propoziția simplă are numai 
părți principale, adică numai subiect şi predicat (4 sosit trenul.), fie numai 
subiect, fie numai predicat: (Zoamnă.; Plouă.; Se luminează. ). 

Propoziția dezvoltată, pe lângă părțile de propoziţie principale, are şi cel 
puţin o parte secundară de propoziţie: Cu câteva clipe în urmă, în gară, a sosit 
trenul nostru.; Toamnă târzie.; Plouă monoton. 

Propoziţiile neanalizabile, frecvente mai ales în dialoguri, nu se 
caracterizează printr-o organizare internă. Elementele lor constituente nu sunt 


structurate în jurul unui predicat. Acestea reprezintă nişte părți de vorbire 
neflexibile (interjecţii, adverbe) sau forme de vocativ ale numelor: Ah/!, Vai, 
Da., Nu., Ba da., Oare?, Doamne! etc. 

Clasificarea propoziţiilor după structură ar putea fi prezentată schematic 
în felul următor: 


Propoziţii 
analizabile neanalizabile 
(se definesc printr-o anumită organizare internă) (fără organizare internă) 


ae 37 


1. după numărul părților 2. după prezenţa/absenţa alcătuite din: 
principale părţilor secundare a) interjecţii: Ei/; 


w n e nn b) adverbe: Da., Nu., 


cu o parte nl 
principală simple c) vocative. 
cu 2 părți (sau (au numai ne 
principale subiectul, părți 
sau principale) secundare) 
predicatul) 


Clasificarea propoziţiilor după scopul comunicativ 


Atunci când formulează o propoziţie, vorbitorul urmăreşte un anumit 
scop: să informeze pe cineva despre ceva, să afle ceva, să-l determine pe cineva 
să facă ceva etc. Acestor scopuri comunicative le corespund următoarele trei 
feluri de propoziţii: 

a) propoziţia enunţiativă: Cărţile sunt pe masă. 

b) propoziţia interogativă: Unde sunt cărțile? 

c) propoziția imperativă: Pune, te rog, cărțile pe masă! 

Fiecare tip de propoziţie prezintă anumite caracteristici formale 
(în ce priveşte topica, intonația, punctuaţia etc.), necesare pentru exprimarea 
conţinutului ei specific. 

Propoziția enunţiativă este utilizată pentru transmiterea unei informaţii 
cu privire la un eveniment, la o stare de lucruri din realitate: Trenul pleacă 
peste o oră. Se consideră că marca esenţială a caracterului enunţiativ al unei 
propoziţii este intonaţia specifică, o intonaţie obişnuită, continuă: Departe, 
nevăzute încă, se apropiau zorile. Văzduhul era rece, limpede, împietrit. Stelele 
pieriseră sub bătaia flăcărilor. (M. Eliade). 

Propoziția interogativă are drept scop formularea unei întrebări, 
deci este folosită de vorbitor pentru a solicita o informaţie: Ai fost astăzi 
la şcoală?; Cine m-a căutat? În planul expresiei, cea mai importantă 
marcă a caracterului interogativ al unei propoziţii este intonaţia 


specifică. Astfel, multe propoziţii se deosebesc de cele enunţiative 
doar prin intonaţia lor ascendentă. Să se compare: Ei au plecat ieri 
în excursie. (propoziţie enunţiativă folosită pentru comunicarea unei 
informaţii) şi Ei au plecat ieri în excursie? (propoziţie interogativă cu 
ajutorul căreia se solicită o informaţie). Alteori, valoarea interogativă 
a unei propoziţii este marcată prin cuvinte interogative: pronume ori adverbe 
interogative (cine, ce, care, cât, unde, când, cum etc.) sau prin topică, adică 
prin organizarea termenilor din structura ei. 

Interogativele se clasifică în funcţie de mai multe criterii. După statutul 
sintactic al propoziţiilor cu ajutorul cărora se formulează întrebarea, propoziţiile 
interogative sunt: 

a) directe (apar ca propoziţii principale, independente): Cine eşti 
tu? sau 

b) indirecte (întrebările iau forma unei propoziţii subordonate în 
frază): El mă întreabă cine sunt eu. Am întrebat-o pe unde a călătorit. 
(Camil Petrescu). 

Diferenţa dintre aceste specii de interogative constă în faptul că 
interogativele directe sunt folosite pentru a adresa cuiva o întrebare, iar cu 
ajutorul celor indirecte vorbitorul reproduce o întrebare. 

După partea de propoziţie la care se referă întrebarea, interogativele sunt 
a) totale şi b) parţiale. 

Interogativele totale se referă la predicatul verbal sau la verbul copulativ 
din componența predicatului nominal al propoziției aşteptate ca răspuns. 
Cu ajutorul lor se întreabă dacă un eveniment a avut loc sau nu. Ele nu conţin 
în structura lor cuvinte interogative, admițând un răspuns de tipul da sau nu: 
Ai fost azi la şcoală? Au sosit musafirii? 

Interogativele parțiale vizează orice parte de propoziţie (subiectul şi părţile 
de propoziţie secundare), cu excepţia verbului predicat. Interogativele parțiale 
conţin în structura lor un cuvânt interogativ, pronume sau adverb interogativ: 
Cine a pronunţat cuvântul trădare? (|. L. Caragiale), Unde-i legitimaţia, 
puişorule? (|. Teodoreanu); Când plecaţi de la putere? (G. Călinescu); Cum 
a luat ființă lumea? (M. Eliade). 

Propoziţiile interogative mai sunt împărțite în a) propriu-zise şi 
b) retorice. Interogativele propriu-zise sunt folosite atunci când vorbitorul 
solicită şi aşteaptă un răspuns: Mergeţi la teatru? Când începe spectacolul? 
Interogativele retorice (numite şi false) fac o afirmaţie sub forma unei întrebări. 
Având o formă interogativă, ele, de fapt, nu cer, ci dau o informaţie: Cine 
nu greşeşte în viaţă? (= toţi greşesc), Cine te crede? (= nimeni nu te crede); 
Da’ slănină nu-i în pod? unt nu-i? ouă nu sunt? (|. Creangă). 

Propoziția imperativă exprimă un act de voinţă a vorbitorului (un ordin, 
un îndemn, o rugăminte, o interdicţie): Deschide, te rog, fereastra! Caracterul 
imperativ al propoziției este marcat, de cele mai multe ori, cu ajutorul modului 
imperativ: Închide uşa!; Învață, fiule, învaţă! (|. Teodoreanu). 


Clasificarea propoziţiilor după scopul lor comunicativ ar putea fi 
prezentată rezumativ în felul următor: 


Propoziţii 
a) enunţiative b) interogative c) imperative 
— transmit informaţii  — solicită informaţii — exprimă o cerere 


— directe (propoziţii principale, 
independente); 

— indirecte (propoziţii subordo- 
nate în frază) 


— totale (se referă la verbul 
predicat; admit un răspuns de 
tipul da, nu); 

— parţiale (se referă la orice 
parte de propoziţie, cu excepţia 
verbului predicat) 

— propriu-zise (aşteaptă un 
răspuns); 

— retorice (nu cer, oferă 
informații) 


Clasificarea propozițiilor după aspectul lor 
pozitiv sau negativ 


În funcție de acest criteriu, propozițiile pot fi: 

a) afirmative; sunt propozițiile care descriu stări de lucruri, acțiuni, 
obiecte ca existente: El învață. 

b) negative; sunt propozițiile care indică inexistența unor stări de lucruri, 
fapte sau obiecte: El nu învață. 

Dintre aceste două tipuri de propoziții numai cele negative dispun de 
mărci speciale, în structura lor fiind folosit, cel mai adesea, adverbul negativ nu. 
Cât priveşte propozițiile afirmative, ele se disting în opoziție cu cele negative. 

Sunt considerate negative doar propozițiile în care negația nu se 
referă la verb. Propoziţiile în care acest element stă pe lângă o altă parte de 
propoziție decât predicatul nu sunt negative, ci afirmative: Dar nu pentru 
asta, totuşi, i s-a desființat catedra. (M. Preda). 

În structura propoziţiilor, negația poate fi accentuată prin alte cuvinte 
cu înţeles negativ: pronume negative (nimeni, nimic, niciunul), adjective 
negative (niciun, nicio), adverbe şi locuţiuni adverbiale negative (niciunde, 
niciodată, nicicum, nicăieri, deloc, defel etc.), conjuncţia (nici). Aceste 
cuvinte cu sens negativ însoțesc în structura propoziției adverbul nu. Nimeni 
nu ştie ce s-a întâmplat. Nu înţelege nimic. 


Clasificarea propoziţiilor după afectivitate 


Prin afectivitate se înţelege atitudinea vorbitorului față de ceea ce se 
exprimă în propoziție. Din acest punct de vedere, propoziţiile se împart în: 

a) propoziţii neexclamative; sunt propoziţiile care descriu un 
eveniment din realitate fără a transmite şi starea de spirit a vorbitorului: 
Astăzi e o zi frumoasă. 

b) propoziţii exclamative; sunt propozițiile care exprimă atitudinea 
afectivă a vorbitorului în legătură cu cele comunicate: Ce zi frumoasă 
e astăzi! Acest tip de propoziţii pot exprima admiraţia, plăcerea, surprinderea, 
regretul, indignarea etc., valori care sunt marcate prin intonaţie specifică. 
Caracterul exclamativ al propoziției este subliniat, de asemenea, cu ajutorul 
unor elemente de natură adjectivală sau adverbială: ce, cât (de), cum (de), 
aşa (de), atât (de): Ce frumoasă fată am! (G. Călinescu), Ce mare, ce 
frumoasă epocă începe atunci! (M. Kogălniceanu). De multe ori, propoziţiile 
exclamative conţin interjecţii: O, paşă, cât de darnic eşti! (G. Coşbuc). 

Expresia atitudinii afective a vorbitorului față de conţinutul exprimat 
poate fi asociată oricăreia dintre cele trei tipuri de propoziţii delimitate 
după scopul comunicării. Prin urmare, se delimitează următoarele subtipuri 
de propoziţii: 

— propoziţii enunţiative exclamative: Ce mult a îmbătrânit! (Em. Cioran); 
Eşti un prieten adevărat! (L. Rebreanu), Atât de singur e omu-n faţa morţii... 
(M. Sorescu). Cu intonaţie exclamativă pot fi rostite nu doar propoziţiile cu 
două părți principale, ci şi cele cu o singură parte de propoziţie principală: 
Sacră şi neruşinată naivitate a tinereţii! (O. Paler). 

— propoziţii interogative exclamative: Vrei să pleci deja?! Primeşte să 
dea bir?! se mirau oștenii şi slujitorii curţii. (E. Camilar). 

— propoziţii imperative exclamative: Piei din ochii mei!; Răspunde 
cinstit! (L. Rebreanu). 


PĂRȚILE DE PROPOZIŢIE 


În studiile de sintaxă, propoziţia este analizată ca unitate comunicativă, 
folosită de un vorbitor în procesul de comunicare, dar şi ca ansamblu ierarhizat, 
ca structură sintagmatică, alcătuită din elemente care au o funcţie sintactică 
şi între care se stabilesc anumite relații. Cea de a doua ipostază a propoziției 
presupune segmentarea ei în părţi componente. 

Elementele constitutive ale propoziției sunt numite părți de propoziţie. 
Cea mai simplă interpretare a conceptului de parte de propoziţie relevă că 
ea reprezintă un cuvânt (un grup de cuvinte) dotat cu o semnificaţie lexicală, 
folosit la o anumită formă gramaticală şi care intră în anumite raporturi cu 
celelalte elemente ale propoziției. Astfel, în structura unei propoziţii sunt 
utilizate cuvintele, care nu mai sunt văzute ca nişte entităţi semantice izolate, 
ci ca elemente care au o funcţie sintactică. Partea de propoziţie ar putea fi 
descrisă succint cu ajutorul formulei care urmează 


î (sens lexical + formă grama- 
cuvânt/ 


artea de propoziţie | = ; ticală/instrument gramatical + 
P propui grup de cuvinte Ae D gr 
relație sintactică) 


Pentru limba română sunt considerate părți de propoziție: subiectul, 
predicatul, atributul, complementul şi elementul predicativ suplimentar. 

După rolul lor gramatical în structura sintactică a propoziției, părțile de 
propoziţie se împart în: a) părţi de propoziţie principale şi b) părți de propoziţie 
secundare. Sunt părţi de propoziţie principale subiectul şi predicatul. Importanţa 
lor pentru propoziţie constă în faptul că ele formează nucleul predicativ al 
propoziției, sunt deci esenţiale pentru constituirea propoziției ca structură 
sintagmatică având funcţie comunicativă. 

Sunt calificate drept părți de propoziţie secundare: atributul, complementul 
şi elementul predicativ suplimentar. Funcţionând în calitate de determinanţi ai 
altor cuvinte, ele întregesc conţinutul unităţii folosite cu scop comunicativ. 
Totuşi, în multe cazuri acestea sunt nu numai necesare, ci şi absolut obligatorii 
pentru realizarea unei propoziții complete din punct de vedere comunicativ. 
Deşi constituie baza structurală a unei propoziţii, subiectul şi predicatul nu 
totdeauna pot realiza singure o propoziţie completă şi corectă. De exemplu, 
în propoziţia Vorba dulce mult aduce. sunt părţi principale cuvintele vorba 
şi aduce. O propoziţie alcătuită doar din subiectul vorba şi predicatul aduce 
pare a fi imposibilă în limba română. Formularea corectă a unei comunicări în 
acest caz este posibilă doar cu exprimarea şi a celor două părţi secundare ale 
propoziției: a atributului dulce şi a complementului mult. 

Diferenţa dintre părțile de propoziţie numite principale şi cele secundare 
se vede mai clar atunci când se are în vedere relaţia stabilită între aceste 


componente ale propoziției. Astfel, subiectul şi predicatul sunt nişte elemente 
ale propoziției care se presupun reciproc: subiectul denumeşte obiectul despre 
care în propoziţie se spune ceva cu ajutorul predicatului, iar predicatul este 
componentul care atribuie subiectului o caracteristică. După cum vedem, aceste 
două părți de propoziţie se definesc una prin alta. 

Cât despre părţile de propoziţie numite secundare, trebuie spus că ele 
intră în relaţie cu anumiţi termeni regenţi, deci sunt subordonate acestora. După 
cum demonstrează definițiile lor, părţile de propoziţie secundare se identifică în 
raport cu cuvântul determinat, regent: atributul determină de obicei un substantiv 
(sau un substitut al acestuia), iar complementul determină un verb (sau o altă 
parte de vorbire cu valoare de verb: interjecţie, adverb) sau un adjectiv. 

Aşadar, există o diferenţă netă între părţile de propoziţie principale 
şi cele secundare în ce priveşte statutul lor sintactic. Astfel, cele dintâi sunt 
independente sintactic, în timp ce părțile secundare sunt subordonate altor 
părţi de propoziţie. Ele se folosesc doar pentru a determina, pentru a completa 
termenii regenți. 


Mijloacele de exprimare a părţilor de propoziţie 


În plan formal, partea de propoziţie poate fi exprimată fie printr-un singur 
cuvânt, fie prin două (sau mai multe) cuvinte, dintre care unul este un cuvânt cu 
sens lexical deplin, iar celălalt un instrument gramatical. 

Pot realiza de sine stătător o parte de propoziţie numai cuvintele cu sens 
lexical deplin: substantivele, adjectivele, pronumele, numeralele, verbele şi 
adverbele. Părţile de propoziţie pot fi exprimate şi prin combinarea unui cuvânt 
cu sens lexical deplin cu un instrument gramatical (prepoziţie, verb copulativ). 
De exemplu, în propoziţia Elevii pleacă în excursie cu trenul de dimineaţă. pot 
fi delimitate următoarele părți de propoziţie: părți de propoziţie exprimate prin 
cuvinte de sine stătătoare la o anumită formă gramaticală (elevii, pleacă) şi 
părți de propoziţie realizate prin combinarea unui cuvânt ajutător cu un cuvânt 
de sine stătător, care însă funcționează în structura propoziției ca o singură parte 
de propoziţie (în excursie, cu trenul, de dimineaţă). 

Cuvintele cu rol de instrument (prepoziţiile, conjuncţiile) nu îndeplinesc 
funcţia de parte de propoziţie. Ele intră în componenţa părţilor de propoziţie, 
ajutând la realizarea unor funcţii sintactice (prepoziţiile) sau pot exprima 
relaţiile sintactice stabilite între părţile de propoziţie (conjuncţiile). 


Clasificarea părţilor de propoziţie după structură 


În sintaxă nu se pune semnul egalităţii între cuvânt şi parte de propoziţie. 
Anume din această cauză, părțile de propoziţie pot fi de mai multe feluri în ce 
priveşte structura lor. Din acest punct de vedere se disting; 

a) părţi de propoziție simple; sunt exprimate printr-un singur 
cuvânt cu sens lexical de sine stătător însoţit sau nu de un cuvânt cu rol 


de instrument gramatical: Stelele sclipeau deasupra noastră. (L. Blaga). 
În această propoziţie distingem trei părţi de propoziţie simple: primele 
două exprimate printr-un singur cuvânt şi cea de a treia, printr-un pronume 
posesiv însoţit de o prepoziţie. 

b) părți de propoziţie dezvoltate (sau complexe); sunt exprimate 
prin îmbinări de două sau mai multe cuvinte cu sens lexical de sine stătător. 
În categoria dată intră părţile de propoziţie realizate: 

— prin locuţiuni corespunzătoare părților de vorbire autosemantice 
(locuţiuni substantivale, verbale, adverbiale): aducere aminte, unul şi unul, 
a ţine minte, cu forța etc. Fiind nişte îmbinări de două sau mai multe cuvinte 
cu sens lexical de sine stătător, ele se caracterizează printr-un sens global unitar 
şi se comportă, din punct de vedere gramatical, ca o singură parte de vorbire. 
Deci fiecare locuţiune va îndeplini o singură funcţie sintactică în structura 
propoziției: Patria e aducerea-aminte de zilele copilăriei... (A. Russo), Când 
mi-am adus aminte era prea târziu! (M. Preda). 

— prin construcții infinitivale, gerunziale, participiale: Rămaşi pe 
drumuri, cutreierau ulițele Bucureştilor, căutând serviciu. (V. Eftimiu); 
Înainte de a vă da adevărata explicaţie, am lăsat să plece oaspeții străini. 
(V. Voiculescu). 

— prin construcţii comparative: Era, în adevăr, un flăcău zdravăn şi înalt 
ca un brad. (C. Hogaş). 

— printr-un cuvânt cu sens lexical deplin însoţit de un adverb de mod 
cu autonomie semantică, dar fără funcţie sintactică (adverbe de restricție, de 
precizare, de întărire, de aproximaţie): chiar el, numai tu, tocmai acum, doar 
unii, măcar o dată în viaţă, încă unul, iar vine, tot azi, aproape bolnav, cam 
departe; N-are decât un frate. 

c) părţile de propoziţie multiple; sunt părţile de propoziţie de acelaşi fel, 
coordonate între ele: Câmpiile, dealurile, văile erau pline de un murmur surd. 
(M. Sadoveanu); Veneau nopți lungi, nesfârşite. (E. Barbu), Apa era dulce, 
limpede şi răcoritoare. (Camil Petrescu). Pot fi părţi de propoziţie multiple 
subiectul, atributul, complementul, numele predicativ, elementul predicativ 
suplimentar. Singura parte de propoziţie care nu poate fi multiplă este predicatul, 
întrucât prin coordonarea a două predicate se obţine o frază. 


Raporturile sintactice în propoziţie 


Părţile de propoziţie sunt legate între ele prin relaţii semantice şi sintactice. 
Datorita raporturilor sintactice stabilite la nivelul propoziției are loc trecerea 
cuvintelor din ipostaza de unitate lexicală în cea de unitate care îndeplineşte 
o funcţie sintactică. În felul acesta, raportul sintactic stă la baza oricărei 
propoziţii caracterizate prin organizare internă. Anume din aceste considerente 
raportul sintactic este calificat drept noţiunea de bază a nivelului sintactic. 

Într-un sens foarte larg, prin raport sintactic se înţelege legătura de 
natură semantico-sintactică stabilită între două părți de propoziţie care intră 


în componenţa unei propoziţii. Dat fiind că elementele componente ale 
unei propoziţii sunt de natură diferită, este evident că în structura acestei 
unităţi comunicative pot fi identificate mai multe feluri de raporturi 
(relaţii) sintactice: 

a) raportul de inerență (predicativ): Râul curge.; Păsările cântă.; 
Zilele sunt frumoase. 

b) raportul de subordonare: casa vecinului; iarbă verde; aleargă repede. 

c) raportul de coordonare: Jon şi Maria, frumoasă şi deşteaptă, atunci 
Şi acum. 

Fiecare dintre aceste tipuri de raporturi sintactice se caracterizează prin 
anumite trăsături, fiind marcat prin mijloace formale specifice. 


Raportul de inerență 


Raportul de inerenţă, numit şi raport predicativ, este raportul stabilit 
între subiect şi predicat. Relaţia dintre cele două părţi esenţiale ale propoziției 
diferă atât de raportul de coordonare, cât şi cel de subordonare. Se consideră 
că subiectul şi predicatul, care sunt funcţii sintactice diferite prin natura lor, 
nu depind unul de celălalt. Cu alte cuvinte, în cazul lor nu putem vorbi de 
dependenţă unilaterală, deoarece nu poate fi identificat un termen regent şi 
altul subordonat. În acelaşi timp, raportul dintre cele două părţi de propoziţie 
nu poate fi înţeles nici ca o relație de independenţă absolută, deoarece ele se 
implică una pe alta. Ca urmare a acestei „implicaţii“ între subiect şi predicat 
se stabileşte un raport de condiţionare reciprocă, numit şi interdependenţă 
sau dependenţă bilaterală. Prin acest tip de raport se are în vedere faptul că 
predicatul depinde de subiect în aceeaşi măsură în care subiectul depinde 
de predicat. 

Cea mai importantă trăsătură a raportului de inerenţă constă însă în aceea 
că datorită raportului în cauză o structură sintactică devine propoziţie, fapt 
imposibil în cazul celorlalte două tipuri de raport. Toate acestea confirmă faptul 
că raportul de inerenţă nu poate fi identificat nici cu raportul de subordonare, 
nici cu cel de coordonare. 

În plan formal, raportul de inerenţă este marcat prin faptul că subiectul 
imprimă verbului predicat o anumită persoană şi număr, iar acesta, la rândul 
lui, îi impune numelui din poziția subiectului un anumit caz. Astfel, se 
delimitează, pe de o parte, mijloacele care asigură acordul predicatului cu 
subiectul (flexiunea de număr şi de persoană) şi, pe de altă parte, forma de 
caz a substantivului cerută de funcţionarea lui ca subiect pe lângă un predicat: 
El totdeauna întârzie. În această propoziţie, predicatul întârzie (pers. 3, sg.) 
îşi însuşeşte categoriile de persoană şi număr, dictate de subiect, iar subiectul 
exprimat prin pronumele personal el (pers. 3, sg., N.) respectă categoria de caz 
impusă de predicat. În felul acesta, raportul sintactic de inerenţă reprezintă 
un tip special de acord (reciproc), care se realizează de la stânga la dreapta 
datorită acordului între cele două părţi de propoziţie implicate şi de la dreapta 
la stângă prin folosirea numelui subiect la cazul nominativ. 


Raportul de subordonare 


Raportul de subordonare este un raport de dependenţă unilaterală, 
care se stabileşte între termenii propoziției (părţile de propoziție) cu funcţii 
sintactice diferite. Dintre aceştia, termenul aflat într-o poziţie inferioară 
(termenul subordonat) depinde gramatical de cel care este într-o poziţie 
dominantă (termenul regent). De exemplu, Picătura de apă găureşte 
stânca... (L. Rebreanu). În această propoziţie, termenii celor două grupuri 
de cuvinte picătura de apă şi găureşte stânca sunt legaţi printr-un raport 
de subordonare. 

Se consideră că raportul de subordonare, care cunoaşte mai multe 
forme de manifestare, joacă un rol esenţial în constituirea propoziţiilor, 
deoarece el leagă părţile de propoziţie secundare (atribut, complement sau 
element predicativ suplimentar) de termenii lor regenţi. După cum părţile 
de propoziţie secundare sunt de natură diferită şi raportul de subordonare 
este de mai multe feluri: 

a) subordonarea atributivă (determinativă), este raportul stabilit 
între un atribut şi termenul său regent. De ex.: picătura de apă. În această 
sintagmă termenul subordonat este un atribut (de apă), iar termenul regent, 
un substantiv (picătura). 

b) subordonarea completivă; este raportul stabilit între un complement 
necircumstanţial şi termenul său regent, care este de cele mai multe un predicat. 
De ex., cele două părți de propoziţie din sintagma găureşte stânca sunt legate 
printr-un raport de subordonare completivă: cuvântul subordonat este un 
complement direct (stânca), iar termenul regent, un verb (găureşte). 

c) subordonarea circumstanţială; este raportul stabilit între un complement 
circumstanţial şi termenul său regent (de regulă, un predicat). De ex.: cântă 
frumos. În această sintagmă termenul subordonat este un circumstanţial de mod 
(frumos), iar termenul regent, un verb (cântă). 

Raportul sintactic de subordonare presupune o dependenţă a cuvântului 
aflat într-o poziţie inferioară faţă de regentul său. Această dependenţă este 
marcată prin anumite mijloace care aparţin sau însoțesc cuvântul subordonat. 
Cele mai frecvente mijloace de exprimare a subordonării la nivelul propoziției 
sunt flexiunea cuvântului (schimbarea formei cuvântului) şi joncţiunea 
(folosirea unor instrumente gramaticale: prepoziţii, adverbe). Pe lângă acestea, 
raportul de subordonare mai poate fi exprimat prin juxtapunere sau cu ajutorul 
topicii şi al intonaţiei. 

Mijloacele prin care se realizează subordonarea diferă în funcție de 
părţile de propoziţie între care se stabileşte. Astfel, mijloacele de exprimare 
a subordonării atributive sunt: 

a) flexiunea cuvântului; exprimă acordul atributului adjectival cu 
termenul determinat (o carte nouă); marchează subordonarea substantivelor în 
genitiv faţă de un alt nume (cămaşa băiatului); 

b) prepoziţiile şi locuţiunile prepoziţionale; realizează subordonarea 
unor atribute faţă de termenul regent (casă de piatră; ziua de astăzi; lupta 
împotriva corupției); 

c) formele articolului; marchează subordonarea atributului substantival 
faţă de regentul său (cămaşa cea nouă a băiatului). 

Mijloacele de exprimare a subordonării completive şi circumstan- 
tiale sunt: 

a) flexiunea cuvântului; exprimă subordonarea complementului indirect 
faţă de regentul său (l-am dăruit mamei flori.); 

b) prepoziţiile şi locuţiunile prepoziţionale; marchează subordonarea 
unor complemente circumstanţiale şi necircumstanţiale (Î aştept pe lon.; 
Scrie cu creionul., Au intrat în pădure. Vine spre mine.); 

c) unele adverbe; sunt folosite în realizarea construcţiilor comparative 
(E mai mare ca mine.); 

d) juxtapunerea; caracterizează subordonarea adverbelor față de termenul 
regent; determinantul stă lângă regentul său fără a avea vreo marcă gramaticală 
(A sosit ieri.); 

e) topica; în cazuri foarte rare, marchează complementul direct, 
distingâdu-l de subiect; cuvântul subordonat are o anumită topică în raport cu 
determinatul său (Maşina loveşte mingea. dar Mingea loveşte maşina.). 


Raportul de coordonare 


Pe lângă raportul de inerenţă şi cel de subordonare, care sunt raporturi 
de bază, definitorii pentru constituirea propoziției, în sintaxa limbii române se 
mai identifică un alt tip de raport, cel de coordonare. Raportul de coordonare 
se stabileşte între părţile de propoziţie care au funcţii sintactice identice, altfel 
spus, între părți de propoziţie de acelaşi fel. Fiind pe acelaşi plan, părțile de 
propoziţie date se asociază fără a depinde una de alta: Drumurile şi potecile 
erau pustii. (M. Sadoveanu). În această propoziţie se conţin două subiecte 
legate între ele prin coordonare, raport marcat aici cu ajutorul conjuncţiei 
coordonatoare şi. 

Raportul de coordonare se deosebeşte net de primele două. Astfel, 
spre deosebire de inerenţă, coordonarea nu poate servi drept bază pentru 
constituirea unei propoziţii, iar spre deosebire de subordonare, care are 
un caracter unilateral, coordonarea apare ca un raport de tip bilateral. 
O deosebire importantă între aceste tipuri de raporturi priveşte părţile de 
propoziţie între care ele se pot stabili. Astfel, dacă raportul de inerenţă 
nu poate exista decât între părţile principale ale propoziției, iar cel de 
subordonare leagă doar părțile secundare de cele principale sau pe cele 
secundare între ele, atunci raportul de coordonare poate exista între toate 
părțile de propoziţie, unica excepţie fiind doar predicatul. De observat, 
totuşi, că şi predicatele pot fi legate prin coordonare, doar că în acest caz 
nu vom mai avea o propoziţie, ci o frază. 


Cu toate diferenţele existente, nu totdeauna se poate face o distincţie 
clară între cele trei tipuri de raporturi. Există numeroase situaţii în care este 
dificil să se identifice, mai mult sau mai puţin exact, tipul de raport care leagă 
părțile de propoziţie. 

Raportul de coordonare cuprinde mai multe specii: 

a) coordonarea copulativă (un raport de asociere): Săprămânile, 
lunile, anii treceau. (V. Eftimiu), Vântul îi aducea mereu miresme proaspete, 
îmbătătoare. (|. Agârbiceanu); Vorbiră despre vreme, despre pământ, despre 
sărăcie. (L. Rebreanu); 

b) coordonarea disjunctivă (un raport de excludere): Nu-şi dădea seama 
dacă asta înseamnă mult sau puţin. (R. Ojog-Braşoveanu);, Probabil, asta se 
întâmpla într-un sfârşit de iarnă sau la începutul primăverii. (O. Paler); 

c) coordonarea adversativă (un raport de opoziţie fără excludere): Câinele 
nu fuge de colac, ci de ciomag. (Folclor); 

d) coordonarea concluzivă: Creştinul este liber, aşadar fericit. 
(N. Steinhardt). 

Raportul de coordonare la nivelul propoziției sunt realizate prin 
juxtapunere sau prin joncțiune. În cazul juxtapunerii părțile de propoziţie de 
acelaşi fel sunt legate prin simpla alăturare, fără ajutorul unor instrumente 
gramaticale speciale: Arendaşii, administratorii, logofeții mă fură. (V. Eftimiu); 
Tu de asemenea eşti un băiat cumsecade, cuminte, aşezat... (L. Rebreanu). 

Joncţiunea presupune folosirea unor elemente de legătură. Acestea sunt 
conjuncţiile şi locuţiunile conjuncţionale coordonatoare, specializate pentru 
fiecare dintre cele patru specii ale raportului de coordonare: 

a) coordonarea copulativă: şi, iar („şi“), nici etc.: Ștefan şi Decebal au 
fost oameni de aceia care nu au nici strămoşi, nici moşteni. (Al. Russo); Nu era 
nici mare, nici mic, nici gras, nici slab, nici nalt, nici bondoc, nici subțire, nici 
gros. (|. L. Caragiale); 

b) coordonarea adversativă: ci, dar, iar, însă etc.: Mi se părea că nu 
mai sunt eu, ci altul. (L. Blaga); Era un vis foarte frumos, dar foarte trist. 
(M. Eliade); Intrară într-o casă numai cu parter, însă vastă. (G. Călinescu); 

c) coordonarea disjunctivă: fie, ori, sau etc.: Din zorii zilei, până-n faptul 
nopții, bătea bătrânul coclaurile, trăgea fără milă în orice vietate îi ieşea în 
cale, fie căprioară, fie viezure, fie guşter, fie porumb sălbatic, fie nevinovata 
turturea. (V. Eftimiu); Rău sau bun, românul e adevărat. (M. Eminescu); 

d) coordonarea concluzivă: aşadar, deci etc.: Nu trebuie să abuzăm de 
ea, pentru a ne lăsa aici, pe pământ, în viaţă, robii Timpului şi, deci, ai Morţii. 
(M. Eliade). 


FRAZA 


Fraza este unitatea sintactică superioară propoziției, rezultată dintr-o 
îmbinare de cel puţin două propoziţii, care sunt legate semantic şi sintactic. 
Fraza presupune existenţa unor elemente componente între care se stabilesc 
raporturi asemănătoare celor care unesc cuvintele în propoziţie. 

Elementele componente ale propoziției sunt părțile de propoziţie 
organizate în jurul unui predicat. Din acest punct de vedere, propoziţia este 
definită ca fiind unitatea sintactică cu un singur predicat: Am ajuns acasă. În 
acelaşi timp, componentele sintactice ale frazei sunt propoziţiile, adică unităţile 
constituite prin relaţia dintre un subiect şi un predicat. Prin urmare, numărul 
propoziţiilor într-o frază este egal cu numărul predicatelor din fraza respectivă. 
În această ordine de idei, fraza este văzută ca o unitate sintactică cuprinzând 
două sau mai multe predicate. 

Chiar dacă fraza include în structura sa mai multe propoziţii, aceasta 
încă nu înseamnă că ea reprezintă o unitate rezultată prin combinarea mecanică 
a unor propoziţii. Propoziţiile din structura unei fraze se caracterizează prin 
anumite trăsături care le diferenţiază atât de părțile de propoziţie, cât şi de 
propoziţiile independente din componenţa unui text. 

Propoziţiile din structura unei fraze diferă de corespondentele lor 
de la nivelul propoziției în ce priveşte structura şi mijloacele de realizare. 
Astfel, dacă o parte de propoziţie poate fi exprimată printr-un cuvânt sau 
prin combinarea unui cuvânt de sine stătător cu un instrument gramatical, 
propoziţiile din structura unei fraze reprezintă unităţi sintactice complexe 
ce presupun existenţa obligatorie a unui predicat. Să se compare: A venit 
acasă. şi A venit/unde îl aşteptau părinţii. 

În acelaşi timp, propoziţiile în calitatea lor de elemente componente ale 
frazei nu coincid cu propoziţiile independente care alcătuiesc un text. Astfel, 
pentru ca două sau mai multe propoziţii să constituie o frază nu e suficient ca 
între ele să se stabilească anumite relaţii semantice. Propoziţiile pot fi legate 
între ele prin înţeles şi atunci când sunt alăturate în structura unui text. Să 
se compare următoarele propoziţii simple din structura unui text cu aceleaşi 
propoziţii din componenţa unei fraze: 


Propoziţiile în text Propoziţiile în frază 
1 2 
Am ajuns acasă. Toţi dormeau Când am ajuns acasă, toți dormeau. 
Afară plouă. Noi stăm în casă. Noi stăm în casă, deoarece afară plouă. 


Ceea ce caracterizează în mod special propoziţiile din structura unei fraze 
este relaţia sintactică stabilită între componentele ei. Relaţia, de coordonare sau 


de subordonare, prin care se leagă componentele frazei, este marcată cu ajutorul 
unor mijloace sintactice specifice. În prima frază raportul de subordonare dintre 
cele două propoziţii este exprimat cu ajutorul adverbului relativ când (arată un 
raport temporal), iar în cea de a doua, cu ajutorul conjuncţiei deoarece (indică 
un raport de cauză). 

Aşadar, fraza este o unitate comunicativă constituită prin combinarea 
unor propoziţii legate prin relaţii sintactice, dintre care cel puţin una este 
principală, putând fi determinată de propoziţii subordonate. 


Clasificarea propoziţiilor ca unități constitutive ale frazei 


Propoziţiile ca unităţi constitutive ale frazei pot fi clasificate din 
următoarele puncte de vedere: a) importanţa pe care o au în structura frazei şi 
tipul de conţinut exprimat şi b) după raportul sintactic stabilit între ele. 

În funcţie de primul criteriu, propoziţiile din structura frazei sunt de două 
feluri: a) propoziţii principale şi b) propoziţii secundare. 

Propoziția principală se caracterizează prin independenţă gramaticală 
constituind nucleul în jurul căruia se organizează propoziţiile secundare 
din frază. Propoziția secundară nu are autonomie gramaticală şi semantică, 
ea explică şi întregeşte înţelesul unei alte propoziţii. Din punct de vedere 
gramatical, ea depinde de o propoziţie regentă, legându-se de aceasta 
printr-un element de relaţie. De exemplu, în fraza Nu tulbura fântâna!! 
care ţi-a potolit setea/?. (Folclor), prima propoziţie este principală, iar cea 
de a doua o propoziţie secundară, care depinde de propoziţia principală 
având rolul de a completa înţelesul celei dintâi. 

După cel de al doilea criteriu, propoziţiile din frază se împart în: 
a) propoziţii regente şi b) propoziţii subordonate. 

Propoziția regentă este cea de care depinde o altă propoziţie în frază, iar 
subordonată este propoziţia care depinde sintactic de altă propoziţie (regentă). 
În fraza de mai sus prima propoziţie este principală şi, totodată, regentă pentru 
propoziţia a doua, care este o subordonată. 

Între cele două clasificări există o anumită corelaţie, însă ele nu se 
suprapun. Termenul de propoziţie regentă nu este echivalent cu cel de propoziţie 
principală. O propoziţie principală poate fi regentă doar dacă pe lângă ea apare 
şi o propoziţie secundară fiind dependentă de cea dintâi. Există propoziţii 
principale care nu sunt şi regente. În fraza Am alergat pe coridor, am sărit 
treptele patru câte patru’. (M. Eliade) avem două propoziţii principale (sunt 
propoziţii independente, aflându-se pe acelaşi plan sintactic), însă niciuna dintre 
ele nu este şi regentă, deoarece nu există alte propoziţii care ar depinde de ele. 

În acelaşi timp, pot fi regente nu doar propoziţiile principale, ci şi unele 
secundare: acestea de la urmă funcţionează ca regente pentru alte propoziții 
subordonate. De exemplu, în fraza Mi-e ciudă/! că nu m-a pălmuit niciodată,” 
ca să-l pot urî’. (M. Eliade) prima propoziţie este principală şi regentă pentru 


a doua; cea de a două este o propoziţie secundară şi subordonată în raport cu 
prima, dar regentă pentru cea de a treia; ultima este o propoziție secundară şi 
subordonată faţă de a doua. După cum vedem, propoziţiile în frază pot depinde 
una de cealaltă, de aceea unele subordonate pot fi, la rândul lor, regente pentru 
alte subordonate. 

Pentru a înţelege specificul propozițiilor ca elemente constitutive ale 
frazei este important să avem în vedere faptul că propoziţiile subordonate 
îndeplinesc rolul unor părţi de propoziţie. Cu alte cuvinte, chiar dacă au statut de 
unităţi predicative, ele reprezintă, la nivelul frazei, nişte echivalente funcţionale 
ale părţilor de propoziţie. 

Prin urmare, ar trebui să existe atâtea tipuri de subordonate câte 
părți de propoziţie pot fi identificate în structura propoziției. În general, 
fiecăreia dintre cele mai multe părţi de propoziţie îi corespunde o propoziţie 
secundară. Excepţie face doar predicatul. Deşi există o subordonată care se 
numeşte predicativă, aceasta nu este un echivalent al predicatului ca parte 
de propoziţie, ci doar al unui element al predicatului nominal, anume al 
numelui predicativ. 

În felul acesta, echivalenţa funcţională dintre părţile de propoziţie 
şi propoziţiile subordonatoare este hotărâtoare pentru analiza şi descrierea 
celor de la urmă. La examinarea lor este aplicat acelaşi model: se precizează 
definiţia lor, întrebarea la care răspund, termenul regent, elementele de 
relaţie, topica şi punctuaţia lor. 


Raporturile sintactice în frază 


În structura unei fraze, propoziţiile componente sunt legate prin 
raporturi sintactice de subordonare şi de coordonare. Raporturile stabilite 
între propoziţiile din frază sunt aceleaşi ca şi cele dintre părţile de propoziţie, 
cu excepţia raportului de inerență (predicativ), care, după opinia celor mai 
mulţi lingviști, nu se întâlneşte la nivelul frazei. În plus, raporturile sintactice 
stabilite între propoziţii în structura frazei se deosebesc de cele existente între 
părţile de propoziţie în ce priveşte elementele relaționale, adică prin mijloacele 
de realizare. 


Raportul de subordonare 


Subordonarea în frază este un raport de dependenţă unilaterală, stabilit 
între două propoziţii aflate pe planuri diferite, care depind una de alta. Dintre 
acestea, una este propoziţia regentă şi cealaltă propoziţie subordonată, care îi 
completează sensul celei dintâi, aducând informaţii suplimentare în legătură cu 
conţinutul ei. Raportul de subordonare la nivelul frazei cunoaşte, la fel ca şi în 
propoziţie, trei aspecte: subordonarea atributivă, completivă şi circumstanţială. 


Subordonarea în frază se realizează, de cele mai multe ori, prin 
joncțiune, cu ajutorul unui element de relaţie. Se folosesc următoarele 
elemente de relaţie: 

1. conjuncţiile subordonatoare: ca să, că, căci, dacă, deoarece, deși, 
fiindcă, încât, întrucât, până, să; 

2. locuţiunile conjuncţionale subordonatoare: pentru că, cu toate că, 
măcar că, fără să, până să, măcar să, chiar dacă, chiar să, chiar de, din cauză 
că, din pricină că, după ce, până ce, îndată ce, din moment ce, ori de câte ori, 
câtă vreme, ca şi când, ca şi cum, după cum €tc.; 

3. pronumele (adjectivele pronominale) relative şi interogative: care, 
cine, ce, cât, -ă, -i, -e, cel ce, ceea ce, cei ce, cele ce, cel care, însoţite sau nu 
de prepoziţii; 

4. pronumele (adjectivele pronominale) nehotărâte: fiecare, fiecine, 
oricare, oricine, orice, oricât, à, -i, -e, însoţite sau nu de prepoziţii; 

5. adverbele relative şi interogative: unde, când, cum, cât, încotro, parcă, 
precum, însoţite sau nu de prepoziţii; 

6. adverbe nehotărâte: oricând, oriunde, oriîncotro, oricum, însoţite sau 
nu de prepoziţii. 

După natura lor, mijloacele folosite cu rol de instrumente gramaticale la 
exprimarea raportului de subordonare sunt de două feluri: 

a) conjuncţiile (locuţiunile conjuncţionale) subordonatoare şi 

b) elementele relative care aparţin clasei pronumelui, adjectivului 
sau adverbului. 

Specificul acestora de la urmă constă în faptul că ele fac legătura cu 
propoziţia regentă, fiind în acelaşi timp parte de propoziţie în subordonată (ele 
substituie un anumit component în propoziţia subordonată): De ex.: Spune/! cui 
îl întreabă”; Merge! unde îl duce drumul/?.; Norocul vinel! când te aştepţi mai 
puțin’. În toate aceste fraze, elementele de relaţie nu sunt doar mijloace care 
stabilesc legătura între propoziţii, ci şi parte de propoziţie în subordonatele date: 
subiect în prima frază, circumstanţial de loc în cea de a doua şi circumstanţial 
de timp în a treia. Uneori, elementele relaţionale sunt precedate de prepoziţii: 
Vorbeşte!! cu cine se înţelege/?.; Asta am văzut eu la munte,|! pe când eram 
tânăr’. (M. Sadoveanu). 

În foarte puține cazuri, subordonarea la nivelul frazei poate fi realizată 
şi prin juxtapunere. În acest caz subordonata, alăturată regentei, este despărțită 
de cea din urmă prin virgulă. Acest mijloc de realizare a subordonării este 
posibil doar pentru unele subordonate circumstanțiale (condiționale, cauzale, 
concesive): Bine faci,/! bine găseşti/?. Prima propoziţie din această frază, legată 
de regenta ei prin juxtapunere, este o subordonată condiţională (= dacă bine 
faci, bine găseşti.). 

Aşadar, raportul de subordonare cunoaşte următoarele forme: 

a) subordonare conjuncţională: Știu/! că poţi/?.; M-a rugat!/! să-ţi spun’ .; 

b) subordonare cu element relativ: Scapă/! cine poate!/;, Rămâi/! 
unde eşti/.; 

c) subordonare prin juxtapunere: Ai carte,/! ai parte’. 


Raportul de coordonare 


Raportul de coordonare la nivelul frazei se stabileşte între propoziţiile 
de acelaşi fel, aflate pe acelaşi plan. Aceste propoziţii sunt legate prin anumite 
relaţii doar în planul conţinutului, din punct de vedere gramatical, ele sunt însă 
independente. La nivelul frazei, coordonarea poate exista: 

a) între propoziţiile principale: Vântul bate,/! câinii latră/?. (Folclor); 
Noaptea se oprise de dragul lor,’ cocoşii amuţiră,/? zorile rămase ascunse 
după munţi vreme îndelungată...’ (V. Eftimiu); 

b) între propoziţiile subordonate, care depind de acelaşi termen regent: 
Spunea!/! că e singura’ pe care o mai are,’ că era nou-nouţă,/ că a costat-o nu 
ştiu cât. (V. Eftimiu). 

La fel ca şi în cazul coordonării părților de propoziţie, coordonarea 
propoziţiilor în frază cunoaşte mai multe aspecte: 

1. coordonarea copulativă; exprimă acţiuni, caracteristici asociate. Poate 
fi realizată prin juxtapunere sau prin joncțiune: Românul e viteaz,/! e bun,’ 
e „poer“F. (M. Eliade); Și plângea,/! şi fipa,’ şi suspina’. (C. Negruzzi). Se 
întâlnesc şi fraze în care raportul copulativ este exprimat prin combinarea 
juxtapunerii cu joncţiunea: Apucă de clanță,/! puse umărul,’ împinse cu 
puterea lui grozavăľ şi uşa se deschise, scârţăind uşor!”. (Em. Gârleanu). 
Raportul de coordonare copulativă se realizează cu ajutorul conjuncţiilor (şi, 
iar, nici) sau cu ajutorul locuţiunilor conjuncţionale (atât... cât şi..., nu numai 
că... dar şi..., nu numai că... dar nici..., precum şi): Nu numai că n-aş putea 
face nimic,/! dar aş crea confuzii’. (M. Eliade); Nu numai că nu are dreptul, /! 
dar nici nu poate’. (M. Eliade); 

2. coordonarea disjunctivă; exprimă acţiuni care se exclud. Raportul dat 
poate fi realizat numai prin joncțiune (cu ajutorul conjuncţiilor fie, ori, sau, 
folosite, de multe ori, şi la prima propoziţie): Vii/! sau te duci?’ Ori e o farsă 
la mijloc,! ori eu sunt un dobitoc,’ îmi spuneam’. (M. Eliade); L-am smuls 
pentru totdeauna din inima mea, fie că-i în viață,’ fie că-i mort până acum”. 
(|. Agârbiceanu); 

3. coordonarea adversativă; exprimă acţiuni care se opun. Tipul dat de 
raport copulativ este exprimat prin joncțiune şi, uneori, prin juxtapunere, cu 
ajutorul conjuncţiilor ci, dar, însă, or: Nu vinde,’ cumpără/?. (G. Călinescu); 
Această femeie zbura,/' nu mergea’. (C. Hogaş); El a găsit o brăţară,l! iar lui 
nu-i trebuie brățară’. (Cezar Petrescu); N-a plâns,/! ci a stat aşa cu capul în 
palmele aspre’. (|. Agârbiceanu); 

4. coordonarea concluzivă; exprimă o acţiune prezentată drept concluzie 
a primului termen. Acest raport se exprimă prin joncțiune (cu ajutorul 
conjuncţiilor şi a locuţiunilor conjuncţionale deci, aşadar, de aceea, prin 
urmare): Vorbesc]! deci exist’. (O. Paler); Ajutorul a fost acordat unui număr 
limitat de persoane,l! prin urmare este de natură selectivă’. Raportul dat 
poate fi realizat şi prin juxtapunerea unor propoziţii: Nu le era rudă, /! nu aveau 
dreptul să închirieze’. (G. Călinescu). 


Tipuri de fraze 


În funcţie de tipul de raport prin care sunt legate propoziţiile din structura 
lor, frazele se împart în următoarele tipuri: 

1) fraze formate prin coordonare; sunt frazele care conţin în structura lor 
două sau mai multe propoziţii principale: Vântul ațăţă focul/! şi/vorba aţâţă 
vrajba/?. (Folclor); 

2) fraze formate prin subordonare; sunt frazele constituite dintr-o 
propoziţie principală şi una sau mai multe subordonate: Vulpea,/! când n-ajunge 
la struguri,’ zicel! că sunt acri’. (Folclor); 

3) fraze mixte; sunt frazele formate prin raporturi de ambele feluri, ele 
sunt constituite din una sau mai multe propoziţii principale şi una sau mai multe 
subordonate: Leului nu i-a fost ciudă/! că l-a lovit vânătorul, ci că l-a lovit 
măgarul’. (Folclor). 


PĂRȚILE DE PROPOZIŢIE 
ŞI PROPOZIŢIILE SUBORDONATE 


Subiectul 


Este partea principală de propoziţie care arată cine este autorul acţiunii 
exprimate de verbul predicat (Henri Coandă a inventat motorul cu reacție.), 
cine suferă acţiunea exprimată de verbul predicat (Motorul cu reacție a fost 
inventat de Henri Coandă.) sau cui i se atribuie însușirea ori calitatea desemnată 
de un nume predicativ (Henri Coandă este un pionier al aviaţiei.). Într-un sens 
foarte larg, se spune că subiectul indică obiectul despre care se comunică ceva 
cu ajutorul predicatului. 

Ca parte de propoziţie, subiectul este definit şi caracterizat prin 
relaţie cu predicatul, împreună cu care constituie nucleul predicativ al 
propoziției. În plan sintactic, între subiect şi predicat se instituie un 
raport de interdependenţă. Acest raport, numit şi raport predicativ, se 
exprimă prin acordul predicatului cu subiectul în număr şi persoană şi prin 
utilizarea subiectului în nominativ. Totuşi, există propoziţii în care aceste 
categorii nu sunt marcate formal. Drept exemplu ar putea servi subiectul 
exprimat printr-un cuvânt invariabil în raport cu numărul sau persoana: 
A trăi e actul nostru de eroism cel mai mare. (G. Călinescu). În propoziţia 
citată nu putem vorbi despre un acord între predicat şi subiect, deoarece 
subiectul este exprimat printr-un infinitiv, care nu cunoaşte categoriile 
implicate în realizarea acordului. 

Această parte de propoziţie se actualizează preponderent ca subiect al 
verbului predicat folosit la un mod predicativ. Ea poate apărea însă și ca subiect 
al unor verbe la moduri nepredicative: infinitiv (Înainte de a începe ploaia, eu 
am ajuns acasă.);, gerunziu (Ajungând eu acasă, a început ploaia.), participiu 
(Acestea zise, discuţia s-a încheiat.) 

Subiectul se recunoaște cu ajutorul întrebărilor specifice puse predicatului: 
cine? ce? Chiar dacă aceste cuvinte interogative sunt specializate (cine? 
cu referire la fiinţe, iar ce? pentru lucruri şi noţiuni abstracte), primul dintre 
ele este folosit adesea şi pentru a întreba despre subiecte realizate prin nume 
de inanimate. De exemplu, Apa a rupt digurile. Viscolul troieneşte cărările. 
În aceste cazuri, întrebările cu care identificăm subiectul în propoziţiile date 
sunt: Cine a rupt digurile? Cine troieneşte cărările? O altă întrebare, cu caracter 
mai general, frecvent utilizată pentru recunoaşterea subiectului unei propoziţii, 
este: Despre cine sau despre ce se vorbeşte în propoziţie”? 

Din punct de vedere comunicativ-pragmatic, subiectul apare, de cele 
mai multe ori, ca purtător al unei informaţii vechi, cunoscute în situaţia dată 
de comunicare (are calitatea de temă), iar predicatul aduce o informaţie nouă, 
necunoscută ascultătorului (funcţionează ca remă). De exemplu, propoziţia 
Maria cântă. are scopul de a-l informa pe ascultător cu privire la ceea ce face 


persoana subiect. Ea apare ca un răspuns la întrebarea: Ce face Maria? Este 
adevărat că se întâlnesc şi propoziţii în care raportul dintre aceste părți de 
propoziţie este inversat, subiectul fiind elementul care comunică o informaţie 
nouă, necunoscută anterior. De exemplu, Cântă Maria. este o propoziţie 
folosită de vorbitor cu scopul de a indica persoana care realizează acţiunea 
desemnată de verbul predicat, propoziţia dată constituind un răspuns la 
întrebarea: Cine cântă? 

Clasificare. Subiectul cunoaşte manifestări diferite în cadrul propoziției. 
Prin urmare, poate fi clasificat în funcţie de mai multe criterii: 

I. După prezenţa sau absenţa subiectului în propoziţie, în limba română 
se delimitează: 

1. subiectul exprimat; este subiectul realizat în propoziție printr-o 
anumită parte de vorbire şi 

2. subiectul neexprimat; este subiectul care nu este realizat în propoziţie 
printr-un cuvânt aparte. El este de mai multe feluri: 

a) subiect inclus; este subiectul dedus din forma verbului. Este 
reprezentat prin pronumele personale de persoana 1 şi a 2-a sg. 
şi pl.: Cânt la pian. (eu); Învăţăm cu plăcere gramatica. (noi); 
Mergi/ Mergeţi la facultate? (tu/voi). 

b) subiect subînţeles; este subiectul absent în limitele propoziției 
date, care poate fi identificat prin raportare la contextul anterior, 
fiind exprimat într-o altă propoziție. Este caracteristic pentru 
pers. a 3-a sg. şi pl.,: Jon este un student harnic. Este mândria 
grupei. (el). 

În unele lucrări se vorbeşte şi despre aşa-numitul subiect zero. Este un 
subiect neexprimat în structura propoziției şi care nici nu poate fi subînţeles. 
Se consideră că un astfel de subiect e posibil în cazul verbelor care descriu 
fenomene meteorologice: Plouă. Fulgeră. Se înnoptează. Există autori care 
afirmă că aceste verbe ar admite un subiect intern: A plouat o ploaie mare. 
Tunetul tună. Întrebuinţate cu sens figurat, aceste verbe pot avea subiect 
exprimat: Jon tuna și fulgera de supărare. 

II. După structură, subiectul exprimat poate fi: 

1. subiect simplu (exprimat printr-o singură parte de vorbire): Profesorul 
anunţă notele de la testare. 

2. subiect multiplu (exprimat prin două sau mai multe părţi de vorbire 
coordonate): Profesorul şi studenţii citesc un text. Subiectul multiplu este 
de mai multe feluri: a) propriu-zis: Ghioceii şi toporașii înfloresc primăvara 
devreme.; b) grupat: Mama și tata, fraţii şi surorile, verișorii şi verișoarele 
sunt cele mai apropiate rude.; c) disjunctiv: Urşii sau leii sunt mai periculoși?; 
d) format prin apoziționare: A venit lume și lume. 

Uneori subiectul poate fi exprimat de două ori în aceeaşi propoziţie 
prin cuvinte diferite, substantiv şi pronume. Unele dintre construcțiile cu 
subiectul dublu exprimat au o valoare afectivă, fiind caracteristice vorbirii 
familiare: Vine el tata deseară! În alte construcţii reluarea subiectului printr- 
un pronume însoţit de şi adverbial are scopul de a evidenția, de a accentua 
subiectul: Jon a venit și el la adunare. 


III. Din punctul de vedere al înţelesului, subiectul este de mai 

multe feluri: 

a) subiectul determinat; este subiectul care indică precis autorul unei 
acţiuni sau purtătorul unei stări; 

b) subiectul nedeterminat; este caracteristic pentru construcţiile 
în care autorul acţiunii sau purtătorul unei caracteristici nu 
este indicat precis. El poate fi neidentificabil atunci când este 
exprimat prin persoana a 3-a, sg. şi pl.: Sună la uşă., Spune în 
cărți., Au făcut reduceri. Există şi subiecte nedeterminate cu 
valoare generală. Prin conţinutul lor ele se raportează la orice 
persoană, fiind marcate prin persoana a 2-a sg. sau 1 pl.: Ce e rău și 
ce e bine, tu te-ntreabă şi socoate. (pers. 2, sg); Nu trăim ca să 
mâncăm, ci mâncăm ca să trăim. (pers. 1, pl.). 

Uneori subiectul gramatical poate să nu coincidă cu autorul real al 
acţiunii din propoziţie. În astfel de construcţii se delimitează şi un subiect logic. 
Această distincţie este caracteristică pentru construcţiile pasive. De exemplu, 
în propoziţia Pâinea este coaptă de mama. subiectul gramatical este exprimat 
prin cuvântul pâine (care denumeşte obiectul real al acţiunii), iar cel logic prin 
cuvântul mama (exprimă agentul real al acţiunii). Aşadar, din punct de vedere 
sintactic, acest substantiv este un complement de agent, din punct de vedere 
logic însă, el desemnează autorul real al acțiunii. 

Despre subiectul logic se vorbeşte şi în legătură cu construcţiile de tipul 
Mă doare capul.; Îmi trebuie o carte.; Mi-e sete. Subiectul lor gramatical este 
exprimat printr-un nume de nonpersoană (capul, o carte, sete). Referirea la 
persoană se face prin intermediul pronumelui personal (în dativ sau în acuzativ) 
care are rolul de subiect logic. 

Exprimarea subiectului 

Subiectul este exprimat prototipic prin substantive şi pronume 
(părţi de vorbire care constituie clasa numelui). Celelalte părți de vorbire 
care pot apărea în poziţia subiectului sunt fie cuvinte substantivizate 
(adjective, adverbe, interjecţii), fie elemente cu o valoare apropiată de 
cea a unui nume (modurile nepredicative ale verbului). În felul acesta, 
subiectul poate fi exprimat prin: 

1) substantiv comun sau propriu, simplu sau compus, în cazul nominativ: 
Bunicul e un fel de copil. (|. Teodoreanu); Studenţii citesc mult., Mihai Eminescu 
ne-a lăsat o moștenire literară inegalabilă.;, Prim-ministrul a demisionat. 

2) locuţiune substantivală: Aducerile-aminte de ce mai vin la mine?! 
(O. Goga). 

3) adjectiv substantivizat: Zgârcitul mai mult pierde. Noul-sosit ascultă 
puțin, se suci, se învârti. (V. Voiculescu). 

4) pronume (cu excepţia celui reflexiv): Ele citesc mult. El ne-a 
lăsat o moștenire literară de mare valoare. (personal), Dumneaei nu 
a venit. (de politeţe), Acestea citesc mult.( demonstrativ); Căteva/ multe! 
unele citesc mult. (nehotărât), Nimeni nu citește. (negativ); Cine a fost la 
teatru? (interogativ). 


5) numeral: Doi din ei au părăsit seminarul şi s-au călugărit. 
(G. Călinescu, Bietul Ioanide), (cardinal); Al treilea a fost cel mai 
convingător. (ordinal); Amândouă au fost la bibliotecă. (colectiv), Se iau 
câte două linguri înainte de masă. (distributiv), O pătrime din sumă a fost 
împărțită celor săraci. (fracţionar) etc. 

6) verb la o formă nepredicativă: a) infinitiv: E ușor a scrie versuri. 
A învăţa este datoria noastră., b) gerunziu: Se aude tunând.;, Se auzea 
trosnind.; c) participiu (rar): Merită încercat., d) supin: Este util de negociat. 

7) interjecţie: Se auzea fâş-făș! 

Cazul subiectului 

Cazul prototipic pentru subiect atunci când este exprimat printr-un 
nume este nominativul. Constituind un indice al raportului de inerenţă dintre 
subiect şi predicat, cazul nominativ îi este impus subiectului de verbul 
predicat: Nepoții îşi încrucişează privirile asupra cutiei cu bomboane. 
(1. Teodorescu); Cei doi surâdeau cu o binevoitoare îmbărbătare, bătându-l 
cu palma pe umăr. (Cezar Petrescu). 

Există însă şi propoziţii în care subiectul poate fi la un alt caz decât 
nominativ. lată câteva excepții: 

1) subiect exprimat printr-un substantiv sau pronume relative în cazul 
genitiv: Ai casei au plecat., Ai Popeștilor au adus flori., Și-ai tăi, deştepţi, vor 
plânge iarăşi toți, Când el te va-ncleşta să te ridice. (G. Coşbuc); 

2) subiect exprimat printr-un pronume la cazul dativ: Profesorul dă 
note mari cui merită., l-am mulțumit oricui a răspuns la telefon., Dau cui! 
oricui cere. 

3) subiect exprimat printr-un substantiv sau pronume la cazul 
acuzativ: A venit acolo la lume!; Tema e înțeleasă de cine ascultă atent.; 
Cunosc pe cine a intrat., Mă gândesc la cine a intrat/la ce vom face.; 
Cu toţii vor pleca la munte. 

Topica 

Se consideră că în limba română subiectul are topică liberă. Totuşi, locul 
obişnuit al subiectului este înaintea predicatului: Virtutea pentru ei nu există. 
Subiectul stă obligatoriu înaintea predicatului când este exprimat prin pronume 
interogativ-relativ: Cine lipseşte?;, Ce s-a întâmplat?; Cine spune adevărul şi 
cine minte? (G. Călinescu, Bietul Ioanide). 

După predicat, subiectul este plasat în câteva cazuri: 1) când predicatul 
este exprimat prin verbe care exprimă senzaţii fizice sau stări psihice: Mă 
doare capul. Mi-e frig.; 2) când predicatul este exprimat prin verbe la diateza 
impersonală: Se caută un paznic. Se organizează o conferință., 3) în propoziţii 
interogative sau relative: Cine este el? Unde este caietul meu?; 4) pe lângă 
verbele cu subiectul logic în dativ: Fiului meu nu-i place matematica.; 5) când 
se insistă asupra acțiunii exprimate de verbul-predicat: Vine primăvara! Există 
într-adevăr acest tip de om. (G. Călinescu); Mai urcă lon vreun sfert de ceas. 
(L. Rebreanu); 6) când predicatul este un verb de declaraţie în vorbirea directă: 
„Cheamă urgenţa!“, zise mama. 


Există cazuri când subiectul poate fi intercalat între părţile unei locuţiuni 
verbale: L-am pus eu la punct, n-ai grijă. sau între verbul copulativ şi numele 
predicativ: Să fie ea fericită. 

Punctuația 

Subiectul, de regulă, nu se desparte de predicat: Au înflorit crinii.; 
Românul este poet. Apariţia virgulei între cele două părţi de propoziţie principale 
se explică prin intercalarea între ele a unor elemente care se izolează. Cele mai 
frecvente cazuri sunt următoarele: 

— când între subiect şi predicat apare o apoziţie sau o parte de propoziţie/ 
propoziţie incidentă: Jon, prietenul meu, este medic.; El, ca de obicei, întârzie.; 
Mama și tata, așa cum sunt toţi părinţii, mă susțin în toate. 

— când este urmat de un atribut izolat: Florile, ofilite, se aruncă.; 
Învățătorul, mişcat, rămăsese locului să-l spioneze. (V. Voiculescu). 

— când subiectul este multiplu, părțile lui componente se separă prin 
virgule, daca sunt juxtapuse: Jon, Ana și Maria sunt prieteni. 


Propoziția subordonată subiectivă 


Este propoziţia subordonată care îndeplineşte funcţia sintactică de subiect 
al unui predicat din regentă: Cine se grăbeșşte,/! se poticneşte/?. Din punct de 
vedere formal, propoziţia principală (2) din această frază nu are subiect, fiind 
alcătuită doar din predicat. Poziţia de subiect al acestui predicat este ocupată 
de o propoziţie subiectivă (1). Uneori, subordonata subiectivă poate apărea pe 
lângă un verb la un mod nepredicativ din propoziţia regentă: Aflându-se/! ce 
trebuie făcut,’ toţi s-au apucat de lucrul!. Subordonata subiectivă (2) are în 
calitate de termen regent un verb la gerunziu (aflându-se). 

Propoziția subiectivă răspunde la întrebările subiectului (cine?, ce?), 
puse predicatului sau verbelor la infinitiv sau gerunziu pe care le determină: 
Cine se scoală de dimineaţă!/ departe ajunge”/. (Cine departe ajunge?); 
Se aude!/ cum vuieşte marea”. (Ce se aude?). Banii au fost daţi ştiindu-se!/ 
că nu vor fi rambursaţi niciodată”]. (Banii au fost daţi ştiindu-se ce?). Fiind 
un corespondent semantic al subiectului propoziţia subiectivă poate fi contrasă 
într-un subiect. Astfel, în baza principiului corespondenţei, subiectiva, ca şi 
oricare alt subiect, poate fi substituită prin pronumele demonstrativ acesta/ 
acela sau aceasta/ aceea: Cine tace!/, merge în pace?/. (P. Ispirescu). Acela 
merge în pace. 

Echivalenţa funcțională a propoziției subiective cu subiectul se 
manifestă nu doar sub aspectul relaţiei sale cu predicatul din regentă, ci 
şi în ce priveşte conţinutul exprimat prin aceste unităţi de rang diferit. 
Subordonata subiectivă, la fel ca şi subiectul, desemnează obiectul, concret 
sau abstract, despre care se spune ceva cu ajutorul predicatului. Există 
subiective care arătă cine face acţiunea (Cine tace/! mai multă treabă face/?.), 
cine suferă acţiunea (Cel ce iubeşte dreptatea/! e stimat de toată lumea/?.) 
sau cui i se atribuie o însuşire, o calitate (Cine e mare!/! e şi tare/?.). Nu toate 


subiectivele desemnează persoane sau lucruri. Se întâlnesc şi subordonate 
subiective cu sens abstract: ele indică o acţiune, o stare, o însuşire, o relaţie 
prezentate ca fapte despre care se comunică ceva cu ajutorul predicatului 
din regentă: E curios/! că nu-mi amintesc nimic/?., Mă speriel! ceea ce aud 
aici/?. Aceste specii de subiective diferă şi din alte puncte de vedere. Cele 
dintâi sunt introduse, de obicei, prin pronume relative, iar celelalte prin 
conjuncţii şi prin adverbe relative. 

Elementele regente. Pentru identificarea şi caracterizarea subordo- 
natei subiective este esenţial elementul regent. O subordonata subiectivă 
poate avea în calitate de termen regent un verb, o locuţiune sau o expresie 
cu funcţia de predicat în propoziţia regentă. Predicatul din regentă poate fi 
verbal sau nominal. 

1. Predicatul verbal este realizat prin următoarele elemente: 

— un verb personal la diateza activă: Rămâne/! cine vrea/..; 
Cine vine prea târziu la masă,/! acela roade oasele/.; Cel ce începe multe/! 
nu isprăveşte nimic’. 

— un verb impersonal cu formă activă: ajunge (să ...), contează (că ...), 
decurge (că ...), era (să ...), face (să ...), trebuie (să ...), (nu) merge (să ...), 
(nu) merită (să ...), pare (că ...), rămâne (să ...), (nu) reiese (că ...), urmează 
(să ...), (nu) strică (să ...) etc.: Era/! să cadă în apă/?., Merită/! să faci acest 
sacrificiul?.; Rămâne!! să clarificăm situația”. 

— un verb la diateza pasivă folosit ca impersonal: este cunoscut, este 
dat, este hotărât, este recunoscut, este scris, este stabilit, este știut etc.: Este 
cunoscut/! că zincul este un element esenţial pentru creşterel?.; I-a fost dat/! să 
treacă prin multe greutăți’. 

— un verb impersonal cu formă reflexivă având sens activ: (nu) se cade 
(să ...), se cuvine (să ...), se impune (Să ...), se întâmplă (să ...), se făcea 
(că ...), separe (că ...), se poate (să ...): Se cade/! să fim disciplinaţi la ore/?. 

— un verb impersonal cu formă reflexivă având sens pasiv: se admite 
(că ...), se afirmă (că ...), se aude (că ...), se bănuiește (că ...), se cere (să 
„..), se crede (că ...), se înţelege (că ...), se presupune (că ...), se spune 
(că ...), se ştie (că ...), se zice (că ...), se zvonește (că ...) etc.: Se ştie/! că 
pământul e rotund/?. S-a dovedit ştiinţific!! că fetele seamănă cu taţii’ şi/ băieţii 
cu mamele’. 

— un verb cu formă reflexivă cu sens pasiv sau activ însoţit de un pronume 
personal în dativ: mi se cere să, mi se ordonează să, mi se pare că, mi se spune 
că: Mi s-a cerut!! să plec imediat/?.; Mi s-a povestit mai târziul! ce s-a întâmplat 
în ziua aceea/?.; Mi se parel’ că v-am mai văzut undeva’. 

— un verb impersonal reflexiv cu pronume în dativ sau acuzativ: îmi 
convine, îmi displace, îmi pare, îmi place, îmi vine; mă doare, mă frământă, mă 
indispune, mă încântă, mă întristează, mă miră, mă surprinde, mă uimeşte: Îmi 
place/l să cânt la pian/?.; Mă doarel! că nu ne-am înțeles’. 

— o locuţiune verbală impersonală: a (nu) avea rost (să...), a (nu) avea 
haz (să...), a (nu) avea nicio noimă (să...): Nu are rost!! să vorbeşti cu el’. 

— o expresie verbală impersonală: e absurd, (e) adevărat, (e) bine, 
(e) destul, (e) evident, e firesc, e folositor, e greşit, e greu, e important, 


(e) imposibil, e inadmisibil, e incontestabil, e interzis, e inutil, e lesne, 
e necesar, e nevoie, e normal, e păcat, e permis, (e) posibil, (e) probabil, 
(e) rău, e regretabil, e sănătos, e ușor, e util, e cu putinţă, e de dorit, e de prisos: 
E bine!'/ că nu am întârziat/”.; E rău'/ că s-a întâmplat aşaf”.; E util!/ să cunoşti 
stilul de lucru al celui de lângă tine’. Există şi adverbe sau locuţiuni adverbiale 
care, spre deosebire de cele descrise mai sus, pot funcţiona ca predicat al unei 
propoziţii subiective, fără a fi predicativizate cu verbul a fi. Ele sunt însă însoţite 
obligatoriu de o conjunctie subordonatoare: bineînţeles, desigur, destul, fireşte, 
pesemne, poate, sigur, cu certitudine, cu siguranţă, de bună seamă, fără doar 
şi poate, fără îndoială: Bineinţeles!! că nu l-am recunoscut/?.; Sigur!! că nu are 
dreptatel?.; Fără doar şi poate!! că vom învinge’. 

— o expresie impersonală cu pronume în dativ: mi-e drag, mi-e frică, mi-e 
greu, mi-e lehamite, mi-e lene, mi-e poftă, mi-e silă, mi-e teamă: Mi-e frică/' să 
nu se întâmple ceva rău’. 

2. Unele propoziţii subiective au ca termen regent un predicat nominal. 
În contextul dat, subiectiva poate indica o persoană (Cine caută stăpân/! 
devine slugă/?.; Cine caută nevastă fără cusur!! neînsurat rămâne/?.), 
un lucru (Ce e mult/' nu e bun/?.) sau poate avea un sens abstract (Ce spui tu 
acum! e o mare surpriză pentru mine/?.). 

Un caz aparte îl prezintă subiectivele folosite cu un verb copulativ: 
e (că ...), înseamnă (să ...): Ceea ce contează!! e’? că am susţinut 
examenul/:.; Să înveți!! înseamnă? să ştii/:. În aceste fraze, propoziţia 
care precedă verbul copulativ este subiectivă, iar cea care îl urmează este 
o subordonată predicativă. 

Propoziția subiectivă mai poate avea ca element regent şi un verb 
la un mod nepredicativ, deci un cuvânt nu doar cu funcţie sintactică de 
predicat, ci şi cu alte funcţii sintactice: Am auzit la radio spunându-sel! că 
mâine va fi vreme frumoasă’. În fraza dată, propoziţia subiectivă (2) are 
ca element regent gerunziul spunându-se, folosit cu funcția sintactică de 
complement direct. 

Elementele de relaţie. Propoziția subiectivă este introdusă în fraza cu 
ajutorul următoarelor elemente: 

1. Pronume sau adjective pronominale relative, precedate sau nu de 
prepoziţii: care, cine, ce, cel ce, cât: Cine are bani/! are de toate/?.; Se ştie/! 
pe cine laudă el mereu/?.; Nu se ştie/! ce se poate întâmpla mâine/?.; Cel ce nu 
lucrează ziual! flămânzeşte noaptea/”.; S-a stabilit! | care echipe vor juca/?.; Nu 
este adevărat!! ceea ce se scrie în ziare’. De obicei, prin aceste elemente sunt 
introduse propoziţiile subiective care determină un predicat exprimat printr-un 
verb personal. 

2. Pronume sau adjective pronominale nehotărâte: oricare, oricine, orice, 
oricăţi, oricăte: Oricine vine la el!! este primit cu bunăvoință’. Orice a căzut! 
rămâne bun prins acolo’. (V. Voiculescu). 

3. Adverbe relative precedate sau nu de prepoziţii: unde, când, cum, cât: 
S-a aflat!! unde este el’.; Este important/! cum va fi realizată lucrarea’. 

4. Conjuncţii subordonatoare: că, să, ca (...) să, dacă, cum că: Este clar!! 


că nu va reuşi/”.; Se simte! că a venit iarna’ ., S-a întâmplat! ca norocul să fie 
de partea noastră/?.; Nu se ştiel! dacă va reuşi’. 

În funcţie de elementele de relaţie, propoziţiile subiective se clasifica în 
două categorii: 1) conjuncţionale (introduse prin conjuncţii subordonatoare): 
E bine că lucrează! să lucreze! dacă lucrează. şi 2) relative (introduse prin 
pronume şi adverbe relative, nehotărâte, interogative): Nu se ştie cine va veni./ 
a cui este scrisoarea! ce arel cât va sta acolo! unde pleacă! de unde vine/ când 
va ajunge! cum va proceda. 

Topica şi punctuaţia. Subordonata subiectivă nu are topică fixă. 
Ea poate sta atât înainte, cât şi după regentă: E uşor!! să vorbeşti’; 
şi Să vorbeşti/! e uşor’. Despre o anumită specializare se poate vorbi, totuşi, 
în funcţie de elementul introductiv. Subiectiva introdusă prin pronume relative 
şi nehotărâte care apare pe lângă un predicat verbal realizat printr-un verb 
personal sau pe lângă un predicat nominal este aşezată, de obicei, înaintea 
regentei: Cine întreabă/! nu greşeşte/!.; Ce s-a petrecut în orele următoare!! 
e greu de povestit”. În cazuri mai rare, subiectiva relaţională poate sta şi 
după regentă: Drept şi cinstit este/' ce a spus’. Celelalte tipuri de subiective 
stau, de cele mai multe ori, după regentă: Nu-i venea!/ să se ducă acasă/..; 
Puțin contează!! dacă succesul este efemer’. 

Indiferent de poziţia ei faţă de regentă, subordonata subiectivă nu se 
desparte prin virgulă: Ceea ce văzuse!/ era oribil/P.; (D. Zamfirescu); Rămânea/! 
să se facă haiduci... (Camil Petrescu). 

Se desparte prin virgulă de regenta ei doar subordonata subiectivă reluată 
printr-un pronume demonstrativ sau nehotărât cu rolul de a preciza şi accentua 
subiectul: Cum o spunea!/!, asta era uimitor’. (M. Preda); Cine ţi-a vărât în cap 
una ca astal’, acela încă-i unul’. (|. Creangă). 


Predicatul 


Este partea principală de propoziţie care spune ceva despre subiect 
arătând ce face subiectul (Elevul citeşte o carte.) ce se întâmplă cu subiectul 
(Cartea este citită de elev.), cine este, ce este sau cum este subiectul (El este 
prietenul meu. El este student.; El este inteligent. ). 

Predicatul răspunde la întrebările: ce face?, cine este?, ce este?, cum 
este? subiectul. 

În structura propoziției, predicatul reprezintă o poziţie sintactică 
dominantă. El se află în relație de interdependenţă bilaterală cu subiectul, fiind 
responsabil de exprimarea predicativităţii. Graţie predicativităţii, care are la 
bază relația dintre obiectul despre care se spune ceva şi caracteristica atribuită 
acestuia, predicatul raportează conţinutul propoziției la realitatea descrisă şi 
astfel această unitate comunicativă capătă autonomie în comunicare. Astfel, prin 
predicativitate se efectuează raportarea la realitate a unei expresii lingvistice 
prin mărcile gramaticale ale categoriilor de persoană și timp. 

Din punct de vedere comunicativ, predicatul apare, de regulă, în poziţia 
remei, fiind purtătorul unei informații noi, necunoscute ascultătorului: Oamenii 
intrară, cu vitele la un loc, în bârloguri. (V. Voiculescu). 

Prototipic, predicatul se exprimă printr-un verb predicativ, folosit la unul 
din modurile predicative. De asemenea, pot funcţiona ca predicate şi cuvinte 
care aparţin altor părți de vorbire: substantivele, adjectivele (în calitate de părți 
componente ale predicatului nominal), unele adverbe şi interjecții. 

În studiile de gramatică se mai prezintă următoarele trăsături specifice 
predicatului. 

La nivelul propoziției, predicatul se caracterizează prin doar două tipuri 
de relaţii: relaţia de interdependenţă, prin care el se leagă cu subiectul, şi 
relaţia de subordonare, stabilită între partea dată de propoziţie şi alte elemente 
componente ale propoziției (de obicei, complemente de diferite tipuri). 
Astfel, datorită statutului său, predicatul apare doar ca termen regent, care îşi 
subordonează alte elemente. În niciun fel de contexte, el nu poate fi subordonat 
altor părţi de propoziţie. În acelaşi timp, în cadrul unei propoziţii predicatul 
nu poate fi legat prin relaţii de coordonare. În aceeaşi propoziție nu pot exista 
predicate multiple, coordonate. Cel mult, se poate vorbi despre predicatele 
coordonate doar la nivelul frazei. În acest caz ele apar în componenţa unor 
propoziţii reprezentând elemente constitutive al frazei. 

În structura propoziției, predicatul este un element obligatoriu. 
Cu excepţia cazurilor când poate fi recuperat pe baza contextului, această 
parte de propoziţie nu poate fi suprimată, deoarece asta ar însemna anularea 
unităţii comunicative date. 

Tipologia predicatelor 

După natura gramaticală a elementului/ elementelor prin care sunt 
realizate predicatele, în limba română se face distincţie între: 

a) predicatul verbal (exprimat printr-un verb predicativ) 
şi 

b) predicatul nominal (exprimat printr-un verb copulativ şi un nume 

predicativ). 

Predicatul se mai poate realiza şi prin adverb sau interjecţie, fiind denumit 
în aceste cazuri predicat adverbial şi predicat interjecţional. 


Predicatul verbal 
După structură, predicatul verbal poate fi: a) simplu (exprimat printr-un 
singur verb) şi b) compus (exprimat prin două verbe, un verb semiauxiliar şi un 
verb de bază). 
Predicatul verbal simplu 
Este realizat, în general, printr-un verb predicativ cu înţeles de sine 


stătător sau printr-o unitate echivalentă semantic şi funcţional cu acesta. 
Din punct de vedere semantic, predicatul verbal simplu se caracterizează 


prin faptul că atribuie subiectului o acțiune, dar mai poate exprima şi 
anumite stări sau relaţii stabilite între două obiecte. 

Predicatul verbal simplu constituie elementul semantic şi gramatical cu 
rol central în constituirea propoziției, el nu poate fi suprimat decât în situații 
speciale: atunci când predicatul se repetă în două propoziţii coordonate: 
Răul vine iute, binele încet. Elipsa lui poate fi facultativă: Jon a mâncat 
sarmale, iar Maria, salată. sau obligatorie: Ion a mâncat, iar Maria, nu. 
În scris omisiunea predicatului se poate marca prin virgulă sau, mai rar, 
prin două puncte ori prin linia de pauză: Cerbul o luă la goană, vânătorul, 
după el. (V. Eftimiu); Pescuitul primitivilor era agerime; vânatul — forţă şi 
rezistenţă. (M. Sadoveanu). 

Modalităţi de exprimare a predicatului verbal simplu 

Verbele predicative autosemantice (personale şi impersonale) prin 
care se exprimă predicatul verbal simplu pot fi la diferite moduri, timpuri 
şi diateze: 

— modul indicativ, diateza activă, timpul prezent: Jon vorbește la telefon.; 
timpul trecut: Maria i-a trimis mamei o felicitare., lon citea mult. Trecuse mai 
mult de o oră de la accident.; timpul viitor: Profesorul va veni în curând. 

— modul conjunctiv prezent: Să fiți sănătoși!; conjunctiv perfect: Să fi 
venit la timp, nu pierdeai trenul. 

— modul condiţional-optativ prezent: Aş pleca la mare., condiţional 
perfect: Aş fi citit cu plăcere cartea recomandată. 

— modul imperativ: Spălaţi-vă pe mâini înainte de masă. 

— diateza pasivă: Studenții sunt examinaţi des.; Maşina a fost 
reparată repede. 

— diateza impersonală: Se doarme bine la aer curat.; Se aude tunând. 

— verbe impersonale: Plouă.; Ninge.; Se înnoptează. 

Pot funcționa ca predicate verbale simple şi unele forme nepredicative 
ale verbelor, în special cele care sunt echivalente funcțional cu modul imperativ 
(infinitivul şi supinul): A se păstra la rece.; A se agita înainte de folosire.; A nu 
se rupe florile!; De respectat dieta!, De dus gunoiul! 

De asemenea sunt considerate simple predicatele realizate prin 
locuţiuni verbale: Copiii au luat-o la sănătoasa.; Imediat şi-a dat seama 
despre ce e vorba. 

Atunci când nu sunt prezentate drept o clasă de sine stătătoare, 
în categoria predicatului verbal simplu sunt cuprinse şi predicatele exprimate 
prin aşa-numitele adverbe predicative. Acestea se leagă de restul frazei cu 
ajutorul conjuncțiilor subordonatoare: Firește că mergem.; Sigur că o să vin. 

Tot în clasa predicatului verbal simplu sunt cuprinse şi predicatele 
realizate prin: 

— interjecţii predicative care au diverse nuanţe de sens (hai, haide, 
iaca, iacătă, iată, uite, na). Ele pot exprima un îndemn: Hai la plimbare!; 
Haide mai repede!; pot indica un obiect sau însoţi o acţiune: Uite o carte 
bună!; Na-ți un măr!,; 


— interjecții onomatopeice. Funcţionând ca predicate verbale, acestea pot 
avea subiect, ceea ce denotă faptul că ele se aseamănă cu verbele: /epurele fuști 
dintr-un tufiş!; Pasărea zbârr din cuib! 


Predicatul verbal compus 


Reprezintă o construcție analitică în componenţa căreia sunt asociate 
două elemente, un verb semiauxiliar şi un verb de bază: El trebuie să înveţe.; 
El începe să învețe. Pentru ca cele două elemente cuprinse în structura 
predicatului verbal compus să funcţioneze ca o singură unitate este 
important ca valorile specifice categoriilor gramaticale cu rol predicativ 
(mod, timp, persoană) să se extindă de la verbul semiauxiliar la verbul de 
bază. În comparaţie cu predicatul verbal simplu, cel compus are o frecvență 
mai redusă. 

Verbele semiauxiliare au un dublu rol în componenţa predicatului verbal 
compus. Pe de o parte, prin conţinutul lor semantic, ele contribuie la realizarea 
sensului predicatului verbal compus, iar pe de altă parte, îndeplinesc un rol 
gramatical, marcând categoriile gramaticale necesare îndeplinirii funcției de 
predicat. Ele reprezintă nişte mărci ale predicativităţii: Soarele începea să ardă. 
(Cezar Petrescu). 

Se consideră că verbele semiauxiliare din structura predicatului verbal 
compus şi-au pierdut numai parțial autonomia, situându-se între calitatea de 
verb autonom şi cea de marcă gramaticală. Din punctul de vedere al conţinutului 
lor, verbele semiauxiliare sunt distribuite în două grupuri: 

1. semiauxiliare de mod, cu un inventar redus la câteva verbe: a putea, 
a trebui, a fi, a avea, a-i veni, a vrea şi 

2. semiauxiliare de aspect, puţin mai numeroase, care exprimă 
începutul, continuarea şi sfârşitul unei acţiuni. Semiauxiliarele incoative 
sunt: a începe, a (se) porni, a prinde, a apuca, a sta, a da, a se pune. 
Semiauxiliarele care exprimă continuarea acţiunii sunt: a continua, 
a urma. Semiauxiliarele care exprimă sfârşitul acţiunii sunt: a termina, 
a sfârși, a înceta, a isprăvi, a se opri, a conteni, a ajunge, a izbuti, a găta, 
a mântui (ultimele două sunt regionale). 

Verbul de bază din structura predicatului verbal compus poate fi 
la conjunctiv, uneori prezumtiv, care sunt moduri predicative, sau la 
infinitiv, supin, moduri nepredicative: Jon trebuie să-și repare mașina.; 
Ion urmează să-şi repare maşina., lon poate repara maşina.; lon se apucă 
de reparat mașina. 

Modalităţi de realizare a predicatului verbal compus 

Se disting următoarele tipuri de predicat verbal compus: 

l. Predicate cu verb semiauxiliar modal. Verbul de bază este la: 
a) conjunctiv (El trebuie să fie premiat pentru lucrul făcut., lon poate 
să conducă maşina., Era să mor de frică., Are să-și facă temele pentru 
mâine.); b) infinitiv (Nu poate merse.; Îi vine a râde., Nu-i era a glumi.); 


c) supin (Multe sunt de făcut şi puţine de vorbit, dacă ai cu cine te înţelege.; 
El are de făcut temele.); d) participiu (Trebuie subliniat că...), e) prezumtiv 
(El trebuie să fi dormind. ). 

2. Predicate cu verb semiauxiliar aspectual. Verbul de bază este la: 
a) conjunctiv (Începe să plouă., Continuă să ningă.; Ion se apucă să-și 
facă temele.); b) supin (Maria se apucă de măturat., Ea se pune pe plâns.); 
c) infinitiv (Copilul a început a plânge.; Ei pornesc a povesti care mai de 
care., Băiatul prinde a râde. ). 

Cât priveşte analiza structurilor descrise, trebuie ştiut că, în lucrările de 
gramatică, se întâlnesc mai multe interpretări. Prima, numită sintetică, cea care a 
fost prezentată mai sus, prevede tratarea construcțiilor date ca predicate verbale 
compuse, ambele elemente (verbul semiauxiliar şi verbul de bază) făcând parte 
din componenţa aceleaşi propoziţii: El vrea să lucreze. 

Cea de a doua, cunoscută drept interpretare analitică, presupune separarea 
acestor construcții în două unităţi, adică în două predicate verbale simple, 
fiecare dintre ele constituind câte o propoziţie: El vrea/! să lucreze’. 

Un al treilea punct de vedere asupra acestor construcţii se întâlneşte 
în Gramatica limbii române (2005), unde se disting următoarele subtipuri de 
predicat verbal complex: 

— primul subtip coincide cu predicatul nominal din gramatica tradițională: 
este alcătuit dintr-un verb copulativ plus un suport adjectival, nominal sau 
adverbial: Ion este deștept/ medic/ asemenea unui copil.; 

— cel de al doilea coincide cu un predicat verbal exprimat printr-un verb 
la diateza pasivă: Jon este lăudat/ premiat.; 

— cel de al treilea este alcătuit dintr-un verb semiauxiliar aspectual plus 
un verb predicativ suport: Ion urma să plece.; 

— cel de al patrulea este alcătuit dintr-un verb semiauxiliar modal plus un 
suport verbal predicativ Jon poate să lucreze. 

După cum vedem, în cazul de la urmă spectrul de construcţii cu statut de 
predicat verbal compus a fost extins pe contul altor tipuri de structuri. 


Predicatul nominal 


Predicatul nominal îi atribuie subiectului o calitate, o însușire, o stare, 
arătând cine este, ce este sau cum este subiectul. Predicatul nominal constă dintr- 
un verb copulativ la un mod personal şi unul sau mai multe nume predicative: 
Meseria este brățară de aur. 


Verbul copulativ 


Verbul copulativ stabileşte relația între subiect şi numele predicativ. 
Această relaţie se manifestă prin faptul că el se acordă în număr şi persoană cu 
subiectul: Jon a devenit medic.; Prietenii lui au devenit ingineri. Copulativele 
nu sunt verbe predicative: ele nu pot îndeplini singure funcția de predicat, ci 


doar împreună cu un nume predicativ. În structura predicatului nominal, ele au 
rolul de a fi purtătorul informației gramaticale de timp, mod, persoană şi număr: 
Ion devine! a devenit! va deveni medic.;, Eu m-aș face! sunt actor. 

În limba română există următoarele verbe copulative: a fi, a deveni, a se 
face, a ieşi, a ajunge, a rămâne, a însemna, a (se) părea, a se numi, a se chema. 
Cele mai multe dintre ele, pe lângă verb copulativ, pot fi şi predicative: 

1. a fi poate funcţiona ca: a) verb predicativ (când este sinonim 
cu verbele: a se afla, a exista, a costa, a constitui etc.), b) verb copulativ 
(când leagă un nume predicativ de subiect) şi c) verb auxiliar (când 
participă la formarea unui mod, a unui timp compus sau a diatezei pasive). 
Ca verb copulativ, a fi are o frecvenţă mare în limba română: El este Ion/ 
tânăr! de la munte! din Bucureşti! ce şi-a dorit. 

2. a deveni este numai verb copulativ: Orice vis devine realitate. 

3. a se face este: a) verb copulativ (când e sinonim cu a deveni): 
Cu vârsta, omul se face mai înțelept., b) verb predicativ (când este 
sinonim cu a se transforma, a se preface): După spălare, culoarea 
neagră s-a făcut gri. 

4. a ieşi este: a) verb copulativ (când e sinonim cu a deveni): Cine 
a ieşit câştigător?;, b) verb predicativ (când exprimă mişcarea): Jon a ieșit 
din casă. 

5. a ajunge este: a) verb copulativ (când e sinonim cu a deveni): 
El a ajuns antrenor.; lon a ajuns inginer., b) verb predicativ (când are 
valoarea unui verb de mişcare): Jon a ajuns cu bine la Bucureşti.; Trenul 
a ajuns la destinație., Coletul a ajuns la ora 15. 

6. a rămâne este: a) verb copulativ: Casa rămâne nelocuită. El a rămas 
același. lon a rămas uimit de ce a văzut., b) verb predicativ (când e sinonim cu 
a sta pe loc): Ion a rămas în Franţa. 

7. a însemna este: a) verb copulativ: Asta înseamnă mult. Succesul 
înseamnă muncă.; b) verb predicativ (când e sinonim cu a nota): El îşi înseamnă 
cuvintele noi în caiet. 

8. a părea este: a) verb copulativ când are subiect: El pare interesant.; 
Timpul părea cald.; b) verb predicativ (când nu are subiect, fiind impersonal): 
Se pare că va ploua. 

9. a se numi şi a se chema sunt: a) verbe copulative în contexte de tipul: 
Asta se numește prietenie?; Acesta se cheamă ajutor?;, b) verbe predicative 
(când sunt sinonime cu a boteza, a promova şi a striga): L-au numit Ion / 
director., L-au chemat în ajutor. 


Numele predicativ 


Este componentul purtător de informaţie semantică referitoare la 
calitatea, caracteristica, identitatea subiectului. Reprezintă componenta 
esențială a predicatului nominal, exprimând diferite valori semantice, cum 
ar fi: calificativă (Joana este harnică.), denominativă (Câinele se numește 


Grivei.), categorizantă (Jon a devenit medic.), locativă (Profesorul este din 
România.), gnomică (Timpul înseamnă bani.) etc. Este o funcţie sintactică 
de sine stătătoare, cerută de un verb copulativ, face parte din schema 
semantico-sintactică a verbului, fiind o determinare obligatorie a verbului 
centru. Prin urmare, numele predicativ este implicat într-o relație ternară 
față de verbul copulativ şi faţă de subiect. Structura în care se utilizează 
este: Subiect + Verb copulativ + Nume predicativ. 

Numele predicativ are următoarele caracteristici: 

În raport cu verbul copulativ: 1) are restricţie de caz, verbul 
impunându-i cazul Nominativ: Jon este inginer., 2) nu depinde de modul 
verbului copulativ, acesta putând fi atât la un mod predicativ (Casa a rămas 
nelocuită şi s-a dărâmat.), cât şi nepredicativ (Rămânând nelocuită, casa 
s-a dărâmat.); 3) nu poate fi omis (elipsa numelui predicativ duce la apariţia 
unor construcții nereperate: * Asta înseamnă..., *lon devine... sau ambigue: 
* Jon este...* Casa rămâne... 

În raport cu subiectul: 1) se acordă în gen, număr şi caz cu acesta (când 
este exprimat prin adjectiv): Fata este blondă.; Fetele sunt blonde.; 2) comportă 
restricții lexicale, impuse de subiect: Fata este blondă, inteligentă, frumoasă vs. 
*Copacul este blond! inteligent/ frumos.; 3) comportă restricţii conjuncţionale, 
impuse de propoziția subiectivă: Credința noastră este că...; Problema este 
dacă...; Speranţa lor este să... 

Numele predicativ poate fi: 

a) simplu, exprimat printr-un singur cuvânt (Jon este înalt.); 

b) multiplu, exprimat prin mai multe cuvinte cu sens lexical deplin 

(Ion este înalt, frumos şi inteligent. ); 

c) dezvoltat, exprimat prin sintagme (Dorinţa lui era de a deveni un 

avocat bun.); 

d) mixt exprimat prin infinitivul verbului copulativ şi un nume 

(Figura lui părea a fi de gheaţă.). 

Modalităţi de exprimare a numelui predicativ 

Prototipic, numele predicativ se exprimă printr-un nume: adjectiv 
(Cerul este senin.), substantiv în Nominativ (Jon este pictor). Există însă 
şi alte mijloacele de realizare a numelui predicativ. În felul acesta, la nivel 
propozițional, numele predicativ se exprimă prin: 

— adjective: Protestatarii sunt nemulţumiţi de guvernare. sau locuţiuni 
adjectivale care nu se acordă cu subiectul: Fata asta este de milioane!; Bătrânul 
era negru de necaz! 

— substantive în nominativ de diferite tipuri: a) proprii: Mașina este 
un Yolvo.; b) comune nearticulate sau articulate hotărât sau nehotărât în 
nominativ: Luna este satelitul Pământului., lon a ajuns medic., El este 
compozitor., c) mai rar, substantive în cazurile genitiv, dativ, acuzativ: 
Cartea este a profesorului., Omenirea este împotriva războiului., Filmul 
este cu desene animate.; d) locuţiune substantivală: El este un om de 
încredere.; Asta înseamnă nebăgare de seamă. 

— pronume (cu excepţia celor reflexive): Acesta nu este el; 
Ce înseamnă asta?; Cine te crezi?; Nu ştiu cine eşti.; Cel mai important 


lucru este acela căruia îi acorzi cea mai mare atenție., A rămas el însuşi.; 
Tabloul este al lui., Ei nu sunt ca noi.; Cadoul este pentru ea., Eu nu sunt 
împotriva nimănui. 

— numerale cu valoare substantivală în diverse cazuri: Ei sunt 
trei.; Zilele săptămânii sunt şapte.; El este al doilea pe listă., El este 
împotriva amândurora. 

— adverbe de mod, fiind folosite în construcţii personale (cum, aşa, 
altfel, astfel, cumva, oricum, 

altcumva; cât, atât, oricât): Cum este el?; Au rămas împreună. 
sau impersonale; Este timp frumos. Pot funcţiona ca nume predicative şi 
unele adverbe care cer compliniri în Dativ: Este aidoma lor.; Copiii sunt 
asemenea părinților. 

— verbe la un mod nepredicativ: a) participiu: Mâncarea este arsă/ 
stricată., b) infinitiv: A vrea nu înseamnă a putea..; c) supin: Calul este 
de furat., Temele sunt de rezolvat.). 

— interjecţii: E vai de noi! 

Predicatul verbal exprimat printr-un verb la diateza pasivă poate fi 
confundat cu cel nominal: Copacul este tăiat. vs. Copacul este înflorit. Confuzia 
poate fi înlăturată dacă se aplică proba introducerii complementului de agent, 
uşor reperabil la predicatul verbal: Copacul este tăiat de pădurar. şi imposibil 
în cazul predicatului nominal: Copacul este înflorit. 

Acordul predicatului cu subiectul 

Acordul gramatical, formal dintre subiect şi predicat este manifestarea 
raportului de interdependenţă dintre cele două părţi principale de propoziţie. 
El constă în faptul că fiecare dintre aceste părți principale ale propoziției îi 
impun celeilalte o anumită formă: 

1. predicatul impune subiectului cazul nominativ: Vulturii sunt păsări 
de pradă. 

2. subiectul impune predicatului: 

a) acordul în număr (când subiectul este exprimat printr-un nume): nume 

(sg.) — verb predicat (sg.): Casa este de piatră., Nimeni n-a venit.; 
Aceasta este cartea lui Ion., nume (pl.) — verb predicat (pl.): Casele 
sunt de piatră., Acestea sunt cărţile lui lon.; 

b) acordul în persoana (când subiectul este exprimat printr-un 

pronume personal): Ea a venit., Ele au venit., Eu plec în excursie.; 
Noi plecăm în excursie.; Ei pleacă la studii în Franţa. Când subiectul 
este exprimat printr-un substantiv la singular sau plural, acordul în 
persoană se realizează la pers. 3 sg. sau pl. Filmul este de acțiune.; 
Filmele sunt de acțiune. 

3. subiectul impune numelui predicativ (exprimat prin adjectiv propriu- 
zis sau participial): 

a) acordul în gen: Jon este deştept., Ioana este deşteaptă., Pâinea este 

coaptă.; Copacii sunt uscaţi.; 

b) acordul în caz (când numele predicativ este exprimat prin substantive 

sau pronume). Acordul în caz se realizează în felul următor: 


— când este exprimat prin substantive fără prepoziţii sau prin pronume, 
numele predicativ este la cazul nominativ: Jon este medic. Poate apărea şi la 
genitiv Meritul este al şcolii., Casa este a mea.; 

— când este exprimat prin substantive cu prepoziţii, numele predicativ 
apare la cazul cerut de prepoziţie: Jon este contra violenței. (genitiv), Dieta este 
conform indicaţiilor medicului. (dativ), Casa este de piatră. (acuzativ). 

În procesul comunicării apar diverse situaţii când regulile acordului 
formal dintre subiect şi predicat sunt încălcate. E vorba de situaţiile în care 
acordul se face prin atracție sau după înţeles. 

În cazul acordului prin atracție, predicatul nu se acordă cu subiectul, 
ci cu determinantul subiectului, care, de cele mai multe ori, este situat în 
imediata apropiere de predicat: Fiecare dintre colegii mei au luat note mari. 
Dacă subiectul nu este însoțit de determinanţi, norma literară recomandă 
acordul gramatical: Fiecare își cunoaște defectele.; Fiecare a fost odată 
tânăr.; Oricine va veni la concurs va fi acceptat. 

În cazul acordului după înţeles, acordul se face în conformitate cu sensul 
substantivului prin care este exprimat subiectul, nu ţinându-se cont de forma lui 
gramaticală. Astfel, dacă subiectul este exprimat printr-un substantiv colectiv 
(majoritate, mulțime, serie etc.), a care este la singular, iar înţelesul este de 
plural, predicatul este pus uneori la plural: Majoritatea au sosit la timp. 

Cu toate că acordul prin atracție şi cel după înţeles sunt admise ca variante 
de normele limbii literare, acordul corect este cel gramatical, formal, ceea ce 
înseamnă că predicatul trebuie pus la singular. Majoritatea a sosit la timp.; 
Fiecare traversează strada la semnalul verde al semaforului. 

Cazuri speciale de încălcare a acordului dintre predicat şi subiect 

I. Când subiectul este exprimat printr-un substantiv colectiv, important 
este să se ţină cont de tipul din care face parte substantivul respectiv. 

1. Dacă elementele lui componente sunt exprimate direct (echipaj, familie, 
armată, popor, Studenţime, tineret, țară, frunziș etc.), atunci se realizează 
acordul gramatical: Familia a fost întotdeauna pe primul loc., Armata este 
echipată cu armament modern.; Tineretul este viitorul oricărei țări. 

2. Dacă substantivele colective au nevoie de determinanţi pentru a-şi 
specifica elementele componente, atunci acordul gramatical poate concura cu 
celelalte două tipuri de acord: a) acordul prin atracţie: O mulțime de oameni 
scandau în piață., O echipă de fotbalişti din Franţa au câştigat meciul., O ceată 
de colindători umblau pe la case şi colindau.; Un grup de tineri au construit 
un azil pentru animale.; b) acordul după înţeles: Majoritatea participanților la 
conferință au plecat. 

3. Dacă subiectul este exprimat prin substantive de tipul: categorie, fel, 
tip, soi, specie, rasă (care au anumite asemănări cu substantivele colective), 
fiind însoţit întotdeauna de un determinant la plural, atunci acordul predicatului 
nu se face cu subiectul, ci cu determinantul său, care îi impune forma de plural: 
O specie de insecte au infestat livezile.; Un tip de adjective nu au grade de 
comparație., O categorie de indicatori au fost consideraţi relevanți. 

II. Când subiectul exprimă o relaţie partitivă, acordul corect este cel 
gramatical, formal, adică predicatul se acordă în număr și persoană cu subiectul: 


Un turist din grup s-a rătăcit., Trei turiști din grup S-au rătăcit., Unul dintre ei 
a plecat. Uneori însă prepoziţiile cu sens partitiv prin care se realizează relaţia 
respectivă selectează pe poziţia a doua substantive specifice care favorizează 
realizarea acordului după înțeles sau a acordului prin atracţie. Cele mai 
frecvente prepoziţii cu sens partitiv sunt din, dintre. 

Prepoziţia din selectează pe poziţia a doua un substantiv cu sens colectiv 
(cu formă de singular). În cazul acesta, se realizează acordul gramatical: Un 
trandafir din glastră s-a uscat., Două foi din caiet au fost rupte. 

Prepoziţia dintre selectează un substantiv sau un pronume (cu formă de 
plural): o parte dintre studenți, fiecare dintre tineri, unii dintre voi, majoritatea 
dintre noi. În cazul acesta, este foarte frecvent acordul neliterar: O parte dintre 
studenți n-au venit la cursuri., Fiecare dintre tineri îşi cunosc drepturile şi 
obligațiile., O treime dintre voi nu aţi învăţat tema., acordul corect fiind: 
O parte dintre studenţi n-a venit la cursuri.; Fiecare dintre tineri îşi cunoaște 
drepturile şi obligațiile., O treime dintre ei n-a învăţat tema. 

III. Când subiectul este exprimat prin substantive proprii, pun probleme 
de acord numele proprii de persoană şi de locuri care au formă de plural: 
Cincilei, Șaptefiaţi, București, laşi, Humulești etc. În acest caz, acordul se 
face după înţeles. Cincilei vine la timp la ore., Bălți este un oraş din nordul 
Moldovei. Dacă substantivele proprii au şi înţeles de plural, atunci se realizează 
acordul gramatical: Georgeștii au venit primii. În cazul toponimelor, acordul 
poate fi influenţat de posibilitatea articulării lor. Acordul poate fi realizat fie la 
singular: Bucureștiul este capitala României., fie la plural: Anenii Noi nu sunt 
departe de Chișinău. 

IV. Când subiectul este exprimat prin pronumele de politeţe 
dumneavoastră, predicatul verbal se pune la plural: Dumneavoastră 
veniți la teatru? În cazul predicatului nominal, verbul copulativ şi numele 
predicativ se pun la plural când pronumele desemnează o colectivitate: 
Dumneavoastră sunteţi studenţi? Când pronumele desemnează o singură 
persoană, atunci la plural se pune numai verbul copulativ, iar numele 
predicativ se acordă după înţeles, punându-se la singular şi la genul 
masculin sau feminin conform referentului: Dumneavoastră sunteţi 
obosit/ obosită? Când subiectul este exprimat prin formulele Măria Ta, 
Domnia Sa etc., predicatul se pune la singular: Domnia Sa este regele 
Suediei., Măria Ta, binecuvântează-ne pe noi! 

V. Când subiectul este multiplu, regula de bază este că predicatul 
verbal şi verbul copulativ din componența predicatului nominal se pun la 
numărul plural. Brânza şi untul se vând la un preț acceptabil., Cărţile şi 
caietele lui sunt curate. 

Când printre termenii subiectului multiplu este şi un pronume, predicatul 
este la persoana întâi plural: Eu şi sora mea mergem des la cumpărături. 

Când termenii subiectului multiplu sunt exprimaţi doar prin pronume 
personale, la realizarea acordului trebuie să se ţină seama de faptul că 
persoana a 2-a are prioritate fata de persoana a 3-a şi persoana 1 are prioritate 
faţă de celelalte: Tu și el mergeţi cu mine.; Noi și voi vom constitui o echipă 
bună.; Eu şi tu lucrăm bine împreună. 


Există şi câteva excepţii de la regula acordului predicatului verbal cu un 
subiect multiplu tolerate, şi anume, predicatul este la numărul singular: 

1. când substantivele prin care este exprimat subiectul multiplu sunt 
la numărul singular şi sunt coordonate negativ prin conjuncţia nici: Nici 
mama, nici tata n-a auzit zgomotul. 

2. când substantivele prin care este exprimat subiectul multiplu sunt 
la numărul singular fiind coordonate disjunctiv: Sora sau fratele va veni de 
sărbători la noi. 

3. când subiectul multiplu este postpus, predicatul se acordă cu primul 
termen al subiectului 

multiplu: Era odată un moșneag şi o babă.; Se aude zgomot şi bătăi 
în uşă. 

4. când substantivele prin care este exprimat subiectul multiplu sunt 
la numărul singular şi nearticulate: Pâine și sare este în fiecare casă. 

5. când substantivele prin care se exprimă subiectul multiplu se 
comportă ca un Punctul şi virgula separă ideile! pasajele într-un 
text.; Praf şi pulbere se alege din asta. 

6. când predicatul este impersonal: E greu de înțeles şi explicat. 

7. când unul din componentele subiectului multiplu este evidenţiat 
prin adverbe şi locuţiuni de tipul: mai ales, în special, în primul rând etc.: 
Ochii, în special, privirea ei te cucerea. 

VI. Acordul numelui predicativ exprimat prin adjectiv cu subiectul 
multiplu se realizează în funcţie de tipul substantivului prin care este realizat 
subiectul multiplu. Se atestă următoarele feluri de acord: 

1. când este exprimat prin substantive animate de genul masculin 
şi feminin sau prin pronume personale de diferite genuri, acordul se face la 
masculin, deoarece masculinul are prioritate asupra femininului: Jon şi Maria 
sunt îndrăgostiți., Câinele şi pisica erau flămânzi., Tata şi mama au fost 
bolnavi.; El şi ea sunt plecați la mare. 

2. când este exprimat prin substantive animate și inanimate, acordul se 
face cu substantivele animate: Podul gigantic şi constructorii lui sunt cunoscuţi 
în toată lumea. 

3. când este exprimat prin substantive inanimate, acordul este de mai 
multe tipuri: 

— dacă substantivele sunt de genul feminin şi neutru, acordul se face 
cu substantivele feminine. Mașina și troleibuzul sunt confortabile.; Genţile şi 
rucsacurile sunt grele. 

— dacă substantivele sunt de genul masculin și feminin, acordul se face 
la feminin plural, când substantivul masculin este la numărul singular: Uşa 
și peretele erau vopsite., când substantivul masculin este la plural, acordul se 
face la masculin plural doar în cazul în care acesta este în vecinătatea verbului 
copulativ: Ușa şi pereții erau vopsiți. Dacă această condiţie nu se respectă, 
numele predicativ ia forma de feminin plural: Pereţii şi ușa erau vopsite. 

— dacă substantivele sunt de genul masculin şi neutru, acordul se face 
în funcţie de numărul substantivului la masculin: a) masculin sg. + neutru 


sg./ pl. acordul se face cu substantivul neutru plural: Copacul şi dealul/ 
dealurile erau înzăpezite., b) masculin pl. + neutru sg., acordul se face 
cu numărul substantivului masculin: Copacii și dealul erau înzăpeziți.; 
c) dacă şi substantivul masculin, şi cel neutru sunt la numărul plural, 
acordul se face cu substantivul cel mai apropiat de verb: Copacii și 
dealurile erau înzăpezite., Dealurile şi copacii erau înzăpeziți. 

Acordul predicatului nominal cu un subiect simplu se face în felul 
următor: verbul copulativ se acordă în număr şi persoană cu subiectul: 
Apa înseamnă totul., iar numele predicativ se acordă în gen, număr când 
este exprimat prin adjectiv sau participiu adjectivizat O zi de vară e lungă.; 
Zilele de vară sunt lungi., iar când este exprimat prin substantiv, se acordă 
cu subiectul şi în caz: Apa înseamnă viață. 

Topica şi punctuaţia predicatului 

Predicatul, la fel ca şi subiectul, are o topică liberă. Totuşi, poziția 
prototipică a predicatului este după subiect. Unele dintre cazurile speciale în 
care predicatul ocupă o altă poziţie au fost specificate la subiect. 

Predicatul verbal nu se separă de subiect sau de unele complemente cu 
excepţia cazurilor când apare o intercalare: Jon îl ajută pe prietenul su., dar 
Ion îl ajută, fireşte, pe prietenul său. Aceeaşi situaţie se remarcă şi la predicatul 
nominal. Verbul copulativ nu se separă de numele predicativ decât atunci când 
intervine o intercalare: Jon este, bineînţeles, deștept ca şi fratele său. 


Propoziția subordonată predicativă 


Este propoziţia subordonată care îndeplineşte funcţia sintactică de nume 
predicativ pe lângă un verb copulativ din regentă: Oamenii sunt! cum au fost 
întotdeauna/!.; Problema estel’ că nu am timp”. 

În planul conţinutului, propoziţia predicativă corespunde unui nume 
predicativ, exprimând ca şi acesta o însuşire sau o caracteristică atribuită 
subiectului prin intermediul verbului copulativ. Ea răspunde la întrebările 
numelui predicativ: ce?, cine?, care?, cum?. Prin urmare, ea poate fi recunoscută 
prin conţinutul exprimat şi prin poziţia sa după verbul copulativ: Totul e/! să 
începi/?. (Camil Petrescu). În această frază, propoziţia (2) este o subordonată 
predicativă: ea poate fi identificată după întrebarea la care răspunde şi după 
faptul că urmează imediat după verbul copulativ a fi. 

În plan sintactic, subordonata predicativă se caracterizează prin 
trăsăturile specifice altor subordonate. La fel ca şi acestea, predicativa 
reprezintă o structură care dispune de predicat propriu fiind introdusă prin 
anumite elemente de relaţie: Adevărul este/! că el întârzie mereu’. 

De multe ori, subiectul unei propoziţii predicative este exprimat printr-un 
nume abstract: adevărul, bucuria, credinţa, dorinţa, gândul, ideea, nenorocirea, 
speranța, întrebarea, opinia, părerea, problema, scopul etc. 

Elementele regente ale subordonatei predicative 


Fiind corespondentul propoziţional al unui nume predicativ, subordonata 
predicativă este pusă în relaţie cu subiectul din regentă prin intermediul unui 
verb copulativ. Există următoarele verbe copulative care se pot combina 
cu o propoziţie predicativă: 

— afi (Scopul nostru estel’ să câştigăm meciul/”. ), 

— a însemna „a semnifica“ (Succesul înseamnă!! să faci lucruri obişnuite 

extrem de bine’), 

— a deveni (El a devenit!! ce şi-a dorit’.), 

— ase face (Vinul s-a făcut/! cum e mai bun de băut’.), 

— arămâne (Totul a rămas!! cum a fost.) 

Şi 

— a ajunge (Într-un an am ajunsi’ cum sunt acum/..). 

Dintre acestea, primele două sunt cele mai frecvente, celelalte intră în 
relaţie cu o subordonată predicativă mult mai rar. 

Elementele de relaţie 

Legătura dintre subordonata predicativă şi verbul copulativ din regentă 
se face cu ajutorul unui element de relaţie subordonator. Inventarul de elemente 
introductive al propoziţiilor predicative este comun cu al subordonatelor 
completive. Astfel, ea poate fi introdusă în frază prin: 

a) conjuncţii sau locuţiuni conjuncţionale subordonatoare: că, să, ca (...) 
să, dacă, de, după cum, ca şi cum, ca şi când, de parcă: Speranţa mea 
estel! sa mă reîntorc în țară/..; Întrebarea estel! dacă vom reuşi/..; 

b) pronume şi adjective pronominale relative: care, cine, ce, cea ce, cât: 
Problema este/’ cine îl va ajuta/!.; O comoară el! a cui o găseşte’. 
(Cezar Petrescu).; Eu sunt/! ce n-am fost niciodată’. (G. Topârceanu); 

c) pronume şi adjective pronominale nehotărâte: oricine, oricare, orice, 
oricât: Povestea mea estel! pentru oricine vrea sa înveţel?.; 

d) adverbe relative: cum, unde, când, cât: Oraşul a rămas! cum a fost’ .; 
Întrebarea estel’ când se va întâmpla acest lucru’. 

După natura elementului de relaţie, se disting două tipuri de propoziţii 

subordonate predicative: 

a) propoziţia predicativă conjuncţională (este introdusă prin conjuncții 
subordonatoare): Dorinţa mea e/! să-mi văd fata fericită’ ., Asta el! ca 
si cum i-ar pune sare pe rană’. 

b) propoziţia predicativă relativă (este introdusă prin pronume relative 
ori nehotărâte sau adverbe relative): Întrebarea mea e/1 cine este el/ 
ce facel unde este/ când vine. 

Contragerea şi expansiunea. Fiind echivalentă cu un nume predicativ, 
subordonată predicativă poate fi redusă prin contragere la acest element al 
predicatului nominal: El a devenit/! ce şi-a dorit/. => El a devenit medic. 
În acelaşi timp, şi un nume predicativ poate fi dezvoltat într-o subordonată 
predicativă: Ea rămas aceeaşi. => Ea a rămas!! cum a fost’. 

Topica. Propoziția subordonată predicativă este aşezată, de obicei, după 
verbul copulativ din regentă: Lucrul esenţial este/! să-ţi lichidezi adversarul’. 
(M. Eliade). Când se insistă asupra ei, adică atunci când se urmăreşte scopul 


de a reliefa subordonata predicativă, aceasta poate preceda regenta: Ce eşti tu/! 
sunt şi eu’. 

Punctuaţia. Indiferent de locul pe care îl ocupă în frază, subordonata 
predicativă nu se desparte de regentă prin virgulă: Era întocmai/! cum o visase 
el’. (Camil Petrescu). 


Elementul predicativ suplimentar 


Elementul predicativ suplimentar (EPS) este o parte de propoziţie, care se 
subordonează concomitent unui regent verbal (predicat) şi unui regent nominal 
(subiect, complement direct, complement indirect), realizând o relaţie ternară 
de dublă dependenţă. Apare deci ca determinant atât al unui nume, cât şi al unui 
verb, fiind o parte de propoziţie secundară cu trăsături mixte: de atribut, dar şi 
de complement: L-am găsit supărat. 

Elementul predicativ suplimentar rezultă din reorganizarea sintactică 
fie a unei fraze constituite din două propoziţii principale: E] merge/! şi 
cântă’. > El merge cântând., fie a unei fraze cu propoziţii subordonate 
(de diferite feluri): Știam/! că ei sunt căsătoriţi. = Îi ştiam căsătoriţi.; 
L-am văzut!/! în timp ce venea/?. > L-am văzut venind., Nu răspunde!! dacă 
nu-l întrebi/?. => Nu răspunde neîntrebat. Reorganizarea sintactică se face 
prin anularea statutului predicativ al uneia dintre propoziţii (de cele mai 
multe ori, a doua), reducând-o la parte de propoziţie utilizată în structura 
rămasă: Știam/! că este profesor de chimie’. > Îl ştiam profesor de chimie. 
Anumite modificări suferă şi subiectul propoziției transformate. De obicei, 
acesta trece în poziţia de complement direct înaintea verbului regent: Văd/! 
că ea doarme’. => O văd dormind. Dacă subiectul propoziţiilor supuse 
reorganizării sintactice este comun, acesta îşi păstrează funcţia sintactică în 
enunţul reorganizat: Ea a plecat., Ea era supărată. > Ea a plecat supărată. 

Elementul predicativ suplimentar exprimă o stare, o caracteristică, 
o calitate a numelui la care se raportează, limitându-le la acţiunea verbului 
regent. Printre nuanțele semantice ale elementului predicativ suplimentar se 
numără: a) aprecierea (fizică, psihică, numerică, comparativă etc.): Maria 
a intrat veselă., Soluţiile le-am găsit puţine.; Toţi îl vedeau cam lingușitor.; 
b) identificarea: O bănuiau informatoarea directorului., lon era văzut drept 
consilier., c) categorizarea: ÎI știau trădător., Vânzătoarea l-a făcut hoţ pe Ion.; 
A plecat agronom la țară., d) posesivă: Casa cea nouă o credeam a lui lon.; 
e) partitivă: Î/ știam de-al nostru.; f) circumstanţială: Mâncarea o vreau caldă, 
nu fierbinte., Mulţi au murit arşi., Rezultatele le așteptăm mâine. 

În funcţie de specificul semantico-sintactic al verbului regent, elementul 
predicativ suplimentar poate fi a) obligatoriu sau b) facultativ. Elementul 
predicativ suplimentar obligatoriu este cerut de verbe de tipul: a alege 
(L-au ales deputat.), a angaja (Au angajat-o redactor), a boteza (cu sensul 
de a da un nume) (L-au botezat Irinel.), a desemna (L-au desemnat viceprim- 
ministru.); a intitula (Fondatorii au intitulat-o Astra.), a înscăuna (L-au 


înscăunat domn.); a porecli (O porecleau Uituca.), a unge (L-au uns domn.); 
a zice (i ziceau Filozofiil.), precum şi de sintagmele: a califica drept (Au 
calificat propunerea drept aberantă.); a lua drept (M-a luat drept alta.); 
a taxa de (L-au taxat de mincinos.) etc. 
În aceste contexte, elementul predicativ suplimentar nu poate fi omis, 
deoarece face parte din schema semantico-sintactică a verbului. Absența lui 
face enunţurile incomplete: *L-au ales.; *L-au angajat., “L-au botezat., * L-au 
desemnat etc. 
În Gramatica Academiei (II, 2005), elementul predicativ suplimentar 
obligatoriu a fost numit complement predicativ al obiectului (CPO). Această 
funcţie sintactică exprimă o caracteristică a obiectului direct sau indirect prin 
intermediul verbului. 
Elementul predicativ suplimentar facultativ se poate construi cu 
majoritatea verbelor, cele mai frecvente fiind: 
a) verbele de percepţie: a auzi (4m auzit-o pe Maria cântând.), a simţi 
(O simt pe mama îngrijorată.); a vedea (ÎI văd pe Ion mereu obosil.); 

b) verbele de apreciere: a considera (Profesorul de logică îl consideră 
pe Ion deştept.); a aprecia (ÎI apreciez ca bun.); a crede (O credeam 
plecată din oraş.); 

c) verbele dubitative: a bănui (Poliţiştii îl bănuiesc pe lon drept 

criminal.);, a suspecta (Toţi îl suspectează ca trădător.); 

d) verbele de acceptare: (O accept pe Maria ca prietenă.); a primi 

(Te primesc ca musafir în casa mea. ). 

Verbele cu element predicativ suplimentar pot avea diferite forme 
gramaticale: Profesorii o considerau lider. (diateza activă); Ea era considerată 
lider. (diateza pasivă); Jon vine/ a venit/ venise trist şi abătut. (prezent, perfect 
compus, mai-mult-ca-perfect indicativ) etc. 

Numele regent al elementului predicativ suplimentar poate avea diverse 
funcţii sintactice, dintre care cele mai frecvente sunt: 1) subiect: La marginea 
pădurii creștea falnic un stejar secular. 2) complement direct: Am lăsat-o pe 
Maria plângând. 3) complement indirect: M-am pomeni cu el bolnav. 

Elementul predicativ suplimentar exprimat printr-un adjectiv sau o altă 
parte de vorbire cu valoare adjectivală, se acordă cu numele regent în număr 
şi gen: Jon mergea îngândurat.;, Prietena mea a plecat supărată., Oamenii au 
plecat revoltați., Fetele citeau concentrate. Elementul predicativ suplimentar 
nu se acordă cu numele regent în caz. 

Exprimarea elementului predicativ suplimentar 

Elementul predicativ suplimentar cunoaşte o gamă largă de mijloace de 
exprimare, deoarece, cu excepţia părților de vorbire care nu pot avea funcţii 
sintactice, toate celelalte pot îndeplini această funcţie sintactică. Astfel, la nivel 
propozițional, elementul predicativ suplimentar poate fi exprimat prin: 

1. substantiv comun la cazul nominativ care apare frecvent nearticulat: 
Toți l-au dorit preşedinte., Am ales-o primar., Colegii l-au vrut şef., A plecat 
copil şi s-a întors bărbat., Ne-am despărțit amici. Substantivul articulat 
nehotărât poate apărea în funcție de element predicativ suplimentar atunci 


când acesta are o semnificaţie evaluatoare: Toți îl consideră un papă-lapte.; 
Îl credeam un înger. Substantivul cu funcţie de element predicativ suplimentar 
apare articulat hotărât atunci când este însoţit de un determinant: Se credea 
în Sufletul lui răzbunătorul nedreptăţiților... (L. Rebreanu). Poate apărea cu 
funcţie de element predicativ suplimentar şi un substantiv propriu: Se crede 
Napoleon Bonaparte., Se consideră un viitor Michelangelo. 

2. adjectiv propriu-zis: O știam sănătoasă., L-au crezut inteligent.; 
Am găsit-o bolnavă., Mama a plecat bucuroasă., Rochia și-a dorit-o verde.; 
adjectiv participial: L-am văzut dezamăgit.; L-am considerat devotat. Adjectivul 
folosit cu rol de element predicativ suplimentar poate fi la un anumit grad de 
comparație sau poate fi însoţit de determinări: Niciodată nu-l văzuse atât de 
hotărât., ÎI ştiam viclean de mama focului. 

3. pronume: personal (rar): S-a prezentat drept tine la întâlnire.; 
demonstrativ: Satul l-am regăsit acelaşi., negativ: Îl considerau un nimeni.; 
relativ: Nu este cine se crede.; interogativ: Cine te crezi? etc. 

4. numeral: Au plecat tustrei în delegaţie. Porţia și-o dorea întotdeauna 
dublă.; Ana a ieșit primul pe municipiu. 

5. verb la un mod nepredicativ, mai frecvent la gerunziu sau la participiu: 
Am văzut-o mergând spre casă.; El a intrat cântând., O vedea mereu dansând.; 
A lăsat copilul dormind., Au observat-o trăgând cu ochiul în caietul colegului.; 
O consideram pricepută., Se simţea ofensat., Se știa bine văzută de șefi. sau, mai 
rar, la infinitiv sau supin: L-au crezut a fi bun de director.; ÍI ştiau de neînvins.; 
O astfel de comportare era considerată de neacceptat. 

6. adverb (rar): L-au dorit pe fiul lor aici, alături de ei.; Îl ştiam altfel.; 
Și-au vrut casa înapoi., El se consideră așa. 

7. interjecţie: A lăsat-o paf., ÎI ştiau terchea-berchea.; L-am văzut vai şi 
amar de el! 

Unele dintre părţile de vorbire cu funcție de element predicativ 
suplimentar pot fi introduse prin prepoziții. Sunt frecvente prepoziţiile ca, 
de şi drept: L-a preferat pe Ion ca prieten., L-au evaluat ca cel mai bun 
elev la matematică., A prezentat-o ca soție., L-au admis ca student la două 
facultăți.; L-au acceptat drept ginere., L-au luat drept altul., Prepoziţiile 
ca şi drept sunt sinonime când elementul predicativ suplimentar este 
obligatoriu: L-au ales ca preşedinte! drept președinte. Cu ajutorul acestor 
prepoziţii pot fi introduse şi adjectivele cu funcție de element predicativ 
suplimentar: Această lege este recunoscută ca/ drept universală. Prepoziţia 
de este caracteristică, mai ales, pentru limbajul colocvial: Toată lumea 
o știe de leneşă. În limba literară prepoziţia de se atestă doar în locuţiunile 
folosite cu această funcţie: Hainele le-a luat de gata. 

Elementul predicativ suplimentar se construieşte şi cu alte prepoziţii: 
fără, la, cu, în, lângă, din, de la etc.: O credea la şcoală! cu bunica! în bucătărie! 
lângă părinţi! din Chișinăul de la ţară. 

Substantivele cu funcție de element predicativ suplimentar pot fi introduse 
şi prin locuţiuni prepoziţionale. Dintre acestea cele mai frecvente sunt: în 


calitate de, în chip de: L-au prezentat în calitate de martor., Și-o imagina în 
chip de înger. 

Substantivul introdus prin prepoziţie este, de obicei, nearticulat. Uneori 
apare articulat nehotărât: A prezentat-o ca pe o studentă bună.; L-a luat drept 
un hoţ calificat., Profesorul vorbea ca un orator. 

Substantivul cu funcţie de element predicativ suplimentar este, de cele 
mai multe ori, în acuzativ. Dacă se construieşte cu prepoziţii care cer cazul 
genitiv, substantivul în funcție de element predicativ suplimentar stă în genitiv: 
O ştiam împotriva proiectului.; ÎI consideram deasupra prejudecăților. 

Topica şi punctuaţia elementului predicativ suplimentar 

Locul elementului predicativ suplimentar este după verbul regent: 
A venit primul la întâlnire. Poate sta şi după diverşi determinanti ai 
verbului regent: A venit la întâlnire primul. Uneori, din motive sintactice, 
elementul predictiv suplimentar poate fi așezat înaintea verbului regent: 
Ce atotștiutor te crezi! sau înaintea substantivului: Bucuroasă, bunica își 
îmbrăţișa nepoţii. În acest caz, adjectivul trebuie să fie nearticulat pentru 
a îndeplini funcţia de element predicativ suplimentar. 

Elementul predicativ suplimentar, de regulă, nu se separă de regentul 
său: Pășeam îngândurat către şcoală. (M. Eliade). Există, totuşi, cazuri 
când acesta se izolează prin virgulă: Bunica, bucuroasă, își îmbrățişa nepoții.; 
În două săptămâni va putea părăsi spitalul, vindecat. (V. Eftimiu). 


Propoziția subordonată predicativă suplimentară 


Este propoziția subordonată care îndeplineşte funcţia de element 
predicativ suplimentar, determinând un verb din regentă: L-am văzut/! cum 
a sărit în apă’. Predicativa suplimentară exprimă o acţiune simultană sau 
posterioară acţiunii exprimate de verbul predicat din regentă: Î/ simţeam/! că 
minte/?.; Vestea l-a făcut!! să sară în sus de bucurie’. 

Elementele regente. Se consideră că practic orice verb ar putea 
să apară în calitate de termen regent pentru o propoziție predicativă 
suplimentară. Totuşi, există unele verbe care admit frecvent o subordonată 
predicativă suplimentară. Dintre acestea menționăm următoarele: a) verbele 
de percepţie (a auzi, a simţi, a vedea): Şi focul s-aud/! cum trosneşte/?. 
(G. Bacovia); b) verbele de cunoaştere (a şti, a cunoaşte, a recunoaşte): Colegii 
îl ştiul/! că este un bun familist/?.; c) verbele de apreciere (a considera, a socoti, 
a crede, a caracteriza, a analiza, a aprecia): Îl cred! că e om cinstit; 
d) verbele dubitative (a bănui, a presupune, a suspecta): ÎI suspectează/! că 
ar fi falsificat datele’. etc. 

Elementele de relaţie. Predicativa suplimentară poate fi legată de 
termenul regent prin următoarele elemente de relație subordonatoare: 

a) conjuncţii subordonatoare: că, să, ca (...) să, dacă: ÎI ştiu/! că este 

foarte muncitor”. 


b) pronume sau adjective relative: care, cine, ce, cel ce, cât: ÎI ştiul! 
cine este”; Aţi rămas!! ce-aţi fost de atâtea mii de ani’. (M. Eliade); 
Faptele noastre ne fac!! ceea ce suntem’. 

c) adverbe relative precedate sau nu de prepoziţii: unde, când, cum, cât: 
Se văd casele/! cum sunt luate de ape”. 

Clasificarea. În funcţie de elementele de relaţie, predicativele 
suplimentare pot fi de doua feluri: a) conjuncţionale (sunt introduse prin 
conjuncţii subordonatoare): ÎI ştiu/! că-i om bogat/. şi b) relative (sunt introduse 
prin pronume sau prin adverbe relative): Toți îl ştiu/! ce fel de om este/?. 

Contragerea şi expansiunea. Elementul predicativ suplimentar se 
dezvoltă în propoziţie predicativă suplimentară, iar propoziţia predicativă 
suplimentară se contrage în element predicativ suplimentar: A rămas/! cum 
a fost/?. = A rămas neschimbată. 

Topica şi punctuaţia. Subordonata predicativă suplimentară stă, de 
obicei, după propoziţia regentă şi doar în cazuri rare poate preceda regenta: Aşa 
cum se găsea!! a plecat împreună cu ceilalți’. Predicativa suplimentară nu se 
desparte de obicei prin virgulă de regenta ei: Privea pieziş şi cu ură pe om/! cum 
se duce’. (M. Sadoveanu). 


Atributul 


Este partea secundară de propoziţie care caracterizează, specifică, 
identifică, explică sau precizează elementul regent reprezentat de o parte de 
vorbire din clasa numelui. Este singura parte de propoziție dependentă de 
substantiv sau de substitutele acestuia. 

Regentul atributului poate fi: 

a) un substantiv: Cartea nouă este interesantă.; Trandafirii tăi au înflorit 

în glastră., Copacul de acolo este un cireş. 

b) un pronume: Aceștia obraznici sunt din clasa a noua.; Ea cea timidă 

a luat o notă bună. 

c) un numeral: A treia din stânga este sora mea.; Un sfert de oră a durat 

interviul. 

Atributul răspunde la una din următoarele întrebări puse cuvântului 
regent: care? (soare matinal, pisică blândă), ce fel de? (lemn de salcâm, 
flori de câmp, sticlă de plastic); cât?, căți?, câtă?, câte? (douăzeci de elevi, 
trei banane, puțină răbdare, mult lapte), al câtelea?, a câta? (al nouălea 
val, a treia încercare); al/ al ai/ ale cui? (caietul elevului, rochia mamei, 
petalele florilor). 

Atributul se recunoaşte uşor după întrebări şi după termenul regent 
împreună cu care formează o sintagmă. 

Exprimarea atributului 

În propoziţie, atributul poate fi exprimat prin: 

1. adjectiv: propriu-zis: ape limpezi, câmpii verzi, cer albastru, lumină 
lină, ochi albaștri; participial: pagini scrise, ochi plânşi, carne prăjită, copaci 


tăiaţi; gerunzial: lebădă murindă, rană sângerândă, mână tremurândă,; 
pronominal: copilul acesta, celălalt mal, altă opinie, sau prin locuţiune 
adjectivală: om de seamă. 

2. substantiv sau locuţiune substantivală la cazurile: 

N. profesorul Petrescu, orașul Chişinău; 

G. filele cărţii, fratele bunicului, ochii copilului, ecoul aducerilor 
aminte; 

D. înmânarea de diplome absolvenților, 

A. flori de câmp, un noian de gânduri, dovadă de încredere. 

3. pronume: părerea lor, casa mea, unul ca el; 

4. numeral: cardinal: trei case, două mii de lei, bancnote de o mie; 
ordinal: primul venit, ultimul vagon; 

5. verb la un mod nepredicativ: dorința de a învăţa, setea de a cunoaște; 

6. adverb: casa de acolo, ziua de azi, peisajul de aici; 

7. interjecţie: halal viață! Uite atitudine! 

Clasificarea atributelor 

Atributele pot fi clasificate în funcţie de mai multe criterii: 1) după partea 
de vorbire prin care se exprimă; 2) după structură; 3) după gradul de dependență 
față de regent; 4) din punct de vedere semantic. 

I. După partea de vorbire prin care se exprimă, se delimitează: atribute 
adjectivale, atribute substantivale, atribute pronominale, atribute numerale, 
atribute verbale, atribute adverbiale şi atribute interjecţionale. 

Atributul adjectival se exprimă prin adjective propriu-zise sau provenite 
din alte clase gramaticale, care au un comportament adjectival: 

— adjectiv propriu-zis la toate gradele de comparaţie, cu o frecvenţă foarte 
mare, inclusiv: adjective variabile un prieten fidel, un prieten foarte fidel, cel 
mai fidel prieten, o fată deşteaptă, o fată foarte deşteaptă, cea mai deşteaptă 
fată; adjective invariabile: rochie mov, copertă gri; 

— locuţiune adjectivală: om de seamă/ de treabă! cu judecată! cu stare, 
bărbat în toată firea; 

— adjectiv provenit din verb la participiu: copaci tăiați, lapte fiert, 
alimente consumate, scrisoare pierdută, bătrâni ajutaţi de voluntari, instalator 
priceput; 

— adjectiv provenit din verb la gerunziu: lebădă murindă, supă aburindă, 
ordine crescândă, femeie suferindă, coșuri fumegânde, răni sângerânde, gene 
tremurânde; 

— adjectiv pronominal: de întărire: mama însăși, profesorul însuşi, 
studenții înşişi, posesiv: cartea mea, prietena mea, hainele mele, profesorii 
noștri, casele noastre, demonstrativ: cartea aceasta, strada aceea, maşina 
cealaltă, malul celălalt, băieţii aceştia, relativ-interogativ: care băiat?; 
nehotărât: câteva cărți, unele decizii, fiecare copil, negativ: niciun student, 
nicio lecţie, niciun indiciu; 

— adjectiv provenit din adverb: haine gata, bărbat bine, câini bărbaţi; 

— adjectiv provenit din numeral: trei prieteni, primul pas, a doua 
atenţionare, ambii prieteni, efort înzecit. 


Atributul substantival se împarte în următoarele subclase: atribut 
substantival genitival, atribut substantival prepoziţional, atribut substantival în 
dativ şi atribut substantival în nominativ. 

1. Atributul substantival genitival se exprimă prin substantiv în genitiv: 
cartea elevului, o carte a elevului, florile teiului, sau prin construcţii analitice 
sinonime cu genitivul: sunt constituite din substantive nearticulate, precedate 
de numerale sau adjective cu sens de plural (diferit, numeros/ mulți, destui, 
puţini): părerea a numeroşi/ a doi! a câţiva! a mulți profesori, lucrările a cinci 
dintre ei, ajutorul a doi prieteni. 

2. Atributul substantival prepoziţional se exprimă prin: 

— substantiv sau numeral, pronume cu valoare substantivală însoțit 
de o prepoziţie sau de o locuţiune prepoziţională care cere un anumit caz. 
Cele mai frecvente sunt prepoziţiile şi locuțiunile prepoziționale care cer 
cazul acuzativ: caiet de desen, rochie de voal, carte cu povești, casă cu etaj, 
alimente fără pesticide, raport despre activitatea științifică, ochelari pentru 
citit, respectul faţă de părinţi; 

— substantiv însoţit de o prepoziţie care cere cazul genitiv: zbor deasupra 
norilor, înot împotriva curentului, lupta contra corupției, teiul din faţa casei, 
grădina din faţa şcolii; 

— substantiv însoţit de o prepoziţie care cere cazul dativ: reușită 
graţie efortului depus, întâlnire conform înţelegerii, realizarea lucrării 
conform planului. 

3. Atributul substantival în dativ se exprimă prin substantiv la cazul dativ 
cu sau fără prepoziţie. Acest tip de atribut determină: 1) substantive nearticulate 
(termeni de rudenie, de cele mai multe ori): El este frate Mariei și cumnat lui 
Ion. Alexei Mateevici, preot deșteptării noastre. etc. 2) substantive articulate 
enclitic, provenite de la verbe şi urmate de un atribut nearticulat care stă 
înaintea substantivului în dativ: acordarea de ajutoare sinistraţilor, înmânarea 
de premii învingătorilor. 

4. Atributul substantival în nominativ se exprimă prin substantiv în 
nominativ care determină un substantiv comun articulat hotărât: orașul 
Chişinău, ora şapte, doctorul Nicolaescu, fluviul Sena etc. 

Atributul pronominal este, la fel ca şi cel substantival, de mai multe 
feluri: atribut pronominal genitival, atribut pronominal în acuzativ şi atribut 
pronominal în dativ. 

Atributul pronominal genitival se exprimă prin pronume de diferite 
tipuri în cazul genitiv cu sau fără prepoziții: personal (talentul ei, părerea lui/ 
ei), posesiv (răspunsul alor tăi, opinia alor noştri! voştri/ săi), demonstrativ 
(părerea acestuia, problemele acestora); nehotărât (părerea fiecăruia), negativ 
(părerea niciunuia). Poate fi exprimat şi prin forme neaccentuate ale pronumelui 
personal, precedat de o locuţiune prepoziţională (pădurea din faţa-i, de jur 
împrejuru-mi). 

Atributul pronominal în acuzativ se exprimă prin pronume de diferite 
tipuri, precedate de prepoziţii, şi anume: pronume personal (atitudinea față de 
noi, gândul la tine, părerea despre el, flori pentru ea, unul dintre ei, un om ca 


dânsul); pronume reflexiv (lauda de sine); pronume demonstrativ (câțiva dintre 
aceia), pronume posesiv (caietul meu, casa ta, părinţii noştri), pronume de 
politeţe (părerea dumneavoastră); pronume nehotărât (grija de fiecare). 

Atributul pronominal în dativ (numit şi dativ posesiv) are sens de 
posesie. Se exprimă prin forme neaccentuate ale pronumelui personal în dativ 
fără prepoziţie (sufletu-mi trist, fața-i palidă, ochi-ți plânși, fapta-ți măreaţă) 
sau prin formele accentuate ale pronumelui personal, precedate de o prepoziţie 
care cere cazul dativ (reușită datorită vouă! graţie alor noştri). 

Atributul numeral se exprimă prin: numeral cardinal (cinci cărți, şapte 
zile, nouă planete); numeral ordinal (rândul al doilea, raftul al patrulea, prima 
întâlnire); numeral colectiv (amândouă prietenele, tustrei colegii, lucrările 
ambilor elevi, responsabilitatea amândurora), numeral multiplicativ (efort 
întreit, răsplată înzecită), numeral distributiv (rânduri a câte doi studenți, 
coloane a câte zece manifestanți), numeral fracţionar (valoarea a două 
pătrimi); numeral adverbial (repetarea de trei ori a poeziei, reducerea de două 
ori a impozitului). 

Atributul verbal se exprimă prin verbe sau locuţiuni verbale la un mod 
nepredicativ: 

— la infinitiv, însoţit de prepoziţiile de, fără sau pentru: posibilitatea de 
a gândi liber, dorinţa de a fi sănătos, obișnuința de a întârzia, operaţie fără 
a face incizie, abilitate pentru a citi rapid. Uneori, acest fel de atribut poate fi 
exprimat şi prin locuţiuni verbale cu verbul la infinitiv: plăcerea de a-și aduce 
aminte de copilărie, obiceiul de a-ţi da cu părerea; 

— la gerunziu (fără prepoziţii): copil plângând, cocoşi cântând, câini 
lătrând, frunze căzând, stele licărind, 

— la participiu: geamuri înghețate, tablouri pictate, cărți scrise; 

— la supin, însoţit de prepoziţia de: apă de băut, praf de spălat, maşină 
de cusut, dispozitiv de numărat banii, timp de odihnit, utilaj de nivelat terenul. 

Atributul adverbial se exprimă prin adverb, precedat ori nu de prepoziţie 
(de, pe, în), sau prin locuţiune adverbială: evenimentul de azi, întâlnirea de 
mâine, clădirea de acolo; zgomotul de afară, mersul pe jos, privitul în sus, 
sosirea aici, trezirea devreme. 

Atributul interjecţional se exprimă prin interjecții: O mâncare mmmm!; 
Bravo fată!;, Halal răspuns! 

II. După structură se deosebesc: 

a) atribute simple, constituite dintr-o singură parte de vorbire 
autosemantică: zi frumoasă, carte interesantă, plecarea trenurilor, 
Sfârşitul semestrului; 

b) atribute multiple, constituite din mai multe părți de vorbire 
autosemantice, legate prin coordonare: om integru, generos 
și respectuos, amestec de tristeţe şi de nostalgie, plăcerea de 
a călători şi de a fotografia locuri inedite; 

c) atribute dezvoltate, construite după tipare diferite: 

— un substantiv şi un adjectiv posesiv: casa fratelui meu, obiceiurile 
prietenului său, opiniile şefului nostru; 


— un substantiv comun şi unul propriu, nume de persoană; 
comportamentul profesorului Ionescu, plecarea unchiului Vasile, 
povestirile lui nenea Gheorghe, întâlnirile cu badea Ion; 

— un numeral cardinal şi un substantiv, precedat de prepoziţia de: un sac 
de cincizeci de kg, distanţă de mii de metri. 

III. După gradul de dependenţă faţă de regent se delimitează: 

1. atribute izolate; au o slabă legătură cu regentul. Ele pot fi omise 
fără a fi prejudiciat conținutul enunţului. De aceea prezenţa lor în propoziţie 
este facultativă. Mama, veselă, m-a felicitat cu ocazia absolvirii facultății. 
În scris, ele se separă prin virgulă, iar în vorbirea orală, prin intonaţie 
specifică. Atributele izolate au diverse nuanțe circumstanţiale: 

— de timp: Ajuns la bătrânețe, omul devine neputincios., Rămasă singură, 
fetița a adormit; 

— de cauză: Mirat de purtarea copilului, profesorul tăcu.; Supărată, 
mama ieşi din casă., Dezbrăcat, copilul răci; 

— de concesie: Și machiată, femeia îşi trăda vârsta., Si cu defecte fizice, 
tânărul era simpatic; 

— de condiţie: Sănătos, omul le face pe toate., Spălate bine, aceste haine 
pot fi purtate; 

2. atribute neizolate au o legătură strânsă cu regentul și un rol esențial în 
comunicare. Ele nu pot fi omise fără a prejudicia conținutul propoziției. Prezenţa 
lor în propoziţie este obligatorie, fiind absolut necesare pentru determinarea 
regentului. Fără aceste determinări, regentul nu-și justifică semantic poziţia. 
Atributele neizolate nu pot fi separate de cuvântul pe care îl determină: fată cu 
ochi albaştri, femeie cu picioare frumoase, om de talie mijlocie, ziua aceea. 
Această obligativitate este evidentă, conform opiniei Mioarei Avram, mai ales 
atunci când regentul este exprimat printr-un substantiv de origine verbală, 
provenit dintr-un verb insuficient semantic: acordarea de ajutoare, distribuirea 
pachetelor etc. 

Pot fi neizolate şi unele atribute facultative care aduc informaţii 
suplimentare referitoare la cuvântul regent suficient din punct de vedere 
semantic: copac verde, înflorit, casă înaltă, rochie de mătase. Atributele 
neizolate se deosebesc după nuanţa semantică pe care o exprimă. 

IV. Din punct de vedere semantic, atributele se clasifică în: 

— atribute calificative (izolate sau neizolate), acestea indică: o trăsătură 
calitativă intrinsecă (formă, culoare, dimensiune, conţinut etc.): masă ovală, 
covor roșu, material plastic, flori proaspete; o trăsătură extrinsecă (efect, 
destinaţie etc.): mașină de cusut, apă de băut; un indice cantitativ: doi paşi, trei 
zile, zece ani; o apreciere subiectivă a vorbitorului: copilă suavă, cunoştinţe 
temeinice, vin bun; 

— atribute de identificare; evidenţiază o trăsătură distinctivă a obiectului 
desemnat de termenul regent, individualizându-l şi deosebindu-l de celelalte 
obiecte din aceeași sferă semantică: aceeași menire, izvorul adevărului, forța 
dreptăţii, 

— atribute de clasificare; indică apartenenţa obiectului desemnat de regent 
la o anumită clasă: boală cronică, cercetări arheologice, cultură orientală. 


— atribute de complinire; fixează limita exterioară a desfășurării 
unei acţiunii. Însoţesc un substantiv de proveniență verbală: dispariția 
dinozaurilor, studiul morfologiei, aruncarea discului, ridicare a mâinii. 

— atribute descriptive; descriu obiectul desemnat de termenul regent: 
pisică neagră, casă nouă, copil deştept, 

Mioara Avram identifica următoarele valori semantice specifice 
atributului: agentul unei acţiuni (grevă studențească), autorul unei opere 
(poezia lui Blaga); obiectul acţiunii (culesul merelor, dorul de casă); scopul 
acţiunii (plasă de pescuit), materia (tavă de argint), comparația (fată ca 
o floare), conţinutul (sticlă cu apă); calitatea (teorie celebră, treabă de 
doi lei); cantitatea (vorbă multă), timpul (plimbarea de dimineaţă), locul 
(oamenii de aici); originea (cetăţean american); partitivul (unul dintre ei); 
termenul calificat (o minune de fată), termenul comparat (umezeala camerei); 
superlativul (un vin de nota zece); relaţia (un coleg de serviciu). 

Acordul atributului cu termenul regent 

Conform normelor limbii literare, atributele exprimate prin părți de 
vorbire flexibile se acordă în gen, număr şi caz cu termenul regent: caietul 
unui Student bun! studentului bun, caietele unor studenţi buni! studenţilor 
buni; caietul unei studente bune! studentei bune; caietele unor studente bune! 
studentelor bune; notele fiului nostrul fiicei noastre. 

Dacă atributul se raportează la doi sau mai mulți termeni regenți, 
e necesar să fie respectate următoarele reguli: 

1. când termenii regenţi sunt nume de ființe, atunci forma de masculin 
a atributului are prioritate faţă de feminin şi neutru: un motan și o pisică blânzi, 
fete şi băieți inteligenți; 

2. când termenii regenţi sunt nume de lucruri, atunci acordul depinde de 
genul şi numărul substantivelor determinate: 

— neutru sg./pl. şi feminin sg./pl. — atributul va avea formă de feminin/ 
neutru plural: un troleibuz și o maşină confortabile; niște troleibuze şi o maşină 
confortabile; un troleibuz și nişte maşini confortabile; nişte troleibuze şi nişte 
mașini confortabile; 

— masculin sg./pl. şi feminin sg./pl. — atributul va avea formă de feminin 
plural: un copac şi o casă înalte; niște copaci și nişte case înalte. Este admis 
şi acordul prin atracţie (cu cel mai apropiat termen): niște case și niște copaci 
înalți; nişte copaci și niște case înalte; 

— masculin sg. şi neutru sg. — atributul va avea forma de feminin plural: 
un pantof şi un fular rupte; 

— masculin sg. şi neutru pl. — atributul va avea forma de feminin plural: 
un pantof şi nişte fulare rupte; 

— masculin pl. şi neutru sg. — atributul va avea forma de masculin plural: 
nişte pantofi şi un fular rupți; 

— neutru sg. şi masculin pl. — atributul va avea forma de masculin plural: 
un fular şi nişte pantofi rupți. Când ambele substantive sunt la plural, se admite 
şi acordul prin atracţie: nişte pantofi şi nişte fulare rupte; nişte fulare şi nişte 
pantofi rupți. 


În situaţia atributelor izolate, acordul în caz cu termenul regent este 
opţional: intensificarea acestei lupte, duse sau dusă în comun de toate 
organismele interesate... (Mioara Avram). 

Topica 

Atributul stă, de regulă, după regent. Există şi câteva restricții: 

1. Stau întotdeauna înaintea termenului regent atributele exprimate prin: 
numeral (ambii prieteni/ amândoi prietenii, tustrei prietenii); adjectiv invariabil 
(fiecare! așa/ asemenea student); adjective pronominale interogative (ce/ care 
student?, câți studenți? ), adjectiv pronominal nehotărât şi negativ (unii oameni, 
niciun Student), unele interjecţii (halal viaţă! bravo băiat!). 

2. Stau întotdeauna după termenul regent atributele exprimate prin: 
adjectiv invariabil, nume de culori (bluză maro, culoare bleumarin, cer gri); 
pronume în cazul genitiv (casa alor mei, contribuţia fiecăruia, mașinile 
acestora), pronume în cazul dativ (dativul posesiv) (ochi-ți plânşi, privirea-i 
inocentă); verb la un mod nepredicativ (plăcerea de a citi, haină de purtat, 
soldați defilând). 

Punctuația 

Există câteva reguli simple: 

1. Nu se despart de termenul regent atributele neizolate: Câţiva nori 
fumurii pluteau leneşi deasupra muntelui. (G. Călinescu). Ele stau, de obicei, 
pe lângă cuvântul determinat şi identifică obiectul exprimat de acesta (ziua de 
mâine, anul acesta) sau exprimă cantitatea obiectelor (câteva ore, mulți oameni, 
doi profesori). 

2. Se despart prin virgulă (în scris) şi prin intonaţie (în vorbirea orală) 
atributele izolate, care au un rol explicativ: Părul, răvăşit, îi cădea pe jumătate 
pe frunte. (F. Neagu). De cele mai multe ori, sunt în situaţia de a fi izolate 
atributele care determină un pronume personal (Ei, copiii mei, locuiesc în 
Franţa.) sau un nume propriu (Jon, fiul nostru, este medic.) 

3. Se despart obligatoriu prin virgule atributele multiple: Veneau nopți 
lungi, nesfăârşite. (E. Barbu). 


Apoziția 


Apoziţia reprezintă un element sintactic incident, relativ independent, 
care precizează și explică partea de propoziţie, ce apare ca termen-bază al 
relației apozitive: Joana, studentă în anul întâi, a fost premiată. Dată fiind 
identitatea referenţială a apoziţiei cu baza, raportul dintre apoziţie şi bază 
este de echivalență și se concretizează în reluarea, nuanţarea și explicitarea 
de către apoziție, dintr-o altă perspectivă, a referentului desemnat de 
termenul-bază. Important este de reţinut că apoziţia nu este în raport de 
subordonare sau de coordonare cu termenul-bază reluat. Ea este legată de 
acesta doar în plan semantic. 

Apoziţia nu reprezintă o funcţie sintactică propriu-zisă, ea constituie un 
element cu rol de specificare, de identificare, de concretizare informativă. 

Se deosebește de atribut, în primul rând, prin faptul că nu determină, 
ci explică secvența care apare drept bază, stabilind cu aceasta o relație de 


echivalență, nu de subordonare. În al doilea rând, baza explicată nu este 
exprimată numai printr-un substantiv sau substitut al acestuia, ca în cazul 
atributului, ci poate fi exprimată şi printr-un adverb, printr-un verb, printr-un 
adjectiv etc. având diferite funcții sintactice. Astfel, apoziţia poate explicita 
un subiect (Noi, părinții, îi ajutăm pe copiii noștri.), nume predictiv (lon a 
devenit medic, o profesie nobilă.); atribut (Comportamentul directorului, al 
dlui Ionescu, a fost impecabil.) complement direct (L-am văzut pe Ion, colegul 
meu de facultate.); complement indirect (I-am trimis lui Ion, colegului meu de 
facultate, o scrisoare.), complement circumstanţial de timp (Mâine, duminică, 
plecăm la mare.), complement circumstanţial de scop (Pentru a reuși, adică 
pentru a realiza obiectivul propus, trebuie să muncim mult. ). 

Apoziţia nu poate fi recunoscută prin întrebări ca celelalte părți de 
propoziție. Ea se recunoaște pe baza contextului, a intonaţiei, a semnelor 
de punctuație şi a unor mărci lexicale, precum: adică, (și) anume (cele mai 
frecvente), alias, respectiv, mai exact, chiar, tocmai, numai, tot etc., plasate 
opțional înaintea construcției respective. 

Exprimarea apoziţiei 

Apoziţia are un inventar variat de mijloace de exprimare. Ea poate fi 
exprimată prin orice parte de vorbire în cadrul propoziției. 

În cadrul propoziției, cele mai frecvente mijloace de exprimare sunt: 

— substantive comune sau proprii în toate cazurile: nominativ (Principalul 
râu din Moldova, Nistru, izvorăşte din Carpaţi.), genitiv (Maşina tânărului, 
a lui Mihai, e acum la reparaţie.);, dativ (I-am adus Laurei, nepoatei mele, nişte 
mere.); acuzativ (L-am văzut pe Petru, pe colegul meu, la teatru., Petrecerea 
era în parc, în aer liber.), vocativ (Ioane, vecine, eşti acasă?); 

— pronume personale şi demonstrative la diferite cazuri: Economiștii, 
ei, trebuie să asigure bunăstarea populației., Copiilor, lor, daţi-le tot ce 
e mai bun.; Al copiilor, al lor, este viitorul., Casa noastră, aceasta, are un 
design modern. 

— adjective: Părinții, sărmanii, au dus tot greul., Am rămas perplecşi, 
(adică) stupefiaţi, de ce am văzut. 

— numerale cardinale şi ordinale: Jon și Vasile, (adică) doi din grupă, 
sunt Studenţi buni.; lon şi Vasile, ambii, sunt studenţi buni. 

— verbe la un mod nepredicativ: A te lamenta, (adică) a te plânge mereu, 
nu înseamnă a rezolva ceva. 

— adverbe de diferite tipuri: În casa părintească, acolo, mă simt bine.; 
Mâine, atunci, se vor anunţa rezultatele.; Ca de plumb, grele, îmi erau pleoapele. 

Clasificarea apoziţiei 

Apoziţia poate fi clasificată după valoarea morfologică a termenului- 
bază, după structură şi după valoarea morfologică a părţii de vorbire prin care 
se exprimă. 

I. După valoarea morfologică a termenului-bază, se delimitează apoziția 
atributivă care precizează un substantiv şi substitutele acestuia: Jon/ acela/ 
primul, directorul institutului, a fost demis. şi apoziţie neatributivă care se 
raportează la un termen-bază exprimat prin verb, adverb sau prin propoziţie: 
cioplind în piatră, adică sculptând,; acolo, şi anume la școală; a învăţat să fie 
respectuos, adică să nu judece pe nimeni. 

II. După structură, se delimitează apoziția simplă, apoziția dezvoltată şi 
apoziția multiplă. 

— Apoziția simplă este exprimată printr-o singură parte de vorbire 
autosemantică: Fiul lor cel mare, lon, este inginer. 

— Apoziția dezvoltată este constituită dintr-o apoziție simplă, însoțită de 
diverşi determinanți care specifică sau parafrazează conținutul bazei: Fiul lor 
cel mare, inginer talentat, locuiește în Franța., Directorul instituției, un fizician 
recunoscut pe plan mondial, a făcut multe descoperiri ştiinţifice. 

— Apoziția multiplă se constituie din cel puțin două apoziţii simple legate 
prin coordonare: Câţiva colegi, mai exact lon, Radu şi Mihai, pleacă la studii 
în străinătate. 

III. După valoarea părţii de vorbire prin care se exprimă, există: 

1. apoziţii substantivale, exprimate prin substantive comune sau proprii: 
Moș Vasile, paznicul școlii, a alertat poliția. Apoziţiile substantivale sunt de 
două feluri, neacordate şi acordate. Apoziţiile substantivale neacordate au formă 
cazuală de nominativ, indiferent de cazul termenului-bază: Jon, prietenul meu, 
este plecat în străinătate.; L-am văzut pe Ion, prietenul meu.; l-am împrumutat 
bani lui Ion, prietenul meu.; Banii sunt ai lui Ion, prietenul meu. Apoziţia în 
nominativ se consideră apoziţie „reală”, conformă normelor limbii literare. 

Apoziţiile substantivale acordate iau forma cazuală a termenului-bază: 
Banii sunt ai lui Ion, ai prietenului meu (genitiv).; l-am împrumutat bani lui 
Ion, prietenului meu (dativ).; L-am văzut pe lon, pe prietenul meu. (acuzativ).; 
Ioane, prietene, ajută-mă (vocativ). Apoziţia acordată se atestă mai frecvent în 
limba veche și în variantele neliterare ale limbii române. 

2. apoziţii adjectivale, exprimate pin adjective: Am mâncat prune 
moi, răscoapte. 

3. apoziţii pronominale, exprimate prin pronume: noi doi, tu și eu. 

4. apoziţii numerale, exprimate prin numerale: voi, cei doi. 

5. apoziţii verbale, exprimate prin verbe la un mod nepredicativ: Se 
auzea strigând, adică cerând ajutor. 

6. apoziţii adverbiale, exprimate prin adverbe: La Roma, acolo, 
vreau să merg. 

Topica şi punctuaţia 

Apoziţia stă, de obicei, după cuvântul pe care îl explică: Dar eu, sărmană 
văduvă, ce să fac? (L. Rebreanu). 

Folosirea semnelor de punctuație depinde de tipul de apoziţie. Astfel, 
apoziția explicativă, considerată apoziţie propriu-zisă, reală, se izolează 
întotdeauna de termenul bază: Capitala Moldovei, Chişinău, este un oraş 
verde. Apoziţiile care au ca termen determinat un pronume personal sau 
un nume propriu şi apoziția dezvoltată se separă întotdeauna de termenul- 
bază prin virgule: Dar cea mai mare nedumerire rămase hotărârea gazdei 
de a ni se destăinui nouă, doi străini. (V. Voiculescu); Cu noi şedea şi 
moş Bodrângă, un moşneag fără căpătâi, însă de tot hazul. (|. Creangă); 
Ion, un elev de o inteligență sclipitoare, a fost premiat. În acelaşi timp, 
apoziţia determinativă, considerată o apoziţie falsă, apropiată de atribut, nu 
se izolează prin virgulă de termenul-bază: Orașul Chişinău este verde. 


Propoziția subordonată atributivă 


Este subordonata care îndeplineşte la nivelul frazei funcţia sintactică de 
atribut determinând un nume (substantiv sau substitut al acestuia) din propoziția 
regentă: Era odată o caprăl! care avea trei iezi}. (1. Creangă). În ce priveşte 
conţinutul său, subordonata dată exprimă o caracteristică atribuită unei fiinţe 
sau unui lucru desemnat printr-un substantiv sau indicat printr-un pronume sau 
numeral cu valoare substantivală: Nu tulbura fântâna!! care ţi-a potolit setea’. 
(Folclor); Nimic/! din ce-i omenesc’ nu-mi este străin!|. 

Subordonata atributivă răspunde la întrebările atributului: care?, ce fel 
de?, al (a, ai, ale) cui?, câţi?, câte? puse elementului din regentă pe care îl 
determină: Nu şi-a primit banii/! ce i se cuvin’. (care bani?). 

Elemente regente. Atributiva are ca termen regent un substantiv: Violeta 
este o floare!! care simbolizează modestia/!.; un pronume: Atunci am îngălbenit 
de spaimă şi eul!, care împingeam deseori jocul până a mă distra cu moartea’. 
(V. Voiculescu); Prima noastră impresie e ceva/! ce seamănă cu groaza’. 
(Camil Petrescu); un numeral: Și nu sunt eu primul/! care iubeşte viaţa cu 
disperare/?. (O. Paler). 

Elemente de relaţie. Subordonata atributivă poate fi legată de termenul 
regent cu ajutorul următoarelor elemente de relaţie subordonatoare: 

a. Pronume relative: care, cine (în forma de G.), ce, cel ce, cât: 

Omul/! care ştie carte/! de toate are partel!. (Folclor); Într-o zi 
Andrei pierduse un proces!!, a cărui dreptate era vădită tuturor’. 
(I. Al. Brătescu-Voineşti); Acesta e gândul/! ce-mi alina inima/?.; 
Facem atâta mâncare!! câtă ne trebuie/?. 

b. Pronume nehotărâte: oricare, oricine (în forma de G.): Această piesă 
nu ar trebui să lipsească din casal’ oricui e pasionat de modă’. 

c. Adverbe relative precedate sau nu de prepoziţii: unde, când, cum, 
cât: Am vizitat din nou satul/! unde am copilărit’. Acest farmec se 
săvârşise în răstimpul/! cât ţine un somn’. (M. Sadoveanu). 

d. Conjuncţii subordonatoare: că, să, ca (...) să, dacă: A venit timpul/! 
să plecăm/?.; Teamal! că se rătăcise/! îi îngheţă sângele în vine!!. (Em. 
Gârleanu); El primise poruncă/! să sape’ şi sapă’. (Cezar Petrescu).; 
Nu mi-a răspuns la întrebareal! dacă acesta a fost cu adevărat el’. 

Clasificarea. Atributivele pot fi clasificate în funcţie de mai multe 
criterii. După tipul de element de relaţie, subordonatele atributive sunt de 
două feluri: a) relative şi b) conjuncţionale. Atributivele relative sunt introduse 
prin pronume sau prin adverbe relative: Ziua/! care începe fără un mic dejun 
consistent’ este o zi pierdută/!.; Omul îi arătă drumul către biserică, unde 
ajunse după câteva minute’. (D. Zamfirescu). Atributivele conjuncţionale se 
leagă de regentă cu ajutorul conjuncţiilor subordonatoare (Faptrul/! că întârzie 
mereu/" mă supărăl!.). 

După importanţa lor comunicativă şi după gradul de legătură cu termenul 
regent, atributivele se clasifică în a) atributive determinative şi b) atributive 
explicative. 

Atributivele determinative aduc o informaţie absolut necesară 
comunicării. Din cauză că au un caracter obligatoriu, ele nu pot fi omise din 
frază: Şi din al prinților şirag/! Câţi au trecut al casei prag’ De bună seamă 
cel mai drag! A fost ales!!. (G. Coşbuc). Subordonata (2) este o atributivă 
determinativă, deoarece introduce o precizare importantă pentru situaţia 
descrisă: ea arată că nu e vorba de toţi prinții, ci doar de cei care au trecut 
pragul casei. 

Omiterea atributivei determinative poate avea drept efect modificarea 
sau chiar denaturarea sensului general al frazei: Este ca un copil/! care crede’ 
că mama şi tata sunt eterni’. (G. Călinescu). Fără subordonata atributivă (2), 
această frază ar fi lipsită de sens. 

Atributivele explicative comunică o informaţie care nu este 
indispensabilă comunicării; ele pot lipsi din frază fără ca aceasta să-şi 
piardă claritatea: Avea o voce aparte,l! pe care nimeni n-o putea uita’. 
(Camil Petrescu). 

Contragerea şi expansiunea. Subordonata atributivă este 
echivalentă cu atributul şi poate fi redusă la un atribut prin contragere: 
Locurile!! în care m-am născut’ nu le voi uita niciodată/!. => Locurile 
natale nu le voi uita niciodată. În acelaşi timp, atributul poate fi dezvoltat 
într-o subordonată atributivă: Orice copil bolnav trebuie tratat. = Orice 
copil/! care este bolnav” trebuie tratat!!. 

Topica şi punctuaţia. Subordonata atributivă este frecvent postpusă, 
stând după substantivul pe care îl determină: E un frig/! care ajunge până 
la oase... (Camil Petrescu). Uneori însă poate fi intercalată (cu condiţia 
să urmeze termenului regent): Pe noi,/! care am rămas,’ uită-nel.. 
(M. Eliade). 

Se întâlnesc şi fraze în care între atributivă şi termenul regent pot fi 
intercalate cuvinte aparte sau chiar grupuri de cuvinte: E un curaj nemăsurat,/! 
pe care numai copiii şi florile îl pot avea’. (V. Voiculescu). 

Fiind absolut necesare comunicării, atributivele determinative nu se 
despart prin virgulă de termenul determinat: Începu să-l irite faptul/! că 
nu se putea trezi’. (M. Eliade). Subordonatele explicative sunt separate 
obligatoriu de propoziţia regentă prin virgule: A fost odată un împărat 
bătrân! care avea o singură fată. (V. Eftimiu); În faptul verii trimiteau 
desagi cu sare şi mălai pe cai,l! care se întorceau încărcaţi cu brânză de 
burduf şi lână’. (Camil Petrescu). 


Complementele 


Complementul este o parte secundară de propoziţie care se defineşte în 
raport cu calitatea morfologică a regentului. Prin complement se înţelege partea 
de propoziţie care însoţeşte şi determină un verb (la un mod predicativ sau 
nepredicativ), un adjectiv, un adverb sau o interjecție. După anumite trăsături 
semantico-sintactice, în gramatica limbii române sunt identificate mai multe 


specii de complemente. Ele pot fi clasificate în funcţie de mai multe criterii: 
după conţinut, după formă şi după termenul regent. 

1. După conţinutul lor, complementele sunt de două feluri: a) comple- 
mente necircumstanţiale şi b) complemente circumstanţiale. În linii generale, 
această distincţie se bazează pe delimitarea dintre părţile de propoziţie care 
desemnează obiectele implicate, într-un fel sau în altul, în realizarea unei 
acţiuni, în producerea unui eveniment (complementele necircumstanţiale) 
şi cele care exprimă circumstanţele în care se realizează acţiunea sau se produce 
evenimentul desemnat în propoziţie (complementele circumstanţiale). 

Se disting următoarele subspecii de complemente necircumstanțiale: 

— complementul direct; indică obiectul care suferă efectul unei acţiuni: 
Ciobanii au aşteptat pe stăpâni. (M. Sadoveanu); 

— complementul indirect; desemnează obiectul implicat indirect în 
realizarea unei acţiuni: Îi părea rău că s-a spovedit băiatului. (L. Rebreanu); 

— complementul de agent; exprimă autorul real al unei acţiuni: Mai mulți 
copaci au fost smulşi de vânt.; 

— complementul sociativ; arată fiinţa sau lucrul care însoţeşte subiectul 
sau un alt obiect în realizarea acţiunii: Prefectul se urcă în trăsură cu căpitanul. 
(L. Rebreanu); 

— complementul instrumental; arată mijlocul (lucru, ființă sau proces) 
prin care se realizează o acțiune: El răcneşte, blestemă şi bate-n mişei cu 
ghioaga-i de fier. (Al. Vlahuţă). 

O categorie aparte de complemente necircumstanţiale o constituie 
următoarele subspecii de complemente: 

— complementul cumulativ; indică obiectul sau situaţia la care se 
adaugă cele exprimate prin alte părți de propoziţie (subiect, complemente 
etc.): Pe lângă lemnul uscat arde şi cel verde. (Folclor); 

— complementul opoziţional; semnifică un obiect sau o situaţie care se 
opune celor exprimate prin altă parte de propoziţie: Doctorul, în loc de alt 
răspuns, îi arătă marfa întinsă pe jos. (G. Călinescu); 

— complementul de excepţie; exprimă o excepţie în raport cu alte părţi 
de propoziţie: Toți, în afară de Madala, priviră spre poartă. (Cezar Petrescu); 

— complementul de relaţie; arată obiectul la care se limitează o acţiune 
sau existenţa unei însuşiri: În privința vinului din ulcioare cinstitul şătrar are 
dreptate. (M. Sadoveanu). 

În unele lucrări, aceste specii de complemente sunt considerate 
circumstanţiale. Alteori, ele sunt definite drept complemente aflate la limita 
dintre complementele circumstanţiale şi cele necircumstanţiale. 

Clasa circumstanţialelor cuprinde mai multe specii de complemente care 
transmit precizări referitoare la timpul, locul şi modul desfăşurării acțiunii sau 
exprimă relaţia dintre evenimentul descris în propoziţie şi alte entități. Prima 
subclasă este constituită de circumstanţialele situative: 

— circumstanţialul de loc; arată locul de desfăşurare a unei acţiuni sau de 
manifestare a unei însuşiri: Departe, spre stânga, se zărea lacul. (M. Eliade); 

— circumstanţialul de timp; arată momentul desfăşurării unei acțiuni: 
La ora aceea pe țărm nu era nimeni. (O. Paler); 

— circumstanţialul de mod; arată felul în care se desfăşoară o acţiune: 
Ar trebui ca la toamnă să încep să studiez atent psihologia. (M. Eliade). 

Alte tipuri de circumstanţiale sunt cele care exprimă diferite raporturi 
logico-semantice dintre fenomenele descrise în propoziţie: 

— circumstanţialul de scop; arată scopul unei acţiuni: Turme de vite se 
scoboară la adăpat. (Al. Vlahuţă); 

— circumstanţialul de cauză; arată cauza unei acţiuni: Îi scânteiază ochii 
negri, de bucurie. (Camil Petrescu); 

— circumstanţialul condiţional; exprimă o condiţie: În caz de furtună, este 
interzis adăpostitul sub copaci izolați.; 

— circumstanţialul concesiv: arată obiectul sau fenomenul care ar fi putut 
să împiedice desfăşurarea unei acţiuni: În pofida armistițiului, toate trupele 
care se aflaseră pe frontul din Moldova fuseseră capturate şi trimise în Rusia. 
(M. Eliade); 

— circumstanţialul consecutiv: arată consecinţa unei acţiuni: S-a rănit 
până la sânge. 

Se consideră că cele două clase diferă sub mai multe aspecte. Astfel, 
complementele necircumstanţiale au un sens abstract şi sunt compliniri 
obligatorii ale termenului regent. De obicei, ele nu pot fi omise, iar 
dacă lipsesc, pot fi subînţelese. Deoarece aceste complemente păstrează 
o legătură strânsă cu regentul, ele nu se separă de acesta. În plus, pentru 
a evidenția obiectul acțiunii, complementul direct şi cel indirect pot fi 
dublate (anticipate sau reluate) prin alte părți de vorbire (în special, prin 
pronume) cu aceeaşi funcţie sintactică. 

Complementele circumstanţiale au un sens concret, desemnând 
circumstanţele propriu-zise (locul, timpul, modul, condiţia, concesia, cauza etc.) 
în care se desfășoară o acțiune sau este atribuită o însușire şi nu sunt compliniri 
obligatorii decât în cazuri rare (când sunt cerute de verbe insuficiente din 
punct de vedere semantic). De exemplu, în propoziţia: Casa se află în centrul 
satului. complementul circumstanţial de loc constituie o complinire obligatorie, 
deoarece suprimarea acestuia ar transforma-o în una incompletă: *Casa se 
află... O caracteristică a complementelor circumstanţiale este posibilitatea 
substituirii lor prin adverbe de timp, de loc, de mod etc. 

2. După formă, se deosebesc complemente exprimate prin diverse 
părți de vorbire. Substantivul deține întâietatea, întâlnindu-se la toate tipurile 
de complemente, urmează pronumele, numeralul, adjectivul, adverbul, verbul 
la un mod nepredicativ etc. Tot după formă se deosebesc complementele 
exprimate printr-o parte de vorbire la o anumită formă de caz şi cele construite 
cu prepoziții. 

3. După termenul regent, se delimitează următoarele specii de 
complemente: complemente ale verbului (majoritatea), complemente ale 
adjectivului (indirect, de agent, de mod, de cauză, de relaţie; complementul 
direct, foarte rar); complemente ale interjecției predicative (aceleași ca ale 
verbului), complemente ale adverbului (puţine la număr: indirect, de mod, 
consecutiv şi de relație). 


În Gramatica Academiei Române, clasificarea complementelor se face 
şi pe baza principiului unicităţii, conform căruia un termen regent atribuie doar 
o singură dată o anumită funcţie sintactică. 

Cu alte cuvinte, într-o propoziţie nu pot apărea două funcţii sintactice 
de acelaşi fel, dacă nu sunt coordonate sau dublate (în cazul în care au 
același referent). Ca urmare, unele funcţii sintactice, pe care gramatica 
tradițională le trata împreună, au fost separate, mărindu-se numărul lor. 
Astfel, în exemplul Jon îmi povestește despre fiul său., conform analizei 
tradiționale, există două complemente indirecte cerute de verbul regent 
a povesti: unul în dativ, exprimat prin pronumele personal în dativ (îmi) şi 
unul prepoziţional, exprimat prin substantiv cu prepoziţie (despre fiul), ceea 
ce contrazice principiul unicităţii. 

Pentru a soluţiona problema în cauză, autorii disting în cadrul 
complementului direct, funcția de complement secundar, cerut de verbele dublu 
tranzitive (Profesorul îl întreabă pe elev tema.), iar în cadrul complementului 
indirect — un complement indirect în dativ (Jon îi spune fiului său.) şi un 
complement prepoziţional (Jon se gândește la fiul său.). Un argument în 
favoarea separării operate este şi faptul că aceste complemente, având în 
comun restricții de formă (de caz şi de prepoziţie), se deosebesc prin trăsătura 
semantico-referenţială — dublarea — care caracterizează doar complementele 
direct şi indirect, nu şi pe cel prepoziţional: Pe mama o văd rar., Mașina îi 
aparține lui Ion. vs. Părinţii se gândesc la copii. 


Complementul direct 


Este partea secundară de propoziție cerută de un verb tranzitiv sau de 
o interjecţie predicativă (Dimineaţa beau o cafea., Poftim cafeaua!). Indică 
obiectul asupra căruia se exercită acţiunea verbului (Jon taie un copac.), 
rezultatul acţiunii (Părinţii au acoperit casa.) sau beneficiarul acțiunii (Í! ajut 
pe lon.). 
Complementul direct răspunde la întrebările: pe cine? (pentru fiinţe 
umane) şi ce? (pentru lucruri şi fiinţe nonumane). 
Regentul unui complement direct este: 
a) un verb tranzitiv (în majoritatea cazurilor) sau o locuţiune verbală 
tranzitivă: Mănânc un măr., Desenez un tablou.; Tin minte povestea. 
b) un verb dublu tranzitiv: Profesorul îl întreabă pe elev tema. 
c) interjecţii cu regim de acuzativ (uneori): /ară biletul., Poftim cărțile.; 
Ia cadoul. Lupul haţ! pe ied de gât! 
d) adjectivul dator (foarte rar): Îmi este dator mulți bani. 
Verbele tranzitive care cer un complement direct sunt de două tipuri: 
a) verbe tranzitive pentru care complementul direct este o funcţie 
sintactică obligatorie, fiind strâns legat de verbul regent. De exemplu, 
verbele de tipul a face, a da, a pune, a reprezenta, a adora, a spune 


b) 


etc. cer în mod obligatoriu un complement direct, altfel folosirea lor 
va fi ambiguă: Fa face mâncare.; lon dă bani la cei săraci., Maria 
pune cărțile pe masă., Ana adoră florile. De asemenea, sunt verbe 
(mai ales, cele din clasa verbelor zicerii: a spune, a zice, a şti) care cer 
în mod obligatoriu o complinire propozițională: Jon spune că trebuie 
să plece., Ana ştie să croşeteze hăinuţe pentru copii. 

verbe tranzitive pentru care complementul direct este o funcție 
sintactică facultativă, care poate să rămână neexprimată: a ara, a bea, 
a mânca, a învăța, a repeta etc.: lon ară (pământul); Ana mănâncă 
(ceva); Studentul învaţă (temele). 


Exprimarea complementului direct 

Complementul direct se exprimă printr-un substantiv sau substitut al 
acestuia (pronume, numeral) în cazul acuzativ: Am scris o scrisoare.; Îl iau pe 
acesta.; I-am întâlnit pe amândoi la teatru. În cazuri mai rare, poate fi exprimat 
prin verb la un mod nepredicativ (infinitiv, gerunziu): Copilul învaţă a citi.; Ştie 
a scrie., Am auzit căzând pe jos un pahar. 

Complementul exprimat prin substantiv sau substitutele lui în cazul 
acuzativ poate fi precedat sau nu de prepoziţia pe. Există câteva reguli care 
vizează construirea obligatorie sau facultativă a complementului direct cu sau 
fără prepoziţia pe. Cele mai importante sunt: 

1. Se construiesc cu prepoziţia pe complementele directe exprimate prin: 


a) 


b) 


c) 


d) 


substantive proprii nume de persoană sau de animale: Î aştept pe 
Ionescu., O văd pe Ana.; ÍI mângâi pe Rex. Regula acţionează şi 
atunci când numele de persoane şi cele de animale sunt însoțite de un 
substantiv comun generic: / cunosc pe arhitectul lonescu.; ÎI iubesc 
pe câinele Rex. şi atunci când substantivele proprii sunt nume de aștri, 
formaţii artistice sau sportive, nave etc.: Pe Mary Queen o vedem de 
departe. 

substantive comune de diferite tipuri: nume de persoane 
considerate unice: Pe mama şi pe tata nu-i uiţi niciodată., nume 
de persoane însoțite de adjective demonstrative sau posesive: Pe 
omul acesta l-am mai văzut undeva.; L-a invitat pe fratele său.; 
denumiri de funcţii: Pe director l-a salvat colectivul., nume de 
animale sau de lucruri personificate: Pe lup nu-l păcălești ușor.; 
Pe păpușă o iubeşte mult., nume de persoane la plural articulate care 
au diverşi determinanti: Îi respect pe toți colegii.; Îi apreciez pe copiii 
deştepţi. şi nearticulate fără determinări: Îi aştept pe prieteni., l-am 
invitat pe copii. 

pronume demonstrative, interogative şi relative cu excepţia lui ce: 
Pe acesta îl cunosc., Pe cine vezi?;, Doamna pe care o vezi este 
profesoara mea.; Tabloul pe care îl cumpăr este al unui pictor 
renumit., pronume personal: Profesorul l-a întrebat pe el.; pronume 
nehotărât: Pe fiecare îl aşteaptă cineva acasă.; pronume negativ: Nu 
aştept pe nimeni. 

numerale ordinale: L-am ales pe primul., numerale colective: I-am 
văzut pe tustrei. 


2. 


Se construiesc fără prepoziția pe complementele directe expri- 


mate prin: 


a) 
b) 


c) 


d) 


e) 
f) 


substantive proprii nume de lucruri: Deseori vizităm Parisul. 
substantive comune nume de persoane nedefinite: O firmă caută 
manageri., Stiu oameni care cunosc problema.; nume de lucruri sau de 
fiinţe nonumane: Văd o maşină., Ador peisajele de iarnă.; Vânătorul 
a împuşcat nişte rațe., substantive articulate construite cu un dativ 
posesiv pe lângă verb: fi cunosc meteahna.; Îşi respectă familia. 
pronume personal (la forma neaccentuată): Î/ aştept., Sună-mă.; 
pronume nehotărât, interogativ sau negativ care substituie nume de 
lucruri: S-a auzit ceva.; Stii ceva?; Nu ştiu nimic. 

numeral fractionar: El a luat o zecime din total. 

verb la un mod nepredicativ (infinitiv, gerunziu): Învață a te apăra 
singur., Am auzit strigând. 

interjecție: Deodată am auzit: buf!, De câte ori auzeam „jart!“, 
auzeam şi „aoleu!“ (B. Şt. Delavrancea). 


Dublarea complementului direct 

Se întâlnesc construcţii în care complementul direct poate fi exprimat 
prin două elemente raportate la acelaşi verb: un nume în acuzativ, cu sau 
fără prepoziția pe, şi un pronume personal la forma neaccentuată în acuzativ: 
ÎI aştept pe lon. În această propoziție complementul direct este marcat 
de două ori: prin substantivul propriu cu prepoziție (pe Ion) şi prin forma 
neaccentuată a pronumelui personal în acuzativ (7). După poziția pronumelui 
neaccentuat faţă de complementul direct, dublarea este de două feluri: 


a) 


b) 


reluarea complementului direct; este caracteristică pentru 
construcțiile cu structura Cd. + Pronume. În cazul dat, forma 
neaccentuată a pronumelui personal este situată după complementul 
direct: Pe Ion l-am văzut la teatru.; 

anticiparea complementului direct; are loc în construcțiile cu structura 
Pronume + Cd. În acest caz, forma neaccentuată a pronumelui 
personal precedă complementul direct: // văd pe Ion. 


Pentru fiecare dintre cele două forme ale dublării complementului 
direct există reguli care au caracter obligatoriu, facultativ sau care interzic 
realizarea lor. 

Reluarea complementului direct 

1. Reluarea este obligatorie la: 

a) complementele directe exprimate prin substantiv de orice fel articulat 


b) 


hotărât: Tabloul l-am cumpărat de la galeria de arte., Italia am 
vizitat-o de mai multe ori. 

complementele directe exprimate prin substantiv precedat de un 
determinativ, şi anume: un adjectiv demonstrativ: Acelaşi lucru 
l-am făcut şi eu.; adjectivul fiecare: Fiecare temă am repetat-o de 
două ori., un numeral cu articol adjectival: Cele două scrisori 
le-am lăsat pe masă.; un adjectiv la gradul superlativ relativ: Cel mai 
scump cadou l-am adus pentru tine. Dublarea are loc şi în cazul în 


care determinativul este postpus substantivului: Tabloul acesta l-am 
cumpărat azi. 


c) complementele directe exprimate prin substantiv, pronume, numeral, 


2. 
a) 


b) 
3. 
a) 


b) 


construite cu prepoziția pe: Pe Ion îl cunosc de mult., Pe mama 
o iubesc nespus de mult., Pe băiat l-am văzut ieri la şcoală.; Pe el l-au 
premiat., Pe acesta îl cunosc demult., Îți place tabloul pe care l-ai 
cumpărat?; Tabloul pe care l-am cumpărat îmi place., Pe cele două 
le-am citit., Pe al patrulea nu l-am văzut. Fac excepție complementele 
exprimate prin: pe cine, pe cineva, pe altcineva, pe nimeni. 

Reluarea este facultativă la: 

complementele directe exprimate prin substantiv cu articol nehotărât: 
O problemă (0) constituie prețurile mari. 

complementele directe exprimate prin pronumele ce: Omul se 
cunoaşte după cărțile ce (le)-a citit. 
Reluarea este interzisă la: 

marea majoritate a complementelor directe fără pe (substantive 
nearticulate şi neînsoțite de determinări): Cărți cumpără., Banane 
mănâncă., Vrabia mălai visează. 

complementele exprimate prin substantive precedate de: asemenea, 
aşa, atare, atât, ce, niciun, vreun: Nicio greşeală n-am găsit. 
complementele exprimate prin pronumele cine şi compusele sale 
oricine, cineva, altcineva, prin pronumele nehotărât orice şi prin 
pronumele negative nimeni, nimic: Pe cine ai văzut la teatru?; 
Ce-ai adus?; Spune-mi pe cine ai văzut., Pe altcineva nu am 
văzut.; Pe nimeni nu aştept. 


Anticiparea complementului direct 


1. Anticiparea este obligatorie la complementele directe exprimate prin 


pronume personale, reflexive, posesive, demonstrative: Î/ așteptăm pe el.; 
Îi căutăm pe ai noştri., ÎI iau pe acesta. 

2. Anticiparea este facultativă la majoritatea complementelor cu pe (în 
acest caz este evidentă preferința pentru extinderea anticipării): (Îi) întreabă 
pe copii. (Îl) aştept pe lon.; (O) vede pe Maria., (1)-am întâlnit pe amândoi.; 
(O) vreau pe asta., Profesorul (îl) ascultă pe fiecare. 

3. Anticiparea este interzisă la: 

a) complementele directe fără pe: Trebuie să scriu articolul/o 


felicitare/nişte scrisori., Citesc cartea cu mare interes., Bea apă 
plată. În această categorie ar trebui incluse şi complementele 
directe exprimate prin substantive articulate hotărât folosite în 
constricţie cu dativul posesiv: Îşi caută părinții. 


b) complementele directe exprimate prin: pronumele relative sau 


interogative cine, ce; pronumele nehotărât oricine, cineva, orice 
şi pronumele negative nimeni şi nimic: Am să întreb pe cineva.; 
Cumpăr orice.; Nu văd pe nimeni/nimic. 


Realizări speciale ale complementului direct 
Lucrările de specialitate atestă câteva realizări speciale ale complementului 
direct, care sunt tratate ca abateri aparente de la regula generală. E vorba de 


exemple de tipul: A chemat la lume!;, Am aflat la noutăți!, Să-l fi văzut cum 
înghițea la buhai, la boi, la vaci şi la viței, până a înghiţit el toată cireada. 
(I. Creangă), unde prepoziţia la are sensul multe; A pus din haine în valiza cea 
mare., unde se atestă elipsa elementului o parte/câteva/multe; Caută de lucru., 
unde este omis determinantul ceva. 

Complementul direct intern 

Există situaţii în care unele verbe intranzitive cunosc o utilizare tranzitivă, 
admițând un complement direct exprimat printr-un substantiv din aceeaşi 
familie lexicală ca şi cea a verbului regent: Au luptat luptă deșartă.; Împreună 
au trăit o viaţă lungă. În lucrările de gramatică, acest tip de complement este 
numit complement intern, fiind interpretat fie ca o variantă a complementului 
direct, fie ca o funcţie sintactică distinctă. 

Complementul intern este cerut de verbe intranzitive, care, datorită 
utilizării lor cu un complement direct, sunt numite şi fals tranzitive sau 
pseudotranzitive, de tipul: a alerga, a cânta, a dansa, a dormi, a juca, a lupta, 
a trai, a visa etc. 

Trăsăturile definitorii ale complementului intern sunt: 

1) este exprimat obligator printr-un substantiv care derivă din aceeaşi 
rădăcină ca a verbului sau este înrudit semantic cu verbul pe care-l determină: 
Am visat un vis frumos.; A dansat un dans modern. 

2) este însoțit obligatoriu de un atribut: A mers cale lungă.; A trăit o viaţă 
frumoasă.; A dormit un somn agitat. 

3) poate fi substituit printr-un complement circumstanţial, cel mai 
frecvent, de mod: A visat frumos.; A mers mult., A dansat modern.; A trăit 
mult., A luptat zadarnic.; A dormit agitat. 

4) termenul regent este totdeauna un verb, spre deosebire de complementul 
direct care poate determina nu numai un verb tranzitiv, ci și o interjecție 
predicativă cu sens tranzitiv. 

5) se realizează numai la nivelul propoziției. 

6) se construieşte obligator fără prepoziţia pe. 

7) nu poate fi exprimat prin substantive proprii nume de persoană. 

8) nu poate fi dublat. 

Se caracterizează printr-o frecvență redusă dat fiind faptul că sunt puţine 
verbe care cer o complinire de acest fel şi puţine substantive prin care poate 
fi exprimat. Realizarea complementului intern are menire stilistică, fiind un 
instrument pentru amplificarea expresivităţii comunicării. 

Complementul direct secundar 

Tot de specificul verbului regent este legată şi delimitarea unei alte 
subspecii de complement, şi anume complementul secundar. Acesta apare în 
construcţii cu verbe dublu tranzitive, care pot avea două complemente directe, 
unul al fiinţei şi altul al lucrului sau al acţiunii: Profesorul îi întreabă pe elevi 
tema. Dintre cele două complemente directe care apar în această propoziţie, 
fără a fi coordonate, (întreabă pe cineva ceva), cel de al doilea (tema) este 
un complement secundar. În limba română, se delimitează următoarele verbe 


2) 


dublu tranzitive: a anunța, a avertiza, a examina, a înştiinţa, a întreba, a învăţa, 
a ruga, a sfătui, a vesti etc. 

Complementul secundar poate fi exprimat prin: 

a) substantiv inanimat: ÎI învaţă literele.; L-a ascultat lecţia. 

b) pronume sau numeral: Vreau să te rog ceva., Nu m-a întrebat nimic. 

c) verb la un mod nepredicativ (infinitiv): I-a invățat a citi.; Îl învaţă 

a dansa. 
d) printr-o propoziţie subordonată: M-a învățat cum să fac avion 
din hârtie.;, Vă anunţ că am soluţionat problema. 

Topica şi punctuaţia 

Complementul direct stă, de obicei, după termenul regent: Părinții i-au 
dăruit o bicicletă.; Am desenat o floare. Nu este însă exclusă nici posibilitatea 
utilizării lui în antepunere: Florile le ador nespus de mult. Când este exprimat 
prin formele neaccentuate ale pronumelui personal, complementul direct stă, de 
cele mai multe ori, înaintea regentului său: L-am văzut.; Nu o voi uita. 

Indiferent de poziţia sa faţă de termenul regent, complementul direct nu 
se separă, de obicei, de regentul său: Aștept profesorul de fizică., Pe prieteni 
i-am invitat la o cafea. Foarte rar, poate fi separat, facultativ, complementul 
direct antepus: Fizica mi-a plăcut din şcoală. dar Fizica, mi-a plăcut din școală. 
Se despart prin virgulă complemente directe multiple: În excursie am văzut 
sate, păduri, munţi şi câmpii. 


Propoziția subordonată completivă directă 


Este propoziţia subordonată care îndeplineşte funcţia de complement 
direct pe lângă predicatul propoziției regente sau pe lângă un verb la un mod 
nepredicativ din propoziţia regentă: Am făcut/! ce-am promis/?.; Moromete 
citea cu pauze mari încercând! să înțeleagă’. (M. Preda). Corespunzând la 
nivelul frazei unui complement direct, subordonata în cauză arătă obiectul 
asupra căruia se exercită acţiunea unui verb din propoziţia regentă: Mereu am 
pierdut/! ce-am câştigat. 

Elementele regente. Subordonata completivă directă poate avea ca 
termen regent un verb tranzitiv sau o locuţiune verbală tranzitivă: Abia peste 
ani am aflati! ce se întâmplase’. (M. Preda); Îmi aduc amintel! că fusese foarte 
cald în ziua aceea/?. Uneori, ca termen regent al unei completive directe poate 
apărea o interjecţie predicativă (iată, iaca, uite): lată/! ce m-am gândit’. 

Elementele de relaţie. După tipul de element de relaţie, completivele 
directe sunt de două feluri: conjuncționale sau relative. Completivele directe 
conjuncţionale sunt introduse cu ajutorul conjuncţiilor subordonatoare: că, să, 
ca (...) să, dacă, cum că: Ştiul! că aceasta e dragostea’. (M. Eliade), Copilul 
învaţă!! să scrie/?.; M-a întrebat!! dacă plec undeva’. 

Completivele directe relative sunt legate de propoziţia regentă cu ajutorul 
următoarelor elemente: 

1) Pronumele sau adjectivele pronominale relative, precedate sau nu de 


prepoziţii: care, cine, ce, cel ce, cât: Dumnezeu n-ajută!/! pe cine nu se ajută/!.; 
A pierdut/! ce a avut mai scump pe lume/'.; Nu ştie! ce soartă îl aşteaptă’. 

2) Pronumele sau adjectivele pronominale nehotărâte: oricare, 
oricine, orice, oricâţi, oricâte: Ajutăl! pe oricine îi cere ajutor!?.; Poate 
facel! orice vrea’. 

3) Adverbele relative precedate sau nu de prepoziţii: unde, încotro, când, 
cum, cât: Fiecare ştiel! unde îl doare/?.; Am aflati! când revinel?.; Am văzut! 
încotro a luat-o/?.; Eu nu ştiul! cum se prinde peştele’. (|. Creangă). 

Dublarea propoziției completive directe. În anumite condiţii semantice 
şi sintactice, completiva directă introdusă printr-un pronume (adjectiv 
pronominal) relativ sau nehotărât în acuzativ cu prepoziţia pe, poate fi dublată 
(anticipată, reluată) printr-un pronume personal neaccentuat în acuzativ. 

Reluarea completivei directe este obligatorie când este antepusă 
propoziției regente: Pe care l-am găsit acolo,/! l-am lăsat să plece/?.; Pe oricine 
întâlnea în cale/! îl întreba despre tine’. Anticiparea completivei directe 
postpuse este facultativă sau chiar nepermisă: (ÎN) întreabă/! pe fiecare îi ieşea 
în cale/?.; Ajutal! pe oricine era într-o situaţie dificilă. 

Topica şi punctuaţia. Subordonata completivă directă este de cele mai 
multe ori postpusă: O vorbă veche spune/! că cel deştept cedează/?.; Știa/! 
că nu-i mai pot face nimic...” (Camil Petrescu). Ea poate sta însă şi înaintea 
propoziției regente atunci când se urmăreşte reliefarea ei: Că e mare,/! văd 
eu bine!’ (I. Agârbiceanu). Uneori, completiva directă poate fi intercalată în 
propoziţia regentă: Copilul/! ce vede cu ochii’ cere/'. (Folclor). 

Propoziția completivă directă postpusă propoziției regente nu se 
izolează prin virgulă: Orbului degeaba îi spui/! că s-a făcut lumină’. 
(Folclor). Fiind plasată înaintea regentei, completiva directă poate fi 
despărțită de aceasta prin virgulă: Ce făcea cu atâta mâncare şi băutură,/! 
numai el ştia’. (V. Eftimiu). 


Complementul indirect 


Este partea secundară de propoziţie care arată obiectul asupra căruia se 
răsfrânge indirect o acţiune. Poate avea ca termen regent un verb (4 povestit 
totul mamei sale.), o interjecţie (Bravo lor.) sau un adjectiv (Era o linişte 
prielnică somnului.). Este o parte de propoziţie foarte eterogenă din punctul 
de vedere al conţinutului şi al formei. În cadrul aceste funcţii sintactice se 
conturează două tipuri: complementul indirect în dativ (Părinţii le doresc 
copiilor tot binele din lume.) şi complementul indirect prepoziţional (Părinţii 
se gândesc la copii... 

Complementul indirect în dativ este partea de propoziție care arată 
beneficiarul/destinatarul acțiunii, persoana sau obiectul căruia i se atribuie 
o însușire, o caracteristică. Această funcție sintactică este cerută de verbe, 
de interjecții şi de adjective care se construiesc cu cazul Dativ: Îmi place muzica 


(2) 


clasică., Mulţumim părinţilor!, Le-am dăruit flori fetelor/acestoralcelor trei. 
Complementul indirect în dativ răspunde la întrebarea cui? 

El poate avea în calitate de termen regent: 

1) un verb sau o locuţiune verbală. Cele mai frecvente verbe care impun 
substantivului sau substitutelor acestuia cazul Dativ sunt: a aparține, a se 
alătura, a se conforma, a conveni, a da, a se dedica, a se destăinui, a displăcea, 
a se împotrivi, a plăcea, a-i reveni, a supravieţui, a aduce aminte, a-i părea 
bine, a-i părea râu, a i-o lua înainte etc.: Îmi place lectura.; Ti-am expediat 
un colet., l-am cedat locul.; Casa îmi aparține., I-a supravieţuit soțului.; 
Îmi displace indolenţa.; Mi-a părut bine să te văd. 

Unele dintre aceste verbe, precum: a ceda, a cere, a da, a dărui, 
a expedia, a explica, a face, a trimite etc., se construiesc cu două 
complemente — direct şi indirect în dativ: Poştaşul mi-a adus o scrisoare.; 
I-am dat Mariei un buchet de flori., Profesorul explică elevilor tema. 

2) o interjecţie cu valoare verbală: na/, vai!, jap!, halal!, pleosc!, buf! 
jart! poc! trosc! hârşti! Bogdaproste! etc.: Vai ţie!, Pleosc hoţului o palmă!; 
Na-ţi un măr. 

3) un adjectiv. Cele mai multe dintre adjectivele cu regim de dativ sunt 
neologice: accesibil, adecvat, anterior, contrar, exterior, fatal, favorabil, 
fidel, loial, necesar, ostil, util, altele însă fac parte din fondul vechi al limbii: 
drag, familiar, firesc, scump, prielnic: În Moldova sunt locuri dragi mie. 
Este fidelă soţului ei. Suntem loiali conducătorilor. Profesorul tratează teme 
necesare studenţilor. O bună parte a adjectivelor derivate de la verbe care 
se construiesc cu dativul pot fi regenţi ai complementului indirect: dator, 
deschis, necunoscut, recunoscător, supus: România este deschisă colaborării 
cu toate țările europene. Îţi sunt recunoscător pentru toate. Am ajuns într-o 
țară necunoscută mie. 

4) un adverb; de exemplu: aidoma, asemenea, conform, contrar, potrivit 
etc. A procedat aidoma înaintaşilor săi. Complementul indirect dependent 
de un adverb nu poate fi dublat prin forme neaccentuate ale pronumelui, cu 
excepţia celui introdus prin intermediul adverbului aidoma. 

Complementul indirect se poate realiza uneori şi în absenţa regentului, 
acesta fiind subînţeles din context: Odă limbii române! (Odă adusă/închinată 
limbii române.), Salutări colegilor! (Transmite salutări colegilor.), Cinste 
înaintaşilor noștri! (Poartă cinste înaintașilor.);, Tineretului mai multă atenţie! 
(Acordaţi mai multă atenţie tineretului... 

Sfera semantică a complementului indirect în dativ 

În funcţie de semantica verbului sau a adjectivului determinat, 
complementul indirect în dativ se defineşte prin mai multe valori semantice: 

1) indică destinaţia sau ţinta acţiunii: J-a trimis lui Ion o invitație.; 
Îți adresez o întrebare. 

2) indică beneficiarul acţiunii: Mihai Eminescu i-a dedicat multe poezii 
Veronicăi Micle., El vă datorează multe. 

3) indică sursa acțiunii: Copii le cer părinţilor bani. 

4) indică persoana în favoarea sau în defavoarea căreia se realizează 
acțiunea: Mama s-a dedicat copiilor.; Gerul provoacă daune plantelor. 


5) indică purtătorul unei stări: Copilului îi e foame., Căţelului îi e frig.; 
Nu le pasă de mine. 

6) indică apartenenţa sau dependenţa: Noi aparținem noii generaţii.; 
Ni se atribuie greşeli pe care nu le-am comis. 

7) indică un punct de referință în cadrul situației de comunicare: Am 
depistat simptomele anterior declanșării bolii. (temporală).; Camera mea 
este adiacentă bucătăriei. (spaţială), Este un elev superior tuturor elevilor 
din clasă. (comparativ); Am cumpărat un apartament asemănător celui vechi. 
(asemănare, diferenţiere). 

8) indică specificarea clasei la care se referă calitatea: Orașul era de 
o frumuseţe tipică orașelor orientale. 

9) indică persoana care evaluează calitatea: Este un băiat plăcut fetelor. 

10) indică obiectul sau persoana spre care se orientează calitatea. Jon este 
devotat familiei.; Laura este fidelă soțului său. 

Exprimarea complementului indirect în dativ 

Complementul indirect în dativ se exprimă prin: 

a) substantive comune animate şi inanimate în dativ: Bunica le-a adus 
nepoților nuci şi struguri., Reclamaţia a fost înaintată directorului 
şcolii., l-am cumpărat Mariei un album pentru fotografii., Dăruieşte 
flori fetelor.; S-a adresat mulțimii. 

b) substantive proprii: I-am dat un telefon Laurei., Lui Ion i s-a oferit 
o bursă în Franța., Orașului Bucureşti i se mai spune micul Paris. 

c) pronume personale sau reflexive neaccentuate în cazul dativ: Mi-au 
dat salariul., Ne-au ascuns adevărul., Ți-am trimis un mesaj., Mi-am 
zis că trebuie să încerc.; alte tipuri de pronume: Acestuia i s-a făcut 
rău., N-a dat nimănui nimic., A povestit tuturor întâmplarea.; Le-am 
spus alor mei că am luat examenul. 

d) numerale de diverse tipuri: Amândurora li s-a eliberat viza.; 
Doar unuia din clasă i s-a permis să plece.; Celor trei li s-au 
confiscat bagajele.; Primului venit i se acordă un bonus.; Celor doi 
din faţă li s-a înmânat câte o diplomă de onoare. 

e) numerale cardinale şi ordinale în construcții echivalente cu dativul: 
Celor trei li s-a eliberat paşapoarte.; Celui de-al doilea i s-a oferit o 
bursă în străinătate., Am dat invitaţii la cinci dintre colegi. 

f) substantive însoţite de prepoziţiile la, către (construcţii 
echivalente cu dativul analitic): Am dat bomboane la copii.; 
Profesorul s-a adresat către studenți. 

Dubla exprimare a complementului indirect în dativ 

Complementul indirect în dativ, la fel ca şi cel direct, poate fi dublu 
exprimat în propoziţie: odată printr-un substantiv sau altă parte de vorbire din 
clasa numelui în dativ şi a doua oară prin forma neaccentuată a pronumelui 
personal în acelaşi caz: Îi scriu fratelui o scrisoare. În această propoziţie 
complementul indirect este exprimat prin substantivul în dativ (fratelui) şi prin 
pronumele (îi). În funcţie de poziţia formei neaccentuate a pronumelui faţă de 
complementul indirect în dativ dublarea se realizează fie prin anticipare (Le dau 
copiilor bomboane.), fie prin reluare (Copiilor le-am dat bomboane... 


Reluarea complementului indirect 

1. Reluarea este obligatorie la complementele indirecte exprimate 
prin orice substantiv, prin cele mai multe pronume sau prin numeral: 
Copiilor le plac dulciurile., Lui Ion îi merge bine., Unor elevi li s-au dat 
cărți noi., Mie îmi e totuna.; Tie ţi-am adus un cadou., Lui nu-i pasă de 
nimic.; Lor le vom trimite o telegramă., Celorlalţi nu le-am spus., La cei 
doi le-am dat câte un caiet. 

2. Reluarea este facultativă la complementele exprimate prin 
pronumele cine, cât, oricine, oricât: Cui ai trimis scrisoarea? La câţi (le) 
dați un loc de lucru? 

Anticiparea complementului indirect: 

1. Anticiparea este obligatorie: 

a) la complementele exprimate prin pronume personale: I-a dat lui 

banii.; De ce-mi spui mie asta? 

b) în construcţiile de tipul mi-e foame, mi-e sete, mi-e milă: Le e greu şi 

lor., Crede-mă că nu mi-e uşor nici mie. 

2. Anticiparea este facultativă: 

a) la complementele exprimate prin celelalte specii de pronume: 

(Le)-a spus numai unora., Nu (i)-a dat niciunuia nimic., Poţi să 
(le) comunici şi alor tăi. 

b) la complementele exprimate prin numerale: (Le)-am scris celor doi 

câte o scrisoare.; 

c) la complementele exprimate prin substantive animate (este 

preferabilă): (Ley-a spus prietenilor săi., (Le) dă apă la cai. 

3. Anticiparea este interzisă: 

a) la complementele exprimate prin substantive inanimate: A donat 

bibliotecii cărţi din colecţia sa. 

b) la complementele exprimate prin substantive abstracte: El nu acordă 

atenţie detaliilor. Fumatul dăunează sănătății. 

c) la complementele exprimate printr-un substantiv sau un substitut al 

acestuia care indică o persoană, având ca regent un verb pronominal: 
Mă adresez profesorului/vouă/tuturor. 

d) la complementele care au ca regent o interjecție (cu excepția lui na! 

când e posibilă dublarea prin anticipare: Na-ţi ție un măr.): Bravo lor! 

e) la complementele care au ca regent un adverb: A procedat conform 

convingerii sale. 

Complementele indirecte care determină un adjectiv pot fi dublu 
exprimate doar dacă adjectivul este un nume predicativ: Cartea ne este 
utilă nouă tuturor. Dacă adjectivul ocupă funcţia de atribut, dublarea este 
imposibilă: Am cumpărat o carte utilă nouă tuturor., Am prins un timp 
favorabil nouă.; Ea este o persoană fidelă ție., În parlament s-a instaurat 
o atmosferă favorabilă lor. 

Tipologie. După structura sa, complementul indirect în dativ poate fi: 

a) simplu, când este exprimat printr-o singură parte de vorbire 

autosemantică: Mama îi trimite fiului bani. 


b) multiplu, când este exprimat prin mai multe părți de propoziţie 
coordonate fie printr-o conjuncţie coordonatoare copulativă sau 
disjunctivă, fie prin juxtapunere: Nici lui Ion, nici Mariei nu i-a 
convenit. Lui sau ei o să trimit o felicitare. Statul le-a dat îndemnizații 
copiilor, bătrânilor şi şomerilor. 

Topica şi punctuaţia 

Complementul indirect în dativ exprimat prin substantive stă, de obicei, 
după termenul regent: Am adus ajutoare sinistraţilor., Du Oltului din partea 
mealO caldă sărutare. (G. Coşbuc). Postpuse sunt şi complementele indirecte 
exprimate prin formele neaccentuate ale pronumelui personal care determină 
interjecţia na: Na-ţi și ție o ciocolată. 

Stă întotdeauna înaintea termenului regent complementul indirect 
în dativ exprimat prin formele neaccentuate ale pronumelui personal sau 
reflexiv: Le-am adus ajutoare.; l-am spus povestea de seară. Antepuse sunt 
şi complementele indirecte în dativ exprimate prin substantive, folosite 
în propoziţii cu subiectul postpus: Florilor le trebuie căldură şi lumină.; 
Părinților să le fim recunoscători. sau în construcţii fără subiect: Mariei 
nu-i arde de glumă. 

Complementul indirect în dativ este o funcţie sintactică, strâns legată 
de cuvântul pe care îl determină, de aceea, în postpoziţie, nu se separă de 
acesta. Dacă stă înaintea regentului, virgula este facultativă. Mamei, îi 
mulțumesc. Mamei îi mulțumesc. Dacă între regent şi complementul indirect 
în dativ sunt intercalate alte elemente, atunci se foloseşte virgula pentru a le 
evidenția: Le datorăm respect, fireşte, profesorilor., Părinților, întotdeauna, 
le vom fi aproape. 

Complementul indirect prepoziţional constituie o funcţie sintactică 
asemănătoare şi în acelaşi timp diferită de complementul indirect în dativ. 
Au în comun inventarul de regenţi (verbe, adjective, adverbe şi interjecţii), 
faptul că regentul le impune un anumit regim, faptul că au valori semantice 
comune etc. Se deosebesc, în primul rând, prin regimul diferit — cazual (pentru 
complementul indirect în dativ) şi prepoziţional (pentru complementul indirect 
construit cu prepoziţie). În al doilea rând, spre deosebire ce complementul 
indirect în dativ, complementul indirect prepoziţional nu poate fi exprimat prin 
forme neaccentuate ale pronumelor personale şi reflexive. În al treilea rând, 
complementul indirect prepozițional nu admite dubla exprimare care este 
frecventă în cazul complementului indirect în dativ. Pe lângă aceste deosebiri, 
este de reținut că, spre deosebire de complementul indirect în dativ, cel 
prepoziţional poate fi exprimat şi prin verbe nepredicative, iar la nivelul frazei, 
şi prin propoziţie completivă conjuncţională, mijloace de exprimare excluse în 
cazul complementului indirect în dativ. 

Complementul indirect prepoziţional este cerut de verbe şi de interjecţii 
predicative care cer cazul acuzativ şi se construiesc cu diverse prepoziţii, 
precum şi de adjective cu regim de acuzativ, dar şi de adverbe. 


Complementul indirect prepoziţional răspunde la întrebările: 

— de cine?, de ce?, despre cine?, despre ce?, cu cine?, cu ce?, pentru 
cine?, pentru ce?, pe cine?, pe ce?, la cine?, la ce? etc. Despre copii nu se spune 
nimic rău., Asistenţa medicală este gratuită pentru copii., Am cumpărat flori 
pentru mama.; Copiii se bazează pe părinți., Eu contez pe noroc.; S-a cufundat 
într-o depresie profundă., Masajul foloseşte la întinerirea pielii. 

— împotriva cui?, contra cui?, asupra cui?: Furtuni violente s-au abătut 
asupra Europei., E greu să mergi contra vântului.;, Jurnaliştii au protestat 
împotriva cenzurii. 

Complementul indirect prepoziţional are ca termen regent: 

1) un verb sau o locuţiune verbală care cer sau admit compliniri 
prepoziţionale obligatorii sau facultative. Cele mai frecvente prepoziţii şi 
verbele pe lângă care acestea apar sunt următoarele: 

— prep. a (a aduce, a mirosi): Miroase a pâine coaptă.; În bucătărie 
aduce a gaz. 

— prep. asupra (a avertiza, a se concentra, a insista, a medita, 
a reveni etc.): Studenţii s-au concentrat asupra testelor., Vom reveni 
asupra discuțiilor. 

— prep. cu (a coresponda, a se căsători, a se împrieteni, a se învecina, 
a se obişnui, a se răfui, a se sfătui etc.): Fiica lui s-a împrietenit cu un 
francez., Corespondez cu prieteni din mai multe tări., Noi ne-am obișnuit 
cu clima de aici. 

— prep. de (a abuza, a beneficia, a se bucura, a se despărți, a se debarasa, 
a se feri, a se îndepărta, a se molipsi, a profita de, a se ocupa de, a suferi, a se 
teme €tc.): Ei abuză de răbdarea noastră., Acum ei beneficiază de un trai mai 
bun.; Copilul se teme de lupi. 

— prep. despre (a discuta, a relata, a scrie, a povesti, a vorbi etc.): Studenţii 
discută despre examen.; Profesorul vorbeşte despre noutăţile recente. 

— prep. din (a consta, a decurge, a demisiona, a proveni, a se retrage, 
a rezulta etc.): Apartamentul constă din trei camere.;, Concluzia decurge din 
cele spuse.; El provine din răzeși. 

— prep. după (a alerga, a plânge, a tânji etc.): Nu alerga după doi iepuri.; 
Cine tânjește după trecut pierde prezentul. 

— prep. împotriva (a conspira, a complota, a lupta, a se pronunța, 
a se proteja): Deputaţii s-au pronunţat împotriva măririi taxelor., Copiii se 
protejează împotriva răcelii. 

— prep. în (a crede, a se dizolva, a se încadra, a rezida): Noi credem în 
libertate., Problema îmbolnăvirilor frecvente rezidă în poluarea atmosferei.; 
Ne încadrăm în termenii asumaţi. 

— prep. la (a adera, a se adapta, a se aştepta, a asista, a se preta, 
a renunța, a reveni, a se raporta, a subscrie): Multe ţări au aderat la acest 
bloc.; Nu mă aşteptam la asta., Studenţii au asistat la o operaţie complicată. 

— prep. pe (a se baza, a conta, a miza): Nu te baza doar pe memorie.; 
Contez foarte mult pe prieteni. 

— prep. prin (a se caracteriza, a se distinge, a răzbate, a străbate, 
a străluci): Laura se distinge prin eleganță., El a strălucit prin inteligenţă. 


2) adjective propriu-zise (apt, avid, bun, capabil, învecinat, plin, 
rău, predispus) sau derivate postverbale (dornic, dătător, echivalent etc.): 
Planul este bun de executat.; Copilul este dornic de joacă.; Oxigenul este 
dătător de viață., El totdeauna a fost avid de putere., Unii copii sunt 
predispuși la îmbolnăviri. 

3) adverbe, mai ales, cele care au corespondent adjectival: corespunzător, 
aproape, departe etc.: Lucrează corespunzător cu indicaţiile şefului.; Suntem 
aproape de final., Departe de mine gândul de a te jigni. 

4) (rar) interjecţii de tipul: halal! haș!: Halal de viaţă ca asta!;, Căţelul 
hał! pe pisoi de coadă. 

Exprimarea complementului indirect prepoziţional 

Complementul indirect prepoziţional se exprimă prin: 

a) Ei beneficiază de ajutor medical., Țara noastră se învecinează 
cu Marea Neagră., El a profitat de ocazie., Vom reveni asupra 
problemei., lon vorbeşte frumos despre colegii lui. 

b) pronume precedat de o prepoziţie: M-am despărțit de el., Mi-a vorbit 
despre ei., E preocupat de sine., A recurs la alții., S-a gândit la ai 
săi., Decizia nu se extinde asupra noastră. 

c) numeral cardinal şi ordinal precedat de o prepoziţie: Corespondează 
cu trei dintre foştii lui prieteni., Câinele s-a aruncat asupra 
primului dintre cei doi. 

d) verbe la infinitiv, gerunziu sau supin: Se limitează la a se plânge.; 
S-a plictisit nefăcând nimic.; Nu este nimic de văzut. 

e) adjectiv precedat de o prepoziţie: Din alb s-a făcut gri., Din bun s-a 
făcut rău. 

Sfera semantică a complementului indirect prepoziţional 

Complementul indirect prepoziţional cuprinde un spectru larg de valori 
semantice. Ca şi complementul indirect în dativ, complementul indirect 
prepoziţional arată: 

a) destinatarul acțiunii: Părinţii se gândesc la viitorul copiilor.; Tinerii 
investesc în imaginea lor profesională. 

b) beneficiarul acţiunii: Am cumpărat cărți pentru tine.; Bunica a făcut 
dulceaţă pentru nepoți. 

c) pacientul care suferă efectele acţiunii: El îşi bate joc de noi., Atentează 
la viaţa lui. 

d) sursa: Se trage din viță nobilă., Se teme de medici. 

Pe lângă valorile comune cu ale complementului indirect în dativ, 
complementul indirect prepozițional indică: 

— direcţia, orientarea acţiunii: Privirile turiștilor se îndreptau spre 
tablourile comentate de ghid., Nu te uita aşa la mine. 

— reciprocitatea acţiunii: Jon se ceartă cu Maria., Se salută cu toţi vecinii. 

— rezultatul acţiunii: Apa poate fi transformată în energie. 

— efecte ale unor senzaţii: Se bucură de atenţia colegilor., M-am mirat 
de rezultatul obținut. 

— asemănarea sau diferenţa dintre obiecte: Copilul seamănă cu părinții.; 
Copia nu trebuie să se deosebească de original. 


Tipologie. Complementul prepoziţional poate fi a) simplu (Povestește 
despre Italia.), b) multiplu (Italia se confruntă cu ploi şi ninsori abundente.) 
sau c) complex (Românii apelează mai degrabă la o agenţie străina decât la 
una românească. ). 

Topica şi punctuaţia. Complementul indirect prepoziţional are topică 
liberă și, de obicei, nu se desparte prin virgulă de cuvântul regent. Şi, tot 
mergând eu, m-am izbit de un zid. (O. Paler), De la un datornic rău şi un 
sac de paie este bun. (Folclor). Se poate despărți prin virgulă complementul 
indirect prepozițional aşezat înaintea predicatului când se urmăreşte scopul de 
a evidenția obiectul respectiv: Din stejar, stejar răsare. (Folclor). 


Propoziția subordonată completivă indirectă 


Este propoziţia subordonată care îndeplineşte în frază funcţia sintactică 
de complement indirect al predicatului propoziției regente: Ne-am adresat! cui 
trebuie’ ., El este un tânăr dornic!! să se afirme’. 

Subordonata completivă indirectă poate determina elemente de natură 
diferită (verbe, adjective, adverbe, interjecţii), caracterizându-se prin valori 
multiple şi dispunând de numeroase mijloace de introducere în frază. 

O subordonată completivă indirectă poate fi identificată prin 
echivalenţa sa cu un complement indirect şi pe baza întrebării la care 
răspunde. În general, ea răspunde la întrebările complementului indirect în 
dativ: cui?: A înmânat premiul!! cui a câştigat concursul’. (cui a înmânat 
premiul?) şi la întrebările complementului indirect prepoziţional: pe cine/ce?, 
despre cinelce?, de la cinelce?, cu cine/ce? etc.: A primit ajutori! de la cine 
nu se aştepta’. (de la cine a primit ajutor?); Se gândeşte/! la ce s-a întâmplat 
ieri’. (la ce se gândeşte?); Explică din nou/! pentru cine nu a înțeles’. (pentru 
cine explică din nou?); Colaborăm/! cu cine vrem’. (cu cine colaborăm?); 
Se fereşte/! să intre în polemică’. (de ce se fereşte?). 

Elementele regente. Completiva indirectă poate avea ca termen regent 
următoarele părţi de vorbire: 

— un verb sau o locuţiune verbală, folosite la un mod predicativ sau 
nepredicativ: Povestea/! oricui îl asculta”; Să ne aducem amintel! de cine 
suntem/?.; El nu era în starel! să învețe’. (1. Teodoreanu), A fost deschis cu toți 
răspunzând)! oricui îl întreba’. 

— un adjectiv sau o locuţiune adjectivală: Tema e uşoară/! pentru cine 
învață., Este amabil! cu cine merită/?.; Era conştient/! că greşeşte/?.; Sunt 
recunoscător/! pentru ceea ce mi s-a dat’. 

— un adverb: Să stai departe!! de cel care vrea să te uite’.; Vrea sa fie cât 
mai aproape!! de cei care îi sunt dragi’. 

— o interjecţie: Vâi/! de cine-şi pierde țara’. (O. Goga); Halal/! de cine se 
naşte sub steaua aceea!’ (D. Zamfirescu). 

Elemente de relaţie. Completiva indirectă este introdusă prin 
următoarele mijloace: 


1. pronume sau adjective pronominale relative ori nehotărâte, folosite 
singure sau cu prepoziţii: care, cine, ce, cel ce, cea ce, cât, oricare, oricine, 
orice, oricât: Profesorul explică din noul! cui are nevoie’.;, Astăzi discutăm!! 
despre ce vreţi voi/?. 

2. adverbe relative: unde, când, cum, cât: S-au înţeles/! unde să se 
întâlnească/”.; Mă mir!! cum îl mai rabdă pământul’. 

3. conjuncţii subordonatoare: că, să, ca (...) să, cum că, dacă: Se bucură/! 
că a dat norocul peste el/?.; Sunt sigur/! că vom reuşi’. S-a gândit! să plece’. 
Mă aşteptam!! ca drumul să fie mai dificil’. 

Topica şi punctuaţia. Propoziția completivă indirectă stă, de obicei, 
după propoziţia regentă: 

Nu şi-a dat seamal!! că a greşit’ ., Nu sunt sigur/! că răspunsul e corect/?.; 
Se pregăteşte! să dea examen’., S-a hotărât!! să treacă în aceeaşi noapte 
munții’. (O. Paler). 

Ea poate sta însă şi înaintea propoziției regente atunci când se urmăreşte 
reliefarea ei. De cele mai multe ori sunt antepuse completivele relative: Pentru 
cine locuieşte într-un sat,/! capitala de județ este metropolă’. (G. Călinescu); 
Cum de a fost cu putinţă aşa ceval!! nu-mi pot da seama”. 

Completiva indirectă postpusă regentei nu se izolează prin 
virgulă: Să fim foarte prudenţi/! cu ceea ce se-întâmplă în jurul nostru’. 
(M. Eliade). Atunci când este aşezată înaintea regentei, subordonata 
indirectă, de cele mai multe ori, se desparte de aceasta prin virgulă: Cui 
nu ştie juca,/' odaia i se pare strâmtă/!. (M. Sadoveanu); Cui i se croieşte 
rău,/! rău îi merge/?. (Folclor). 


Complementul de agent 


Complementul de agent este partea secundară de propoziţie cerută de un 
verb tranzitiv la diateza pasivă. Este un tip special de complement prepoziţional 
care arată de cine este realizată acțiunea verbului regent. Se actualizează în 
structurile pasive şi corespunde din punct de vedere semantic subiectului logic 
al propoziției. Prepoziţiile specifice acestui complement sunt de/de către: 
Romanul „Ultima noapte de dragoste, întâia noapte de război“ este scris de 
Camil Petrescu.; Tabloul a fost pictat de Leonardo da Vinci. 

De cele mai multe ori, prepoziția compusă de către introduce 
complemente de agent exprimate prin nume de persoană, iar de poate 
fi folosită când complementul de agent este exprimat prin celelalte 
mijloace: Fereastra a fost spartă de către Ion. şi Fereastra a fost spartă 
de vânt/de pisică. 

Complementul de agent răspunde la întrebările: de cine? de către cine? 

Complementul de agent are ca termen regent: 

a) un verb sau o locuţiune verbală la un mod predicativ sau nepredicativ, 
la diateza pasivă cu a fi: Manualul de gramatică a fost elaborat de un colectiv 
de autori.; Fiind elaborat de un colectiv de specialişti, manualul de gramatică 


este bun.; Este o lecţie de învățat de oricine.; După acest caz, oamenii de pe 
aici au fost băgați în seamă de autorităţi. 

b) un verb la diateza impersonală: Se caută un teren de construcţie de 
către un cetățean străin., Impozitele se colectează de Inspectoratul Fiscal.; 
S-a făcut o hartă a orașului de către o echipă de arhitecți., S-a stabilit de 
către judecător că nimeni nu e vinovat., Stabilindu-i-se nevinovăția de către 
judecător, învinuitul a fost eliberat. 

c) adjective provenite din participii pasive: Cele prezentate de martori au 
fost de folos., Rochia cusută de mama îmi vine bine.; Materia învățată de mine 
mi-a prins bine la examen.; Cărţile vechi scrise de către călugări se păstrează 
la arhivă., Fereastra deschisă de vânt s-a spart. 

d) adjective postverbale derivate cu sufixul -bil: Amendamentul 
a fost considerat inacceptabil de către Comisie., Apartamentul este 
locuibil de o familie cu mulți copii., Performanţele lui sunt inatacabile de 
alți tenismeni.; Este un exercițiu rezolvabil de către liceeni. 

Exprimarea complementului de agent 

Complementul de agent se exprimă prin: 

a) substantive comune sau proprii în cazul acuzativ cu prepoziţia de sau 
de către: Profesorii sunt respectaţi de către studenți., Contrabandiştii a fost 
arestat de către poliţişti., Propunerea a fost votată unanim de către Consiliul 
părintesc al şcolii., Poezia a fost citită de către un actor., Copacii a fost tăiaţi 
de pădurar. 

b) pronume în cazul acuzativ de diferite tipuri: Decizia a fost luată de 
către ei., Ştirea a fost răspândită de aceştia., Am fost ajutaţi de ai noştri., A fost 
urmărit de cineva., N-am fost păcălit de nimeni. 

c) numerale cu valoare substantivală: A fost felicitată de cei doi., Erau 
aşteptaţi la gară de cel de al treilea., Am fost întâmpinați de amândoi.; Fiind 
ajutată de cei doi, el a urcat în tren. 

Topica şi punctuaţia 

Complementul de agent este aşezat imediat după regent şi nu se separă 
de acesta prin virgulă: Smântâna a fost mâncată de motan. Nu se desparte prin 
virgulă de regent nici atunci când precedă regentul, de exemplu, în propoziţiile 
care urmăresc reliefarea lui: De mine a fost scrisă această scrisoare, nu de lon. 
sau în cele interogative: De către cine a fost adus acest pachet? 


Propoziția subordonată de agent 


Este propoziția subordonată care îndeplineşte, în frază, funcţia 
sintactică de complement de agent, fiind dependentă de un verb la diateza 
pasivă sau de o altă parte de vorbire cu sens pasiv: Pădurile au fost defrișate! 
de cine a avut nevoie de lemne/?.; Acest impozit este plătit!! de oricine are 
o afacere’. 

Subordonata de agent arată autorul real al acțiunii exprimate de 
verbul la diateza pasivă, este deci echivalentul semantic al subiectului din 


construcția activă. Completiva de agent răspunde la întrebările de cine? 
sau de către cine? 

Elemente determinate. Completiva de agent poate avea ca termen 
regent: 

— un verb sau, mai rar, o locuţiune verbală la diateza pasivă: 
A fost atacat!/! de cine nu se aştepta/?.; Conflictul a fost provocat!! de cine 
a avut interese/?. Uneori se afirmă că termenul regent al unei completive de 
agent poate fi şi un verb la diateza impersonală (numită şi reflexiv-pasivă). 
De menţionat însă că în aceste cazuri completiva de agent este foarte rar 
exprimată: Casele se construiesc/! de către cei ce vor locui în ele’. 

— un verb tranzitiv la participiu sau supin: Jată nişte teste făcute/! 
de cine a avut timp’., Aparatul e uşor de folosit!! de oricine are un minim 
necesar de cunoștințe’. 

Elemente de relaţie. Subordonata de agent este totdeauna o propoziţie 
relativă, fiind introdusă prin următoarele mijloace: 

— pronume relativ (care, cine, ce, cea ce, cât), precedat de prepoziţiile de, 
de către: A fost ajutat! de cine era alături de el în acele clipe’. 

— pronume nehotărât (oricare, oricine), precedat de prepoziţiile de, de 
către: Colesterolul este un fel de sperietoare agitată/! de oricine are un interes 
în această direcție’. 

Subordonata de agent stă, de obicei, după regentă şi nu se desparte prin 
virgulă de aceasta: Muzeul poate fi vizitat/! de oricine doreşte’. 


Complementul sociativ 


Este o parte de propoziţie care arată cine sau ce însoţeşte (sau nu) 
subiectul ori obiectul direct, indirect din propoziţia regentă în realizarea/ 
suportarea unei acţiuni: Vara elevii merg în excursie cu profesorul lor.; Vine la 
serviciu cu mâncarea de acasă.; A fost prins împreună cu un prieten al său la 
furat., A plecat la muncă în străinătate fără familie. 

Complementul sociativ răspunde la întrebările: cu cine/ce?, împreună/la 
un loc cu cinelce?, fără cinelce?, cu tot cu ce?, cu câți/câte? 

Se recunoaşte prin prepoziţiile cu sau fără care preced complementul 
sociativ. Pentru a intensifica sensul de asociere se folosesc uneori şi adverbele 
de mod împreună, laolaltă sau expresia cu tot, urmate de prepoziţia cu: 
A plecat împreună cu familia la mare. 

Complementul sociativ are ca termeni regenți: 

— un verb sau o locuţiune verbală la un mod predicativ: Poftim, 
om bun, de-i ospăta împreună cu noi, ziseră cei doi drumeţi călătorului străin. 
(I. Creangă); Hoțul a luat-o la fugă împreună cu complicii săi. 

— o interjecţie predicativă: Hai cu noi. 

— un adjectiv derivat cu sufixul -bil: Casa este vandabilă fără 
terenul aferent. 


Complementul sociativ se exprimă prin: 

a) substantive comune sau proprii în cazul acuzativ precedate de 
prepoziţiile cu şi fără: Ioana a ieșit la o cafea cu Maria., Am plecat 
fără ghid. (M. Eliade) sau de locuţiunile prepoziţionale împreună 
cu, dimpreună cu, laolaltă cu, la un loc cu, cu tot cu: Bunicii au 
plecat la munte împreună cu nepoții. 

b) pronume de diferite tipuri în cazul acuzativ precedate de 
prepoziţiile cu, fără sau de locuţiunile prepoziţionale împreună 
cu, laolaltă cu: Merg cu voi la patinoar.; Am luat masa împreună 
cu ai mei., Striga în piaţă laolaltă cu ceilalți., Cu cine pleci la 
masă? 

c) numerale de diferite tipuri în acuzativ precedate de prepoziţiile cu, 
fără sau de locuţiunile prepoziţionale specializate: A lucrat toată ziua 
fără cei trei., Am călătorit împreună cu cei doi. 

Uneori substantivele, pronumele sau numeralele prin care se exprimă 
complementul sociativ pot fi precedate de sintagmele: în alianță cu, cot la cot 
cu: Lucrează cot la cot cu fiii săi., Și-a construit afacerea în alianţă cu rudele 
din partea soției. 

Topica şi punctuaţia 

Complementul sociativ stă, de regulă, după termenul regent şi nu se 
separă de acesta prin semne de punctuație sau pauze: Jandarmul intră cu trei 
țărani în cancelarie. (L. Rebreanu), Prefectul se urcă în trăsură cu căpitanul. 
(L. Rebreanu). 

Fiind exprimat printr-un pronume relativ-interogativ, el stă înaintea 
termenului regent şi nu se desparte de acesta prin virgulă: Cu cine lucrăm 
mâine?; Știu cu cine vom lucra mâine. 


Propoziția subordonată sociativă 


Este propoziția subordonată care îndeplineşte funcţia sintactică de 
complement sociativ al regentei. Ea arată cine sau ce însoţeşte subiectul sau 
obiectul direct în efectuarea sau la suportarea unei acţiuni: Am venit la voi/! 
cu cine v-am promis/?.; A părăsit satul!! cu ce a încăput într-o căruţă/”.; A fost 
prins/! împreună cu cine fugise în pădure’. 

Subordonata sociativă răspunde la întrebările: împreună cu cine/ce?, 
fără cinelce? 

Subordonata sociativă este o propoziţie relativă, fiind introdusă prin 
pronumele sau adjectivele pronominale relative ori nehotărâte (care, cine, 
ce, cea ce, cât, oricare, oricine, orice) însoţite de prepoziţia cu sau de 
locuţiunile prepoziţionale împreună cu, laolaltă cu (pentru aspectul pozitiv al 
subordonatei) şi de prepoziţia fără (pentru aspectul negativ al subordonatei): 
A ajuns în vârful muntelui/! împreună cu cine a rezistat până la capătľ.; 
A venit/! fără ce a promis’. 


Subordonata sociativă stă, de obicei, după regentă: Se duce la film/! 
cu cine vrea/?.; Au luat lada!! cu ce era în ea’. Foarte rar, poate fi antepusă 
regentei: Doar cu ce avea pe el/! a plecat de acasă’. 


Complementul instrumental 


Este partea secundară de propoziţie care indică mijlocul prin care se 
realizează o acțiune. Această funcție sintactică a fost desprinsă din complementul 
indirect şi din complementul circumstanţial de mod. Se recunoaște prin 
întrebarea cu ce?: A deschis ușa cu cheia. Pe lângă aceasta, complementul 
instrumental răspunde la întrebările: din ce?, fără ce?, prin cine?, prin ce?, 
datoritălgraţie cui?, prin intermediul cui?, cu ajutorul cui? etc. 

Termenul generic mijlocul include: instrumentul cu ajutorul căruia se 
realizează acțiunea (4ră cu tractorul.); materia care se foloseşte (Vinul poate 
fi diluat cu apă plată); fiinţa care serveşte ca intermediar în realizarea acţiunii 
(Am trimis scrisoarea prin curier.); acţiunea (prezentă sau absentă) prin care se 
realizează procesul sau se manifestă o însuşire (4 reușit prin muncă... 

Complementul instrumental are ca termen regent: 

— un verb sau o locuţiune verbală la un mod predicativ: Cu bucățele mici 
se prind peşti mari. (Folclor). După numărul de complemente instrumentale 
admise, verbele sunt de mai multe feluri. Există verbe care au instrumentul 
inclus în structura lor semantică de adâncime: a ara, a biciui, a cântări, a frâna, 
a grebla, a mobila, a muşca, a mătura, a pieptăna, a pudra, a parfuma, a ruja, 
a strecura, a zăvori etc. Aceste verbe cer realizarea explicită a instrumentului 
doar facultativ, când e nevoie de precizare: A mobilat salonul cu mobilă din 
lemn.; A pudrat copturile cu zahăr. 

Alte verbe la care sensul instrumental nu este inclus în structura de 
adâncime cer un complement instrumental pentru a preciza instrumentul 
folosit la realizarea acţiunii date din diversitatea de instrumente posibile: 
a scrie cu creionul/cu pixul/la calculator; a tăia cu toporul/cu cuţitul/cu 
foarfecalcu lamalcu beschia etc. Din acest grup fac parte verbe de tipul: 
a dezinfecta, a înveli, a lega, a lumina, a măsura, a sancţiona, a spăla, 
a sparge, a scrie, a steriliza etc. 

— un verb la un mod nepredicativ: Plătind cu cardul, economiseşti 
timp., Citind cu ochelari, nu-ţi încordezi ochii., Lovită cu biciul, femeia 
avea spatele rănit. 

— o interjecţie predicativă: Pac/zvârrr cu piatra. 

— un adjectiv postverbal sau un participiu cu valoare adjectivală: Este 
un lucru inexprimabil prin cuvinte.; Text lizibil doar cu lupa.;, Otet preparat 
din mere. 

Exprimarea complementului instrumental 

Complementul instrumental se exprimă prin: 

— substantive precedate de prepoziţii sau de locuţiuni prepoziţionale în 
genitiv (cu ajutorul, prin intermediul, prin mijlocirea, prin bunăvoința), în 


dativ (grație, mulțumită, datorită) sau în acuzativ (cu, prin, din, după, la, în): 
Se mişcă doar cu ajutorul bastonului.; Reușește graţie părinților., Mănâncă cu 
lingura de argint.; Și după bici l-am cunoscut. (G. Coşbuc). 

— numerale cardinale şi ordinale însoțite de prepoziţiile sau de 
locuţiunile prepoziţionale care cer cazurile genitiv (cu ajutorul, prin 
intermediul, prin mijlocirea, prin bunăvoința), dativ (graţie, mulțumită, 
datorită) sau acuzativ (cu, prin, din, după, fără, la, în): Merg cu al doilea, 
nu cu primul. 

— verbe sau locuţiuni verbale la un mod nepredicativ: Citind, ne 
perfecționăm limbajul., Am început prin a vinde cu amănuntul., Prea puţini 
oameni trăiesc bine din cântat. 

Topica şi punctuaţia 

Complementul instrumental stă după termenul regent şi nu se separă de 
acesta prin virgule. Când stă înaintea regentului, utilizare motivată stilistic, 
complementul instrumental se desparte prin virgulă: Cu mâna ei, Olguţa vărsă 
din cană în ulciorul fiecăruia. (|. Teodoreanu); Graţie ajutorului oferit de 
părinţi, lon şi-a cumpărat o casă. 


Propoziția subordonată instrumentală 


Este propoziţia subordonată care îndeplineşte, la nivelul frazei, funcţia 
sintactică de complement instrumental: S-a îmbrăcat/! cu ce avea mai bun/?.; 
Sapă în grădină!! cu ce găseşte’. Subordonata completivă instrumentală arată 
mijlocul (fiinţă, lucru, acţiune) prin care se realizează acţiunea exprimată prin 
predicatul regentei sau se manifestă o însuşire: 7răieşte/! cu ce are’. Şi-a 
deschis o afacerel! cu ce a economisit de-a lungul anilor’. 

Fiind echivalentă cu un complement instrumental, subordonata 
completivă instrumentală poate fi identificată cu ajutorul întrebărilor la care 
răspunde: cu ce?, prin cine/ce?, din ce?, datorită cui?, cu ajutorul cui? etc.: 
Şi-a reparat casal’ cu ce a găsit la îndemână’. 

Elemente regente. Subordonata instrumentală are ca termen regent: 

— un verb sau o locuţiune verbală, folosite la un mod predicativ sau 
nepredicativ: Le-a transmis vestea!! prin cel ce a călătorit prin acele locuri’; 
A ajuns la timp!! mulțumită celor care l-au ajutat’. 

— un participiu adjectivizat: Fiecare a venit îmbrăcat!! cu ce a găsit 
pe acasă/?. 

— o interjecţie predicativă: Și pleosc! una la ceafă /! cu ce avea în mână’. 

Elemente de relaţie. Din punctul de vedere al mijloacelor de relaţie, 
completiva instrumentală este, în majoritatea absolută a cazurilor, o propoziţie 
relativă. Ea poate fi introdusă în frază printr-un grup prepozițional constituit 
dintr-o prepoziţie/locuţiune prepoziţională şi un pronume sau un adjectiv 
pronominal relativ ori nehotărât (care, cine, ce, cel ce, cea ce, cel care, cât, 
oricare, oricine, orice, oricât). Grupul prepoziţional conţine una dintre 
următoarele prepoziţii (cu, datorită, din, după, în, la, prin, fără) sau locuţiuni 


prepoziţionale (cu ajutorul, prin mijlocirea): Aruncau unii în alții/! cu ce le 
cădea sub mână/.; Sătenii trăiesc!! din ce cultivă în grădini/!.; A rezistat! 
datorită celor care au fost alături de el’. 

În cazuri rare, subordonata instrumentală poate fi introdusă doar 
printr-o conjuncţie subordonatoare. Este vorba de conjuncţia compusă 
fără (ca) să: Un guvern poate guverna taral! şi fără să dea comenzi 
justiției. Dintre aceste mijloace de relaţie, prepoziţiile fără şi fără 
(ca) să sunt folosite pentru realizarea aspectului negativ al subordonatei 
instrumentale: A obținut totul/! fără să mişte un deget’. 

Topica şi punctuaţia. Subordonata instrumentală stă, de obicei, 
după propoziţia regentă: Am pregătit masa!! cu ce a găsit prin frigider’. 
Când se urmăreşte reliefarea ei, instrumentala poate sta însă şi înaintea 
propoziției regente. Pot fi antepuse doar subordonatele instrumentale 
relaţionale: Cu ce-a găsit mai nou/! s-a încălțat/?. Indiferent de poziţia 
ei față de propoziţia regentă, subordonata instrumentală nu se desparte 
prin virgulă. 


Complementul cumulativ 


Este partea de propoziţie ce arată o situaţie (obiect, acţiune 
sau însuşire) la care se adaugă informaţia exprimată de o altă parte de 
propoziţie din aceeaşi propoziție. Apariţia complementului cumulativ 
este condiționată de prezența altei părți de propoziţie, încadrându-se 
astfel într-o relație mediată. Cu alte cuvinte, complementul cumulativ 
„cumulează“ informaţia exprimată de: subiect (În afară de lupi, urlau şi 
câinii.), predicat (Pe lângă mers, a și alergat.), nume predicativ (Pe lângă 
medic, Ion e şi primar.), complemente (direct: Pe lângă Ion, au mai fost 
accidentaţi încă trei pasageri.; indirect: Afară de Ioana, se vorbea mult 
şi despre Maria., de agent: Pe lângă profesori, a mai fost lăudat şi de 
prieteni.); atribut (Afară de rochii lungi, erau şi scurte.), circumstanţiale 
(de loc: În afară de bibliotecă, învaţă şi acasă.; de timp: (În afară de vara, 
poți să te odihnești şi iarna.). Este o funcţie sintactică facultativă. 

Se recunoaşte prin prezența elementelor de relație specifice: 
prepoziţiile pe lângă, peste şi locuţiunile prepoziţionale: (în) afară de, în 
afara, dincolo de; adverbul decăt, precum şi adverbele corelative şi, mai, 
încă şi, nici: Afară de ceai, mai bea și cafea., Pe lângă ei, au mai venit 
încă doi., Dincolo de morală, intervine legea. Complementul cumulativ 
nu are întrebări specifice, deoarece ideea de cumul se poate descifra lesne 
cu ajutorul contextului. 

Complementul cumulativ are ca termen regent: 

— un verb sau o locuţiune verbală la un mod predicativ sau nepredicativ: 
A servit şi tort, pe lângă prăjituri., Aducându-şi aminte şi de alte aspecte, pe 
lângă cele declarate, a sunat la poliţie. 


— interjecţii predicative: Na/Poftim şi astea pe lângă celelalte. 

— adjective de provenienţă verbală: Pe lângă pânză, era învelită şi 
cu folie. 

Exprimarea complementului cumulativ 

Complementul cumulativ se exprimă prin: 

-substantive (comune sau proprii) precedate de prepoziţii: peste, pe lângă 
sau locuţiuni prepoziţionale: în afară de, în afara, dincolo de şi de adverbul 
decât: În afara adversarilor din propria tabără, unii dintre susţinătorii săi ar 
putea de asemenea să-i facă probleme.; Peste necazuri, a mai avut și dureri 
mari.; În afară de frumusețe, e nevoie şi de inteligență., Dincolo de (alături de) 
frumuseţe, e nevoie de inteligență., A primit şi altceva decât laude. 

— pronume de diferite feluri: Pe lângă acestea, mi-au plăcut şi altele.; In 
afara ei, au mai venit câțiva prieteni. 

— numerale: În afara celor unsprezece, echipa de fotbal mai are doi 
jucători de rezervă. 

— adverbe însoţite de următoarele elemente de relaţie decât, nu doar, nu 
numai: În afară de ieri, a venit şi săptămâna trecută., L-am văzut şi altădată, 
nu numai azi. 

— adjective însoţite de elementele de relație specifice: Pe lângă frumoasă, 
mai e şi inteligentă. 

— verbe la un mod nepredicativ: Pe lângă învăţat, munceşte foarte mult.; 
În afară de a vorbi, reînvaţă şi a merge. 

— locuţiuni adverbiale: pe deasupra, în plus, în afară de asta, mai 
mult, mai presus de asta: Pe deasupra, vorbeşte prea mult.; În afară de asta, 
mai şi minte. 

Topica şi punctuaţia 

În general, complementul cumulativ are o topica liberă. Totuşi, locul 
lui obişnuit este înaintea termenului regent, fiind despărțit prin virgulă 
de acesta: Pe lângă lemnul uscat, arde şi cel verde. (Folclor), Afară de 
bomboane, le-am dat copiilor şi cărți. Atunci când stă după termenul 
regent, complementul cumulativ nu se separă prin virgulă: Am cumpărat şi 
fructe pe lângă legume. Nu se separă de asemenea complementul cumulativ 
introdus prin adverbul decât: Am probat și alte haine decât astea. 


Propoziția subordonată cumulativă 


Este propoziţia subordonată care îndeplineşte în frază funcţia sintactică 
de complement cumulativ pe lângă un verb cu rol de predicat al propoziției 
regente: Pe lângă că e frig! mai şi plouă/!.; După ce că nu ştie nimic,/ nici 
nu e atent’. 

Subordonata cumulativă exprimă un raport de adăugare, acumulare, 
arătând la ce se adaugă cele exprimate în propoziția regentă: Pe lângă că 
e frumoasă,! e şi cuminte’. 

Elementele regente. Completiva cumulativă are ca termen regent 
un verb: Pe lângă că e o femeie superbă,l! îl şi îngrijește admirabil’. 
(L. Rebreanu). 


Elementele de relaţie. În funcţie de tipul de element de relaţie prin 
care este introdusă în frază, completiva cumulativă poate fi de două feluri: 
conjuncţională sau relativă. Cumulativele conjuncţionale se introduc prin 
următoarele locuţiuni conjuncţionale: după ce (că), pe lângă că, (în) afară că, 
plus că, las(ă) că: După ce că/pe lângă călîn afară că a lipsit de la ore/’ nici nu 
învaţă!?.; Lucrarea nu spune nimic noul! plus că e plină de greşeli’. 

Propoziţiile cumulative relative sunt introduse prin pronume, adjective 
pronominale relative (care, cine, ce, cel ce, cel care) sau prin adverbe 
relative (unde, când, cum, cât), însoţite de prepoziţiile pe lângă, peste sau de 
locuţiunile prepoziţionale pe lângă, în afară de: Pe lângă cine ştii tu, /' au 
mai venit şi alţii acolo’. 

Topica şi punctuaţia. Propoziția completivă cumulativă are o topică 
liberă, ea poate sta atât înainte, cât şi după propoziţia regentă: Pe lângă ce 
mi-ai spus tu,/! am cumpărat şi fructe/?. şi Am cumpărat şi fructe,l! pe lângă 
ce mi-ai spus tul”. Totuşi, poziţia preferabilă a subordonatei cumulative 
este cea antepusă: Pe lângă că era curat spilcă,/! apoi obişnuia’ să se 
îmbrace foarte galant...’ (I. L. Caragiale). 

Completiva cumulativă conjuncţională se izolează totdeauna prin virgulă 
de regenta ei: După ce că nu sunt buni de nimic,/! apoi sunt şi brutali şi mojici, 
mai ales cu copiii de familie bună’. (|. L. Caragiale), După ce că-mi sari în 
cap,l! mai vrei să te apăr’. (M. Preda). Cât priveşte subordonata cumulativă 
introdusă prin pronume sau adverb relativ, izolarea ei prin virgulă depinde de 
gradul legăturii cu regenta: Pe lângă cine a fost invitat la petrecere,/! au mai 
venit şi alții’. 


Complementul opoziţional 


Este partea de propoziţie ce exprimă un obiect sau o situaţie care 
se opune celor desemnate printr-o altă parte de propoziţie la care se 
raportează. Existenţa complementului opoziţional este condiţionată de 
prezenţa unei alte părţi de propoziţie, stabilind cu aceasta din urmă o relaţie 
de dependenţă mediată. Astfel, complementul opozițional se poate referi: 
la subiect (În locul mamei, a venit tata la adunare), la numele predicativ 
(În loc de rea, soacră-sa era bună ca pâinea caldă.; În loc de medic, Ion 
a ajuns profesor.), la complemente (direct: În loc de bucurii, ne-a adus 
numai necazuri.; indirect: În loc de tacâmuri, masa de bucătărie era plină 
de cărți., de agent: În loc de profesorul de fizică, lecţia a fost predată 
chiar de director.), la atribut (În loc de albă, a cusut cu aţă roșie.), la 
circumstanţiale (de loc: În loc de şcoală, s-a dus la cinema.; de timp: În 
loc de dimineaţa, a venit seara.). Complementul opoziţional este o parte 
de propoziţie facultativă. 

Se caracterizează prin prezența elementelor de relație specifice: 
locuţiunile prepoziţionale (în loc de, în locul, departe de), prin prepozițiile 
(fără, pentru, spre şi adverbul decât). Această parte de propoziţie poate fi 
recunoscută pornind de la conţinutul ei şi prin echivalarea ei cu o construcţie 


coordonată adversativă legată prin conjuncţiile ci, dar nu, iar nu: În locul lui 
Ion, a plecat un prieten al lui. = Nu lon a plecat, ci un prieten al lui. 

Complementul opoziţional are ca termen regent: 

a) un verb sau o locuţiune verbală la un mod predicativ: Mănâncă fructe 

în loc de carne. 

b) o interjecţie predicativă: Hai la plimbare în loc de a merge la ore. 

c) un adjectiv: În loc de albă, a cumpărat o rochie neagră. 

d) un adverb: În loc de mâine, trebuie să trăim azi. 

Exprimarea complementului opozițional 

Complementul opozițional se exprimă prin: 

— substantive comune sau proprii în acuzativ, precedate de locuţiunile 
prepoziţionale: în locul, în loc de: În loc de pâine, am cumpărat un colac.; În 
locul lui Ion, a venit Gheorghe. 

— pronume, precedate de locuţiunile prepoziţionale departe de, în loc de, 
în locul: Îi laşi pe alții să voteze în locul tău?; Departe de mine gândul acesta, 
nu ţi-am vrut decât binele.; În loc de ai voştri, au venit ai noştri. 

— numerale în cazul acuzativ sau genitiv, precedate de acelaşi elemente 
de relaţie: În locul celor doi, au venit alții.; În locul primului, a venit al doilea. 

— adjective precedate de aceleași elemente de relaţie: În Joc de murată, 
a luat varză proaspătă.; În loc de neagră, mi-a adus o rochie roşie. 

— adverbe: S-a trezit altundeva decât acasă.; În loc de vara, pleacă în 
concediu iarna.; În loc de mâine, e mai bine să vii acum. 

— verbe la un mod nepredicativ, precedate de prepoziţii sau locuţiuni 
prepoziţionale specifice (fără, pentru, spre, în loc de, departe de): În loc 
de a depune mărturie, a preferat să fugă.; În loc de strâns mâna oricui, 
s-a apucat de treabă.; A ajutat-o fără a-i spune.; În loc de a asculta, 
vorbea întruna. 

Topica şi punctuaţia 

Complementul opoziţional stă, de regulă, înaintea părților de propoziţie 
de care depinde. În aceste condiţii, el se desparte în mod obligator prin virgulă: 
Iar în locul trăsnetelor, un vuiet infernal se dezlănţuie. (G. Bogza); Pe măsuţă, 
în loc de mămăligă, se răcorea o turtă dulce tăiată felii. (|. Teodoreanu). 

Dacă este plasat după partea de propoziţie la care se referă, 
complementul opozițional nu se desparte de aceasta: În schimb, nu cedase 
de loc stăruinţelor de-a renunţa la itinerarul pe apă, alegând trenul în locul 
vaporului. (1. Teodoreanu). 


Propoziția subordonată opozițională 


Este propoziţia subordonată care îndeplineşte, la nivelul frazei, funcţia 
sintactică de complement opozițional pe lângă verbul cu rol de predicat al 
propoziției regente: In loc să lucreze la stat,/! ei preferă şomajul’. Ea arată 


acțiunea sau obiectul ce se opune conţinutului exprimat de subiect, de predicat 
sau de complement şi răspunde la întrebările complementului opoziţional: în 
loc de ce?, în loc de cine?, în locul cui? 

Subordonata completivă opozițională exprimă un raport de opoziție 
faţă de cele enunțate în propoziția regentă. Altfel spus, ea se opune prin 
întregul ei conţinut sau printr-o parte a sa conţinutului propoziției regente: În 
loc să-şi ajute părinţii/!, ei bat mingea pe stadion/..; În loc să vină toți, au 
venit numai câțiva’. 

În plan semantic, raportul dintre subordonata opoziţională şi regenta sa 
este echivalent cu raportul coordonator adversativ: În loc să înveţe, se plimbă. 
= Nu învaţă, ci se plimbă. 

Elementele regente. Completivă opozițională are ca termen regent un 
verb sau o locuţiune verbală: Dar numărul lor parcă sporea,/! în loc să scadă’. 
(G. Topârceanu) 

Elementelede relaţie. După elementele de relaţie, completiva opoziţională 
este de două feluri: conjuncţională şi relativă. Subordonatele opoziţionale 
conjuncţionale sunt introduse prin conjuncţii şi locuţiuni conjuncţionale 
subordonatoare. Specifică pentru subordonata opoziţională este locuţiunea 
conjuncţională în loc să: În loc să se înfurie,/! el zâmbeşte/?. Alte elemente 
folosite pentru introducerea subordonatei opoziţionale sunt: conjuncțiile 
subordonatoare (dacă, ca să, unde, când) şi locuţiunile conjuncţionale (decât 
să, câtă vreme, în timp ce, în vreme ce, pe când, pe câtă vreme): Decât să stai 
degeaba,!! mai bine ai lucraf”.; Dacă (sau unde, de vreme ce) înainte tinerii 
căutau dreptul sau finanţele, acum se interesează de tehnică/.; La voi e cald 
şi frumos,/! pe când la noi e frig şi urât/!.; În timp ce acolo e numai bucurie! 
aici e mare dezamăgire’. 

Subordonatele opoziţionale relative sunt legate de regentele lor cu 
ajutorul pronumelor, adjectivelor pronominale relative (care, cine, ce, cel ce) 
sau cu al adverbelor relative (unde, când, cum, cât), precedate de locuţiunea 
prepoziţională în loc de sau (mai rar) în locul: În loc de cine era aşteptat, a 
venit un necunoscut’. În loc de ce l-am rugat, el mi-a adus un ceas’; În loc 
de cât trebuia]! mi-a înapoiat puțin’. În locul cui a fost invitat, a venit un 
musafir nepoftit/?. 

Topica şi punctuaţia. Unele specii de subordonate opoziţionale 
au o topică liberă, fiind plasate atât înaintea (de preferinţă), cât şi 
după propoziţia regentă. Din categoria dată fac parte subordonatele 
opoziţionale cu în loc să, în loc de + pronume sau adverb: În Joc să-i fi dat 
învăţătură şi educaţie cetățenească,/! a fost menţinut cu sila în întuneric’. 
(L. Rebreanu); În Joc de cine a fost chemat,/! a venit el/?.; În loc de cât aveam 
nevoie,|! mi-a dat foarte puţini?.; În clipa aceasta, cerul primăvăratic, 
afectuos, mă deprimă cu frumuseţea lui,|! în loc să mă bucure’. (O. Paler). 
Există şi subordonate opoziţionale intercalate în propoziţia regentă: 
Am înghițit două somniferel! care,’ în loc să mă doboare,’ mi-au dat 
parcă o luciditate sporită/?. (O. Paler). 


Altele au o topică fixă, fiind folosite numai înaintea regentei (cele cu 
dacă, unde şi de unde) sau numai după regentă (cele cu când): Dacă/De unde 
ieri spunea una,l! azi afirmă contrariul’. Indiferent de poziţia sa faţă de regentă, 
subordonata opoziţională se izolează aproape întotdeauna prin virgulă: Te ţii de 
prostii,/! în loc să lucrezi serios... ! (M. Eliade). 


Complementul de excepţie 


Este partea de propoziţie care exprimă excluderea unei informaţii din 
sfera semantică a altor părți de propoziţie: a subiectului, a numelui predicativ, 
a complementelor necircumstanţiale şi circumstanţiale: Toți au învățat tema 
cu excepția Mariei. (subiect), Era orice afară de un bun psiholog.; Voi deveni 
orice, afară de cosmonaut. (nume predicativ), Nu vrea altceva decât asta. 
N-a cumpărat nimic decât lapte. (complement direct), Se gândește la multe, 
cu excepția despărțirii. (complement indirect); A fost în multe țări afară de 
Elveția/cu excepția Elveţiei. (complement circumstanţial de loc) etc. Apariţia 
complementului de excepţie este condiţionată de prezenţa în context a unei 
informaţii semantice față de care se face excluderea. În exemplul de mai 
sus, informaţia faţă de care se face excepția este exprimată de complementul 
circumstanțial de loc în multe ţări. Eliminarea acesteia nu mai permite 
actualizarea complementului de excepţie. Să se compare: *Am fost... cu 
excepția Elveţiei. 

Complementul de excepţie răspunde la întrebările cu excepția cui/ 
cărui fapt? 

Se recunoaște prin elementul de relație specific cu excepția cu regim 
cazual genitival, precum şi prin cele comune cu ale complementului cumulativ 
(în) afară de; (care se construieşte cu acuzativul), în afara (care se construieşte 
cu genitivul), expresia mai puțin şi adverbul decât (întrebuințat prepoziţional 
cu acuzativul). 

Distincția dintre complementul de excepţie şi cel cumulativ ţine de 
conţinutul lor semantic: primul redă ideea de excludere, iar al doilea pe cea 
de adăugare: În afară de Mihai, n-a venit nimeni. (excludere); În afară de 
Mihai a venit şi Maria. (adăugare). Când sunt introduse prin elementul de 
relație comun în afară de/în afara, distincţia poate fi urmărită şi în forma 
verbului predicat — negativă — în cazul complementului de excepţie (În afară 
de pâine n-a mai cumpărat nimic.) şi pozitivă, în cazul complementului 
cumulativ (În afară de pâine a mai cumpărat lapte.). 

Complementul de excepţie are ca termen regent: 

a) un verb la un mod predicativ sau nepredicativ: Mănâncă tot, afară de 
peşte., În afară de învăţat, nu ştie a face nimic. 

b) o locuţiune verbală: În afară de a tăia frunze la câini, nu face altceva.; 
În afară de bătut apa în piuă, nu se ocupă cu nimic. 

c) o interjecție predicativă: Jată-ne pe toți, cu excepția Mariei. 


Exprimarea complementului de excepţie 

Mijloacele de expresie ale complementului de excepţie variază în funcţie 
de aspectul pozitiv sau negativ al acestuia. 

În varianta pozitivă, complementul de excepţie depinde de un regent 
exprimat printr-un verb la forma pozitivă, dar, cu toate acestea, are totuşi un 
sens negativ. Poate veni oricând afară de luni., Locuinţa este luminoasă cu 
excepția dormitorului. Caracteristic pentru această variantă este faptul 
că partea de propoziţie la care se referă complementul de excepţie este 
exprimată prin substantive însoțite, de regulă, de un adjectiv pronominal 
nehotărât (orice, oricare, fiecare, tot, toată, toţi, toate, mulți, multe), prin 
pronume nehotărâte (toți, toate, oricine, orice, oricare, fiecare) sau prin 
adverbe nehotărâte (oriunde, oricând, oricum). 

Complementul de excepţie în variantă pozitivă se exprimă prin: 

a) substantive comune sau proprii precedate de locuţiunile prepoziţionale 
cu excepția, în afara, în afară de: Am mers în vizită la toate rudele, 
cu excepția unchiului Ion., Practică toate sporturile, în afară de box.; 
Îmi plac multe maşini, afară de camioane.; În afară de oraşul natal, 
n-am fost nicăieri. 

b) pronume, numerale însoţite de locuţiunile prepoziţionale în afară de, 
în afara, de gerunziul exceptând: Au plecat toți în excursie, afară 
de mine., Cu excepția lui, toți au luat examenul la matematică.; Am 
telefonat tuturor, în afară de acesta.; Au venit toți, în afară de unul.; 
Poate veni oricine, cu excepţia celor doi., Toţi cei de pe listă şi-au 
făcut examenul medical, cu excepția celui de al treilea. 

c) adverbe precedate de locuţiunea prepoziţională în afară de, mai puţin, 
decât (întrebuințat prepoziţional): Îmi plac toate zilele săptămânii, în 
afară de luni.; Se poate călători oricând, mai puţin iarna. 

În varianta negativă, complementul de excepţie depinde de un regent 
exprimat printr-un verb la forma negativă, dar are totuşi un sens pozitiv. 
Caracteristic pentru această variantă este faptul că părțile de propoziţie la 
care se referă excepția sunt exprimate prin substantive însoţite de adjective 
pronominale negative sau nehotărâte (niciun, nicio, vreo, vreun, alt), prin 
pronume negative sau nehotărâte (niciunul, niciuna, nimeni, nimic, altceva, 
altcineva) sau prin adverbe negative sau nehotărâte (niciodată, nicicând, 
nicăieri etc.): Cu excepția Mariei, nimeni n-a făcut tema. (subiect); Afară 
de soră, nu mai avea nicio rudă. (complement direct); El nu mai este nimic 
în afară de medic. (nume predicativ). 

Complementul de excepţie în variantă negativă se exprimă prin: 

a) substantive comune sau proprii însoţite de locuţiunile prepoziţionale: 
în afară de, în afara, cu excepția: În afară de ziare, n-a citit nicio carte.; 
Cuexcepția fumatului,nuarealtevicii.; Înafarădeapă,numaibeanimic.; 
Cu excepția mamei, nimeni nu te poate înţelege. 

b) pronume de diferite tipuri: În afară de tine, nu am nevoie de nimeni.; 
Cu excepția unora, nimeni n-a votat contra.; În afara alor mei, n-a 
sunat niciunul. 


c) numerale de diferite tipuri: În afară de cei doi, n-au mai fost premianţi.; 
Cu excepția primului, nimeni n-a avut surplus de bagaj. 

d) verbe la infinitiv însoţite de adverbul decât şi mai puțin: Nimic nu este 

mai de folos decât a citi.; Îi place să facă orice, mai puţin a învăţa. 

e) adverbe: Nu vorbeşte decât româneşte. 

Când este introdus prin adverbul decât cu sens de doar, complementul 
de excepție cu aspect negativ se exprimă prin aceleași părți de vorbire, 
iar substantivul poate fi şi în cazul dativ: Nu i-a trimis nimănui nimic decât 
fiului său.; Nu citise nicio altă scrisoare decât a sa., În vacanță n-am fost 
nicăieri decât la bunici. 

Topica şi punctuaţia 

Locul complementului de excepţie în propoziţie depinde de elementele 
de relaţie. Astfel, dacă este introdus prin (în) afară de, în afara, cu excepția, 
complementul de excepţie poate sta atât înaintea termenului regent, cât şi 
după acesta: În afară de fondatori, membrii societăţii nu se cunosc între ei. 
(Camil Petrescu); Nu e nimeni aici în afară de noi doi. (O. Paler). Dacă este 
introdus prin decât (întrebuințat prepoziţional) sau mai puțin stă întotdeauna 
după termenul regent: Ei nu datorează vieţii nimic altceva decât existenţa. 
(V. Voiculescu). 

Folosirea semnelor de punctuație în cazul complementului de excepţie, 
de asemenea, depinde de elementul de relaţie. Când este introdus prin (în) 
afară de, în afara, cu excepția, mai puţin, complementul de excepţie se separă 
prin virgulă de regent: Nu vedeam pe nimeni, afară de el. (Em. Gârleanu); 
Cu excepția cărărilor, incinta e plină de iarbă. (O. Paler). Complementul de 
excepţie introdus prin decât, de regulă, nu se izolează prin virgulă de regenta 
sa: De atunci începu să nu mă mai preocupe nimic altceva decăt grija de a fugi. 
(P. Istrati). 


Propoziția subordonată de excepţie 


Este propoziţia subordonată care îndeplineşte, în frază, funcția sintactică 
de complement de excepţie pe lângă un verb cu rolul de predicat al propoziției 
regente: Nu făcea niciun rău,/! decât că rătăcea zănatică pe drumuri,’ de unde 
cu greu o aduceau îndărătP. (V. Voiculescu). 

Subordonata dată exprimă o excepţie în raport cu ceea ce este enunțat 
în propoziţia regentă sau numai într-o secvenţă a acesteia. De fapt, între 
subordonată şi regenta sa se stabileşte o relaţie de opoziţie (afirmaţie — 
negaţie). Această relaţie presupune obligatoriu existenţa unui termen de 
referinţă în componenţa regentei, care poate fi reprezentat prin următoarele 
părți de propoziţie: 

— subiect: Nimeni nu a plecat acasă,!! în afară de cine era bolnav/.; 
Nimeni altcineva nu a fost acolo,! în afară de cei care cunoşteau locurile’; 
În cutie nu era altceval! decât ceea ce îşi imaginase/.. 

— predicat verbal: În afară că a dormit! astăzi nu a făcut nimic. 
Nu a făcut altceva,l! decăt să se plimbe toată ziua pe malul mării/?. 


— nume predicativ: Voia să devină oricine altcineva!! în afară de ce 
era atunci’. 

— complement direct, indirect, circumstanţial: Nu-l interesează nimic 
altceva/! decât ceea ce s-a întâmplat acum două zile; Nu s-a destăinuit 
nimănui! decât celor în care avea toată încrederea/.; N-am fost altundeva, ! 
decât unde ştii tu’. 

Elemente de relaţie. Subordonata de excepţie poate fi introdusă prin: 

1. locuţiunile conjuncţionale (în) afară că, afară numai că, decât că, 
decât să: N-am făcut nimic altceva! în afară că ne-am făcut datoria/.; 
N-a obținut nimic,/' decât că a limpezit puţin situaţia/”., Comisia nu a făcut 
altceva, ! decăt să scoată la suprafaţă multe rele’. 

2. pronumele relative: cine, ce, cel ce, cel care, precedate de adverbul 
restrictiv decât sau de locuţiunile prepoziţionale în afară de, în afara, cu 
excepţia: N-a trecut nimeni pe aici/' în afara cui ştii tu’.; Ar fi vrut Să spună 
şi altceva!! în afară de ce era scris în textul tipărit’. Nu a pus mâna pe niciun 
ban!! în afară de ce a câştigat cinstit/?. 

3. adverbele relative: unde, când, cum, precedate de adverbul restrictiv 
decât: Nu-l căutaţi nicăieri în altă parte/' decât unde este casa lui’. 

Propoziția regentă pentru subordonata de excepţie conţine pronume, 
adjective pronominale sau adverbe nehotărâte ori negative, considerate 
a avea statutul de element corelativ: altul, altcineva, altceva, orice, 
vreun(ul), nimeni, nimic. 

Topica şi punctuaţia. Subordonata de excepţie stă, de obicei, după 
propoziţia regentă: El nu a făcut altceva/! decât să stea cu mâna întinsă’ .; 
Nu are nimic!!, în afară de ce-i dau oamenii/?. Pot fi folosite şi înaintea 
propoziţiilor regente doar subordonatele construite cu locuţiunea în afară de: 
În afară de ce e indicat mai jos!!, nu trebuie să mai adăugaţi nimic’. 

Subordonata de excepţie introdusă prin locuţiunea în afară se izolează, de 
obicei, prin virgulă: Treci prin apă,/! treci prin văzduh,” dar pe podul meu n-ai 
să treci,’ afară numai dacă te baţi cu mine!.../* (V. Eftimiu); Nu-ţi mai trebuie 
nimic,/! în afară de ce eşti’. (O. Paler). Subordonata de excepţie construită cu 
adverbul decât se izolează în funcţie de gradul legăturii cu regenta: Nu m-am 
ales cu nimic concret,|! decât că am reuşit’? să-mi întreţin o iluzie de activitate’. 
(M. Eliade). 


Complementul de relaţie 


Este partea de propoziţie care arată obiectul la care se referă, se 
limitează acţiunea, însuşirea descrise în propoziţie sau perspectiva, punctul 
de vedere din care este făcută comunicarea: Este foarte bun la fizică.; 
Din punct de vedere medical, nu este nicio interdicţie pentru practicarea 
sportului. Este o poziţie sintactică facultativă. Răspunde la întrebările 
referitor la cinella ce?, în ce privinţă?, din ce punct de vedere? 


Se recunoaşte prin elementele de relaţie specifice: prepoziţii care se 
construiesc cu acuzativul (după, de, din, cu, la) sau cu genitivul (asupra); 
locuţiunile prepoziţionale care cer acuzativul (referitor la, cu privire la, 
cât despre) sau genitivul (în privința.);, diverse îmbinări cu substantive sau 
adverbe abstracte (apropo de, din punctul de vedere, în legătură cu, în raport 
cu, sub aspectul, sub raportul, în materie de etc.): Ton este priceput la toate.; 
În privinţa curăţeniei, Maria e de neîntrecut. Complementul de relaţie se 
apropie în multe privinţe de complementul indirect prepoziţional. 

Complementul de relaţie are ca termen regent un verb la un mod 
predicativ sau nepredicativ (Vântul a scăzut în intensitate.; Teoretic vorbind, 
nu exisă altă soluţie.), o locuţiune verbală (A dat-o în bară cu gluma lui.), 
un adjectiv sau un numeral (Jon nu era slab de înger.; Învinsă recent la 
matematică, loana a pierdut calificarea.; lon este primul la învăţătură.) 

Exprimarea complementului de relație 

În funcţie de elementele prin care se introduce, complementul de relaţie 
cunoaşte două aspecte: 

a) complementul de relaţie care arată obiectul la care se referă 
acţiunea, starea sau însuşirea exprimate în propoziţie. Acesta este introdus 
prin prepoziţiile (de, din, cu, în, la, după, pentru, asupra); prin locuţiuni 
prepoziţionale (cu privire la, în legătură cu, cât despre, cât pentru, cât 
priveşte, în ceea ce privește, în materie de, din punct de vedere, despre 
partea, în privinţa, în problema, sub aspectul etc.). 

Se exprimă prin: 

— substantive precedate de elementele de relație specifice: După vorbă, 
părea timid., E ager la minte.; S-au întrecut din fugă., Era lat în spate., În 
materie de nanotehnologie, cunoaşte multe lucruri., Cât despre bani, nu 
spunea nimic., Asupra rezultatelor obținute, şi-au spus părerea mulți experți.; 
În problema vaccinării obligatorii, au fost voci pro şi contra., Despre partea 
închinării însă, Doamne, să ne ierţi... (M. Eminescu). 

— pronume de diferite tipuri: Asupra unora, avea anumite îndoieli.; 
Referitor la ai mei, nu ştiu ce mai fac.; Cât despre mine, mă rog Domnului să 
fie astfel. (M. Eliade). 

— numerale de diferite tipuri: Cu privire la primul, am auzit doar de bine. 

— adjective precedate de prepoziţia de: De înaltă, e înaltă., De voinic, 
era voinic. 

— adverbe fără prepoziţii sau cu prepoziţia de, ori introduse de locuţiunile 
prepoziţionale din punct de vedere, sub raport: Arhitectural, este un oraș 
original.; De târziu, a ajuns târziu., Din punct de vedere fizic era rezistent. 

— verbe la un mod nepredicativ (infinitiv, supin): Medicii sunt uniți în 
a găsi un remediu împotriva cancerului., De uitat, n-am uitat nimica, tată. 
(|. Creangă). 

b) complementul de relaţie care arată perspectiva din care sunt privite 
acțiunea, starea sau însușirea exprimate de termenul regent. Acesta este introdus 
prin prepoziţiile după şi pentru, care se construiesc cu acuzativul; potrivit, 
conform, care se construiesc cu dativul şi diverse locuţiuni prepoziţionale de 
tipul: după părerea, din punctul de vedere, despre partea etc. 


Se exprimă prin: 

— substantive comune sau proprii, însoţite de elementele de relaţie 
caracteristice pentru acest tip de complement: După Ion, decizia luată de 
administraţie este bine-venită.;, Pentru un copil bolnav, nicio jucărie nu 
e bună.; Potrivit meteorologilor, va ploua.; Din punctul de vedere al medicului- 
șef, epidemia de gripă ia amploare. 

— pronume de diferite tipuri, însoţite de elementele de relaţie caracteristice 
pentru acest tip de complement: După mine, nu e corect ce spui. Potrivit unora, 
se aşteaptă creșterea prețurilor la alimente. Din punctul lui de vedere, viaţa 
e frumoasă. Conform acestora, testele la matematică sunt grele. 

— numerale de diferite tipuri, însoţite de elementele de relaţie specifice 
acestui tip de complement: După al doilea/conform celor doi, profesorul 
a procedat corect., După părerea celui de al doilea, articolul este interesant.; 
Din punctul de vedere al amândurora, apa este infectată. 

— adjective pronominale posesive, însoţite de elementele de relaţie 
specifice acestui tip de complement: După părerea noastră, mâncarea a fost 
delicioasă.; Din punctul său de vedere, trebuie să stăm mai puțin în faţa 
televizorului., Din partea mea, fă ce vrei. 

Topica şi punctuaţia 

Complementul de relaţie are topică liberă, preponderentă fiind 
totuşi antepunerea. În această poziţie, complementul de relaţie se desparte 
întotdeauna prin virgulă de regent: Din punctul meu de vedere, acordul oferă 
beneficii reciproce.; Din punct de vedere material, moştenirea sta bine acolo 
unde era, dospindu-se şi crescând prin ea însăşi. (G. I. Mihăescu); Referitor 
la acord, eu cred că el oferă beneficii reciproce. Când este exprimat prin 
pronume relativ sau interogativ, antepunerea complementului de relaţie 
este obligatorie. El însă nu se mai separă prin virgulă de termenul regent: 
Referitor la ce ai spus asta? 

Există şi propoziţii în care complementul de relație este postpus 
termenului regent, fără a se despărți prin virgulă de acesta. Era om bun la 
suflet., Este în interesul UE să aibă vecini puternici şi stabili din punct de 
vedere economic. 


Propoziția subordonată de relaţie 


Este propoziţia subordonată care îndeplineşte în frază funcţia sintactică 
de complement de relaţie: Cat despre ce înseamnă aceste date,l! cercetătorii 
nu sunt încă siguri’. Completiva de relaţie arată la ce se limitează o acţiune, 
o însuşire despre care se vorbeşte în propoziţia regentă sau din ce punct de 
vedere este realizată comunicarea: Cat despre ce se întâmplă la noi,/! ar fi bine 
să venim fiecare cu o soluţie/!.; Nu există niciun indiciu clar!! cu privire la cine 
a construit această enigmatică așezare/?. 

Întrebarea generală care este folosită pentru identificarea propoziției 
subordonate de relaţie este: în ce privinţă? Pentru recunoaşterea unei completive 


de relaţie se poate recurge, de asemenea, la aplicarea testului de substituție 
a subordonatei printr-o parte de propoziţie, adică printr-un complement de 
relaţie. O subordonată de relaţie poate determina mai ales verbe si adjective 
(mai rar, adverbe sau interjecţii). 

Elementele de relaţie. După mijloacele prin care sunt introduse, 
completivele de relaţie sunt de două feluri: relative şi conjuncţionale. 

Completivele de relație relative sunt introduse cu ajutorul pronumelor 
sau adjectivelor pronominale relative ori nehotărâte (cine, ce, cel ce, cea ce, 
cât, oricare, oricine, orice, oricât), precedate de prepoziţiile (în, la, pentru) sau 
de locuţiunile prepoziţionale (cât despre, cu privire la, în legătură cu, referitor 
la, în privința): Cât despre cine a făcut uneltele acestea,/! cercetătorii nu au 
reuşit’ să indice foarte clar acest lucru’. 

Completivele de relaţie conjuncţionale au ca element de relaţie 
următoarele conjuncţii subordonatoare: de, să, ca (...) să: Să întrebe pe cineva,/! 
nu a întrebat’. 

Topica şi punctuaţia. Poziţia completivei de relaţie depinde de tipul 
de element introductiv. Completivele de relaţie conjuncţionale sunt, de obicei, 
antepuse: Să ajute pe cineva!!, nu a ajutat pe nimeni’. Cele relative au o topică 
liberă, fiind folosite, de cele mai multe ori, în antepunere: Nu asta e important/! 
în ceea ce te interesează acuml”.;, Referitor la ce am scris anterior,! trebuie 
făcute câteva precizări’. 

Folosirea semnelor de punctuație în cazul subordonatelor de relaţie 
depinde de poziția lor faţă de regentă şi de gradul legăturii lor cu regenta. 
Completiva de relaţie antepusă se izolează prin virgulă de regenta ei: În 
ceea ce priveşte Memoriile soldatului de plumb,!! cu ele s-a petrecut un 
lucru şi mai neaşteptat’. (M. Eliade). Completiva de relaţie postpusă nu 
se izolează prin virgulă: Am însă îndoieli/! în ceea ce priveşte îndeplinirea 
datoriei’. (M. Preda); Istoricii au variante diferite/! privitor la ce s-a 
întâmplat în continuare’. 


Complementele circumstanţiale 


Complementul circumstanţial este o parte de propoziţie secundară care 
determină un verb, mai rar, un adjectiv, un adverb sau o interjecţie predicativă, 
exprimând împrejurările în care se desfăşoară o acţiune ori există o însuşire 
(locul, timpul), anumite caracteristici ale acţiunii (modul) sau diferite raporturi 
logico-semantice stabilite de vorbitor (scopul, cauza, condiţia, consecinţa 
etc.). În limba română există următoarele complemente circumstanţiale: 
circumstanţialul de loc, de timp, de mod, de scop, de cauză, condiţional, 
concesiv şi consecutiv. 

Diferenţierea speciilor de complemente circumstanţiale are la bază 
criteriul semantic. În funcţie de acest criteriu, în conformitate cu Gramatica 
Academiei, circumstanţialele pot fi grupate în următoarele clase: 


1. circumstanţiale situative: circumstanţialul de loc şi de timp; 

2. circumstanţiale procesuale: circumstanţialul de mod; 

3. circumstanţiale ale raportului logico-semantic stabilit de locutor: 
circumstanţialul de cauză, de scop, condiţional, concesiv, consecutiv. 

Spre deosebire de complementele necircumstanţiale, care au caracter 
obligatoriu, complementele circumstanţiale reprezintă (cu unele excepţii) nişte 
constituenți facultativi. Ele nu sunt cerute obligatoriu de verb şi, în anumite 
condiții, pot fi omise. 

Complementele circumstanțiale se pot realiza pin adverbe şi grupuri 
adverbiale, prin grupuri prepoziţionale (reprezentând secvenţe cu structura 
prepoziţie +nume) şi verbe la un mod nepredicativ (însoţite uneori de anumite 
elemente). Tipică pentru complementele circumstanţiale este considerată 
exprimarea lor cu ajutorul adverbelor. Totuşi, nu toate circumstanţialele pot fi 
realizate prin adverbe, doar cele de timp, de loc, de mod şi, foarte rar, de scop 
şi de cauză. 


Complementul circumstanţial de loc 


Este partea secundară de propoziţie care arată locul în care se 
desfăşoară o acţiune sau se manifestă o însuşire. Fiind folosit pentru 
a exprima coordonatele spațiale ale evenimentului descris în propoziție, 
circumstanţialul de loc indică spaţiul determinat, punctul de plecare în 
spaţiu, distanța străbătută, direcția şi limita spaţială. Este subordonat 
preponderent unor regenţi din clasa verbului (verbe sau locuţiuni verbale), 
interjecţii şi adverbe predicative, precum şi adjective. 

Se recunoaşte prin adverbul unde de la care se formează întrebările 
specifice: de unde? până unde? pe unde?, precum şi încotro? De obicei, 
este facultativ, având prezenţă obligatorie în cazul unui grup restrâns de 
verbe (a se afla, a locui, a sta, a pleca, a amplasa, a se plasa, a se refugia, 
a izvori, a se aciua, a sălăşlui etc). De exemplu, circumstanţialul nu 
poate fi omis dintr-o propoziţie precum ar fi următoarele: Æl locuieşte pe 
strada Salcâmilor.; Râul Nistru izvorăște din Carpaţi. Nu putem spune: 
El locuieşte...;, Râul Nistru izvorăște... 

Circumstanţialele de loc indică: 

1) localizarea obiectelor sau acţiunilor în spaţiu: Casa se află în centrul 
orașului. 

2) direcţia acțiunii: Ne îndreptăm spre casă. 

3) punctul de pornire al acțiunii: De aici a început călătoria noastră. 

4) limita acţiunii: Până aici a ajuns apa. 

5) spaţiul străbătut: Mergând prin pădure, am ajuns în sfârșit într-o 
margine de sat. 

Regentul complementului circumstanţial de loc poate fi: 

— un verb sau o locuţiune verbală la un mod predicativ sau 
nepredicativ: Am fost la Paris., Fiind la Paris, a trebuit să vorbesc limba 
franceză., Ajuns la Paris, s-a cazat într-un hotel din centru.; A dat un 
telefon din camera de hotel. 


— o interjecţie predicativă: Hai la teatru!; Marş de aici! 

— un adjectiv propriu-zis sau provenit din participii: Maria era 
rumenă la obraji., Vinul, ţinut la rece, se păstrează mai bine. 

Exprimarea complementului circumstantial de loc 

În propoziţie, circumstanţialul de loc se exprimă prin: 

1) adverbe de loc, însoţite sau nu de prepoziţii (acasă, acolo, afară, aici, 
aiurea, alături, aproape, departe, dedesubt, jos, sus, încoace, încolo, încotro 
etc.) ori de locuţiuni adverbiale (în faţă, în spate, peste tot, nu ştiu unde, te miri 
unde): Pe boltă, sus, e mai aprins/La noi bătrânul soare. (O. Goga); Pădurea se 
întinde de jur împrejur.; În dreapta şi în stânga erau livezi în floare. 

2) substantive, pronume, numerale precedate de prepoziţiile 
construite cu acuzativul (din, dinspre, dintre, după, în, între, la, lângă, 
pe, peste, prin, printre, spre, sub, de pe, de la, de lângă, pe la, pe lângă, 
pe sub, până în, până la, până peste) sau locuţiuni prepoziţionale (alături 
de, aproape de, dincolo de, din jos de, din sus): Coloana de maşini se 
îndreaptă spre centru., De sub apă săltau pești aurii., Pe lângă plopii 
fără soţ/Adesea am trecut. (M. Eminescu), Ion înnoptează la ai săi.; 
Mergem până aproape de cea din stânga.; La noi sunt codri verzi de brad! 
Și câmpuri de mătase. (O. Goga); Ion a trecut pe la ai săi.; S-a îndreptat 
spre cei doi., Coborăți la prima? 

3) substantive, pronume, numerale precedate de prepozițiile 
construite cu genitivul (asupra, deasupra, împrejurul, înaintea, înapoia, 
înăuntrul, îndărătul) şi locuţiuni prepoziţionale (în faţa, în spatele, în 
dreapta, în jurul, în mijlocul, în susul, în josul, în stânga, în dreapta, 
în urma, de-a lungul, de-a latul) cu regim cazual genitival: Rândunelele 
zburau deasupra lacului., A călătorit în jurul lumii.; În dreapta și în stânga 
drumului sunt nuci., Deasupra patului atârna un tablou.; În mijlocul lor, 
mă simțeam mai protejat. 

4) verbe la supin: Vine de la cules. 

Clasificarea complementului circumstanţial de loc 

Circumstanţialul de loc poate fi: 

a) simplu; este exprimat printr-o singură parte de propoziţie: Am fost la 
școală. 

b) multiplu; exprimat prin două sau mai multe părți de propoziţie: Învață 
la Facultatea de Drept şi la Finanţe. 

b) complex; este exprimat prin construcţii prepoziţionale: S-a aşezat 
între primul şi al doilea.; Țara se întinde de la munte la mare. 

Topica și punctuaţia 

Circumstanţialul de loc stă, de obicei, după termenul regent: Vreau să fiu 
în noaptea asta acasă. (Camil Petrescu). Poate sta însă şi înaintea cuvântului 
determinat: În stradă surâdea trist soarele de toamnă. (L. Rebreanu). 

Folosirea semnelor de punctuație în cazul circumstanțialelor de loc 
este determinată de poziţia lor în raport cu regentul şi de importanţa acordată 
de vorbitor. Astfel, se izolează frecvent complementele circumstanţiale 
de loc antepuse termenului regent: În tramvai, căldura era încinsă, 
năbuşitoare. (M. Eliade). Complementele circumstanţiale de loc postpuse 


se pot izola atunci când se află în altă poziţie decât cea pe care o ocupă 
în ordinea normală a complementelor sau când se insistă asupra lor în 
comunicare: Apoi, ridicând ochii, deodată am văzut în fund, cătră asfinţit, 
peisagiul schimbat. (M. Sadoveanu); Lăutarii s-au ploconit cu cuşmele 
în mână, din colțul gârliciului. (M. Sadoveanu); Ai încă destulă putere 
să străbaţi o distanță bună, îndărăt. (M. Sadoveanu). De asemenea, se 
izolează circumstanţialele de loc aşezate între subiect şi predicat: Omul, 
în acele meleaguri, trăieşte pe socoteala lui, ca şi mistrețul, ca şi lupul. 
(M. Sadoveanu). 


Propoziția circumstanţială de loc 


Este subordonata care îndeplineşte în frază funcţia sintactică de 
complement circumstanţial de loc, arătând locul unde se desfăşoară 
o acţiune sau se manifestă o stare ori o caracteristică: Voi umbla/! pe unde 
n-a calcat picior de om vreodată/?.; Trebuie să mergem!! unde ne aşteaptă 
ceilalți colegi/?. 

Din punct de vedere semantic, circumstanţialele de loc se referă la 
localizarea spaţială a acţiunilor, la direcţia sau orientarea lor spaţială. 

Propoziția circumstanțială de loc răspunde la întrebările: unde?, 
în ce loc? (pentru identificarea circumstanţialelor de loc cu sensul de situare 
spaţială) de unde?, până unde? (pentru identificarea circumstanţialelor de 
loc care indică punctul de plecare sau punctul de sosire), dincotro?, încotro?, 
în ce direcţie? (pentru circumstanţialele care exprimă direcţia mişcării în 
spaţiu). 

Propoziția circumstanţială de loc are aceleaşi termeni regenţi ca şi 
corespondentul sau de la nivelul propoziției, cei mai frecvenți fiind un verb sau 
o locuţiune verbală: Se duce/! unde vrea el’. 

Elemente de relaţie. Propoziția circumstanţială de loc este introdusă în 
frază prin următoarele elemente de relaţie: 

1. adverbe relative, precedate sau nu de prepoziţii: unde, încotro: Ai să 
pleci/! unde zic eu’. (| Creangă);. Mergem!! încotro ne duc paşii/?.; Se întorc!! 
de pe unde au fost plecați’. 

2. adverbe nehotărâte, precedate sau nu de prepoziţii: oriunde, orişiunde, 
oriîncotro: Mă ducl! oriunde se deschide o stradă nouă/. (Camil Petrescu); 
Un nor alb pluteşte!! oriîncotro îl duce vântul/!.; Totdeauna, se întorcea acasăl! 
de pe oriunde îl duceau paşii’. 

3. pronume şi adjective pronominale relative, precedate de prepoziţii: 
care, cine, ce, cea ce, cât: Staul! lângă cine vreau’. 

4. pronume şi adjective pronominale nehotărâte, precedate de prepoziţii: 
oricare, oricine, orice, oricât, orice: Se ducel! la oricine îl primeşte/..; 
Se îndreaptă!! înspre orice constituie o atracție’. 

De menţionat că nu există elemente de relație specifice doar 
circumstanţialelor de loc. Circumstanţialele în cauză sunt introduse prin 
elemente relaţionale cu valori multiple, polivalente, adică prin elemente care 

introduc subordonate de diferite tipuri. Acestea pot fi precedate, uneori, de 
una din prepoziţiile/locuţiunile prepoziţionale în, la, sub, lângă, spre, înspre, 
către, în faţa, în spatele, în jurul, înaintea, înapoia etc. Prezenţa unei astfel 
de prepoziţii sau locuţiuni prepoziţionale este un indiciu suplimentar al valorii 
circumstanţiale de loc: Răsari/! de unde ochii mei nu văd’ Şi creşti/ spre unde 
văzul meu n-ajunge.../* (A. Blandiana). 

Elemente corelative. Circumstanţiala de loc poate avea ca element 
corelativ în propoziţia regentă adverbul de loc acolo, folosit cu sau fără 
prepoziţie: Unde este vorbă multă, Acolo e treabă scurtă’. (A. Pann); 
De unde nu-i,|! de acolo nu se varsă’. (Folclor). 

Topică şi punctuație. Circumstanţiala de loc are o topică liberă. 
Ea poate apărea în oricare dintre cele trei poziţii posibile în raport cu propoziţia 
regentă: postpusă, antepusă, intercalată: Rămâi de-acum sănătos, că eu mă 
duc’ de unde am venit’. (|. Creangă); Pe unde sunt turme blânzi,|! sunt şi lupi 
mereu flămânzi”. (Folclor); Totuşi sunt puţin mai liniştită/! de când am auzit? 
că,’ pe unde eşti tu,/* s-au potolit bătăliile’. (L. Rebreanu). 

Circumstanţiala de loc postpusă regentei nu se desparte de obicei prin 
virgulă: Singurul lucru neplăcut e capriciul obuzului/! care vine’ unde nu 
te aştepți/?. (Camil Petrescu). Când stă înaintea regentei, subordonata dată 
poate fi despărțită prin virgulă: Oriunde se ducea în oraş,l! cineva cu un câine 
se ținea după el’. (O. Paler). Despărțirea prin virgulă este obligatorie dacă 
circumstanţiala are un element corelativ în regentă: Unde i se pare/! că soarele 
bate mai aprins’, acolo stă închizând ochii’. (|. Teodoreanu). 

Se izolează, de asemenea, circumstanţiala de loc intercalată şi antepusă 
predicatului din regentă: Dar degeaba i-a fost,/! că,’ pe unde se ducea,’ tot în 
gol umbla’. (I. Creangă). 


Complementul circumstanţial de timp 


Este partea secundară de propoziţie care arată coordonatele temporale 
ale evenimentului descris în propoziţie. Este subordonat preponderent unor 
regenți din clasa verbului (verbe predicative, nepredicative sau locuţiuni 
verbale), dar poate determina şi interjecţii sau adverbe predicative, mai rar, 
şi adjective. 

Se recunoaşte prin adverbul când, de la care se formează o serie de 
întrebări specifice: de când?, până când?, precum şi: cât timp? De obicei, 
este facultativ, având prezență obligatorie în cazul unui grup restrâns 
de verbe (a data, a dura, a dăinui, a ţine, a programa, a sosi, a ajunge, 
a pleca etc.). De exemplu, Operația durează două ore., Ambasadorul 
sosește mâine.;, Mitul că pisica ar avea nouă vieţi datează de trei milenii, 
din Egiptul antic. Aceleaşi propoziţii fără complement circumstanţial sunt 
imposibile în limba română: Operația durează...; Ambasadorul soseşte...; 
Mitul că pisica ar avea nouă vieți datează... 

Circumstanţialele de timp indică: 

1) plasarea/situarea acţiunii raportată la un anumit punct de reper, 


de obicei, momentul vorbirii (anterioritate, simultaneitate, posterioritate): 
Ion a fost ieri la medic.; Ion se duce azi la medic., Ion se va duce mâine 
la medic. 

2) începutul acţiunii: A început de ieri să plouă. 

3) durata acţiunii: A plouat o zi întreagă. 

4) frecvenţa acţiunii: Poștașul vine de trei ori pe săptămână.; Anual, toți 
șoferii trec un examen medical., Periodic, se fac controale la firmele particulare. 

5) intervalul de desfăşurare a acțiunii: Magazinul e deschis de la nouă 
până la cinci.; Lucrează în străinătate de cinci ani.; Oferta este valabilă până 
la sfârşitul lunii. 

6) succesiunea acţiunilor exprimate de termenul regent: Înainte de a se 
îmbolnăvi muncea foarte mult., După concert, am mers la restaurant., După 
război, mulți viteji se arată. 

7) coincidenţa momentului desfăşurării acţiunilor exprimate de termenii 
regenţi: Nu e bine să mănânci şi să vorbeşti în acelaşi timp.; În aceeași clipă un 
om se naște, iar altul moare. 

Circumstanţialul de timp poate avea ca termen regent: 

— un verb la un mod predicativ sau nepredicativ ori o locuţiune verbală: 
Merge zilnic la bibliotecă.; Mergând zilnic la bibliotecă, învaţă bine.; A merge 
zilnic la bibliotecă înseamnă acumulare de cunoștințe., Îmi aduc aminte adesea 
de prietenii mei. 

— o interjecţie predicativă: Hai acum la plimbare. 

— un adjectiv: Propunerea tentantă de luna trecută nu mai este valabilă. 

— adverb: Azi de dimineaţă a venit și el. 

Exprimarea complementului circumstantial de timp 

În propoziţie, complementul circumstanţial de timp se exprimă prin: 

— adverbe de timp cu sau fără prepoziţii (abia, acum, adeseori, astăzi, 
apoi, atunci, când, ieri, alaltăieri, mâine, poimâine, niciodată, odată, 
altădată, aseară, astă-noapte, după-amiază, după-masă, dis-de-dimineaţă, 
cândva, curând, devreme, îndată, întotdeauna, oricând, târziu, uneori etc.) 
sau adverbe provenite din substantive (noaptea, ziua, iarna, vara, primăvara, 
duminica, lunea, vinerea etc.): Atunci a fost sădit copacul., Pleacă mâine.; 
Noaptea e mai frig. 

— locuţiuni adverbiale de timp (din când în când, din clipă în clipă, din 
timp în timp, de-a pururi, de multe ori, pe vremuri, în prezent): Din când în 
când mergem la teatru.; Am auzit asta de multe ori. 

— substantive precedate sau nu de prepoziţii ori de locuţiuni 
prepoziţionale: A stat o vreme la Paris., L-a așteptat zile şi nopți., S-a gândit 
o săptămână şi a acceptat propunerea., Adună la tinereţe ca să ai la bătrâneţe.; 
Nu ne vedem cu lunile., Spre seară vântul a încetat., Ne cunoaştem de copii.; 
El a venit după spectacol., Am fost la Paris înainte de Crăciun/înaintea 
Crăciunului., S-a întâmplat înaintea erei noastre.; În timpul nopţii vremea se 
răceşte., În vremea copilăriei totul era frumos. 

— substantive cu sens temporal (secundă, minut, oră, zi, săptămână, lună, 
an, dimineaţă, seară, iarnă, vară, toamnă) însoţite de numerale cardinale sau 
de adjective (doi, patru, tot, întreg, următor, viitor, precedent, acesta, trecut): 


A lipsit toată ziua., A stat la Paris un an întreg., Luna viitoare vine acasă.,; 
L-a așteptat cinci ani. 

— pronume precedate sau nu de prepoziţii ori de locuţiuni prepozi- 
tionale: Vom face noi testare după ei.; Vom preda lucrările înaintea lor. 

— numerale cu valoare substantivală: Am ajuns la gară după cei doi/după 
cel de-al doilea., Am sosit înaintea celor doi. 

— adjective precedate de prepoziţia de: ÎI cunosc de mic pe vecinul meu. 

— verbe la infinitiv precedate de prepoziţia până şi locuţiunea 
prepoziţională înainte de: A ajuns acasă până a o prinde ploaia.; Am ajuns 
acasă înainte de a veni mama. 

— verbe la gerunziu (4jungând acasă, i-am făcut o surpriză.), la participiu 
(Ajunsă acasă, m-am apucat să fac curat.) şi la supin (Până la semănat a rămas 
o lună., După frământat, aluatul trebuie să crească îndoit.). 

Clasificarea complementului circumstantial de timp 

Complementul circumstanţial de timp se clasifică după structură și după 
valoarea semantică a unităților lexicale prin care este exprimat. 

După structură, circumstanţialul de timp poate fi: 

a) simplu; este exprimat printr-o singură parte de propoziţie: Vine mâine. 

b) multiplu; este exprimat prin două sau mai multe părţi de propoziţie: 
Vizitează expoziția sâmbăta şi duminica., Vara, toamna, iarna, el făcea 
înviorarea de dimineaţă. 

c) complex; este exprimat prin construcţii care arată durata (Învață tot 
timpul.), fie prin construcţii care arată limitele intervalului temporal (4 stat la 
bibliotecă de la zece până la trei.). 

După valoarea semantică a unităţilor lexicale prin care este exprimat, 
Gramatica limbii române (GALR, II, 2005) delimitează: 

— circumstanțialul de anterioritate; este exprimat prin unităţi lexicale al 
căror sens indică plasarea acţiunii verbului regent înaintea momentului vorbirii, 
acesta fiind considerat drept punct de referinţă. Cele mai frecvente sunt: cândva, 
odinioară, demult, odată, pe vremuri, ieri, aseară, astă-noapte, azi-dimineaţă, 
anul/luna/săptămâna trecut(ă), acum unldoi/trei ani, câtva timp în urmă, în 
acea zi/noaptel/săptămână/lună etc. De exemplu, Odinioară, duminica, în 
Grădina publică din Chişinău, cânta fanfara.; Pe vremuri, majoritatea femeilor 
erau casnice. 

— circumstanțialul de simultaneitate; este exprimat prin unități lexicale al 
căror sens indică plasarea acţiunii verbului regent în intervalul de timp desemnat 
de momentul vorbirii sau coincidenta cu acesta. Cele mai frecvente sunt: acum, 
în prezent, în acest moment, în Ziua/săptămânalluna aceasta, în anul acesta, 
în noaptealdimineaţalseara aceasta etc. De exemplu, În prezent, mai multe 
pericole ameninţă lumea.; Azi se lansează Firefox 6!;, Acum la Chişinău sunt 
minus 10 grade Celsius. 

— circumstanțialul de posterioritate; este exprimat prin unități 
lexicale al căror sens indică plasarea acţiunii verbului regent după 
momentul vorbirii. Cele mai frecvente sunt: mâine, poimâine, mâine 
dimineaţă/seară, în câteva secunde/clipe/minutelorelzile/săptămâni/ani, 
peste câteva zile/săptămâni, peste câțiva ani, săptămâna/luna viitoare, 


anul viitor etc. De exemplu, Mâine soarele va răsări din nou., Săptămâna 
viitoare se aşteaptă geruri mari. 

— circumstanţialul de timp de proximitate; este exprimat prin unități 
lexicale al căror sens arată distanţa față de reperul temporal, plasând acțiunea 
verbului regent în apropierea mai mult sau mai puţin imediată de momentul 
vorbirii, atât în zona trecutului (acum o secundă/un minut/o clipăloră/o zilo 
săptămână/un an/doi ani, recent), cât şi în cea a viitorului (în câteva momente, 
zile/luni, în câţiva ani, într-o clipă, în curând, imediat, îndată etc.). De exemplu, 
În câteva clipe, se vor anunţa rezultatele examenelor.; În curând, va fi lansată 
o expediţie pe Marte. 

— circumstanțialul de timp de aproximaţie; este exprimat prin unități 
lexicale al căror sens arată plasarea imprecisă în timp a acţiunii verbului 
regent. Cele mai frecvente sunt: în jurul, în preajma, spre/către ziuă, pe la 
prânz, pe seară, cam pe la, cam după, cam între, la un moment dat, de la 
o vreme, într-o zi, după un timp, într-o vreme etc. De exemplu, Cam pe la 
miezul nopții a început să plouă., După un timp, ploaia a încetat.; În preajma 
sărbătorilor, comercianții încasează profituri mari. 

— circumstanțialul de timp care arată durata desfășurării acțiunii. Cele 
mai frecvente sunt: întruna, tot timpul, întreaga zi, câteva zile, mult/puţin! 
ceva timp, pe parcursul, pe durata, în timpul, pe vremea, timp de etc. De 
exemplu, Întreaga zi a plouat.; Tot timpul are dureri de cap.; Timp de trei zile 
n-a mâncat nimic. 

— circumstanţialul de timp care indică limitele desfăşurării acţiunii 
verbului regent; este exprimat prin unități lexicale al căror sens arată 
începutul acţiunii (de/începând cu) şi sfârşitul desfăşurării acțiunii (până). 
De exemplu, De luni până vineri, studenţii sunt la facultate.; Începând cu 
1 noiembrie se scumpesc carburanţii. Intervalul temporal poate fi redat şi 
cu ajutorul prepoziţiei între: Între orele 12 şi 15 va fi oprită alimentarea cu 
apă a blocului. 

— circumstanţialul de timp care arată frecvenţa sau repetarea desfăşurării 
acțiunii; este exprimat prin unităţi lexicale de tipul: în fiecare zi/săptămână/ 
lunălan, o dată/de două ori pe zi/lsăptămână/lună/an, zi de zi, oră de oră etc. 
De exemplu, O dată pe an facem un examen medical., Muncind zi de zi, se pot 
obține realizări importante. 

Topica şi punctuaţia 

Complementul circumstanţial de timp are o topică liberă, fiind utilizat 
atât înainte, cât şi după termenul regent. Circumstanţialul de timp postpus nu 
se separă cu excepția unei intercalări. Când stă înaintea regentului, se poate 
separa prin virgulă: După o vreme, începui a vedea hanul. (M. Sadoveanu); 
În perioada epidemiei de gripă, trebuie să evităm locurile aglomerate. 


Propoziția circumstanţială de timp 


Este propoziţia circumstanţială care îndSe disting mai multe subspecii 
de circumstanţiale de timp. Ele pot exprima situarea în timp a procesului, 
succesiunea temporală a proceselor, intervalul, durata, frecvenţa proceselor 


despre care se comunică în propoziția regentă. 

Pentru identificarea circumstanţialelor de timp se folosesc mai multe 
întrebări. Fiecare dintre aceste întrebări corespunde unei anumite subspecii de 
circumstanţiale de timp: 

— când? (situarea procesului în timp sau succesiunea proceselor): Când 
deschise ochii a doua zi,! soarele era sus’. (D. Zamfirescu); Și ieşi repede/! 
înainte ca să-l poată opri Cătălina. (M. Eliade); În timp ce lucram/! m-am 
înțepat la un deget cu penita’. (F. Neagu); Am rămas în Bucureşti! după ce s-a 
închis şcoala’. (M. Preda). 

— de când?, până când? (intervalul de desfăşurare a procesului), 
cât timp? (durata procesului): De când răsare soarele!! şi până când apune,’ 
ei lucrează în câmp”. 

— de câte ori? (frecvenţa procesului): Ori de câte ori plouă, /! îşi uită 
umbrela acasă’. 

Termeni regenţi: Circumstanţiala de timp este subordonată predicatului 
din propoziţia regentă. 

Elemente de relaţie. Propoziția circumstanţială de timp poate fi introdusă 
în frază prin următoarele elemente de relaţie: 

1. adverbe de timp relative: când, cât, însoţite sau nu de prepoziţii: Când 
treci prin ţara orbilor,|! închide şi tu un ochi’. (Folclor); Asta am văzut eu la 
munte,|! pe când eram tânăr’. (M. Sadoveanu); Doarme!/! de când a venit/?.; 
Omul/! cât trăieşte’ învaţă!!. 

2. adverbe de timp nehotărâte: oricând, oricât, însoţite sau nu de 
prepoziţii: Mă ajută/! oricând am nevoie/?.; Puteţi sta aici/' oricât vreţi voi’. 

3. conjuncţii subordonatoare: până (nu), cum: Citeşte ziarul/! până 
vin eu/?.; Trebuie să-l ajutăm!! până nu e prea târziul”; Cum a ajuns apa sub 
sanie/!, am putut porni’. (M. Sadoveanu). 

4. locuţiuni conjuncţionale subordonatoare: până să, până ce, până 
când, (mai) înainte (ca...) să, când să, pe când, pentru când, în timp ce, în 
vreme ce, câtă vreme, cât timp, (ori) de câte ori, după ce, odată ce, imediat 
ce, (de) îndată ce, de cum, de când: lar întârzie mult! până să răspundă’. 
(Camil Petrescu); Notez aceste gânduri/! în timp ce şoferul aşteaptă un pasager 
„rătăcit“P. (O. Paler); Am lăsat lucrul! de cum s-a întunecat”; Îţi trebuie 
memorie bună!! după ce ai minţit/?., Eu voi trece la ai noştri!! îndată ce voi 
putea’. (L. Rebreanu). 

5. pronume sau adjective pronominale relative (cine, ce, care), însoțite 
de prepozițiile în, la, după, înaintea: Am ajuns!! după cine trebuia/”.; Te aştept! 
la ce oră vrei tu’. 

Elementele care sunt specializate în cea mai mare măsură pentru 
exprimarea relaţiei temporale sunt adverbele relative când şi oricând. 

Elemente corelative: Deseori, elementul introductiv din subordonată 
intră în corelaţie cu un anumit element din regentă. Astfel, adverbului relativ 
când din propoziţia circumstanţială de timp îi corespunde în regentă adverbul 
atunci: Când ai vreo grabă, |! atunci se sperie calul/!. (Folclor). Uneori, cele 
două adverbe sunt alăturate formând o unitate: Vine la noi atunci/! când 
poate/?.; Voi pleca atunci/! când voi crede eu...’ (L. Rebreanu). 


Există şi alte elemente corelative, care, împreună cu elementele de 
relaţie, formează următoarele perechi: cum... cum..., îndată ce... şi..., 
până atunci... până când..., cât... atâta..., de câte ori... de atâtea ori... 
De exemplu, Cum m-a văzut,/! cum m-a şi întrebat despre tinel., Îndată ce 
a terminat lucrul,/! a şi plecat acasă/!.; Şi de câte ori am nevoie,|! de atâtea 
ori îl caut/?. (Em. Gârleanu). 

Clasificarea circumstanţialelor de timp. După raportul temporal 
stabilit între acţiunea din regentă şi cea din subordonată, circumstanțialele 
temporalele sunt de trei feluri: 

— temporale de anterioritate (acţiunea din regentă are loc înaintea acţiunii 
din subordonată): Mi-a fost frică/! şi m-am furişat afară,’ înainte ca să prindă 
de veste cineva’. (M. Eliade). 

— temporale de simultaneitate (acţiunea din regentă are loc în acelaşi 
timp cu acţiunea din subordonată): Aţi văzut Dunărea/! în timp ce o treceam’. 
(M. Eliade). 

— temporale de posterioritate (acţiunea din regentă are loc după acţiunea 
din subordonată): După ce-ai plecat tu,/! a început o discuţie foarte serioasă... 
(M. Eliade). 

Topica şi punctuaţia. Circumstanţiala de timp poate urma sau preceda 
regenta în funcţie de intenţia vorbitorului de a insista asupra temporalei sau 
a regentei: Când m-am oprit,l! am simțit numai freamătul neostoit al 
frunzişului/?. (M. Sadoveanu); Am plecat spre gară când răsăreau 
stelele’. (M. Eliade). Temporala poate fi, de asemenea, intercalată în 
propoziţia regentă: Știuse parcă,/! înainte ca să le audă,’ cuvintele!! ce 
trebuiau să vină’. (M. Eliade). 

Când este postpusă regentei, circumstanţiala de timp nu se desparte, în 
general, prin virgulă: Încă nu se luminase de ziuă/! când mă trezii/”. (L. Blaga). 
Temporala antepusă se izolează de aceasta prin virgulă: Când stinse lampa,/! 
prin perdelele albe tremurau zorile... (L. Rebreanu). Temporala intercalată 
se izolează, de obicei, prin virgulă: Năpăstuiții satelor,/! când nu mai puteau 
răbda,’ luau calea codrilor. (V. Eftimiu). 


Complementul circumstanţial de mod 


Este partea secundară de propoziţie care exprimă o caracteristică 
a procesului, indicând modul în care se desfăşoară o acţiune, cum se prezintă 
o stare: Merge încet., Oboseşte repede., Învață temeinic., L-a confruntat 
bărbăteşte. Se recunoaşte prin adverbul cum. Este un determinant în mare parte 
facultativ. Rar poate fi determinant obligatoriu pentru verbe precum a arăta (cu 
sensul a avea aspect), a se comporta, a se purta, a proceda. Să se compare: 
Doamna Ionescu arată bine. vs. “Doamna Ionescu arată. lon a procedat corect. 
vs. *Ion a procedat. etc. 

Complementul circumstanțial de mod răspunde la întrebările: cum?, 
în ce fel?, cât? cât de? 


Conţinutul semantic al complementului circumstanţial de mod depinde 
de trăsăturile semantico-sintactice ale regentului. De obicei, circumstanţialul 
de mod exprimă: 1) gradul de certitudine al desfășurării acţiunii, adică modul 
real în care se desfăşoară o acţiune sau se prezintă o stare; 2) o caracteristică 
calitativă a acţiunii; 3) cantitatea, măsura în care se desfăşoară acțiunea; 
4) conformitatea acţiunii cu ceva; 5) progresia unei acţiuni sau stări; 
6) comparaţia dintre acțiuni. 

În funcţie de conţinutul semantic, circumstanţialul de mod este 
de trei feluri: 

a) circumstanţialul de mod propriu-zis (circumstanţial modal de 

calitate); arată felul unei acţiuni sau însuşiri fără a o raporta la ceva 
(on vorbește repede.) sau conformitatea cu ceva (Coase haine după 
modele noi.); 

b) circumstanţialul de mod de măsură (circumstanţial de mod 
cantitativ) exprimă evaluarea unei acţiuni sau însușiri prin raportare 
la dimensiuni, greutate, capacitate, temperatură etc. (fâșie îngustă 
de doi metri., Sac greu de douăzeci de kg.; Inflaţia a crescut cu 
zece la sută., Gerul a scăzut la minus un grad.); 

c) circumstanţialul de mod comparativ exprimă felul acţiunii sau însușirii 
prin raportare la alt element care are rol de termen de comparaţie 
(Cântă la vioară ca Paganini.). Se delimitează: complementul 
circumstanţial comparativ de egalitate (Cântă la vioară la fel ca 
Paganini.) şi de inegalitate: de superioritate (Cântă la vioară mai 
bine decât Paganini.) şi de inferioritate (Cântă la vioară mai puţin 
bine decât Paganini.). 

Complementului circumstanţial de mod poate avea în calitate 

de regent: 

1. un verb la un mod predicativ sau nepredicativ ori o locuţiune 
verbală: Jon scrie corect., A luat-o la sănătoasa imediat., Gândind așa, nu 
ajungi departe. 

2. o interjecţie: Hai repede la şcoală! 

3. un adjectiv: Avea o casă mare cât un castel. 

Aceşti termeni regenţi sunt comuni tuturor tipurilor de complemente 
circumstanțiale de mod. Există însă şi regenți specializați pentru anumite tipuri 
de complemente circumstanțiale modale: 

— adjective şi adverbe la gradul comparativ de egalitate (pentru 
complementul circumstanțial modal comparativ de egalitate): Este tot atât de 
bogat ca Bill Gates. 

— adjective şi adverbe la gradul comparativ de superioritate/inferioritate 
(pentru complementul circumstanţial comparativ de superioritate/inferioritate): 
Este mult mai bogat decât Bill Gates/mai puţin bogat decât Bill Gates. 

Exprimarea complementului circumstanţial de mod 

Complementul circumstanţial de mod se exprimă prin: 

1. adverbe şi locuţiuni adverbiale de mod: Munceşte aşa/cumva!/ 
astfel., Sare uşor din maşină şi porneşte agale.; Nu cântă deloc., Treaba 
merge strună.; Porneşte glonț., Priveşte ţintă la mine., Doarme buştean.; S-a 
supărat foc., Cea mică s-a strâns ghem.;, Vorbeşte foarte repede., A mâncat 


mult., Înfruntă vitejeşte/bărbăteştelpieptiş adversarul., Se uită chiorâş la 
mine.; Cum cântă? 

2. substantive cu sau fără prepoziţie: Mănâncă cu poftă., Miroase a pâine 
proaspătă., Meditează în linişte., Doarme fără grijă., Totul a decurs conform 
(potrivit) planului. 

3. pronume cu sau fără prepoziţie: El este mai mare decât mine/decăât 
dumneata/decât al meu/decât acestaldecăt fiecare., A votat contra lor/contra 
noastră/contra acestuial/contra dumnealui/contra fiecăruia., Este inferior lui/ 
dumnealui/celuilalt/alor noştrilaltora. 

4. numerale cu valoare adverbială sau substantivală: Am muncit însutit.; 
L-a plătit dublu.; El vorbeşte împotriva celor doi., A votat contra celor doi. 

5. secvenţe cu structura prepoziție + substantiv de tipul mod, fel, chip, 
însoţite de determinanţi: A ordonat actele într-un mod logic., Să înveţe că 
doi oameni se pot uita la acelaşi lucru si că pot să-l vadă în mod diferit. 
(O. Paler). 

6. verbe la un mod nepredicativ: A plecat fără a spune ceva., Mănâncă 
înfulecând.; Am rămas uimit ca lovit de trăsnet. 

7. interjecţii onomatopeice: Merge târâș-grăpiș.; Înghite sogâlț-gogăl. 

După structura sa, complementul circumstanţial de mod poate fi: 
a) simplu, este exprimat printr-o singură parte de vorbire: Mănâncă 
încet. b) multiplu, este exprimat prin două sau mai multe părţi de vorbire: 
Citeşte mult şi cu interes. c) complex, este exprimat prin diferite sintagme 
şi locuţiuni: A decis în mod corect. Lasă totul în voia sorții. 

Topică şi punctuație 

Locul obişnuit al complementului circumstanţial de mod este după 
cuvântul regent. Când stă imediat după cuvântul regent, nu se desparte prin 
virgulă: Lucrează destul de mult. Se separă de regentul său când este plasat 
înaintea acestuia: Dibuind prin întuneric, se îndreptă spre ieşire. 


Propoziția circumstanţială de mod 


Este propoziţia circumstanţială care îndeplineşte în frază funcţia 
sintactică de complement circumstanţial de mod, arătând cum se desfăşoară 
o acţiune sau se manifestă o însuşire: S-a descurcat/! cum a putut/?.; Situaţia 
nu e chiar atât de gravă!! cum îți imaginezi tu’. 

Circumstanţialele de mod răspund la întrebările: cum?, în ce fel?, în ce 
mod?, cât?, cât de?, cu cât?, de câte ori?, în ce măsură?, în ce proporţii? 

Propoziția circumstanţială de mod poate avea ca termen regent un verb, 
un adjectiv, un adverb, iar în unele cazuri, ea se poate referi la propoziţia regentă 
în ansamblu. 

După aspectul în care se stabileşte modul desfăşurării unei acţiuni, 
circumstanţialele de mod se împart în următoarele subspecii: 

1. circumstanţialele de mod propriu-zise; caracterizează, cantitativ sau 
calitativ, felul în care se desfăşoară o acţiune sau se manifestă o însuşire din 
propoziţia regentă. În frază, pot fi introduse prin următoarele elemente: 


— adverbele cum, precum şi locuţiunea după cum: Harap-Alb face!! 
cum îi zice Sfânta Duminică’. (|. Creangă); I-am găsit/! precum îi lăsasem/?.; 
Priveam cerul!! care se lumina’ şi se-ntuneca’ după cum curgeau norii/“. 
(M. Cărtărescu). 

— adverbul cât şi locuţiunile după cât, pe cât: Am venit/! cât am putut 
de repede/?.; Am trăit fiecarel! după cât ne-au ţinut puterile’. (R. Ojog- 
Braşoveanu); Pe cât poate,/! pâinea-şi scoate’. (Folclor). 

2. circumstanţialele de mod comparative; arată, printr-o comparaţie, 
felul în care se desfăşoară o acţiune sau se manifestă o însuşire. Aceste 
circumstanţiale sunt de două tipuri: 

a. de egalitate; se leagă de propoziţia regentă cu ajutorul următoarelor 
mijloace: 

— adverbele cum, precum şi locuţiunea după cum.: Bătu la uşă, 
uşor! cum bat flăcăii în geam, la fete’. (L. Rebreanu); Pe ură nu poți 
clădi,/! precum nu poţi pe mlaştină...I? (L. Rebreanu), După cum e vodă,/! 
e şi țara!’ (B. Şt. Delavrancea). 

— adverbul cât şi locuţiunile cu cât, pe cât. Unii câştigă într-un an,’ cât 
alții câştigă într-o viaţă/?., Pe cât este de frumoasăl! pe atât este de isteaţă!/P. 

b. de inegalitate; se introduc în frază prin: 

— adverbul decât şi locuţiunile de cum, decât să: Dar clipa trecu mai 
repede!! decât ar fi crezut’. (M. Eliade); Permisul l-am obţinut mai repede/! 
decât m-aş fi aşteptat’. (|. Minulescu); Și în acea zi se vor auzi mai multe 
vaietel/! de cum s-au auzit de când lumea...’ (A. Russo); Mai bine să aştepte el 
câteva minute!! decât să fie aşteptat’. (L. Rebreanu). 

— adverbul decât sau locuţiunea prepoziţională față de urmate de un 
pronume relativ sau de un adverb relativ: Cine este stăpân pe sine/! prețuieşte 
mai mult’? decât cine cucerește cetăți’. 

Unele circumstanţiale de mod propriu-zise şi unele comparative pot 
avea în regentă elemente corelative, dintre care mai frecvente sunt: aşa, astfel, 
asemenea, la fel: Cum creşti copiii,! aşa îi ai’. 

3. circumstanţialele de mod comparative condiționale; exprimă modul 
desfăşurării unei acţiuni prin comparaţie cu o acţiune presupusă; se introduc 
prin următoarele elemente: ca şi cum, ca şi când, de parcă: Îndată iese de sub 
tufă/! şi se lungeşte în mijlocul drumului’? ca şi cum ar fi moartă’. (|. Creangă); 
Îi scăpărau ochii/! de parcă ar fi fost mâniat/. (M. Eliade). 

4. circumstanţialele modale de măsură progresivă; arată măsura în 
care creşte o acţiune; se introduc prin cu cât, de ce, pe măsură ce. Acest tip 
de complement poate avea în regentă un element corelativ, care împreună 
cu elementul introductiv formează următoarele perechi: cu cât... cu atât..., 
de ce... de ce...: Cu cât se apropia,l! cu atât cei trei tremurau mai tare/?. 
(M. Sadoveanu); Şi de ce se apropia,/! de ce lumina mai tare,’ de le fura 
vederile’. (|. Creangă). 

Topica şi punctuaţia. Cu unele excepţii, circumstanţialele de mod au 
o topică liberă, putând sta atât după propoziția regentă, cât şi înaintea acesteia: 
Fiecare să doarmă!! cum îşi aşterne’. (L. Rebreanu); Cum îţi vei aşterne, aşa 
vei dormi’. (Folclor). Există însă şi circumstanţiale de mod care au o poziţie 
fixă. Astfel, se folosesc numai în postpunere circumstanţialele introduse prin de 


cum şi de parcă. În cazul celorlalte circumstanţiale se vorbeşte despre anumite 
preferinţe: apar mai ales în postpunere circumstanţialele de mod propriu-zise, 
comparative şi comparative condiţionale, iar circumstanţialele de măsură 
progresivă sunt, de obicei, antepuse. 

Punctuaţia circumstanţialelor de mod depinde de poziția lor, de 
gradul de legătură cu regenta şi de prezenţa unui element corelativ în 
regentă. Circumstanţiala modală aşezată după regentă nu se desparte de 
obicei prin virgulă: Jar pentru lumea cealaltă, ne vom da fiecare socoteală!/! 
cum vom puteal?. (C. Hogaş). Acest tip de subordonată se poate izola numai 
dacă nu este esenţială în frază: În odaia cea mare, veselia se încinse iar,/' 
cum se aprinde din nou focul pe vatră’. (Camil Petrescu). Atunci când 
este antepusă, circumstanţiala de mod se desparte obligatoriu, dacă are un 
corelativ în regentă. Cu cât trecea vremea,/! cu atât neliniştea sporea în 
sufletul lui Ion’. (L. Rebreanu). 


Complementul circumstantial de scop (final) 


Este partea secundară de propoziţie care arată ţinta, scopul realizării 
acțiunii exprimate în propoziţie. Circumstanţialul de scop presupune o acţiune 
posterioară față de acţiunea exprimată de termenul regent. Se recunoaşte prin 
întrebarea cu ce scop? 

Regentul complementului circumstanţial de scop poate fi: 

— un verb la un mod predicativ sau nepredicativ: Jon pictează mult 
pentru a-şi perfecționa tehnica.; A asculta pe la uşi pentru a afla secrete nu 
este etic.; Relaxându-se pentru a adormi, se simțea foarte bine., Trimisă după 
pâine, a cumpărat şi fructe., După o zi de căutat materiale pentru a-şi coase 
ceva, era frântă de oboseală. Uneori, are ca regent un verb de stare: Doarme 
pentru a-și reface forţele. 

— o locuţiune verbală: Am luat loc pentru a urmări spectacolul.; Și-a luat 
tălpăşița pentru a nu fi prins. 

— o interjecţie predicativă: Hai cu mine la cumpărături.; 

— adjective de provenienţă verbală: Și-a cumpărat o mașină potrivită 
pentru a călători cu familia.; Este o cremă utilizabilă pentru hidratarea pielii. 

Exprimarea complementului circumstanţial de scop: 

Complementul circumstanţial de scop poate fi exprimat prin: 

— substantive precedate de prepoziţiile (pentru, spre, la, întru, după) sau 
de locuţiunile prepoziționale (în scop de, în vederea, în favoarea, în folosul, 
în beneficiul, în detrimentul): S-a înscris la facultate pentru o profesie.; 
Conducătorul acţionează spre binele tuturor., Umblă după potcoave de cai 
morți., În scop de protecţie, au îmbrăcat veste antiincendiare.; A lucrat mult în 
vederea îmbunătăţirii proiectului.; Lucrează în folosul comunităţii. 

— verbe la un mod nepredicativ: infinitiv, precedate de prepoziţiile pentru, 
spre: Pentru a ajunge medic, a învăţat mulți ani., Mergem regulat la bibliotecă 
spre a ne informa., Munceşte pentru a-și întreține Jamilia.; la supin, precedate 
de prepoziţia la, după: Ne-au trimis la cules mere.; la gerunziu: Făcându-și loc 
prin mulțime pentru a ajunge la tribună, s-a împiedicat şi a căzut. 


— pronume de diferite tipuri precedate de prepozițiile specializate: Am 
fost după ei, dar nu i-am găsit., La ce te-ai dus acolo? 

— adverbe şi locuţiuni adverbiale de scop: înadins, dinadins, de aceea, de 
asta, pentru aceea: Înadins a spart geamul., Pentru asta a lucrat atât de mult. 

Circumstanţialul de scop poate fi: simplu: Mergem la școală pentru 
a studia., multiplu: Mergem la şcoală pentru a învăţa să scriem şi să citim.; 
dezvoltat: S-a dus la clinică pentru a face o investigaţie. 

Topica şi punctuaţia 

Complementul circumstanțial de scop are topică liberă, fiind însă cel mai 
adesea postpus termenului regent. De regulă, când este aşezat imediat după 
regent, nu se izolează: Am venit la tine pentru a te ajuta., Miturile sunt încă vii 
în Mexic şi oamenii au nevoie de ele pentru a trăi, nu pentru a-şi folosi fantezia. 
(O. Paler). Atunci când se află înaintea regentului, se poate izola facultativ: 
Pentru a-i dovedi aşa ceva, îi istorisise mai multe poveşti din care ieşea limpede 
ca lamura adevărul observaţiei. (M. Sadoveanu). 


Propoziția circumstanţială de scop (finală) 


Este subordonata care îndeplineşte în frază funcţia sintactică de 
complement circumstanţial de scop, arătând scopul acţiunii din regentă: Din 
când în când treci pe la vecini! ca să-ţi afli defectele’. (N. Iorga). Propoziția 
circumstanţială finală răspunde la întrebările: în ce scop?, cu ce scop?: Apoi, 
improvizam tot felul de jocuri,! ca să treacă timpul’. (O. Paler) (cu ce scop 
improvizam tot felul de jocuri?). 

Elemente de relaţie. Subordonata de scop poate fi introdusă prin 
următoarele mijloace: 

1. conjuncţii subordonatoare: să, ca să, de: Vă dau timp până mâine, 
să vă gândiţi mai bine/?. (Camil Petrescu); În consecinţă începuse să mănânce 
puțin,!! ca să slăbească’. (1. Teodoreanu); La auzul acestor urlete au fugit toți/! 
de s-au ascuns’. 

2. locuţiuni conjuncţionale subordonatoare: pentru ca să, că doar: 
Meşterul Manole şi-a zidit soţia sub pietre şi var,|! pentru ca să înalțe biserica’. 
(L. Blaga); S-au dus cu toții la el,/! că doar îl vor putea convinge’. 

Elemente corelative. Subordonata finală are ca element corelativ în 
regentă adverbele şi locuţiunile adverbiale: anume, dinadins, de asta, înadins, 
într-adins, de aceea, pentru aceea, pentru asta: Înadins am repetat, ca să 
auzi...’ (L. Rebreanu). 

Topica şi punctuația. Subordonatele de scop au o topică liberă. 
Totuşi, cele mai multe subordonate finale apar numai după propoziția 
regentă: Se uită în toate părțile/' să găsească un adăpost/?. (Em. Gârleanu). 
Pot sta atât după regentă, cât şi înaintea ei doar subordonatele finale 
introduse prin ca să (nedisociat) şi pentru ca să: Fii bun,/! ca să trăieşti 
mult/?. (Folclor); Ca să treacă vremea mai uşor,l! m-am apucat să scriu’. 
(O. Paler); Cred/! că ele fac aceasta’ pentru ca să trăiască mai mult’. 


(C. Hogaş); Și pentru ca să se încredinţeze de adevărul ziselor mele,!! mai 
trase şi el o duşcă/?. (C. Hogaş). 

Punctuaţia subordonatei finale depinde de topica ei, de gradul legăturii 
cu regenta şi de elementul de legătură. Subordonata finală antepusă şi cea 
intercalată în regentă se despart de obicei prin virgulă: Ca să amân văicărelile 
ei şi veştile rele,/! m-am prefăcut’ că dorm’. (V. Voiculescu), El,/' ca să scape 
de ele,’ trecu în altă odaiel!. (D. Zamfirescu). Finalele postpuse se izolează 
prin virgulă atunci când nu sunt considerate esenţiale în frază: Luase în mână 
un par,|! să se apere de câini’. (|. Agârbiceanu). Subordonatele finale postpuse 
strâns legate de regenta lor şi cele introduse prin de nu se despart prin virgulă 
de regentă: Venise/! să-şi ia şcoala în primire’. (L. Rebreanu); Du-te, copilul 
meu,;/! mergi’ de vezi’ şi de învaţă!“. (Al. Odobescu). 


Complementul circumstanţial de cauză 


Este partea secundară de propoziţie care exprimă motivul realizării unei 
acțiuni sau al apariţiei unei stări, însuşiri. Având la bază un raport de cauzalitate 
stabilit între două acțiuni, complementul de cauză exprimă o acţiune anterioară 
față de acțiunea desemnată prin termenul regent, deoarece, semantic, cauza 
precedă acțiunea pe care o provoacă: A întârziat din cauza ambuteiajului.; L-a 
lovit din greșeală. 

Se recunoaşte prin locuţiunile prepoziţionale din cauza, din cauză de, din 
pricina, precum şi prin prepoziţiile de, din, pentru. Complementul circumstanţial 
de cauză răspunde la întrebarea din ce cauză/pricină?. De exemplu, Ton tremura 
de frig.; Ana slăbise din cauza bolii. Complementul circumstanţial de cauză 
este o funcţie sintactică facultativă, putând fi oricând suprimat, fără a afecta 
sensul enunţului. 

Complementele circumstanţiale de cauză exprimă: 

— relaţia cauză-efect între două acţiuni: Începând ploaia (cauză), ne-am 
întors acasă (efect). Plânge (efect) de bucurie (cauză). 

— Justificarea întâmplării unui fapt: Liftul s-a blocat din cauza unei pene 
de curent. 

— explicarea sau completarea faptelor relatate: Din cauza urii, își făcea 
mult rău. 

— corelarea cu alte informaţii din enunț în plan discursiv printr-o relaţie 
apozitivă: Fiindcă tot vorbeam despre iubire, nu moare nimeni din asta. 

Complementul circumstanţial de cauză poate avea ca termen regent: 

— un verb la un mod predicativ sau nepredicativ sau o locuţiune verbală: 
A plâns de bucurie.; L-am surprins plângând de supărare.; Ar trebui să vă fie 
ruşine din cauza promisiunii nerespectate. 

— un adjectiv propriu-zis sau participial: Ana avea obrajii roșii de emoție. 

— o interjecţie: Poc! o palmă pentru neascultare. 

Exprimarea complementului circumstanţial de cauză: 

În propoziţie, complementul circumstanţial de cauză se exprimă prin: 

— substantive precedate de prepoziţiile de, din, pentru, la, pe, dintre sau de 
locuţiunile prepoziţionale din cauza, din pricina, din cauză de, din motiv de, de 


dragul, de răul etc. Alegerea prepoziţiei depinde de conţinutul lexico-gramatical 
al substantivului. De exemplu, prepoziţia de precedă substantivele abstracte 
care redau stări psihice sau fiziologice, precum şi fenomene meteorologice: Jon 
era nebun de fericire.; Copilul sare de bucurie.; Și-a pierdut minţile de durere.; 
Câinele tremură de frig. Prepoziţiile din şi pentru precedă substantive abstracte 
care redau starea mentală, atitudinea unei fiinţe: A spart un pahar de cristal din 
neatenţie.; A luat o notă proastă pentru neascultare. Locuţiunile prepoziţionale 
cu regim cauzal genitival (din cauza, din pricina, de dragul, de răul) precedă 
o gamă largă de substantive: Din cauza unui coleg, am fost penalizaţi toți., De 
răul ţânţarilor, intrăm devreme în casă., De dragul copiilor, am părăsit satul 
de baștină. 

— pronume de diferite feluri însoţite de prepoziţii sau de locuţiuni 
prepoziţionale comune cu ale substantivului: Din cauza cui a suferit?; A suferit 
din cauza lor., Am fost certat din cauza dumnealui., De dragul lor, a stat toată 
noaptea la sfat., Din pricina celorlalți, am întârziat la cursuri., Din cauza 
noastră, ei au fost certaţi de profesor. 

— adjectiv propriu-zis sau participial precedat de prepoziţia de: Nu mai 
putea merge de flămând., Cădea din picioare de obosit. 

— numerale cardinale sau ordinale cu valoare substantivală precedate de 
prepoziţii şi locuţiuni prepoziţionale comune cu ale substantivului: A pierdut 
întrecerea din cauza celor doi.; Din cauza amândurora, n-au câştigat meciul. 

— verbe la modurile nepredicative: verbe la infinitiv (perfect) cu 
prepoziţia pentru: Era tare supărat pentru a nu fi reuşit la concurs. sau la modul 
gerunziu pozitiv Pierzând trenul, a rămas în gară., sau, mai frecvent, negativ. 
Neobservând poleiul, a lunecat şi a căzut. 

— locuţiunile adverbiale de ce, de aceea, de asta: De ce nu m-ai sunat?; 
De ce nu-mi vii, de ce nu-mi vii? (M. Eminescu); De aceea nu s-a prezentat la 
medic., De asta eşti supărată? 

Topica şi punctuaţia 

Circumstanţialul de cauză are topică liberă. Poate sta atât înainte, cât 
şi după cuvântul regent. De regulă, circumstanţialul de cauză este izolat. 
Separarea prin virgulă este obligatorie: 1) dacă circumstanţialul este antepus 
termenului regent (Cuminte şi ascultător, face tot ce i se spune.), 2) dacă 
este exprimat prin gerunziu sau construcţie gerunzială (Fiindu-i frică, nu s-a 
prezentat la concurs.) 3) dacă este precedat de locuţiunile prepoziţionale din 
cauza, din pricina (Din cauza frigului, a răcit.), 4) dacă este aşezat între subiect 
şi predicat (Jon, fiind mai tânăr, m-a întrecut la fugă.); 5) dacă este reluat printr- 
un corelativ (De teamă, de asta, n-a participat la concurs.). In celelalte cazuri, 
izolarea depinde de importanţa care i se acordă complementului circumstanțial 
de cauză în comunicare: Nu s-a dus la concurs(,) de teamă. 


Propoziția circumstanțială de cauză 


Este propoziţia subordonată care îndeplineşte în frază funcţia sintactică 
de complement circumstanţial de cauză, arătând motivul desfăşurării ori 
nedesfăşurării unei acţiuni sau al manifestării unei însuşiri: Eu cer/! fiindcă 


mi-e foame!’ (V. Eftimiu); Nu m-aş fi rătăcit! pentru că sunt obişnuit cu 
întunerecul/?. (M. Eliade). Propoziția circumstanţială de cauză răspunde la 
întrebările: din ce cauză? din ce pricină?: Era desculț,/! căci vremea era caldă 
încă”. (M. Sadoveanu) (din ce cauză era desculț?). 

Circumstanţialele cauzale sunt de mai multe feluri: cauzale propriu-zise 
(arată o cauză directă sau indirectă): Îmi place,/! pentru că e o melodie tristă...P. 
(M. Eliade); cauzale argumentative (exprimă o justificare a unei acţiuni): Dacă 
nu lucrezi/! cum să ai concediu?/?. 

Elemente de relaţie. Propoziția circumstanțială de cauză poate fi 
introdusă în frază prin următoarele elemente de relaţie: 

1) conjuncții subordonatoare: deoarece, fiindcă, întrucât, căci, cum, 
dacă, de, că. Dintre acestea, primele patru sunt specifice pentru circumstanţiala 
de cauză: Voi să adoarmă îndată,!! fiindcă într-adevăr călătoria îl zdrobise.../? 
(L. Rebreanu); Grăbim iar pasul,/! căci soarele a început să urce’. (Camil 
Petrescu); De haiduci n-a dat,/' că se ascundeau bine.../? (V. Eftimiu); Cum 
bântuia arşița cumplită! a poruncit oștenilor! să dea foc ierburilor şi 
semănăturilor/. (E. Camilar). 

2) locuţiuni conjuncţionale subordonatoare: din cauză că, din pricină că, 
pentru că, din moment ce, de vreme ce, odată ce, de bine ce, de bine că, câtă 
vreme, atâta timp căt etc.: Maşinile s-au ciocnit/! din cauză că una a intrat pe 
contrasens!?.; N-am trăit în zadar, de vreme ce mesajul meu va fi împărtăşit 
lumii...’ (E. Ionesco); Sau ai putea să nutreşti alte bănuieli,! câtă vreme eu 
sunt pentru tine un străin’. (O. Paler). 

3) pronume relative (ce, cine, ceea ce, cât) precedate de prepoziţiile de, 
din, pentru sau de locuţiunea prepoziţională din cauza: Nu refuz oferta/! de ce 
crezi tu/?.; Atunci împăratul Verde şi fetele sale au rămas încremeniţi/! de ceea 
ce au auzit’. (|. Creangă); Este îndurerat/! de câte a îndurat până acum/..; 
Povesteşte!! şi-i dau lacrimile’ de câte a văzut’. 

Elemente corelative. Circumstanţiala de cauză poate avea, în propoziţia 
regentă, un element corelativ, care diferă în funcţie de tipul de circumstanţială 
cauzală folosit: în cazul unei cauzale propriu-zise se folosesc ca elemente 
corelative locuţiunile adverbiale: de aceea, pentru aceea, de aceasta. Acestea 
accentuează ideea de cauză: Tocmai fiindcă lucrul acesta era să se întâmple,/! 
de aceea m-am răzgândit!’ (C. Hogaş); cauzalele argumentative au ca elemente 
corelative adverbele apoi, atunci: Dacă tu nu te ajuţi singur!! atunci cu ce ar 
putea ei să te ajute?’ 

Topica şi punctuaţia. Subordonata circumstanţială de cauză stă de 
obicei după propoziţia regentă: Și se roşi din nou,/! fiindcă era adevărat’. 
(I. Teodoreanu). Atunci când se urmăreşte scopul de a se accentua cauzala, 
ea poate fi plasată şi înaintea regentei: Fiindcă nu fusese de mult pe la târg,/! 
o luă într-acolo’. (Em. Gârleanu); De vreme ce mi-a dat voie, m-apuc să-i 
citesc scrisorile’. (|. L. Caragiale). Se întâlnesc însă şi circumstanţiale cu 
topică fixă; sunt totdeauna postpuse cauzalele introduse prin că şi căci: fi 
ascund şi jupânii,|! că au nevoie de ei}. (Camil Petrescu); A trebuit să plecăm 
repede spre maşină,|! căci se întunecase de-a binelea’. (M. Eliade); apar 


totdeauna în antepunere cauzalele introduse prin cum: Cum erau obosiţi,/! se 
întinseră într-o poiană’ să se odihnească’. 

Indiferent de topică, circumstanţiala cauzală se desparte de regenta ei 
prin virgulă în funcţie de importanţa ei pentru comunicare şi în funcție de 
gradul de legătură cu regenta: Voia să fie foarte exact la întâlnire,/! căci omul 
civilizat întâi după exactitate se cunoaşte’. (L. Rebreanu); Tocmai fiindcă era 
puternic la trup,|! îl făcuse boierul logofăt. (Camil Petrescu); ÎI ustură inima/! 
că nu poate scăpa de nehotărâre’. (L. Rebreanu). 


Complementul circumstanţial condițional 


Este partea secundară de propoziţie care arată condiţia sau ipoteza de 
a cărei îndeplinire depinde realizarea unei acţiuni sau existența unei stări, 
însuşiri exprimate în propoziţie. Se recunoaşte prin întrebările în ce condiții? 
cu ce condiţie?: Ascultând muzica clasică, înțelegem mai bine lumea.; Făcând 
sport, vei rămâne tânăr şi sănătos. Se întâlneşte în structura unor propoziţii 
construite cu verbe la modurile indicativ, condiţional-optativ sau prezumtiv: 
În locul lui, eu nu făceam asta.; În locul tău, i-aș spune tot adevărul.; În 
condiții prielnice, am fi trăit mult mai bine. 

Complementul circumstanţial condiţional este un element facultativ. 
Lipsa lui nu afectează corectitudinea propoziției: I-aș fi spus tot adevărul.; 
Am fi trăit mai bine. Enunţurile menţionate redau ideea de condiţie fără 
exprimarea ei explicită. 

Complementul circumstanţial condițional poate avea ca termen 
regent: 

— un verb la un mod predicativ sau nepredicativ: Cu puțin efort, poți 
reuşi., Dându-i bani, nu faci bine întotdeauna. 

— o locuţiune verbală: În caz de forță majoră, o iei la sănătoasa. 

— un adjectiv: Am cumpărat o umbrelă utilă în caz de ploaie. 

— o interjecţie: În caz de ploaie, hai repede acasă. 

Exprimarea complementului circumstanţial condiţional 

Complementul circumstanţial condițional se exprimă prin: 

— substantive abstracte care exprimă ideea de condiţie (oportunitate, 
eventualitate, ipoteză, caz, condiţie) precedate de prepoziţiile: în, cu, fără: 
În ipoteza unei îmbolnăviri, anunță medicul de familie.; În cazul acesta, te 
includem în echipă.; Cu condiţia de a respecta instrucțiunile medicului, te vei 
face sănătos., Fără o alimentaţie normală, te poți îmbolnăvi. 

— substantive abstracte precedate de locuţiunea prepozițională în caz de: 
În caz de incendiu, sună imediat la serviciul de pompieri. 

— pronume precedate de locuţiunile prepoziţionale: în locul, în cazul, 
cu ajutorul, prin intermediul: În locul lui, chemam poliția., În cazul ei, aș fi 
procedat altfel. 

— numerale precedate de locuţiunile prepoziţionale prezentate mai sus: În 
locul celui dintâi, eu aş fi procedat altfel. 


— verbe la infinitiv precedate de prepoziţia fără şi la gerunziu: Fără 
a munci, nu poți întreține familia., Muncind, vei reuşi în viaţă. 

— adjective: Plânsă și tristă, nu poţi apărea în public. 

— adverbele astfel, altfel, altminteri, altcumva când exprimă contrariul 
celor din propoziţia anterioară: Să vii repede.; Altfel nu te voi aştepta. 

Complementul circumstanţial condițional poate fi: a) simplu: În locul 
tău, n-aş da banii pe rochia asta.; b) multiplu: În locul tău şi al colegului tău, 
n-aş fi procedat aşa., c) dezvoltat: În oportunitatea unei călătorii, procuraţi 
bilete din timp. 

Topica şi punctuaţia 

Circumstanţialul condiţional exprimat printr-un substantiv în cazul 
acuzativ are topică liberă, iar cel în genitiv are topică fixă: În caz de incendiu, 
anunțăm pompierii. Anunţăm pompierii în caz de incendiu. În locul mamei, aș 
fi chemat ambulanţa. 

În general, complementul circumstanţial condiţional se desparte prin 
virgulă de regentul său. Virgula este obligatorie, mai ales, când stă înaintea 
termenului regent: La nevoie, chemați ambulanța. 

Excepţie face poziţia de după termenul regent, când complementul 
circumstanțial condiţional nu se izolează: Arma este utilizabilă numai în caz 
de pericol. 


Propoziția circumstanţială condițională 


Este propoziţia circumstanţială care îndeplineşte la nivelul frazei 
funcţia sintactică de complement circumstanţial condiţional, exprimând 
condiţia sau ipoteza de a cărei îndeplinire depinde realizarea unei acțiuni 
sau manifestarea unei însuşiri indicate în regentă: Dacă vii înainte de cinci 
acasă,/! treci pe la teatru...” (Camil Petrescu). Propoziția circumstanţială 
condițională răspunde la întrebările cu ce condiție?, în ce condiţii?: Dacă 
n-ar fi proşti pe lume,!! n-ar putea trăi deştepții!/” (V. Eftimiu) (în ce condiţii 
n-ar putea trăi deştepții?). 

Elemente de relaţie. Subordonata circumstanţială condițională poate fi 
introdusă prin următoarele mijloace: 

1. conjuncţii subordonatoare: dacă, de, să, când: Dacă spui drept, /! 
n-o să-ţi fac nimic’. (C. Hogaş); Amar era să fie de voi,/! de nu eram 
noi amândoi!?. (|. Creangă); Să fi ştiut adevărul! cât s-ar fi speriat!’ 
(H. Papadat-Bengescu); Când m-aş potrivi eu babei la toate cele,/! apoi 
aş lua câmpii!’ (|. Creangă). 

2. locuţiunea conjuncţională subordonatoare în caz că: I-am dat adresa 
ta,/' în caz că ar avea timp’ să viziteze oraşul’. (Em. Cioran). 

3. pronume relativ în genitiv însoţit de locuţiunea prepoziţională în locul: 
În locul cui a acceptat propunereal! eu puneam unele condiții’. 


Există şi circumstanţiale condiţionale introduse prin juxtapunere: Æi 
carte,|! ai parte’. Bine faci,/' bine găseşti’. 

Elementul de relație specializat pentru circumstanţiala condiţională 
este locuţiunea conjuncţională în caz că. Un element frecvent folosit pentru 
introducerea circumstanţialei cauzale este conjuncţia dacă. Ea este totuşi 
o conjuncţie subordonatoare cu valori multiple (introduce subordonate 
subiective, predicative, atributive, completive directe, indirecte şi unele 
circumstanţiale). Acelaşi lucru se poate spune şi despre conjuncţia de, 
sinonimă cu dacă. 

Elemente corelative. Subordonata condițională poate ca element 
corelativ în regentă adverbe ca apoi şi atunci: Dacă purcezi astăzi,/! apoi până 
duminică eşti înapoi’. (M. Sadoveanu); Dacă nu vrea să-mi dea înapoi banii,/! 
atunci să mă înveţe meşteşugul lui’. (P. Istrati). 

Topica şi punctuaţia. În general, subordonata condiţională poate 
fi plasată în oricare dintre cele trei poziții posibile în raport cu regenta: 
antepusă, postpusă sau intercalată în propoziția regentă: Dacă nu-l luai la 
cinematograf.|! bietul om trăia şi acum’. (V. Eftimiu); Dă din mâini/! dacă 
vrei să ieşi la liman’. (A. Pann); Și la anul,/! dacă vii din nou,’ să-mi vii cu 
Eal...]! (I. Minulescu). Cele mai multe subordonate condiţionale introduse 
prin dacă sunt antepuse. 

Izolarea subordonatei condiţionale depinde de gradul legăturii cu regenta: 
Dar dacă am fi cuminţi de tot,/' ne-am împotmoli cu toții’. (Camil Petrescu); 
Dacă vii pentru asta/’ nu-ţi dau nimic’. (D. Zamfirescu). Se despart obligatoriu 
prin virgulă subordonata juxtapusă şi cea intercalată: Ai ceva de spus,/! spune!/? 
(M. Sadoveanu); Acum ştia/! că,/? dacă pun mâna pe el,’ îl snopesc în bătăi/?. 
(Camil Petrescu). 


Complementul circumstanţial concesiv 


Este partea secundară de propoziție care arată un fapt ce ar putea 
împiedica desfășurarea unei acţiuni sau existenţa unei însușiri, dar nu o face. 
Complementul circumstanţial concesiv este facultativ. Semantic, enunţul 
care conţine un complement circumstanţial concesiv redă o asociere dintre 
două acțiuni sau însușiri contrastante, incompatibile. Mărcile specifice 
acestui complement sunt: conjuncţia deși, locuţiunile prepoziţionale în ciuda, 
în pofida, cu tot (toate, toți, toate). Deşi în etate, Ion arăta foarte tânăr. Se 
recunoaşte prin întrebarea în ciuda/în pofida cărui fapt? în ciuda/în pofida cui? 
Ca și circumstanţialul condițional, complementul circumstanţial concesiv se 
realizează preponderent propoziţional. 

Regentul complementului circumstanţial concesiv poate fi: 

— un verb la un mod predicativ: Fiind prevenit de vreme rea, a plecat 
totuși la munte. 


— o locuţiune verbală: În ciuda explicaţiilor mele, nu şi-a dat seama de 
consecinţe. 

— un adjectiv: El este încă viguros, în ciuda vârstei. 

— o interjecţie: Deși fără chef, hai la petrecere! 

Exprimarea complementului circumstanţial concesiv 

Complementul circumstanţial concesiv se exprimă prin: 

— substantive precedate de conjuncţia deși: Deși soare, afară e frig.; 
Deşi sat, are străzile asfaltate. 

— substantive comune precedate de prepoziţiile (cu, fără) sau de locuţiunile 
prepoziţionale (cu tot, cu toți, cu toată, cu toate): Cu toate argumentele, 
nu l-am putut convinge.; Cu toți banii, nu poți cumpăra sănătate., Fără bani, 
s-a descurcat de minune. 

— substantive comune precedate de prepoziţiile sau locuţiunile 
prepoziţionale specializate (contrar, împotriva, în ciuda, în pofida, în contra): 
Contrar aşteptărilor, a ieşit învingător.; În ciuda ninsorii abundente, am pornit 
la drum.; Împotriva voinţei părinţilor, a plecat în străinătate., Cu tot efortul, 
n-a luat examenul. 

— adjective precedate de conjuncţia deși sau adverbul chiar, nici: Deşi 
vânăt de frig, continua să schieze.; Chiar bolnav, tot voi participa la concurs.; 
Chiar vândut, câinele era al lui.; Nici răcit, nu stă acasă. 

— pronume precedate de prepoziţia fără şi de adverbul chiar, de 
locuţiunile prepoziţionale specializate (în ciuda, în pofida, în contra): Chiar 
fără tine aș fi reuşit., În pofida lor, am organizat petrecerea.; În ciuda cui 
ai făcut asta? 

— numeral cardinal precedat de adverbul chiar şi prepoziţia fără sau de 
locuţiunile prepoziţionale specializate: Chiar fără cei doi, am terminat lucrul 
la timp.; În pofida celor trei, ei tot şi-au realizat proiectul. 

— verbe la infinitiv precedate de prepoziţia fără şi de adverbul chiar: 
Chiar fără a se antrena, a câştigat totuşi întrecerea.; sau verbe la gerunziu 
precedate de adverbele încă, și, nici, chiar: Nici explicându-le repetat, n-au 
înteles., Chiar fiind certat, nu s-a cuminţit., Nici alergând, n-a ajuns la timp. 

— adverbe sau locuţiuni adverbiale tot, totuşi, oricum, cu toate acestea, în 
orice caz, chiar şi așa: Chiar și așa, lucrurile nu merg bine.; Cu toate acestea, 
voi primi musafiri. 

— expresii de tipul: vrând-nevrând; cu voie, fără voie; vrei, nu vrei: Vrând- 
nevrând, merge capra la târg.; Cu voie, fără voie, eu mă retrag la culcare.; 
Vrei, nu vrei, bea Grigore agheasmă. 

Topica şi punctuaţia 

Locul obişnuit al complementului circumstanţial concesiv este înaintea 
termenului regent. În anumite situaţii, acesta poate sta şi după termenul regent 
(Era viguros, în ciuda vârstei.) sau poate fi intercalat (Fotbaliştii, în ciuda 
înfrângerii, au jucat admirabil.) 

Indiferent de poziţia pe care o ocupă în raport cu regentul, el se 
izolează obligatoriu. Când este intercalat între subiect şi predicat, se separă 
prin virgule de restul propoziției, excepţie făcând adverbul totuşi, care nu se 
izolează în propoziţie. 


Propoziția circumstanţială concesivă 


Este propoziţia circumstanţială care îndeplineşte în frază funcţia 
sintactică de complement concesiv al predicatului propoziției regente, 
exprimând o împrejurare ce ar fi putut împiedica realizarea acţiunii din 
regentă, dar nu o împiedică: Deși în odaie era cald,! o cutremura un fior 
de frig’. (L. Rebreanu); ÎI recunoscuse de departe,|! cu toate că nu-l mai 
întâlnise de vreo trei ani’. (M. Eliade). 

Circumstanţiala concesivă răspunde la aceleaşi întrebări ca şi 
complementul concesiv: în ciuda cărui fapt?, în pofida cărui fapt? Astfel, 
subordonata concesivă poate fi identificată luându-se în considerare 
echivalenţa sa cu un complement concesiv, ceea ce poate fi stabilit cu ajutorul 
întrebării la care răspunde şi pe baza mijloacelor introductive specifice (deşi, 
cu toate că, măcar că etc.), iar, în cazul unor mijloace nespecifice, datorită 
faptului că ele pot fi echivalate cu cele care sunt specializate pentru această 
subordonată. De exemplu, Soarele răsare,/! chiar dacă nu cântă cocoşii/?. 
Propoziția (2) este o subordonată concesivă, deoarece este introdusă prin 
locuţiunea conjuncțională chiar dacă, echivalentă cu conjuncţia deşi, 
răspunde la întrebarea soarele răsare în pofida cărui fapt? pusă verbului 
din regentă şi deci arătă o împrejurare care ar fi putut împiedică acţiunea din 
regentă, dar nu o împiedică. 

Împrejurarea care ar putea constitui o piedică pentru realizarea 
acțiunii din regentă poate avea caracter real sau ipotetic. Pornind de la 
această distincţie se delimitează două feluri de subordonate concesive: a) 
concesiva propriu-zisă: Deşi e înalt,/! cerul e întreg acoperit de nori ca de 
plumb’. (Camil Petrescu) şi b) concesiva ipotetică sau condiţională: Orice 
s-ar întâmpla,! să nu scoţi o vorbă’. 

Elemente de relaţie. După elementul de relație, propoziţiile 
circumstanţiale concesive pot fi conjuncționale sau relative. Subordonatele 
concesive conjuncţionale sunt introduse prin următoarele mijloace: 

1. conjuncţii subordonatoare: că, deşi, dacă, de, să, ca să: Deşi îi 
e frig,/! nu vrea să ridice gulerul mantalei/. (Camil Petrescu); Un dovleac,/! că 
e dovleac,’ şi până să se coacă,’ cere vreme îndelungată!!! (V. Eftimiu); 

2. locuţiuni conjuncţionale subordonatoare: cu toate că, chit că, fără (ca) 
Să, măcar că, măcar să, măcar de, chiar dacă, chiar de, chiar să, nici dacă, nici 
de, nici să, indiferent dacă: Nu s-au putut afla prea multe de la cei arestaţi, ! 
cu toate că ancheta a fost atât de mult prelungită’. (Camil Petrescu); Mă cam 
strânge-n spate frigul ista,/' măcar că am cojoc...I”. (M. Sadoveanu). 

Circumstanţialele concesive relative sunt introduse prin: 

1. pronume şi adjective pronominale nehotărâte: oricare, oricine, orice: 
Nu vrea să plece,l! orice i-aş făgădui/. (T. Arghezi); 

2. adverbe relative şi nehotărâte: cât, oriunde, oricând, oricum, oricât: 
Apa, cât de tulbure,’ tot stinge focul/!. (Folclor); Oricât de mari sume i s-ar 
trimite,/! nu o să-i ajungă niciodată”. (V. Eftimiu). 


Pentru regentele circumstanţialelor concesive este caracteristic faptul 
că ele pot cuprinde în structura lor anumite elemente corelative, care au 
rolul de a întări ideea de concesie. Ele sunt reprezentate prin adverbele 
tot, totuşi sau prin locuţiunea adverbiala cu toate acestea: Oricâţi bani ai 
aveal!, tot nu-ți ajung’. 

Raportul concesiv poate fi marcat şi prin juxtapunerea propoziţiilor, adică 
prin simpla lor alăturare. În aceste cazuri, regenta conţine ca elemente corelative 
adverbele tot şi totuşi: Ducă-se toți, eu nu plec nicăieri. Foarte frecvent, raportul 
concesiv este realizat prin juxtapunere în cazul unor construcţii fixe: aşa sau 
altfel, fie ce-o fi, fie cum o fi; vrei, nu vrei. De exemplu: Fie ce-o fi, eu tot eu 
rămân! (|. Slavici). 

Topica şi punctuaţia. Propoziția circumstanţială concesivă are 
o topică liberă, fiind folosită în toate cele trei poziţii posibile: antepuse, 
postpuse sau intercalate în regentă: Oricine-ai fi,/! tu poți intra oricând la 
mine-n în casă/?. (|. Minulescu); Nu purtam ochelari,!! deşi ar fi trebuit’. 
(M. Preda); Fructul oprit,/! chiar dacă e putred,’ atragel!. (O. Paler). 
De cele mai multe ori concesivele stau totuşi înaintea regentei. Există 
şi concesive cu topică fixă. Acestea sunt concesivele introduse prin 
conjuncţia că: ele sunt totdeauna intercalate în regentă: Calul,/! că e cu 
patru picioare,’ şi tot se poticneştel!. 

Indiferent de poziţia sa în frază, propoziţia concesivă se desparte prin 
virgulă de regentă: Deşi focul ardea încă în soba de teracotă,/! era mai frig 
decât afară’. (M. Eliade). 


Complementul circumstanţial consecutiv 


Este partea secundară de propoziţie care indică rezultatul, consecinţa 
desfăşurării unei acţiuni sau manifestarea unei însușiri exprimate în 
propoziţie. Prezenţa acestui circumstanţial în enunţ este condiționată de 
necesitatea de a exprima intensitatea desfăşurării acțiunii sau a manifestării 
calității, stării etc. Se recunoaşte prin întrebarea care este consecința 
(rezultatul) faptului că? şi prin elementele de relaţie specifice de, pentru, 
spre, până la: Se împacă de minune., Era suficient de pregătit pentru 
rezolvarea ecuației., Fiul a plecat din fară spre mâhnirea părinţilor.; 
Aleargă până la epuizare. 

Circumstanţialul consecutiv are o frecvenţă foarte redusă, preferată fiind 
propoziția subordonată circumstanţială consecutivă. 

Complementul circumstanţial consecutiv are ca termen regent: 

— un verb sau o locuţiune verbală: Mânâncă de speriat., Sportivii au 
depus eforturi până la epuizare. 

— un adjectiv sau un participiu adjectivizat: E slabă de nerecunoscut.; 
Emisiunea era prea interesantă pentru a o rata., Este cam distrată pentru 
a înțelege tema. 


co) 


— un adverb: Învățase destul pentru a reuşi la examen. 

O particularitate a termenului regent al complementului circumstanţial 
consecutiv este construcția cu anumiți determinanți care subliniază caracterul 
gradabil al regentului atât de, prea, destul de, suficient/atât de, cam etc. 
Apa era atât de rece de neinghiţit.; Era suficient de inteligentă pentru a se 
descurca în situaţii dificile. 

Exprimarea complementului circumstanţial consecutiv 

Complementul circumstanţial consecutiv se exprimă prin: 

— substantive (abstracte, de cele mai multe ori) precedate de prepoziţiile: 
de, pentru, spre, până, la: E bolnav de moarte., Copiii au câștigat concursul 
spre bucuria părinților., Sufereau până la lacrimi; 

— verbe la infinitiv precedate de prepoziţiile: pentru, spre, până la: 
Era destul de abil, spre a se descurca.; Venise prea târziu pentru a mai 
apuca ceva. 

— verbe la supin (cu prepoziţia de), preponderent la forma negativă: 
Astăzi lumea e schimbată de nerecunoscut., Actrița era frumoasă 
de neînchipuit. 

— îmbinări mai mult sau mai puţin stabile, de tipul de mai mare dragul, 
de pomină: Cânta de mai mare dragul.; S-a făcut de râs de pomină. 

Topica şi punctuaţia 

Locul obișnuit al circumstanţialului consecutiv este după termenul 
regent (A alergat până la epuizare), cu excepţia situaţiei în care este 
exprimat prin grupul prepozițional cu prepoziția spre, când topica e liberă: 
Spre uimirea tuturor, a ieșit campion., A ieşit campion, spre uimirea 
tuturor. Foarte rar, poate sta înaintea termenului regent: De mai mare 
minunea, mortul a înviat. 

Circumstanţialul consecutiv introdus prin prepoziţiile de, pentru, 
până nu se izolează: E prea bătrân pentru a urca pe munte.; E nebun 
de legat.; Am râs până la lacrimi. Trebuie însă izolat într-o intercalare: 
Ei se înțeleg, cum era de așteptat, de minune. şi atunci când stă înaintea 
termenului regent: De speriat, cât mănâncă. 


Propoziția circumstanţială consecutivă 


Este propoziţia care îndeplineşte în frază funcţia sintactică de complement 
consecutiv al propoziției regente, exprimând rezultatul, urmarea desfăşurării 
unei acţiuni, a unui eveniment sau a manifestării unei calităţi: Sufla un vânt! 
să ne ia de pe picioare’. (L. Blaga); Se simţea atât de puternic!! încât să 
domnească peste tot cuprinsul’. (L. Rebreanu). 

Circumstanţiala consecutivă răspunde la aceeaşi întrebare ca şi 
complementul circumstanţial consecutiv: care este consecinţa faptului că...? 
De exemplu: Vântul vuia/! de te lua groaza’. (B. Şt. Delavrancea) (care este 
consecinţa faptului că vântul vuia?). 


Aşadar, o subordonată consecutivă poate fi identificată datorită 
echivalenţei sale cu un complement consecutiv şi pe baza întrebării la care 
răspunde. Un indiciu al valorii de rezultat al acţiunii este prezenţa conjuncţiei 
specifice încât sau posibilitatea substituirii elementului relaţional nespecific cu 
această conjuncţie. De exemplu: El e un om prea cuminte! ca să facă ceva 
împotriva mea’. În această frază conjuncţia ca să ar putea fi înlocuită cu 
conjuncţia specifică subordonatei consecutive încât să. 

Elemente regente. Circumstanţiala consecutivă poate avea ca termen 
regent următoarele părți de vorbire: 

— un verb: Nurorile despletite o boceaul! de vuia satul’. (I. Creangă); 

— un adjectiv: Apa era atât de rece,/' că ne zăpăcea/”. (L. Blaga); 

— un adverb: Inima îi bătea atât de năvalnic,! că nici nu simţea 
plesniturile ploii’. (L. Rebreanu). 

Elemente introductive. Circumstanţiala consecutivă este totdeauna 
o propoziție conjuncţională, fiind introdusă prin următoarele mijloace: 

1. conjuncţii subordonatoare: încât, că, de, să, ca să, încât să: Vorbea 
atât de bine româneşte,/! încât nu puteam crede’ că nu e români. (M. Eliade); 
Era o linişte şi o tăcerel! că-mi țiuiau urechile... (V. Voiculescu); Soarele 
ardeal! să topească zidurile’. (L. Rebreanu); Urmele sunt prea mari,/! ca să fie 
de vulpe’. (Cezar Petrescu). 

2. locuţiuni conjuncţionale subordonatoare: pentru ca să, cât să, de să: 
Este prea frumos!! pentru ca să fie adevărat! /P!; Am să fac o anchetăl! de să mă 
pomenească satele astea de hoţi de codru şi pe lumea cealaltă!’ (L. Rebreanu). 
Dintre acestea sunt considerate specifice pentru circumstanţiala consecutivă 
conjuncțiile încât şi încât să şi locuţiunea conjuncţională de să. 

Uneori, raportul de consecință poate fi redat şi prin simpla alăturare 
a propoziţiilor, adică prin juxtapunere: Nu te văd cu ochii,/! aşa mi-i de foame!’ 
(M. Sadoveanu). 

Elemente corelative. Subordonata consecutivă poate avea adesea 
elemente corelative în propoziţia regentă. Se folosesc cu această funcţie 
următoarele părţi de vorbire: 

1. adjectivul aşa: Cu aşa glas a strigat! încât prin toţi cei de faţă 
a trecut un cutremur’. (M. Sadoveanu). 

2. adverbe: astfel (de), aşa (de), atât (de), destul (de), prea: Erau aşa de 
plini de frig şi de durere,! încât nici mâncare nu le trebuia’. (M. Sadoveanu); 
Teodorescu răspunse atât de agresiv,|! încât toţi învățătorii şi doamnele se 
ridicară în picioare’. (M. Preda). 

3. locuţiuni adverbiale: în aşa fel, până acolo, până într-atât: Prunoiu 
vorbise în aşa fel,/! ca să fie auzit mai mult de Anghel şi de cei doi decât de cei 
de afară’. (M. Preda). 

4. pronume şi adjective pronominale: atât, atare: Noaptea e limpede, 
luminoasă,l! ş-atâta linişte e în aer,’ că frunzele nemişcate ale sălciilor îți par 
înmărmurite ca de o vrajă’. (Al. Vlahuţă). 


Topica şi punctuaţia. Propoziția subordonată consecutivă stă 
totdeauna după propoziţia regentă: Jzbitura a fost atât de puternică," încât 
turcii s-au împrăştiat odată cu lăsarea nopții, lăsând prin văâlcelele din jos 
de sat alte câteva sute de morţi.../ (Camil Petrescu); În asemenea lume 
viaţa ar fi un chin atât de cumplit,|! că nicio fiinţă simţitoare nu ar mai 
putea trăil.../? (L. Rebreanu). 

Subordonata consecutivă se desparte, de obicei, prin virgulă de regentă: 
Din urmă uşa se trânti cu zgomot aşa de mare, că se cutremurară pereţii 
casei... (L. Rebreanu). Fac excepţie doar următoarele feluri de subordonate: 
cele introduse prin conjuncţia subordonatoare de, aşezate imediat după 
predicatul regentei: Ningea/! de prăpădea pământul’. (Em. Gârleanu) şi cele 
introduse prin conjuncţia să, având în regentă ca element corelativ adverbul 
prea: Uşa era prea slabă!! să poată rezista loviturilor’. 

